
PRATARMĖ 


Afganistanas, esantis pačioje Azijos širdyje, nuo seno viliojo daugelį 
keliautojų, tačiau labai aukštas Hindukušo kalnynas, nepereinamos Dašty 
Margo (Mirties) dykumos smėlio kopos ir pagaliau vietos valdovų kon- 
servatyvumas ilgai neleido europiečiams susipažinti su šia šalimi. Pa- 
slaptinga Afganistano istorija, kurios pradžia siekia žilą senovę, dirgino 
istorikų vaizduotę nuo antikos iki pat mūsų laikų. 

Persų valdovai, prieš dvidešimt penkis amžius sukūrę didžiulę Ache- 
menidų imperiją, kiekviena proga liepdavo savo darbus šlovinti įvairiuo- 
se įrašuose, kuriuose dažnai minima ir ši klestinti šalis. Graikų, o kiek 
vėliau romėnų istorikai tuose įrašuose smalsiai ieškojo žinių apie teri- 
toriją, kurioje dabar yra Afganistanas. Ypač jie domėjosi viena jos 
dalimi, vadinama Baktrija, plytinčia abipus Okso upės (dabartinės Amu- 
darjos). Jau tada Baktrija viliojo istorikus savo paslaptingumu, todėl 
atsirasdavo visokių pasakojimų, kuriuose tiesa neretai maišydavosi su 
fantazija. Kadangi niekas negalėjo į tą legendinę šalį nuvykti, prasima- 
nymų vis daugėjo; kartais jie būdavo gražūs, poetiški, tačiau greičiausiai 
nepanašūs į tikrovę. 

Šiek tiek aiškumo atsirado po Aleksandro Makedoniečio garsiojo Ry- 
tų žygio, į kurį šis karvedys buvo pasiėmęs taip pat istorikų ir liepęs 
jiems garsinti savo būsimas pergales, o kartu ir aprašinėti tautas, ku- 
rias tikėjosi nukariauti. Ir tikrai, graikų istorikai vaizdžiai aprašė ne tik 
garsiojo karvedžio gyvenimą, bet ir papročius tų šalių, per kurias žygia- 
vo makedonų. bei graikų pulkai. Deja, daug jų užrašytų pasakojimų Žuvo 
dar senovės laikais. 

Iki pat XX a. pradžios žinių apie Afganistano senovę ir kultūrą be- 
veik nebuvo. Tiesa, apie tą šalį europiečiams kartais papasakodavo ko- 
kie nors smalsūs keliautojai ar užsienio misijų dalyviai, bet dažniausiai 
gana padrikai ir neprofesionaliai. | 

Tik XX a. pradžioje prancūzų archeologai pirmieji iš europiečių gavo 
leidimą kasinėti Afganistane ir po kiek laiko padarė keletą sensacingų 
atradimų, iš kurių pirmiausia reikia paminėti Begramo lobį, ypač nuo- 
stabiąją kartu su juo rastą drožinėto dramblio kaulo kolekciją. 

Po Antrojo pasaulinio karo Afganistane ėmė kasinėti ir kitų šalių 
archeologai, o 1969 metais buvo sudaryta bendra tarybinių ir afganų ar- 
cheologų ekspedicija, kuri užsibrėžė ištirti vis dar legendinę Baktriją. 

Baktrija — tai didžiulis kraštas abipus Amudarjos. Jis plytėjo dabar- 
tiniame Šiaurės Afganistane, pietiniame Uzbekistane, Tadžikistane. 
Sprendžiant iš graikų ir romėnų autorių aprašymų, Baktrija klestėjo, 
buvo turtinga, plačiai garsėjo Senovės Rytuose. Tačiau per daugelį am- 
žių krašto gamta labai pasikeitė, ir dabar tenai bekraštės dykumos. Ny- 
kų peizažą tiktai kur ne kur įvairina aukšti smėlio barchanai, kopos ir 
nuslinkusios kalvos, ant kurių auga reti krūmokšniai. Apsidairai ir pa- 
galvoji, kad čionai niekada nėra žengusi žmogaus koja. Dykumų platy- 
bes keliautojas gali pereiti tik pasiėmęs gerokai vandens. Bet juk anti- 
kos autoriai sako, kad būtent šios bevaisės žemės buvo našios ir derlin- 
gos. Negalėjo jie visi klysti! Be to, kalvų viršūnėse randama išbarstytų 
šukių, kurios liudija, jog čia kažkada gyventa žmonių. 

Nelinksmą vaizdą išvydo ir mūsų jungtinė ekspedicija, atvykusi į 
darbo vietą. Tačiau vis tiek buvo nuspręsta tyrinėti. Ir iš anksto pasaky- 
siu, kad mus lydėjo sėkmė, kokios nė nelaukėme. Iki tol Baktrijos seno- 
vės istoriją mokslininkai galėjo pradėti tik nuo Aleksandro Makedonie- 
čio žygių, o kas buvo seniau ir ar iš viso kas buvo, slėpė nežinios mig- 
la. Ir štai mūsų ekspedicija, gerokai metų paplušėjusi tose negyvose 
dykumose, rado tokių senų paminklų, kokių niekas nė nesitikėjo. Smėlio 
kopose prie Amudarjos aptikome daugybę akmens amžiaus žmonių sto- 
vyklaviečių. Jose gyvenę medžiotojai, žvejai vartojo smulkius titnaginius 
įrankius (jų čia radome šimtus, net tūkstančius) ir būtent jie prieš dau- 
gelį tūkstantmečių padėjo pagrindus būsimai Baktrijos kultūrai. 

O už smėlio barchanų, jau dykumoje, pirmą kartą aptikome gyven- 
viečių, rūmų ir šventovių, statytų antrame tūkstantmetyje pr.m.e.— bron- 
zos epochoje. Paaiškėjo, kad būtent tuo metu čionai nežinia iš kur iš 
šiaurės atsikėlė didžiulės Senovės Rytų kultūros gentys ir užėmė derlin- 
gas žemes, gausiai drėkinamas šiaurinių Hindukušo prieškalnių upių ir 
verstis žemdirbyste. Taigi mūsų archeologai Siaurės Afganistano istoriją 
„pasendino“ mažiausiai pusantro tūkstančio metų. 

Tačiau ypač sėkmingi buvo dešimtieji, jubiliejiniai, darbų metai. 1978 
metų rudenį, kasinėdami Tilia Tepės kalvą, archeologai viename kapi- 
nyne aptiko šešis neapsakomai turtingus kapus, greičiausiai karalių. Rei- 
kia pasakyti, kad, atkasę pirmąjį kapą, archeologai darbavosi dar kele- 
tą mėnesių, kol viską užbaigė. Užėjo šaltas lietingas ruduo, o paskui ir 
snieguota žiema, tačiau atpildas už visą vargą ir triūsą buvo šimteriopas. 
Kapuose radome apie dvidešimt tūkstančių juvelyrinių aukso dirbinių. 
Sensacingas atradimas sujudino visą mokslo pasaulį, ir užsienio spauda 
jį pavadino amžiaus atradimu. Tačiau svarbiausia, jog tai buvo ne at- 
sitiktinis atradimas, o ilgus metus trukusio planingo tyrinėjimo rezultatas. 


* * * 


Jau prabėgo daugiau kaip dešimtmetis, kai Šiaurės Afganistane ant 
vos pastebimos Tilia Tepės kalvos buvo padarytas atradimas, kuris su- 
kėlė didžiausią mokslo sensaciją. Deja, rastoji nuostabi juvelyrinių dir- 
binių kolekcija pasaulio visuomenei tebėra nežinoma. Du tūkstančius me- 

tų Baktrijos juvelyrų meno šedevrai gulėjo žemėje, o štai dabar daugiau 
kaip dešimtmetį slepiami Kabulo muziejaus rūsiuose ir vis dar niekam 
neparodomi. 

O juk ši tikrai puiki senovės meno kolekcija priklauso ne vienai ku- 
riai šaliai, bet visai žmonijai ir jau seniai turėjo būti eksponuojama dau- 
gelyje pasaulio miestų. 

Kadangi Afganistane vis dar labai neramu ir, atsitikus kokiai nelai- 
mei, neįkainojama Tilia Tepės kolekcija gali nebesugrąžinamai pražūti, 
reikia kuo skubiau, vadovaujant UNESCO, laikinai perkelti ją į kokią 
nors neutralią valstybę ir tenai saugoti, taip pat eksponuoti visose suin- 
teresuotose šalyse, o kai padėtis sunormalės, grąžinti į Afganistaną. 
Šiuo nepaprastai svarbiu ir neatidėliotinu klausimu žodį turi tarti 
TAE -— organizacija, sauganti visų pasaulio šalių ir tautų kultūros 
paveldą. 


V. Sarianidis 


I skyrius 


KABULAS SENOVĖJE IR DABAR 


ARCHITEKTŪRINIS KABULO SILUETAS 


Keleiviams, skrendantiems lėktuvu iš Maskvos į Kabulą per Tašken- 
tą, stiuardesės siūlo konjako, degtinės, šokolado, cigarečių, deja, ne už 
mūsų rublius, o už aiganius. Pro priešaušrio debesis dar nematyti že- 
mės, tačiau aišku, kad jau esame Afganistano oro erdvėje. Po mumis 
paslaptinga ir nežinoma šalis, įsikūrusi pačioje Azijos širdyje. Kaip sutiks 
ji mus, skrendančius į Kabulą tartis dėl bendros archeologų ekspedici- 
jos? Bet visa tai dar bus. O dabar lėktuvas perskrodė debesis, ir po mu- 
mis tarsi žemėlapyje atsivėrė iki pat horizonto banguojantys kalnai, paskui 
netikėtai pasirodė ir Kabulo slėnis. Kalnų papėdėje išsimėtę maži kaime- 
liai. Moliniai plokščiastogiai nameliai glaudžiasi prie pat Kabulo aero- 
uosto, kurio modernūs rūmai ryškiai baltuoja šalia pakilimo tako. 

Tą ankstyvą 1967 metų rytą, kada skridome į Kabulą, vargu ar kas 
iš mūsų manė, jog šis maršrutas kartosis kasmet kiekvieną ekspedicijų 
rudenį daugiau kaip dešimt metų. 

Nusileidome. Nesudėtingi muitinės formalumai, ir štai jau važiuoja- 
me į Kabulą. Abipus asialtuoto plento žaliuoja laukai ir sodai. Nameliai 
visai tokie kaip kaime. Plentas lyg strėlė šauna į miesto centrą ir paga- 
liau įsiremia į didžiulę aikštę, kurios vienoje pusėje stūkso storos danty- 
tos buvusių karaliaus rūmų sienos, o kitoje juoduoja vilnonės klajoklių 
jurtos. Piemuo klajoklis ramiai sau gano avių bandą, ir eismas plentu 
turi sustoti. Pagaliau bliaunanti banda pasitraukia iš kelio. Važiuojame 
toliau. , 

Į vakarus nuo rūmų prasideda baltutėliai Sachre Nau, arba „Naujo- 
jo miesto“, kvartalai. Čia per paskutiniuosius dešimtmečius turtingieji 
kabuliečiai statėsi vilas; kai kurios iš jų prašmatnumu prilygsta Europos 
ir Amerikos turtuolių rūmams. Vidaus kiemeliuose — lengvi ažūriniai bal- 
konai, gėlynai, prisodinta pušų, tarp kurių tyvuliuoja įvairiaspalviu mar- 
muru iškloti baseinai. Nedidelės dviejų arba trijų aukštų vilos stebina 
ne tik išvaizda, bet ir patogumais, apdaila. Spusteli mygtuką — prasi- 
skiria vidinės sienos, ir kambariai pavirsta didžiule sale, tviskančia spal- 
voto parketo grindimis. Paspaudi kitą mygtuką — atsidaro durys į po- 
žeminį koridorių, kuris eina į garažą. Taigi per lietų ar darganą tokios 
vilos savininkas gali iš lauko sugrįžti į kambarius net skrybėlės nesu- 
šlapęs. 

O daugelis varguolių vaikų rausiasi miesto šiukšlyne, ieškodami mais- 
to atliekų ir išmestų daiktų! Pati seniausia miesto dalis užstatyta plūk- 

tiniais molio namais, pusračiu išsidėsčiusiais šalia aukštos kalvos, ant 
kurios iki šiol stūkso kažkada buvusi galinga Balachisaro tvirtovė. Čia 
buvo miesto valdytojų rezidencija. Su šia tvirtove susijusi ne tik senovės, 
bet ir šių laikų šalies istorija, ypač Afganistano tautos kGvos su britais. 
Įstrižų ryto saulės spindulių nužerta dantyta siena su apvaliais bastionais 
toli tęsiasi kalnų ketera nuo Balachisaro iki siauro tarpeklio, kur dvi vie- 
na prieš kitą stūksančios uolos dalija Kabulo slėnį į dvi dalis. Iki šiol dar 
tiksliai nežinoma, kada buvo pastatyta ši tvirtovės siena, veikiausiai 
VII amžiuje, kai šalį ėmė puldinėti musulmonai. Galima tik stebėtis, 
kokį pragarišką darbą atliko statytojai, kol išmūrijo tokią sieną. Iš tar- 
peklio, kur teka Kabulo upė, stačiais kalnų šlaitais reikėjo šimtus metrų 
aukštyn kelti ne tik statybines medžiagas, bet ir statybai reikalingą van- 
denį. Net ir dabar dantyta siena su siauromis šaudymo angomis ir ap- 
irusiais apvaliais bokštais atrodo rūsti ir neįveikiama. Tačiau nei tvir- 
tos sienos, nei atkaklus gyventojų pasipriešinimas neapsaugojo miesto 
nuo arabų antplūdžio, kuris atnešė naują, ligi tol čia dar nežinotą reli- 
giją — islamą. 

Tirštai apgyventuose senojo Kabulo kvartaluose jau seniai nebesu- 
telpa sparčiai daugėjantys gyventojai, o nauji žemės sklypai Žemutinėje 
miesto dalyje per brangūs ne tik vargšams, bet ir vidutiniams miestie- 
čiams. Kabulo slėnis panašus į amiiteatrą. Gatvės pakopomis leidžiasi 
stačiais kalnų šlaitais žemyn, kur nepastebimai prasideda taisyklingi 
statmenai susikertančių gatvių kvartalai. Tai vienas Kabulo ypatumų. 
Kalnų gatvelėse gyvena beturčiai..Jų būstai prigludę prie šlaitų taip, jog 
plokšti apatinių namų stogai yra viršutinių namų kiemai. Jie pastatyti 
iš saulėje džiovintų plytų, molio ir medžio, atgręžę savo aklinas sienas — 
duvalus — į gatves, kuriose nėra šaligatvių, apšvietimo. Didžiausias šio 
rajono trūkumas tas, jog nėra vandens, tačiau žemė pigesnė, todėl čia 
ir kūrėsi visi neturtingieji. Karštomis saulėtomis dienomis dešimtys asi- 
liukų su odiniais burdiukais ant nugaros pamažu kopia stačiomis gatvė- 
mis aukštyn. Šalia eina varovas ir pardavinėja vandenį šių Kabulo „gdan- 
goraižių“ gyventojams. Neretai tuo pačiu maršrutu kopia ir vandens ne- 
šėjai, žemai palinkę gūrina užsivertę sunkius vandens burdiukus. 

Ne per seniausiai sostinėje išaugo naujas mikrorajonas. Lygios ketu- 
rių ir penkių aukštų namų eilės, tiesūs, platūs prospektai. Žinoma, keli 
tūkstančiai butų su visais patogumais neišsprendė gyvenamojo ploto pro- 
blemos. 


MOKYKLA ŠšALIKELĖJE 


Kai po dienos karščio oras atvėsta, Kabulo centre prasideda vakaro 
gyvenimas. Šimtai mažų „restoranų“ (taip juos išdidžiai vadina savinin- 
kai), kuriuose neretai vos trys ar keturi staliukai, kviečia praeivius gar- 
sia muzika. Afganų, iraniečių ir ypač populiarios indų melodijos turi 
atkreipti praeivių dėmesį ir atvilioti juos į restoranėlį. Prie atvirų durų, 
tiesiog ant šaligatvio, virėjų parankiniai ilgose žarijų krosnelėse pūtinėja 
anglis ir vartalioja šašlykų iešmus. Gardžiai kvepia kepama mėsa, kūp- 

so kalnai žalumynų, aidi Rytų muzika, dvelkia vakaro vėsa — tik ilsėkis 
ir džiaukis. Todėl daugelis vaikštinėjančiųjų užsuka į restoranėlius. Se- 
niai jau suvalgytas šašlykas, tačiau dar ilgai nesibaigia svečių pokalbis 
prie mažo arbatinuko ir saldumynų lėkštelės. 

Įvairiaspalvėmis lemputėmis ryškiai žėri nedidelių krautuvėlių — 
dukanų — durys, kurios atsiveria tiesiog į gatvę, o viduje, rytietiškai su- 
kryžiavęs kojas, sėdi šeimininkas. Parduotuvėje pilna visko, ko tik gali 
prireikti žmogui. Dideliuose stikliniuose induose — pistacijų riešutai, 
migdolai, įvairių rūšių kišmišas. Palei sienas ant lentynėlių — kelnės, 
batų tepalas, sviestas, sausainiai, visokiausia bižuterija. Prekės išdėlio- 
tos gana toli nuo pardavėjo, ir iš pradžių net nustembi, kaip jis viską 
pasiekia, nepakildamas iš vietos. Ogi visai paprastai, nes palubėje ka- 
baliuoja plona plieninė grandinė su kriaušės pavidalo bumbulu. Kai rei- 
kia, parduotuvės šeimininkas, laikydamasis už „kriaušės“, vikriai lyg 
beždžionė pasilenkia toli į šalį ir nepargriūdamas lengvai paima pra- 
šomą prekę. Žinoma, yra ir kitokių, „europietiškų“, parduotuvių, tačiau 
jos tik turtingiesiems. Be to, ir kainos čia tvirtai nustatytos, ne taip kaip 
dukanuose, kur gali derėtis ir pardavėjui parodyti, kaip išmanai preky- 
bą. Vienoje iš tokių brangių „europietiškų“ parduotuvių užsimezgė gana 
įdomus pokalbis. Šeimininkas, vidutinio amžiaus gražuolis su dailiais 
ūsiukais ir spindinčiais baltais dantimis, sužinojęs, iš kur mes, paklausė: 

— Ar tiesa, kad pas jus nėra privačios prekybos? — O kai mes tai 
patvirtinome, ėmė nuoširdžiai sielotis: 

— Bet juk taip nuobodu gyventi! 

Be abejo, Kabulo prekybai savito kolorito teikia ne šios milžiniškos 
galanterijos parduotuvės, o nedidelės krautuvėlės, kur metų metais dulka 
ant lentynų įvairiausi vietos meistrų dirbiniai — laukia turistų. Čia pil- 
na visko. Stai žemi iš medžio pinti staliukai, kėdės, lovos, dailiausiai 
išdrožinėtos, ko gero net paslaptingojo Kafiristano meistrų skulptūrė- 
lėmis papuoštos skrynios, indai. O štai lentynose tvarkingai sudėlioti 
Kabulo meistrų dirbiniai: žalvarinės, rečiau sidabrinės dėžutės, apyran- 
kės, žiedai, auskarai, įvairūs karoliai, vėriniai, pagražinti stambiomis 
reljefinėmis figūromis iš mėlyno lazurito, raudono ar rausvo karneolio, 
įvairiaspalviais netikrais brangakmeniais arba paprasčiausiai spalvotais 
stikliukais. Ypač vertinami sidabro papuošalai, nulieti pagal turkmėnų 
pavyzdžius ir dažniausiai inkrustuoti tamsiai raudonu, tartum granatas, 
karneoliu. Beveik visus šiuos dirbinius gamina turkmėnų juvelyrai ir at- 
veža čionai, į Kabulą, iš šiaurės Afganistano, kur tebėra išlikęs tradici- 
nis turkmėnų menas. Mat nuo seno turkmėnų juvelyrai savo dirbinius 
daro iš aukštos prabos sidabro, tad ligi šiol Kabulo krautuvėlių savinin- 
kai, kitaip sakant dukandorai, girdami atvykusiems turistams savo pre- 
kes, pabrėžia: ,Nukraje turkmani“, t.y. turkmėnų sidabras. 

Ypač populiarūs XX amžiaus pradžios juvelyriniai dirbiniai. Po Spa- 
lio revoliucijos čionai iš Vidurinės Azijos emigravo Bucharos diduome- 
nė ir Bucharos emyras su daugybe savo artimųjų ir haremu. Netrukus 
pabėgėliai ėmė pardavinėti papuošalus „nuo savęs“ ir užvertė turgaus 
krautuvėles nuostabiais nežinomų Vidurinės Azijos juvelyrų dirbiniais. 
Norėdami pakelti kainą, visi jie sakėsi esą Bucharos chanų ir emyro gi- 

minaičiai, kurių papuošalai seniai dirgino brangenybių mėgėjų vaizduotę 
toli už paties Bucharos chanato ribų. Praėjo dešimtmečiai, o Kabulo 
dukandorai ligi šiol rimtai įkalbinėja lengvatikius turistus pirkti kokį 
nors „Bucharos chano mylimos žmonos“ papuošalą. Vienas pažįstamas 
dukandoras, juokdamasis ir nuoširdžiai stebėdamasis, sakė man: 

— Tie europiečiai ir amerikiečiai turistai savo tėvynėje turbūt ne- 
kvaili žmonės ir eina aukštas pareigas. Tačiau čia jie lyg vaikai. Jau 
pusė amžiaus, kai nebėra nei Bucharos chano, nei jo rūmų haremo, o jie 
moka didžiulius pinigus už dirbinį, kurį tariamai nešiojo mylima chano 
žmona. O tuos daikčiukus daro pažįstamas meistras turkmėnas iš Akči 
miesto ir dešimtimis atveža man, kad parduočiau suvenyrų iš „paties cha- 
no lobyno“ mėgėjams. 

Įvairus, kontrastingas Afganistano karalystės sostinės gyvenimas. 
Restoranėliuose prie arbatos puodelio ir keleto iešmų šašlyko, linksmai 
juokaudami, vakaroja žmonės. Prie kinų būriuojasi amerikiečių ves- 
ternų ar indų filmų mėgėjai. Prie žėrinčių viešbučių privažiuoja nau- 
jausių markių mašinos, iš kurių išlipa jų savininkai, nė nežvilgtelėję 
į livrėja apsirengusį vairuotoją, nuolankiai prilaikantį atdaras dureles. 

Viešbučio restorane buvo švenčiamos vestuvės, ir dešimtys puošniai 
apsirengusių žmonių, skambant iš estrados muzikai, sėdosi prie sta- 
liukų, kurie lūžo nuo vaišių gausumo, o už viešbučio, kieme, šiukšlių at- 
liekose rausėsi elgetos. Kambarys „Interkontinentalyje“ kainavo tiek, 
kiek per mėnesį uždirba profesionalas darbininkas. 

Daug labiau mus nustebino tai, ką vieną kartą pamatėme šalia kelio, 
į kurį įsuko mūsų automobilis. Žibintų šviesoje išvydome improvizuotą 
mokyklą: prie gatvės žibintų, tiesiog ant asfalto sėdėjo paaugliai ir, pa- 
linkę prie vadovėlių, mokėsi užduotas pamokas. Stebino ne tik neįprasta 
vieta (beturčių namuose dažniausiai nėra elektros), bet pirmiausia ne- 
paprastas noras mokytis, siekimas išsiveržti iš nemokšiškumo tamsos. 

Mes, archeologai, žinojome, kaip reikia savų mokslininkų šiai šaliai, 
kur bet kuri vieta susijusi su dar neatskleista jos praeitimi. Čia senienų 
gali pamatyti kiekviename žingsnyje, o Kabule per jas tiesiog vaikštai. 
Štai šio amžiaus pradžioje senamiestyje, Marandžano kalvos papėdėje, 
atsitiktinai buvo rasta monetų kolekcija, tiksliai rodanti, jog Kabului ne 
mažiau kaip 2500 metų. Kai buvęs Afganistano karalius nusprendė pasta- 
tydinti savo tėvui mauzoliejų ant aukštumos Kabulo šiaurės rytuose, 
netikėtai teko nutraukti darbus ir skubiai kviesti archeologus. Mat ruo- 
šiant būsimam mauzoliejui statybos aikštelę, pasirinktos kalvos viršū- 
nėje, vos tik nukasus velėnos sluoksnį, pasirodė kažkokių statinių ir su- 
dužusių statulų liekanos. Mokslininkai, patyrinėję šią vietą, pasakė, jog 
senovėje čia stovėjo budistų šventovė. Jos didžiąją salę puošusi milži- 
niška Budos statula dabar eksponuojama Afganistano Nacionaliniame 
muziejuje. 

1924 metais prancūzų archeologai, pirmieji iš Europos mokslininkų 
gavę teisę kasinėti šios šalies senienas, pradėjo darbus ant Chair Chano 
kalvos, netoli nuo šiuolaikinio tarptautinio aerouosto. Jie surado budistų 
šventyklą ir akmeninių statulų liekanų. Kartu su kitais radiniais aptiko du 
neišvaizdžius kažkokios didžiulės marmuro statulos gabaliukus. Beveik 

pusę amžiaus šios nuolaužos dulkėjo muziejaus saugyklose, kol 1980 
metais, kada buvo plečiamas aerouostas, statybininkai priartėjo prie pat 
Chair Chano kalvos. Dabar kalvą ėmė rausti galingi buldozeriai ir eks- 
kavatoriai — ir ... vėl stop. Į vietą pakviesti archeologai padėjo nuvalyti 
ir atsargiai iškelti iš Žemės beveik sveiką statulą iš balto lyg sniegas 
marmuro. Tai buvo ramaus, visus žemiškus rūpesčius pamiršusio, sva- 
jojančio vyro figūra. Platūs lenkti antakiai dengė dideles migdolų pa- 
vidalo akis. Tiesi nosis su ryškiai išrėžtomis šnervėmis, putlios išmin- 
tingai vos besišypsančios lūpos ir užriesti ūsai indiško tipo veidą darė 
dar išraiškingesnį. Ant pečių užmesta ilga puošni skraistė, kojos aptemp- 
tos siauromis kelnėmis, sukištomis į trumpaaulius batus. Gėlių girlian- 
das, puošnius vėrinius, apyrankes ir kitus papuošalus sunku aprašyti. 
Tačiau vieną detalę — aukštą tiarą ant galvos — verta paminėti atskirai. 
Ji buvo labai prašmatni, visaip išgražinta, o priekyje turėjo reljefinę iš- 
didžiai išskleidusio sparnus erelio figūrėlę. Kaip nusiminė archeologai, 
pamatę kad erelio galva nudaužta. Tačiau kažkuris staiga prisiminė anks- 
tesnius kasinėjimus ir dvi neišvaizdžias nuolaužas, esančias muziejaus 
saugyklose. Sunku apsakyti jų džiaugsmą, kai iš dėžučių išimti gabaliu- 
kai tiksliai tiko į nudaužtą vietą ir erelio figūrėlė, o kartu ir pati tiara 
atgavo pirmykštę išvaizdą. Šie ir daugelis kitų archeologinių radinių 
leidžia Kabulą statyti į vieną eilę kartu su seniausiais pasaulio mies- 
tais ir aiškiai rodo, koks jis svarbus senovės Rytuose. 


PRIE BABŪRO KAPO 


Čia, Kabulo pakraštyje, kalno atšlaitėje ramu ramu. Apačioje gau- 
džia miestas — mašinų signalai, dulkės, šurmulys, daugiabalsė žmonių 
minia, o Bagi Babūre, arba „„Babūro sode“, tarsi kitas pasaulis. Aukš- 
tų medžių šakose tyliai šnara vėjas, tiesios rūpestingai apkarpytų krūmų 
eilės juosia lygias aikšteles, sudarydamos mažas terasas, kurios kalno 
šlaitu leidžiasi žemyn prie šniokščiančios Kabulo upės. Aukštutinėje te- 
rasoje tarp žydinčių rožių skendinčiame miniatiūriniame grakščiu stoge- 
liu uždengtame paviljone guli kukli marmuro plokštė, dailiai išraižyta 
arabiškais rašmenimis. Čia savo amžino atilsio vietą rado Zahiredinas 
Muhamedas Babūras (1483—1530), apie kurio neramų, pilną pavojų gy- 
venimą koks nors rašytojas galėtų parašyti labai įdomių detektyvų. Po 
tėvo, dalinio Ferganos valdytojo, mirties vienuolikmetis Babūras buvo 
paskelbtas „Ferganos valdovu“. Tai įvyko tais neramiais laikais, kai di- 
džiosios Timūro imperijos griuvėsiuose daugybė jo giminaičių, liedami 
žmonių kraują, kariavo vieni su kitais. Babūras taip pat buvo kilęs iš 
Timūridų giminės ir taip pat nenuramdomai troško garbės. Tačiau ne 
taip kaip daugelis kitų pretendentų į Samarkando — Timūro imperijos 
buvusios sostinės — sostą jis pasižymėjo nepaprastais gabumais. Nuo pat 
vaikystės įsitraukęs į tarpusavio vaidus, patyrė sėkmių ir nesėkmių ir, re- 
gis, jau džiaugėsi artima pergale. Dukart buvo įžengęs į Samarkando 
sostą, tačiau abu kartus turėjo iš ten bėgti. Klajojančių uzbekų genčių 
išvytas iš Samarkando, surinko nedidelę kariauną ir ėmė puldinėti kai- 


10 


mynų žemes. Ilgai šitaip bastėsi po Ferganos slėnį ieškodamas kario lai- 
mės, tačiau taip ir nesurado. Būdamas protingas ir įžvalgus politikas, 
greitai suprato, kad Samarkando sosto nebematys. Savo „Užrašuose“ 
apie šiuos įvykius Babūras rašo: „Aš pagalvojau: ar ilgai dar bastysiuos. 
po šią Ferganos žemę? Išbandysiu laimę kitame krašte“. Tik su trim šim- 
tais karių jis meta gimtąjį kraštą ir patraukia į vidaus vaidų draskomą, 
nusilpusį kaimyninį Afganistaną. Perkopęs Hindukušą, užima Kabulą. 
Per dvejus metus jo karo veiksmų arena vis labiau plečiasi ir pagaliau 
pasiekia Indo krantus. 

Pergalingai kovodamas Afganistano teritorijoje, Babūras neužmiršta 
nuoskaudų, patirtų tėvynėje. Jis vyksta į Heratą, mėgina ten sudaryti 
koaliciją, rengiasi žygiuoti į Samarkandą, bet, gavęs neramių žinių iš 
Kabulo, sugrįžta atgal. Gana sunkiai numalšinęs riaušes Kabule, gar- 
bėtroška Babūras vis dėlto neatsižada viliojančios svajonės įžengti į 
Samarkando sostą. Todėl kantriai laukia savo valandos, ir ši valanda 
jam, regis, išmuša, kai 1510 metais miršta uzbekų klajoklių vadas Šei- 
bani-chanas. Pradžiugintas šios žinios, Babūras su kariuomene įsiveržia 
į dabartinio Uzbekistano žemes, tačiau, uzbekų genčių vėl visiškai su- 
triuškintas, dabar jau amžinai praranda viltį laimėti Samarkando sostą 
ir pasitraukia iš Vidurinės Azijos. Sugrįžęs į Kabulą, labai energingai 
pradeda žygius į Indiją. Ne visi antpuoliai baigiasi sėkmingai, tačiau 
1525 metais Babūras galutinai sumuša dešimteriopai stipresnį priešinin- 
ką ir užima Šiaurės Indiją. Tai padaryti jam padėjo ne tik didelis karve- 
džio talentas, bet ir artilerija, kuri priešui buvo staigmena. Dabar Babiū- 
ras jau, rodos, pasiekė viską, apie ką svajojo,— ėmė valdyti didžiulę im- 
periją nuo Amudarjos iki Gango krantų. Prasidėjo Didžiųjų Mogolų 
(taip europiečiai vadino šią valstybę, gyvavusią iki XVIII a., kol Indiją 
užkariavo anglai) imperijos klestėjimo epocha. Tačiau jos įkūrėjas Ba- 
būras viešpatavo vos penkerius metus — 1530 metų gruodžio mėnesį jis 
mirė. 

Kariautojo svajonės lyg ir išsipildė, tačiau tolimos tėvynės ilgesys 
jį lydėjo iki pat mirties. Mintimis grįždamas į audringas romantiškas sa- 
vo jaunystės dienas, buvęs mažos Ferganos valdovas, o dabar didžiulės 
galingos valstybės viešpats nusprendė aprašyti savo gyvenimą. Taip at- 
sirado ,„„Babur-namė“, t.y. „Babūro užrašai“. Talentingas karvedys ir 
rašytojas, didis medžiotojas ir poetas, žmogus, kuriam sukryžiuotų kardų 
žvangesys patikdavo ne mažiau už taurių skambesį puotose, savo kny- 
goje be jokių įmantrybių pasakoja apie savo epochą, tautų papročius ir 
apie tas šalis, kur buvo nublokštas likimo. Iki mūsų dienų tebėra vertin- 
gos pastabos apie Kabulą ir Kabulistaną — tą šalį, kur jis laimėjo pir- 
mąsias pergales, kur pradėjo didįjį skrydį į šlovę. Talentingas poetas 
Babūras dosniai pažeria ne tik savo, bet ir svetimų eilėraščių ištraukų. 
Po pesimistinių gaidų jo eilėse beveik visada skamba mažoriniai tonai, 
būdingi stipriai, valingai ir tikslo siekiančiai asmenybei: 

Nuo vyno pergalės apsvaigeęs, tavo priešas 

Gal dieną kitą džiūgaus, tarytum į dausas pakilęs. 

Tai kas, kad jis jau, regis, dangų siekia — neliūdėk: 

Juk menkas tavo priešas ir veikiai vėl po žemę šliaužios. 

„Kabulo sritis,— rašo Babūras,— tęsiasi iš rytų į vakarus. Iš visų 
pusių ją supa kalnai, kurių papėdėje teka arykai. Vasarą Kabule dažnai 
pučia šiaurės vėjas „parvanas“. Kabulistanas tuo metu buvo patogioje 
tarpinėje padėtyje tarp Indijos ir Persijos, varė didžiulę prekybą su ki- 
tomis šalimis. Pasak Babūro, kasmet į Kabulą būdavo atvaroma apie 
dvidešimt tūkstančių arklių iš Indijos, apie dvidešimt tūkstančių jaučių, 
privežama audeklų, saldumynų, cukranendrių, vaistažolių. Kabule galė- 
jai rasti prekių iš Persijos, Irako, Kinijos ir Indijos. 

Babūro manymu, tokio gryno, sveiko ir malonaus oro kaip Kabule 
pasaulyje daugiau niekur nėra: vasarą karšta, o žiemą nelabai šalta. 
Kabulistano klimatas sveikas; per vieną dieną galima nukeliauti į tokią 
vietą, kur niekada nebūna sniego, o per vieną ar dvi valandas — ten, kur 
sniegas niekada neištirpsta. Pačiame Kabule ir apylinkių kaimuose daug 
vynuogynų, granatmedžių, abrikosų, obelų, svarainių, kriaušių, persikų, 
slyvų, migdolų, riešutmedžių. „Aš liepiau atvežti tenai ir pasodinti vyš- 
naičių — užaugo geros vyšnios, medžiai iki šiol veši“,— rašo Babūras. 

Kadangi mėgo stiprius gėrimus, daug rašo apie vynuogių veisles, 
ypač apie „abi-angur“, iš kurių daromas raudonasis vynas. Toks pat 
garsus esąs vynas iš Chodža Chavend Sindo kalno šlaituose augančių 
vynuogių. Giria Babūras ir puikųjį Lagmanė vyną — baltąjį ir raudo- 
naji. Jų aprašymą baigia kaip tikras žinovas: „Beje, nei vienas, nei kitas 
nėra toks stiprus kaip garsus“. 

Tiesiog nuostabu, kad Babūras domisi viskuo. Išvardydamas šalyje 
gyvenančias tautas, jis rašo, kad chazarai tada dar tebekalbėjo savo se- 
nąja kalba, o tai be galo įdomu, kadangi iki šiol šios tautos kilmė nelabai 
aiški. Praėjo beveik penki šimtmečiai nuo to laiko, kai buvo para- 
šyta knyga „Babur-namė“, tačiau ir šiandien iš jos neišsenkančio šalti- 
nio semiasi įvairiausių Žinių orientalistai, etnograiai, geografai, lingvis- 
tai. 

Tyliai šiurena platanai. Sakoma, jog jie pasodinti paties Babūro, 
kurio palaikai dabar ilsisi čia po marmuro plokšte. 

Įstabus žmogus, toks pat ir jo likimas. Babūras turėjo daug talentų: 
karvedžio, valstybės veikėjo, mokslininko, literato. Buvo tipiškas vidur- 
amžių tiurkų kultūros žmogus, medžiotojas, aštrialiežuvis, vyno mėgėjas 
ir kartu didis rašytojas, poetas. Mirė Indijoje, bet kaip pats pageidavo, 
a palaidotas Kabule, kur taip sėkmingai pradėjo savo karališką 
arjerą. 

Krinta vėjo nuplėšti lapai ir sukdamiesi leidžiasi ant nuožulnios balto 
kaip sniegas marmuro plokštės. Amžinoje tyloje skendi ir kapas, ir šalia 
stovintys laiko apgriauti valdovo rūmai. Nejučiomis prisimenu vieną ry- 
tiečių priežodį: „Pasaulis tai tik karavansarajus, o mes — karavanas“. 


AFGANISTANAS — „EUROPIEČIAMS UŽDRAUSTA ŠALIS“ 

| Kažin ar surastume Viduriniuosiuose Rytuose kitą tokią šalį, į kurią 
taip ilgai nebuvo įsileidžiami europiečiai. Pirmiausia tai galima paaiš- 
kinti tuo, kad Afganistanas yra pačioje Azijos gilumoje, nuo viso pa- 


12 


saulio atskirtas neperžengiamų kalnų ir baisių dykumų, kurių vien var- 
dai, pavyzdžiui, Dašti Margo, t.y. „mirties dykuma“*, aiškiausiai viską 
pasako. Antra vertus, dėl politinio susiskaldymo iki pat XIX a. vidurio 
po šalį keliauti būdavo pavojinga bet kam, tuo labiau europiečiams, nes 
Afganistanas tuo metu buvo fanatiška musulmonų šalis. Keliais bastėsi 
ne tik gaujos mėgėjų lengvai pasipelnyti, bet ir fanatikai dervišai, kurie, 
vos tik išgirdę žodį „kafiras“, t.y. kitatikis, baisiausiai įniršdavo ir reikalau- 
davo mirties bet kokiam nemusulmonui. Neramią vidaus padėtį kompli- 
kavo Anglija, kuri, užėmusi Indiją, mielai būtų prisijungusi prie savo val- 
dų ir greta esantį Afganistaną. Neaprašinėsime sudėtingų, kartais dra- 
matiškų įvykių, susijusių su trim anglų ir aiganų karais, su Afganistano 
tautų kova dėl nepriklausomybės per visą XIX a. ir XX a. pradžioje. Re- 
zultatą žinome, anglai turėjo pasitraukti, palikti šalį ramybėje. Liko tik 
„atsisveikinimo“ žodžiai: „Afganistanas — Azijos vapsvynas“. Matyt, 
tai buvo atsakymas į XVIII a. afganų valstybės įkūrėjo Ahmad-šacho 
Duranio sparnuotus žodžius: „Bijokite mano avilio: jame yra bičių, bet 
nėra medaus“. 

Šiaip ar taip, tačiau iki pat XX a. pradžios Afganistane nebuvo jokių 
archeologinių tyrinėjimų. Vis dėlto iš senovės rašytinių paminklų Euro- 
pos mokslininkai žinojo, koks rojus archeologams yra ši paslaptinga 
šalis. 

Išlikusiuose rašytiniuose šaltiniuose yra kad ir padrikų, tačiau visiš- 
kai patikimų duomenų, jog dabartinio Afganistano teritorija jau seno- 
vės laikais vaidino svarbų vaidmenį Rytų pasaulyje. Šios šalies svar- 
ba ypač išaugo, kai I tūkstantmečio prieš mūsų erą viduryje ji buvo nu- 
kariauta didžiulės Achemenidų imperijos, atsiradusios senovės Persijos 
teritorijoje. Achemenidai — tai valdovų dinastija, sukūrusi milžinišką vals- 
tybę, kuri tęsėsi nuo Indo upės iki Egėjo ir Viduržemio jūrų, apėmė 
net Egiptą, dalį Libijos ir kai kurias Balkanų pusiasalio sritis. Ypatingas 
vaidmuo Achemenidų valstybės sistemoje teko imperijos šiaurės rytų te- 
ritorijai Baktrijai, kuri buvo turtinga gamtos išteklių ir kurios patogi 
padėtis leido kontroliuoti tolimiausias Achemenidų valdas. Todėl būtent 
čia, sostinėje — Baktro mieste, vietininku visada būdavo skiriamas ka- 
rališkosios Achemenidų giminės žmogus. Jis turėdavo didelę ir stiprią 
įgulą, kuri saugodavo imperijos šiaurės rytų sienas nuo karingų klajok- 
lių, užėmusių plačias dabartinės Vidurinės Azijos stepių sritis. Tačiau 
kokia gi iš tiesų buvo to meto Baktrija, kurią visi senovės istorikai iš- 
garsino kaip pasakiškų turtų šalį, sakė, jog žydinčios oazės tenai sken- 
dėjusios žalumoje, arykuose neišsekdamas čiurlenęs vėsus vanduo, o 
žmonės buvo sukūrę aukštą civilizaciją? Antikos laikų istorikai graikai 
Baktriją vadino „tūkstančio miestų šalimi“, o svarbiausią šalies miestą 
Baktrą — „visų miestų motina“. Tačiau kada gi Baktrijos žemėje pra- 
sideda tasai „rojus“? Kada atsiranda pirmieji miestai, rūmai, šventyk- 
los, kuriuos ten išvydo Aleksandro Makedoniečio kariuomenė? Visi šie 


* Pasak vietos žmonių, Dašti Margo — tai „mirties stepė, arba dykuma“. Iš tikrųjų 
„margo“ — senovės iranėnų žodis, reiškiantis „pavasario ganykla“. Jis yra tos pačios 
šaknies kaip ir „murg“ Murgabo pavadinime ir t. t. Pavasarį visa Margo stepė labai 
trumpam sužaliuoja, ir čia gano savo gyvulius klajokliai. 


13 


TURKMĖNISTANAS B) TADžI/ YKISTANAS 


D Fulolas 


ug, ! . 
; DK o Sapali | EM Šdiiišijus 2 DRN 
9 mN s š : r 
murcaso šalis (Pozi aN LUNDÜZAS E S 
f Tilia Tepė “o w i di 
j 8 MAZARI ŠARIFAS ed 
„= ŠIBIRGANAS BAGLANAS < 


o 
Šurchkotalas 


BAMIJANAS e 
KABULAS € p 
DŽELALABADAS j 

we |s h 


> AFGANISTANAS e GAZNIS | 


\ FARAHAS / 
M o e 


Mundigakas ; 
KANDAHARAS ZTS 
g 


~, w 
r PAKISTANAS 


O Damb Sadatas 


O Archeologijos paminklai 


e Dabartiniai miestai 


Afganistanas 


klausimai archeologus domino seniai. Ir štai trečiame mūsų amžiaus de- 
šimtmetyje, kai Afganistano vyriausybė pirmą kartą leido europiečiams 
tirti šalies senienas, tuo pasinaudojo prancūzai. Nedidelei jų ekspedici- 
jai vadovavo profesorius A. Fušė — entuziastiškas helenizmo tyrinėto- 
jas. Paryžių nuo Baktro ir Prancūziją nuo Baktrijos skiria tūkstančiai 
kilometrų. Įdėmiai skaitydamas graikų bei romėnų autorių veikalus Sor- 
bonos bibliotekose, A. Fušė vaizdavosi pasakų šalį, kur tebestūkso apirę 
šventyklų kupolai, kur ant graikiškų kolonų vis dar laikosi įlūžusios por- 
tikų lubos, o auksinės ir sidabrinės taurės su puotų bei iškilmių vaizdais 
tiesiog laukte laūkia, kada archeologai jas atras. Tačiau tikrovė labai 
apvylė. Atvykęs į Siaurės Afganistaną — į tolimąją Baktriją, A. Fušė 
rado tik skurdžius kaimelius, kurių apylinkėse kūpsojo beformės, nu- 
slinkusiais šlaitais kalvos. Niekas neįvairino nykaus ir monotoniško dy- 
kumos kraštovaizdžio — nei portikai, nei mozaikos. „Baktrijos miražas“, — 
lakoniškai pasakė nusivylęs mokslininkas, visai nebeturėdamas vilties 
surasti savo svajonių Baktriją. Be to, Kabule kilo politiniai neramumai, 
ir prancūzų archeologams keliauti pasidarė taip nesaugu, jog jie rimtai 
ėmė galvoti apie grįžimą į tėvynę. 

Kaimyninio Afganistano senovės paminklai visada labai domino rusų 
orientalistus. 1922 m. Visos Rusijos orientalistikos mokslinės asociacijos 
iniciatyva sudaryta komisija ėmė rengti ekspediciją į šį kraštą, sušaukė 
keletą posėdžių, kuriuose mokslininkai skaitė pranešimus Afganistano 

tema. Lauko tyrinėjimų centru buvo nutarta pasirinkti Balcho provin- 
ciją — archeologijos požiūriu ypač perspektyvų rajoną. Deja, dėl keleto 
priežasčių ekspedicija neįvyko. Tačiau 1924 m. Maskvoje išėjo specialus 
rinkinys „Afganistanas“, kuriame buvo apžvelgti moksliniai Afganistano 
tyrinėjimai rusų istoriografijoje. Rinkinyje buvo ir daktaro V. Večeslovo 
straipsnis „Archeologiniai Afganistano paminklai“. Jo autorius buvo lan- 
kęsis Afganistane dar prieš prancūzus, 1921 m., ir savo atsakomybe, 
rizikuodamas mėgėjiškai tyrinėjęs senienas. Straipsnyje jis rašė apie 
Baktrijos senovės paminklus, pateikė daug originalių, anksčiau niekur 
nepublikuotų nuotraukų. M. Večeslovas nebuvo archeologas specialistas, 
tačiau vis dėlto sugebėjo tikrai dokumentaliai aprašyti šalies architek- 
tūros paminklus ir jo darbas tebėra reikšmingas. | 


II skyrius 
PASLAPTINGASIS HINDUKUšAS 


SENOVĖS ŽMONĖS HINDUKUšO GLŪDUMOJE 


Gražiomis 1954 metų rudens dienomis būrelis amerikiečių archeologų 
sunkiai kopė stačiomis Hindukušo šiaurinių prieškalnių uolomis, „0rė- 
damas pasiekti aukštai esančius urvus ir grotas. Atrodė, kad jei ne vie- 
noje, tai kitoje aikštelėje, vėsiame urve jiems pagaliau pasiseks surasti, 
ko dar niekas čia nebuvo aptikęs,— seniausių Žmonių, gyvenusių 
Šiaurės Afganistane, pėdsakus. Ne veltui amerikiečių ekspedicijai vado- 
vavo įžymus specialistas profesorius K. Kunas, vienas pirmųjų pradėjęs 
tyrinėti seniausius dabartinio žmogaus protėvius. Kiek anksčiau jo eks- 
pedicija kaimyniniame Irane buvo aptikusi puikių radinių Gari Kamar- 
bando urve, esančiame kalnų atšakose, kurios leidžiasi pietinių Kaspijos 
krantų link. Profesionali archeologo nuojauta jam pakuždėjo, kad ir Af- 
ganistane tikriausiai gyventa to meto žmonių, tačiau tai įrodyti galėjo 
tik archeologiniai tyrinėjimai. 

Iš tikrųjų, samprotavo mokslininkai, juk Vidurinės Azijos pietinėse 
srityse, ypač Uzbekistane, kuris visai šalia Afganistano, rusų archeolo- 
gai padarė tikrą mokslo atradimą — aptiko senojo akmens amžiaus 
žmonių pėdsakus. Ketvirtame dešimtmetyje Aleksejus Pavlovičius Oklad- 
nikovas, tada dar netituluotas, tačiau jaunas ir energingas archeologas, 
raitas ir pėsčiomis ne vieną dešimtį kilometrų nukeliavo kalnų kloniais, 
iššliaužiojo stačius šlaitus, apžiūrinėjo kiekvieną uolos kyšulį, atbrailą, 
įdubimą, rankiojo titnago atskalas, akmenų nuodaužas ir vis vylėsi pa- 
stebėti jose kokius nors apdirbimo pėdsakus. Atkaklumą ir užsispyrimą 
tiesiog beviltiškoje situacijoje, tuščiuose, negyvenamuose kalnuose pel- 
nytai apvainikavo pasaulinės reikšmės atradimas. Tešiktašo urve, kurį 
Okladnikovas rado Pietų Uzbekistane, buvo aptikta ne tik įvairių akmens 
įrankių liekanų, kurios jau savaime labai svarbios mokslui, bet ir gyvulių 

ragais aptvertą 7—8 metų amžiaus berniuko kapą. Tikrai pelnytas prizas 
už atkaklumą ir darbštumą. 

Po Tešiktašo netoli Afganistano buvo rasta daugiau urvų (Mačajų ir 
Amir Temiras), tačiau palaidotų žmonių juose kol kas neaptikta. Žmo- 
nės, gyvenę šiuose urvuose maždaug prieš šimtą—penkiasdešimt tūks- 
tančių metų, medžiojo kalnų ožius ir avinus, rinko valgomuosius au- 

alus. 
3 Akmens amžiaus paminklai, atrasti Siaurės vakarų Indijos upių tera- 
sose, tarsi apjuosė Šiaurės Afganistaną ištisa virtine urvų, grotų ir at- 
brailų. Dabar jau žinoma, kad pirmykščio žmogaus gyventa teritorijoje, 
kuri eina nuo Irano ir Afganistano sienos per pietines Vidurinės Azijos 
sritis iki pat Šiaurės vakarų Indijos. 

Ratas užsidarė, tačiau jo centras, esantis Afganistane, dar vis buvo 
neištirtas, ir, nors viskas rodė, jog senovės žmogus negalėjo aplenkti 
šios srities, reikėjo surasti akivaizdžių senojo akmens amžiaus žmonių 
veiklos pėdsakų šiaurinėse Hindukušo prieškalnėse. K. Kunas visa tai 
puikiai suprato ir kaip tik todėl ieškojo nepaprastai uoliai, tiesiog pavy- 
dėtinai užsispyręs. Jis ir kiti ekspedicijos archeologai, vadovaudamiesi 
vietos gyventojų nurodymais ir savo pačių profesine nuojauta, daugelį 
savaičių apžiūrinėjo visus aptiktus urvus, kartais net labai giliuose uolų 
tarpekliuose. Negalima sakyti, jog šie urvai būdavo visiškai tušti. Prie- 
šingai, beveik visuose archeologai rasdavo žmogaus veiklos pėdsakų, 
tačiau ne pačių seniausių. Ilgus amžius, tūkstantmečius urvuose, grotose 
ir po uolų kyšuliais žmonės susirasdavo laikiną prieglobstį. Taip buvo 
ir antikos laikais, ir viduramžiais. Net mūsų dienomis aviganiai skuba 
per darganą paslėpti gyvulius patikimose užlandose. 

Tačiau olos ir urvai vienas po kito vis apvildavo archeologus. Ėmė 
rodytis, kad senovės laikais žmogus net nebuvo įžengęs į šias vietas. 
O juk tik apsidairęs pamatai, kad sąlygos gyventi čia puikiausios: kal- 
nų upeliai ir šaltiniai vandeningi, už didžiulių riedulių net ir dabar 
šmėkščioja žmonių išgąsdintų kalnų avinų ir ožių šešėliai. 


KARAKAMARAS — PIRMŲJŲ AFGANISTANO 
GYVENTOJŲ PRIEGLOBSTIS 


Ir štai ankstų rudens rytą, kai kalnų oras dar virpėjo tekančios sau- 
lės spinduliuose, vietinis palydovas atvedė amerikiečių archeologus prie 
Karakamaro. Aukštai viršuje ant rausvos uolos juodavo tamsi dėmė — 
anga į dar vieną urvą, iš pirmo žvilgsnio niekuo nesiskiriantį nuo dau- 
gelio kitų. Tačiau įgudęs archeologas tuojau pamatė, kad šita anga la- 
bai patogioje vietoje, atgręžta į pietų pusę, ir kad, stovėdamas joje, iš 
viršaus gali iškart akimis aprėpti tris kalnų slėnius. Artėdami prie urvo, 
„yrinėtojai vis aiškiau matė, kokia puiki jo padėtis. Netrukus pradėjo 
kasinėti ir pirmą kartą ne apsivylė, o neapsakomai apsidžiaugė. 

Keli kastuvo mostai — ir pažiro titnago įrankių rudos skeveldros. Klo- 
das po klodo darbininkai kasėsi vis giliau, radinių daugėjo, tačiau tit- 
nago įrankiai. darėsi vis grubesni, nedailesni. Pagaliau pasirodė uolinis 

urvo dugnas, t.y. tas lygis, per kurį pirmą kartą žengė senojo akmens 
amžiaus žmogus. Kas gi buvo tie žmonės ir kada jie čia atsirado? Ar- 
cheologams pasisekė: apatiniame, vadinasi, seniausiame kultūrinių sluoks- 
nių horizonte buvo išlikęs ugniakuras ir anglių, kurias specialiai ištyrus, 
paaiškėjo, kad laužas čia degė maždaug prieš trisdešimt penkis tūkstant- 
mečius. Aplink ugniakurą buvo primėtyta gyvulių kaulų — medžiotojų 
laimikio liekanos, švariai apgraužtos Karakamaro urvo gyventojų. 
Kruopščiai ištyrę tuos kaulus, specialistai nustatė, jog jie yra kalnų avi- 
nų, ožkų ir arklių. Kad jau tada daugiausia buvo medžiojami kalnų avi- 
nai ir ožkos, nė kiek nenuostabu: tų gyvulių palikuonys, skabydami žolę, 
ligi šiol tebelaipioja stačiais Hindukušo šlaitais. Kas kita arklys — ti- 
piškas lygumų gyvulys, kuris niekada savo noru nelipa į kalnus. Matyt, 
medžiotojai jau nebesitenkino palyginti mažomis ožkomis ir avimis ir dary- 
davo tolimus žygius, nusileisdavo į lygumą, kur, pasisekus nudobti ark- 
li, iškart prasimanydavo daug mėsos. Bet tai dar ne viskas. Karakamaro 
urve buvo rasta suskaldytų vėžlių šarvų, o vėžliai, kaip žinoma, taip pat 
gyvena tik lygumose. Matyt, arklių medžiotojams pasitaikydavo nedažnai, 
todėl, kad netektų grįžti į urvą tuščiomis, jie gaudydavo ir rinkdavo ne- 
paslankius vėžlius, kurie irgi šiokia tokia mėsa. 

Taigi, atradus Karakamaro urvą, pasidarė aišku, jog senovės Žmonės 
gyveno ne tik Rytų Irano ar Pietų Uzbekistano tarpukalnių lygumose, bet 
ir šiauriniuose Afganistano rajonuose. Taip buvo atskleisti pirmieji, ta- 
čiau toli gražu ne paskutiniai labai tolimos šio krašto praeities puslapiai. 
Po dešimties metų šalies šiaurės rytuose, Badachšane, kita amerikiečių 
ekspedicija aptiko Darai Kuro urvą, kuriame rasdavo prieglobstį žmonės, 
gyvenę prieš trisdešimt tūkstančių metų. Kaip ir jų amžininkai iš Ka- 
rakamaro, šie seniausi Badachšano gyventojai vertėsi medžiokle ir, ne- 
labai tikėdamiesi sėkmės, taip pat gaudydavo valgomuosius moliuskus, 
krabus bei vėžius. 

Pagaliau archeologams lyg ir nusišypsojo laimė: urve buvo rastas žmo- 
gaus momenkaulis. Galima įsivaizduoti, kaip jie džiaugėsi ir triumfavo, 
tikėdamiesi iškasti visą skeletą, tačiau, kad ir kaip ieškojo, kitų kaulų 
rasti nepavyko. Savaime suprantama, toks senas žmogaus momenkaulis 
irgi buvo labai įdomus mokslui. Deja, vėliau buvo įrodyta, jog tai vei- 
kiausiai dabartinio žmogaus kaulas, patekęs į urvą atsitiktinai. 

Netoli Mejmenė miesto tie patys amerikiečių archeologai rado uolos 
kyšulį — Gari Mordachgusiand, t.y. „negyvų avinų urvą“. Paaiškėjo, kad 
seniausių laikų žmonės kurdavosi ne izoliuotuose ir atsitiktiniuose rajo- 
nuose, o užiminėjo vis daugiau tinkamų gyventi vietų. Tai įrodo uolų 
kyšuliai, grotos ir urvai, atrasti Balcho upės terasoje, Akupruko mies- 
telyje. Ir čia akmens amžiaus žmonės medžiojo raudonuosius elnius, 
kalnų avinus, ožius, net šakalus. Nudobtų gyvulių kailį lupdavo titna- 
go peiliais, rėžikliais. Miniatiūriniais akmens smeigtukais, rankiniais 
kirvukais, įvairiomis titnago plokštelėmis būdavo ne tik darinėjama sker- 
diena, bet, matyt, ir siuvami odiniai drabužiai bei apavas — šaltuose kal- 
nų rajonuose geros aprangos labai reikėdavo. Archeologai iškasė didžiulį 
pailgos formos nuzulintą akmenį, kurio vienoje pusėje buvo išlikusios 
kažkokios išdaužos, primenančios, kaip manoma, žmogaus. veido bruo- 

žus. Tai gal seniausias tokio tipo antropomoriinis atvaizdas, tačiau reikia 
dar viską galutinai įrodyti. 

Pėdsakų, rodančių kaip žmonės toliau kūrėsi šiaurinėse Hindukušo 
atšakose, archeologai atrado urve, pavadintame baisiu vardu — Gari 
Mar, arba „gyvatės urvas“. Jame žmonės gyveno prieš penkiolika ar še- 
šiolika tūkstantmečių, bet kaip ir anksčiau medžiojo kalnų avinus ir 
ožius, taip pat arklius, lapes, šakalus. 

Trumpai sakant, plačioje zonoje nuo Mejmenė miesto vakaruose iki 
Badachšano rytuose ir Karakamaro bei Akupruko pietuose atsiranda vis 
daugiau naujų taškų, žyminčių uolų grotas, urvus ir kyšulius, kur ras- 
davo prieglobstį senojo akmens amžiaus žmonės. Yra urvų, kuriuose žmo- 
nės gyveno prieš trisdešimt penkis, prieš trisdešimt, pagaliau prieš penkio- 
lika, dešimt tūkstančių metų, tačiau juose rasti žmogaus veiklos pėdsa- 
kai rodo, kad gyvensena per visą tą laiką buvo gana panaši. Ilgus am- 
žius ir tūkstantmečius čia žmonės vertėsi medžiokle, rankiojimu, tačiau 
jų darbo įrankiai — titnago peiliai, plokštelės, gremžtukai, rankiniai kir- 
vukai ir pleištai, taip pat kaulinės adatos, ylos — ilgainiui nesikeitė, o 
priešingai, rodo nepaprastą konservatyvizmą. 

Tiesa, viršutiniuose, t.y. vėlesniuose Gari Maro bei Gari Aspo urvų, 
kuriuose žmonės gyveno prieš dešimt—aštuonis tūkstančius metų, sluoks- 
niuose jau randama prijaukintų gyvulių — avių ir ožkų — kaulų, o svar- 
biausia — akmeninių kauptukų, grūdų trintuvių ir net kažko panašaus 
į kviečius bei miežius. Tačiau kaip tos naujovės buvo taikomos žilos 
senovės ūkyje, dar galutinai neišaiškinta. Neabejotinas tik vienas daly- 
kas: ūkio pagrindas vis dar buvo raudonųjų elnių, gazelių, kalnų avinų 
medžioklė. Tai liudija daugybė kaulų, išmėtytų prie senovės ugniakurų. 

Urvuose yra ir kultūrinių antsluoksnių, kuriuos paliko žmonės, gyve- 
nę čia vos prieš keturis tūkstančius metų. Juose randama tokių pat titna- 
ginių bei kaulinių įrankių. Tačiau vis dažniau aptinkama titnaginių 
pjautuvų, kauptukų žemei purenti, grūdų trintuvių, taip pat neabejotinų 
įrodymų, jog buvo auginamos naminės avys ir ožkos. Bet svarbiausia nau- 
jovė — moliniai indai, tiesa, padaryti dar labai nedailiai ir prastai. Taigi 
lyg ir matome, kaip žmonės žiloje senovėje perėjo nuo medžioklės ir ran- 
kiojimo prie žemdirbystės ir naminių gyvulių auginimo, tačiau dar lieka 
grynai profesinių abejonių, kurios verčia mus kol kas vengti skubotų 
išvadų. Bet ir tai, kas jau žinoma apie senojo akmens amžiaus žmones, 
mokslui yra labai svarbu. Įrodyta, kad Šiaurės Afganistanas buvo toje 
zonoje, kur formavosi dabartinio tipo žmogus, be to, yra pagrindo many- 
ti, jog šie procesai glaudžiai siejosi su analogiškais procesais Šiaurės 
rytų Irane ir Pietų Uzbekistane. 


MEDŽIOTOJAI TAMPA ZVEJAIS 


Jau žinome, kad senojo akmens amžiaus žmonės gyveno tarpukalnių 
slėnių bei tarpeklių urvuose, grotose, po uolų nuosvyromis. Kaip tik dėl 
to Afganistane iki šiol buvo kasinėjama vien tik Hindukušo prieškalnėse. 
Medžiodami arklius, žmonės iš šių urvų retkarčiais nusileisdavo į lygu- 

mą, tačiau čia jausdavosi nejaukiai ir ilgai neužsibūdavo. Todėl buvo 
maža vilčių senojo akmens amžiaus paminklų rasti lygumoje, tuo la- 
biau bevandeniuose smėlynuose, kurie driekiasi toli į šiaurę iki pat kai- 
riojo Amudarjos kranto. Tokia nuomonė apie Šiaurės Aiganistaną buvo 
nusistovėjusi tuo metu, kai 1969 m. čia pradėjo dirbti Tarybų Sąjungos 
ir Afganistano archeologų ekspedicija. Ji turėjo įvairaus profilio specia- 
listų, taip pat ir tyrinėjančių akmens amžiaus žmones. Turėdami nemažą 
patirtį, kurios įgijo ieškodami senovės žmonių stovyklaviečių didžiulėse 
Vidurinės Azijos Kyzylkumų bei Karakumų dykumose, jie nebuvo nu- 
siteikę taip pesimistiškai. Juk iš tiesų, kairiajame Amudarjos krante su- 
pustytos mėlio kopos yra tarsi tęsinys tų didžiulių Vidurinės Azijos dy- 
kumų, kuriose archeologams pavyko rasti akmens amžiaus žmonių pėd- 
sakų. Visi šie samprotavimai skatino bent preliminariai ištirti kairįjį 
Amudarjos krantą. Ir tikrovė pranoko pačius drąsiausius lūkesčius. Jau 
per pirmąsias maršrutines paieškas čia buvo rasta akmens amžiaus sto- 
vyklaviečių. 

Smėlynų ir takyrų ruože, kuris tęsiasi beveik šimtą penkiasdešimt 
kilometrų nuo upių uosto Kelifo iki pat Chairatono uosto, archeolo- 
gams pavyko surasti pirmąsias Baktrijos lygumoje akmens amžiaus žmo- 
nių stovyklavietes. Ten, kur prasideda smėlio barchanų eilės, kur ne- 
pravažiuosi automobiliu, kur net kupranugaris nepraeina, štai ten, rodos, 
nepaisant jokios logikos, ir buvo padaryti įdomiausi atradimai. Šiame 
krašte nėra jokių vandens šaltinių, aplinkui nyki dykuma, ir vis dėlto 
kai kur išpustytose įlomėse pasitaikydavo kokia rusva, nuo ilgo vartoji- 
mo apsigludinusi titnago plokštė, kitur akmeninis peilis ar gręžiklis. 
Tačiau šie pavieniai radiniai čia galėjo būti patekę atsitiktinai, pamesti 
medžiotojų arba sezoniškai klajojančių kalnų gyventojų. Netrukus netoli 
Chairatono ir Taškurgano buvo aptikta nors ir nedidelių, tačiau neabe- 
jotinai akmens amžiaus žmonių stovyklaviečių. Viena jų yra už penkio- 
likos kilometrų į šiaurės rytus nuo Taškurgano miesto, vietovėje, vadina- 
moje niūroku vardu — Siachreganas, arba „juodieji smėlynai“. Nors ne- 
toliese yra didingi antikinio Sachri Banu miesto griuvėsiai, vietovaizdis 
yra gana monotoniškas: lyg bangos vilnija didžiuliai barchanai, kur 
ne kur nuo karščio sueižėjusiame takyre auga skurdūs krūmai. Ir vis 
dėlto po ilgų nesėkmingų ieškojimų kartą už vieno barchano archeologai 
staiga pamatė ne vieną ar du, o visą krūvą titnago įrankių ir dar dau- 
giau nuodaužų. Įrankiai buvo padaryti iš šviesiai rudo titnago, be to, kai 
kurie tokie mažyčiai, jog net persišviesdavo prieš saulę. Iš tokio titnago 
senovės meistrai darydavo ilgas aštriabriaunes plokštes: tvirtai įspraus- 
tos į medinį ar kaulinį laikiklį, jos buvo vartojamos kaip geležtės, pei- 
liai ar net primityvūs pjautuvai. Sitų plokščių briaunos tokios aštrios, 
jog ir dabar jomis nesunku nudrožti pieštuką ar net perpjauti virvę. 
Miniatiūriniai, bet platūs pusapvaliu kraštu įrankiai buvo vartojami kaip 
gremžtukai: jais patogu valyti žuvį, gremžti kailį. Bet ypač daug sto- 
vyklavietėje rasta stambių plokščių, matyt, vartotų grobiui darinėti. Ne- 
liko abejonių, jog atrasta stovyklavietė, kur palyginti ilgai gyveno žmo- 
nės. Tačiau tada čia būtinai turėjo būti ir vandens. Be to, visai netoli 
šios stovyklavietės stovėjo SŠachri Banu miestas, kuris taip pat galėjo 

įsikurti tik šalia neišsenkamo vandens šaltinio. Vėl prasidėjo ieškoji- 
mai, dabar jau senovės upės. 

Archeologai pastebėjo, kad atrastoji stovyklavietė buvo ant kažkokios 
išplovos, o gal ir sezoninės upės vagos krašto. Be to, jie niekur nerado 
strėlių antgalių, užtat aptiko labai daug žvejybos įrankių. Tačiau žmonės 
čia ne tik žvejodavo. Maisto jie prasimanydavo taip pat rankiodami, me- 
džiodami vandens paukščius. Tai patvirtino ir kitų stovyklaviečių karto- 
gramos: nustatyta, jog jų būta maždaug tenai, kur dabar yra įrigacinės 
bazės, t. y., kaip ir dabar, ano meto žmonės savo lengvas sezonines pa- 
lapines statydavosi prie upių ir kalnų upelių. Tačiau ilgainiui šios upės 
„pasislinko“ į pietus, o buvusias drėgnas upių bei upelių deltas palaidojo 
pustomas smėlis — ten dabar kelių metrų aukščio kopos. 

Kadangi nerasta strėlių titnaginių antgalių, reikia daryti išvadą, 
kad šitos stovyklavietės labai senos, atsiradusios tais laikais, kai žmo- 
nės dar nemokėjo daryti sudėtingų medžioklės įrankių. Manoma, kad 
vietoj vientisų stambių strėlių antgalių tuo metu buvo vartojamos smul- 
kios aštrios titnago plokštės; įstatytos į medinio koto gale padarytas iš- 
pjovas, jos puikiausiai atstodavo strėlių antgalius. Taigi faktas, kad ne- 
rasta strėlių antgalių, dar nereiškia, jog nebuvo medžiojama. Tai tik pa- 
rodo, kokiais netobulais ginklais medžiodavo viduriniojo akmens am- 
žiaus (mezolito) žmonės. Ir tikrai, jau kitos epochos — naujojo akmens 
amžiaus (neolito) — stovyklavietėse stambūs titnaginiai strėlių antgaliai 
yra įprasti radiniai. 

Tačiau iš kur žmonės atėjo į kairiąją Amudarjos pakrantę? Veikiau- 
siai tai buvo vėlyvi palikuonys tų pačių grotų bei urvų gyventojų, apie ku- 
riuos jau kalbėjome. Matyt, pamažu leisdamiesi nuo kalnų į Baktrijos 
lygumą, šie žmonės dėl įvairių priežasčių nesugebėjo prisitaikyti prie 
vietos sąlygų, pažaboti „didingų“ (anų laikų mastu) upių ir verstis se- 
novine žemdirbyste. Jiems teko arba grįžti atgal į kalnus, arba pamėginti 
įsikurti „aklinose“ deltose, kuriose upės, tekančios iš jų gimtųjų vietų, 
pradingdavo smėlynuose, nė nepasiekusios Amudarjos. Sprendžiant iš 
turimų duomenų, jie pasirinko antrąjį kelią. Buvę medžiotojai čia rado 
optimalias gyvenimo sąlygas: meldynuose slankiojo būriai šernų, kuriuos 
dažnai persekiodavo tigrai, suko lizdus fazanai, antys ir Žąsys, lygu- 
mose ramiai ganėsi džeiranai, veisėsi kiškiai, šakalai, lapės. Visi šie gy- 
vūnai niekada nebuvo matę žmogaus, jo nebijojo ir prisileisdavo arti. 

Medžiojamų paukščių ir žvėrių pilnos lygumos, žuvingos upės ir upe- 
liai buvo neišsenkamas maisto šaltinis. Be to, žuvis galėjo gaudyti ne 
tik vyrai, bet ir vaikai, seniai, moterys. Be medžioklės ir žūklės, jie čia 
dar galėjo verstis primityvia sezonine žemdirbyste, kuri turėjo antraeilę 
reikšmę. Tokios specifinės gamtos sąlygos ilgam nulėmė ypatingą vieti- 
nių genčių raidos kelią neolite: medžiotojai ir žvejai taip ir netapo sės- 
liais žemdirbiais. Ilgus amžius ir tūkstantmečius nekito pusiau sėsli jų 
gyvensena: atėjus sezonui, žmonės keliaudavo įprastu maršrutu ir vienoje 
vietoje stovyklaudavo tik tol, kol aplink būdavo medžiojamų paukščių, 
žvėrių, žuvų. O taip gyvenant, nereikėdavo statyti nuolatinių namų, di- 
delių gyvenviečių, nuolatos dirbti žemę pasėliams. Dėl to akmens am- 
žius Baktrijos lygumoje labai užsitęsė. Tolesni kasinėjimai parodė, jog 

vėlyvojoje bronzos epochoje čia netikėtai atsirado kitų žmonių, kurie jau 
turėjo labai ištobulėjusią sėslios žemdirbystės kultūrą. Jie dažnai vartojo 
metalo įrankius bei ginklus, statė didingus rūmus ir šventyklas. O tuo 
pat metu už keliolikos kilometrų nuo šių žydinčių oazių, tarp slenkančių 
smėlynų, vis dar klaidžiojo medžiotojų ir Žvejų gentys, po senovei var- 
tojančios primityvius titnago įrankius. 

Šitokius Paamudarjės neolito kultūros genčių gyvenimo ypatumus at- 
skleidė mokslui Tarybų Sąjungos ir aiganų archeologai, kurie darbavosi 
Afganistane vos keletą lauko sezonų. 


KAFIRISTANAS — „KITATIKIŲ šALIS“ 


Kam nors kartą teko važiuoti iš Kabulo į rytus, Dželalabado link, tas 
tikrai žino, kokios gražios ten vietos. Autostrada vingiuoja tarp aukštų 
ir aštrių kalnyno keterų, tarp uolų. Iš vienos pusės statmenai kyla lygi 
akmens siena, o iš kitos — tuoj už neaukšto apsauginio parapeto — stai- 
giai žemyn leidžiasi akmenuotas tarpeklio šlaitas, kurio apačioje šniokš- 
čia sraunusis Kabulas. Įvairiaspalvės uolienos, neaukštų medelių bei 
krūmų žaluma, baltos kaip sniegas putotos Kabulo bangos reginį daro pa- 
sakišką. Puikus asfaltuotas plentas kyla vis aukščiau į padebesius ir pa- 
galiau kelyje išauga paskutinis gūbrys. Dabar jūs beveik pačiame dan- 
guje, o apačioje lyg vėduoklė pasklidę statūs kalnų šlaitai, ir sunku pa- 
tikėti, kad jūsų automobilis užsirito tokiu rangytu kelio serpantinu. To- 
liau leidžiatės Dželalabado link. Dželalabadas — tai Indijos vartai. 
2 a neprivažiavę miesto, pasukite į kairę, ir pateksite į visiškai kitokį 
pasaulį. 

Keičiasi ne tik gamtovaizdis — jūs tiesiog imate kitaip suprasti šalį. 
Mes Rytų Afganistane, prie pat Kafiristano*, tuoj pamatysime tą paslap- 
tingą šalį, kuri glūdi Centriniame Hindukuše, neperkopiamais kalnagūb- 
riais atsitvėrusi nuo viso kito Afganistano ir nuo viso pasaulio. Tik pa- 
čiuose pietryčiuose kalnai tarsi kiek prasiskiria, ir čia bene vienintelė 
vieta, kur galima prieiti prie Kabulo upės. 

Atvykusį iš dulkėtų dykumos lygumų žmogų tiesiog apstulbina dau- 
gybė žaliuojančių, tankių ir dažnai neįžengiamų miškų. Tačiau tai dar 
tik Katfiristano prieigos. Ten, viršuje, daugiau kaip trijų tūkstančių met- 
rų aukštyje, yra keletas izoliuotų kalnų slėnių ir tarpeklių, kuriuos drė- 
kina Alingaro, Prezumgulio, Bašgulio ir Kunaro upės. Čia beveik dviejų 
su puse tūkstančių kvadratinių kilometrų plote yra didžiausi Afga- 
nistano miškai. Tankiose giriose auga šimtametrės Himalajų eglės, pu- 
šys, kedrai, ąžuolai, o po jais želia pomiškis — laukiniai migdolmedžiai, 
šeivamedžiai. Stai čia, tame ir dabar sunkiai pasiekiamame rajone, yra 
legendinis kraštas — Katiristanas. 

Paslaptingą tautą, kurios kilmė ir istorija dar nėra visai aiški, kai- 
mynai musulmonai nuo seno arabiškai vadino „kafirais“, t.y. kitati- 


* Dabar šis kraštas vadinamas Nuristanu, tačiau autorius daugiausia pasakoja apie 
jo praeitį, todėl šiame skyriuje vartojamas senasis pavadinimas. 

kiais. Tarp Kafiristano gyventojų neretai gali sutikti mėlynakių, rusva- 
plaukių žmonių, kurie iš pažiūros panašesni į europiečius negu į Azijos 
gyventojus. Nors kafirų yra ne daugiau kaip septyniasdešimt tūkstančių, 
jie visi ir kalba, ir išvaizda labai skiriasi ne tik nuo daugumos Afganis- 
tano gyventojų, bet ir vieni nuo kitų. Tokia įvairovė daugiausia atsirado 
dėl ypatingų geografinių sąlygų: nedidelius kaimelius, esančius visai 
netoli vienas nuo kito, dažnai skiria sunkiai pereinami kalnagūbriai arba 
tarpekliai. Tų izoliuotų kaimelių gyventojai daugelį amžių tarp savęs 
pabendrauti galėdavo tik du tris mėnesius per metus, nes šiaip visą 
laiką perėjos būdavo nepraeinamos. Dėl izoliacijos atsitiko taip, jog gre- 
timų kaimelių gyventojai dabar kalba skirtingomis kalbomis ir nebesu- 
sišneka. Norėdami išsiaiškinti kokius nors ginčytinus klausimus, jie net 
pasikviečia vertėjus, mokančius abi kalbas. Trumpai sakant, Kaiiristanas, 
kaip ir Dagestanas, kuriame gyvena įvairiakalbės tautos, yra savotiškas 
ienomenas. 

Praėjusiame amžiuje buvo keliama hipotezė, jog kafirai — tai pali- 
kuonys tų graikų, kurie kartu su Aleksandru Makedoniečiu atėjo, o pas- 
kui ir visam laikui užsiliko. Taigi yra daugybė visokių teorijų bei hipo- 
tezių apie šios vis dar paslaptingos tautos kilmę. 

Europiečiai Kafiristanu susidomėjo seniai. Labiausiai ši šalis domino 
anglus, kurie, užėmę Indiją, priartėjo prie pat katirų žemių. 

Iki pat XIX a. pabaigos tik retkarčiais keliautojai ir misionieriai ne- 
drąsiai mėgindavo įsigauti į Kafiristaną, tačiau, neturėdami mokslinio 
pasiruošimo, jie negalėdavo pakankamai nuodugniai ir tikrai moksliškai 
ištirti šio krašto ir jo tautos. O laikas vis bėgo, artindamas tą tragišką 
momentą, kai Kabulo emyras Abdurachmanas jėga atvertė „kitatikius“, 
t.y. nemusulmonus kafirus, į tikrąjį tikėjimą — islamą. Gaisrų liepsnos 
ir stulpai juodų dūmų ženklino kelią, kuriuo ėjo kariuomenė ir fanatikai 
mulos. Baudėjai žiauriausiai naikino „kitatikių“ kultūrą, darė taip, kad 
niekas jos net nebeprisimintų. Liepsnojo senos šventyklos, nuo pjedestalų 
virto puikūs mediniai stabai, kažkada gražiai pastatyti kapinėse. O vi- 
siems, kas priešinosi naujai religijai, — mirtis. Atsivertėliams buvo sku- 
biai statomos mečetės, greta kurių apsigyvendavo mulos ir griežtai Žiū- 
rėdavo, kad būtų atliekami Korane nurodyti ritualai. Tūkstančius mažų 
vaikų užpuolikai atėmė iš tėvų, išvežė į Kabulą ir mokė musulmonų reli- 
gijos pradmenų. O kad visiškai išdiltų iš žmonių atminties net pats 
krašto vardas, Kafiristanas buvo pavadintas Nuristanu, t.y. „Šviesos ša- 
limi“, aišku, islamo šviesos. 

Mažai kas išliko iš pirmykštės kafirų kultūros, ir dar mažiau būtume 
žinoję apie jų kraštą, jei laimingo atsitiktinumo dėka XIX a. pabaigoje 
į Indiją nebūtų atvykęs atlikti karinės tarnybos jaunas gydytojas Geor- 
gas Skotas Robertsonas. Kaip taikliai pasakė vienas mokslininkas, jis 
turėjo „aštrų turisto žvilgsnį ir diletanto entuziazmo“, tačiau, kad ir kaip 
ten būtų, būtent jam esame dėkingi už tai, ką šiandien žinome apie Ka- 
firistaną. G. Robertsonas pirmą kartą šį kraštą aplankė 1889 m. ir staiga 
labai susidomėjo jo žmonėmis. Po atkaklių prašymų jam pasisekė gauti 
vyresnybės leidimą kaip Anglijos politiniam agentui vykti į krašto gi- 
lumą ir išgyventi ten metus. Yra išlikęs kito anglų agento skundas, ku- 

riame rašoma, jog, G. Robertsonui susidomėjus Kafiristano tyrinėjimais 
ir vyresnybės leidimu išvykus tenai metams, Gilgitas — sritis, kur gydy- 
tojas dirbo,— liko be medicinos personalo. G. Robertsonas keliavo, kai 
iki emyro Abdurachmano kruvino žygio buvo likę vos penkeri metai. Tai 
bene vienintelis žmogus, kuris ne tik aplankė tuo metu Kaiiristaną, bet 
išgyveno jame ištisus metus ir rado tenai tuos senovinius papročius, ku- 
rie buvo iki islamo priverstinio įvedimo. Tai pirmasis europietis, kuris 
savo akimis matė, ko jau nebuvo lemta pamatyti niekam iš europiečių. 
Svečiavosi vestuvėse, ėjo į laidotuves, dalyvavo ritualiniuose šokiuose, 
žodžiu, gyveno kartu su kafirais, kurie šventai laikėsi protėvių papro- 
čių. Kitaip tariant, G. Robertsonui nereikėjo islamo apeigose ieškoti tik- 
rojo kafirų tikėjimo trupinių, juoba kad jis ir negalėjo to padaryti, nes 
nebuvo specialiai studijavęs etnografijos. Ten gyvendamas, jis pastebėjo 
daug dalykų, kuriuos vėliau užkariautojai musulmonai raute išrovė iš 
kafirų atminties. Tačiau sėkmė, lydėjusi keliautoją Kafiristane, nusigrę- 
žė paskutinėmis dienomis, kai jis jau grįžo atgal į Indiją. Keliantis per 
Indą, srauniuose upės vandenyse dingo dalis dienoraščių, o svarbiausia, 
fotografijos — tie neįkainojami dokumentai, kurie padėtų patikslinti ap- 
rašymus. Vis dėlto, nors dalis medžiagos nesugrąžinamai dingo, 1896 m. 
G. Robertsonas išleido knygą „Hindukušo kafirai“, kuri iki šiol tebėra 
labai svarbi mokslui. 

Anglai pirmieji aprašė Kafiristano žmonių buitį ir papročius, tačiau 
dar daugiau nuveikė tyrinėdami šią problemą rusų mokslininkai. Dar 
1921 m. po Afganistaną su moksline ekspedicija keliavo akademikas 
N. Vavilovas, ieškodamas pirmykščių varpinių žolių, iš kurių atsirado 
per kafirų krašto vidurį. Vavilovas tyrinėdamas patikslino Kafiristano 
sienas, kurias anglai anksčiau buvo nustatę gana netiksliai. Jo padarytas 
pirmasis geobotaninis krašto aprašymas tebėra svarbus ligi mūsų dienų. 
Pasak Vavilovo, kafirai savo išvaizda panašesni į tadžikus negu į tik- 
ruosius aiganus. Tai esą žmonės, kuriuos likimas suvarė į neįžengiamas 
miškų tankmes, į neprieinamus kalnų tarpeklius. Bijodami priešų ant- 
puolių, jie išsikėlę į tokias nuošalias vietas, kur toli gražu ne kiekvienas 
žmogus galėjo įsigauti. Dėl tokio atsiskyrimo nuo viso pasaulio, matyt, 
ir atsiradę būdingi antropologiniai kafirų bruožai: balta oda, šviesūs 
plaukai, mėlynos akys. 

Kaip tik dėl to ypač įdomūs yra pirmieji pasaulinėje praktikoje pla- 
taus masto antropologiniai tyrinėjimai, kuriuos pokario metais Katiris- 
tane atliko profesorius G. Debecas, daugelį metų vadovavęs TSRS Moks- 
lų akademijos Etnografijos instituto antropologiniams tyrinėjimams. At- 
vykęs į šį kalnuotą kraštą Kabulo universiteto kvietimu, Debecas labai 
nuodugniai tyrinėjo dabartinius Katiristano gyventojus. Pasak jo, maž- 
daug pusė kafirų — mėlynakiai blondinai, pasitaiko net raudonplaukių, 
kurie iš pirmo žvilgsnio labiau panėši į europiečius, o ne į Rytų gyven- 
tojus. Bet tik iš pirmo žvilgsnio. Tyrinėdamas kafirus lyginamuoju me- 
todu, G. Debecas padarė išvadą, jog antropologiškai jie artimesni kai- 
myninės Indijos gyventojams negu europiečiams. Tačiau vis tiek jų kilmė 

tebėra ne visai aiški. Manoma, kad kafirai — tai senovės indoeuropiečių 
rytų šaka, dar III—II tūkstantmetyje pr.m.e. atsidanginusi čionai per 
Vidurinę Aziją. 

Prievarta islamizuojant Katiristano gyventojus, buvo ne tik sunai- 
kinti jų senovės kultūros paminklai, bet ir pamirštos tradicijos, kurių 
šaknys siekia žilą senovę. Tik iš G. Robertsono knygos galime daugiau 
sužinoti, kaip gyveno kafirai, dar nepaversti musulmonais. Taigi pamė- 
ginkim pakeliauti „Hindukušo kafirų“ autoriaus keliais. Galbūt kartais 
mums pavyks persikelti į praeitį ir pamatyti tą legendinį kraštą praėjusio 
šimtmečio liudininko akimis. 

Daugiau kaip dviejų tūkstančių metrų aukštyje virš jūros lygio stovi 
pas didžiausias kaimas Kamdešas — savotiška „sostinė“. Neįprastų 

ūstų eilės pakopomis išsidėsčiusios kalnų šlaituose taip, jog vieno namo 

stogas yra kito namo kiemas. Dviejų arba trijų aukštų namai stovi ant 
akmeninių pamatų, gausiai papuošti dailiausiais medžio pjaustiniais. Sau- 
lė dar tik kyla iš už kalnagūbrių, o Kamdešo gyventojai jau seniai dir- 
ba savo kasdieninius darbus. XIX amžiaus europietis keliautojas pirmiau- 
sia būtų labai nustebęs, jog laukus dirbti išėjo ne vyrai, o moterys. Už- 
simetusios ant pečių medines žagres ir niūkdamos lėtai kleivojančius 
jaučius, jos pasuka į savo laukus. Tiesa, akmenys ir išvirtę medžiai te- 
nai jau išrinkti vyrų, tačiau tuo jų vaidmuo žemės ūkio darbuose, ko 
gero, ir pasibaigęs. Palikime vyrus prie įprasto darbo — drabužių siuvi- 
mo — ir pažiūrėkime, ką veikia jų žmonos, kurios jau, rodos, aria, tik 
kažkaip keistai, niekur daugiau nepamatysi šitaip ariant. Štai viena pa- 
ėmė už Žagrės ir jau varys pirmą vagą. O jos pagalbininkė su ilgu pa- 
galiu, pritaisytu prie jaučio jungo, lyg su kokiu svertu valdo gyvulį, ver- 
čia jį eiti kur reikia. Keletą kartų perėjusios per lauką, moterys keičiasi 
vietomis. Šitas unikalus, niekur daugiau nematytas arimo būdas jau se- 
niai stebino kaimynines tautas, ir jose net paplito prietaringas pasakoji- 
mas, kad Kafiristane moterys jungiamos į jungą ir traukia žagrę kartu 
su jaučiu! 

Kol moterys dirba sunkius lauko darbus, vyrai renkasi kaimo aikštė- 
įe, kur prasideda ritualiniai šokiai, aptariami, sprendžiami visi bendruo- 
menės reikalai. Mintimis persikelkime į 1891 metų kovo vidurį, kai 
susirinkusieji aikštėje turėjo išrinkti seniūnus — džastus — ir kitus parei- 
gūnus. Garsiai aidint džiaugsmingiems šūksniams, aikštėje pasirodo pre- 
tendentai į aukštas pareigas. Pirma jų varomi aukojimui skirti gyvuliai, 
kurie paskui bus per bendras vaišes suvalgyti. Susižavėję Žiūrovai pavy- 
džiai nužvelgia kiekvieną gyvulį, pagiria jį arba išpeikia. Palei namus 
pavėsyje susėda patys garbingiausi kaimo žmonės, vergai ruošiasi užkurti 
laužus. Prie katilų susiburia būsimojo seniūno, keliančio dabar puotą, gi- 
minės ir tiesiog bičiuliai. Pagaliau ateina svarbiausias momentas — at- 
vestų gyvulių pjovimas. Ožiai vienas po kito lėtai vedami prie jauno 
stipraus katiro, kuris mikliai stveria juos, permeta per kėdę ir perpjauna 
gerklę. Kol trunka ši procedūra, ožių vora ramiai laukia savo eilės; gyvu- 
liai glostomi, glamonėjami, tačiau visų jų laukia tas pats galas. Po ožių 
ateina eilė jaučiams. Į aukojimo vietą atvestą jautį tas pats kafiras grie- 
bia už ragų, prilenkia galvą prie žemės ir mažu siauru kirvuku vienu 

mirksniu smogia tiesiai į tarpuragį. Kafiras greitai susidoroja su visais 
gyvuliais, ir netrukus dideliuose akmeniniuose puoduose ant geležinių 
trikojų jau verda mėsa kaimo gyventojų vaišėms. 

Prie vieno katilo stovi puotos šeimininkas, žagarais kursto ugnį, kaž- 
ką šūkčioja ir kartkarčiais iš taurės šliūkšteli į laužą gyvulių kraujo. 
Pagaliau mėsa išverda, ir visi pradeda valgyti bendrus pietus. Svečiai 
kaipmat susėda ant tam tyčia padėtų rąstų, o moterys pintuose krepše- 
liuose nešioja jiems mėsą. Štai vienas būrelis, baigęs valgyti, negaiš- 
damas stojasi ir nueina, o į jo vietą sėda kiti, kurie, sušveitę mėsą ir net 
nepadėkoję šeimininkui, taip pat pasišalina. Paprastai vaišės taip ir bai- 
giasi, tačiau šįkart šeimininkas nusprendė visus nustebinti. Prieš keletą 
mėnesių iki aprašomų įvykių, rudenį, kai prisirpo vynuogės, iš jų buvo 
padaryta saldaus vyno. 


s IZ N PA 


ŽAINN XS 

Mediniai namų apyvokos reikmenys iš Nuristano (Kafiristano) 


Vynuogių vyno darymas — labai įdomus darbas. Moterys pintinėmis 
neša vynuogių kekes ir verčia jas į tam tikrą akmenyje iškirstą duobę. 
Garsiai visiems juokiantis, išrenkamas vienas vyras, jam čia pat iškilmin- 
gai ir labai stropiai numazgojamos kojos, ir tada jis stoja prie darbo: 
ima traiškyti kojomis vynuogių kekes. Išspaustos sultys supilstomos į di- 
džiulius ąsočius ir pastatomos rūgti. 

Ir štai dabar per šventę to vyno atnešama svečiams. Taigi šeiminin- 
kas vaišingas — davė ne tik valgyti, bet ir išgerti. O už tai jau dera 
padėkoti. Todėl netrukus vienas iš svečių pradeda įmantriai, gražiausiais 
žodžiais liaupsinti šeimininką, kalba, koks jis drąsus ir dosnus, kokia 
turtinga jo šeima, kokia šlovinga. 

Dar sudėtingesni ritualai, kai renkamas vyriausiasis seniūnas. Kan- 
didatas į šį „postą“ iš anksto išneša baldus iš didžiausio savo namų 
kambario, į kurį vėliau sukviečia kitus kaimo seniūnus — džastus. Oriai 
susėdę ant suolų, jie smalsiai stebi rūpesčių apniktą kandidatą, kuris, 
stovėdamas prie žaižaruojančios gorės, mėto į ugnį paplotėlių gabaliu- 
kus, rieškučiomis pila miltus, taip pat šlaksto ją vynu ir aliejumi. Prie 
slenksčio sėdi specialiai paskirtas Žmogus ir atidžiai stebi atdaras duris. 
Kai tik tarpduryje pasirodo atvesto aukoti ožio galva, tučtuojau čiumpa 
jį ir papjauna. Paskui po kraujo čiurkšle pakiša taurę ir tuojau pat šliūkš- 
teli ugnin. Aidi meldų dūdelės, bumpsi būgnai, o apeigoms pakviestas 
tarnas garsiai sako šlovinamąsias kalbas dievams. Jau papjauti septyni 
ožiai, jų galvos padėtos prie ugnies, kad apsviltų, mėsa išvirusi, ir džas- 
tai sėda valgyti bendrų pietų, po kurių kandidatas tampa seniūnu — 
džastu. 

Dabar prasideda dar viena svarbi ceremonija — naujojo džasto su- 
pažindinimas su ypač įtakingais asmenimis. Puotoje dalyvaujantis žynys 
pasodinamas kambario viduryje, jam ant galvos užvyniojamas prašmat- 
nus turbanas, gausiai papuoštas kriauklėmis, raudono stiklo karoliais, o 
iš priekio — arčios šakelėmis. Ausys nusagstytos auskarais, ant kaklo — 
masyvūs karoliai, o ant rankų — apyrankės. Ilgi, iki kelių, marškiniai lais- 
vai užleisti ant išsiuvinėtų kelnių, kurios sukištos į ilgaaulius batus. Ant 
šių drabužių užsiaustas ryškus šilkinis badachšaniečių chalatas, rankoje 
sugniaužtas ritualinių šokių kirvukas. 

Stai vienas iš sėdinčių seniūnų lėtai atsistoja, apsivynioja galvą baltu 
audeklu ir žengia į priekį. Jis nusiauna batus, gerai nusimazgoja rankas 
ir pradeda aukojimo ceremoniją. Nudūręs du didžiulius kalnų ožius, vik- 
riai pakiša po kraujo čiurkšle indą, paskui prieina prie įšventinamojo ir 
krauju išvedžioja jam ant kaktos kažkokius ženklus. Atsiveria kambario 
durys, ir tarnai įneša didžiulius duonos kepalus su įsmeigtomis degančio- 
mis arčios šakelėmis. Kepalai tris kartus apnešami aplink įšventinamąjį. 
Paskui vėl gausios vaišės ir pagaliau ateina metas ritualiniams šokiams. 
Keletui svečių išdalijami šokių batai ir tam tikri diržai, kuriais šokėjai 
susijuosia. Kai uždegami pušų deglai, prasideda ritualiniai šokiai ir gies- 
mės daugybės dievų garbei. 

Vargu ar kada nors sužinosime tikrąjį tokių kulto ceremonijų tikslą. 
Patys kafirai paklausti išsisukinėdavo nieko nesakančiais atsakymais ir 
greičiausiai jau nebežinojo, kokią prasmę šiems ritualams teikdavo pro- 
tėvių protėviai. Vis dėlto visiškai aišku, jog šiose kulto apeigose ugniai 
buvo skiriamas bene svarbiausias vaidmuo. Tikriausiai čia esama ryšio 
su senovės zoroastrininkais (ugnies garbintojais), kuriems ugnis taip 
pat buvo už viską švenčiausia. | 

Taigi Hindukušo kafirai turėjo savo religiją, nepanašią nė į vieną 
iš dabar žinomų. Tačiau kokią? Be ugnies, jie dar garbino medinius sta- 
bus, dailiai išdrožtus vietos meistrų ir pastatytus šventyklose. Kafirų re- 
ligijai būdingas politeizmas. Jų panteone daugybė dievų ir deivių, tarp 
kurių didžiausias dievas Imra. Be svarbiausių dievų, vos ne kiekvienas 
kaimas irgi turėjo dievuką, kurį laikė savo globėju ir garbino ne mažiau 
kaip didįjį dievą. Kafirų įsitikinimu, pasaulyje, be dievų, dar gyvenę dau- 

gybė gerų ir piktų dvasių, kurios be perstojo kovojusios vienos su kitomis. 
Tai būdinga daugeliui senovės religijų. 

Tuo metu, kada keliavo Robertsonas, svarbiausioji Imros šventykla 
stovėjo viename kaime. Ji buvo didžiulė, turėjo kvadratinį portiką, kurio 
stogą laikė išdrožinėtos medinės kolonos. Vienos buvo ištisai papuoštos 
skulptūrinėmis avinų galvutėmis, o kitos — tik viena prie pagrindo iš- 
drožta gyvulio galva, kurio ragai susikirsdami raitėsi apie koloną aukš- 
tyn, sudarydami savotišką ažūrinį rezginį, kurio narveliuose stovėjo juo- 
kingos žmogeliukų skulptūrėlės. 

Būtent čia, po portiku, ant tam tikro akmens, pajuodusio nuo sukre- 
šėjusio kraujo, būdavo aukojami gyvuliai. Priekinis šventyklos fasadas 
turėjo septynerias duris, ypatingas tuo, jog virš jų buvo įtaisytos dar 
vienerios mažos durelės. Pro aklinai uždarytas didžiąsias duris niekas ne- 
vaikščiodavo. Atsiverdavo tiktai dvejos šoninės, bet irgi tiktai per ypač 
dideles iškilmes. Tačiau įdomiausios buvo dailiausiai išpjaustinėtos durų 
sąvaros, papuoštos didžiulėmis reljefinėmis sėdinčio dievo Imros figūro- 
mis. Ypač nuostabus dievo veidas, kurio didžiulis kampuotas smakras 
beveik siekia kelius! Be dievo Imros figūrų, šventyklos fasadą dar puošė 
didžiulės karvių ir avinų galvos. Kitoje šventyklos pusėje penkios milži- 
niškos figūros laikė parėmusios stogą. 

Apėję šventyklą ir pasigrožėję puikiu jos „apdaru“, vogčiomis, kad 
nesupyktų tikintieji kafirai, pažvelkime pro mažą angą vidun. Tenai vė- 
su, prieblanda, bet aiškiai matyti, kad kambario vidury, tiesiog ant grin- 
dų, yra keturkampis ugniakuras. Jo kampuose stovi stulpai, kurie pa- 
puošti nuostabiai dailiai išdrožinėtais žmonių veidais. Priešais angą sie- 
noje įtaisytas. altorius, aprėmintas gyvulių atvaizdais; kampe po specialiu 
baldakimu stovi medinė paties dievo Imros statula. Kitos sienos papuoš- 
tos išpjaustinėtomis netaisyklingo pusrutulio formos kepurėmis, kurios 
uždėtos ant karčių galų. Imros šventykla — tai tikras medžio drožybos 
šedevras, į kurį įdėta neapsakomai daug darbo. Ne be reikalo patys ka- 
firai šventyklą vadino „nuostabiu Imros šlovės paminklu“. 

Netoli šventyklos, tarp krūmų, tankiai želiančių ant kalno šlaitų, prie 
pat upės yra garsusis urvas, kuris, pasak vietos padavimų, einąs tiesiai 
į požemio karalystę. Kartą per keletą metų čia atvedamas ir aukojamas 
arklys. Aukojimo ceremonija gana sudėtinga: žynys, atbulomis traukda- 
masis urvo angos link ir nedrįsdamas atsigręžti, rieškučiomis šlaksto 
aukojamo arklio kraują angos pusėn. 

Atskiros šventyklos buvo statomos tik vyriausiesiems dievams, o ke- 
letui antraeilių dievukų užtekdavo vienos visiems kartu. Būdavo nedi- 
delių šventyklėlių išdrožinėtais langais, pro kuriuos žvelgdavo įvairūs 
mediniai stabai. Kafirų ornamentų simbolika, matyt, turinti gilią prasmę, 
šiuolaikinio mokslo kol kas dar beveik neišaiškinta. Dar mįslingesnės 
drožtinės skulptūros, kuriose išreikšti daug sudėtingesni religijos vaizdi- 
niai. Pavyzdžiui, kas per dievas buvo Moni, kuris pavaizduotas laikąs 
rankose savo paties galvą, o ta galva su ilgais ragais, didelėmis apva- 
liomis akimis ir katės ūsais? Deja, kafirai niekada neturėjo savo rašto, ir 

todėl visai neturime užrašytų jų senovės padavimų. Galima tiktai tikėtis, 
kad mokslininkai nuodugniai ištirs Afganistano Nacionalinio muziejaus 
darbuotojų surinktą gausią drožinių kolekciją ir pamažu pradės suvokti 
senuosius kafirų tikėjimus. 

Ne mažiau už Imrą kafirai garbino karo dievą Gišą. Palyginimas su 
Giša kiekvienam kafirui būdavo didžiausias pagyrimas, o pasakymas 
moteriai, jog ji „Gišos Žmona“,— maloniausias komplimentas. Nors šven- 
tyklos Gišos garbei savo puošnumu neprilygsta Imros šventykloms, tačiau 
ir jų altoriai pajuodavę nuo daugybės aukojamų jaučių bei ožių kraujo. 
pe dievo Gišos garbei trukdavo apie pusę mėnesio. Štai kokios jos 
ūdavo. 

Ankstų rytą kaimo gyventojus pažadina daugybės būgnų tratėjimas, ir 
netrukus siaurose gatvelėse pasirodo žynys su pašėliškai skambančiais 

kartkarčiais vis pažeria rieškučias riešutų, o paskui apsimeta įniršęs ir 
puola juos vaikyti. Pritardami jam, vaikai mėgdžioja ožių mekenimą. 
Zynys veidą baltai apsibarstęs miltais, išsitepęs aliejumi. Vienoje ran- 
koje laiko varpelius, kitoje — alebardą. Visaip kraiposi, staiposi, pur- 
to varpelius, mataruoja alebardą, šokinėja kaip koks akrobatas ir klaikiu 
balsu vis šūkčioja. Pagaliau procesija ateina prie Gišos šventyklos, ir 
suaugusieji iškilmingai puslankiu apstoja žynį bei jo palydovus. Pakyla 
kamuoliai dulkių, ir pasirodo penkiolika mekenančių ožių, kuriuos gena 
berniūkščiai. Atlikę savo darbą, vaikai tuoj pat nubėga toliau nuo su- 
augusiųjų, kur galima išdykauti, žaisti. Vaikai visada vaikai! 

Žynys prieina prie degančio kedro šakų laužo, iš kurio jau kyla tiršti 
balti dūmai. Šalia stovi iš anksto paruošti keturi mediniai indai, kuriuo- 
se yra miltų, lydyto sviesto, vyno, vandens. Žynys gerai nusimazgoja 
rankas, nusiauna kojas, nulašina į ugnį kelis lašus aliejaus, paskui tris- 
kart apšlaksto vandeniu aukojamus ožius, kartodamas: „Būk švarus“. 
Priėjęs prie uždarų šventyklos durų, tardamas ritualinius užkeikimus, 
išberia ir išlieja tai, kas buvo induose. Žyniui patarnaujantys jauni vai- 
kinai mikliai perpjauna ožiukui gerklę, surenka į indus trykštantį krau- 
ją, kurį žynys paskui išlieja į degančią ugnį. Per visą šią procedūrą spe- 
cialiai paskirtas Žmogus, apšviestas laužo liepsnos, gieda šventas gies- 
mes, ir būtent tai aukojimo scenai suteikia ypatingo iškilmingumo. 

Kitas žynys staiga nusitraukia nuo galvos kepurę, puola į priekį ir, 
garsiai šaukdamas, pašėliškai mosikuodamas rankomis, pradeda visaip 
kraipytis. Vyriausiasis žynys mėgina sutramdyti įsismarkavusį „kolegą“, 
pagaliau šis nurimsta, dar keletą kartų sumostagavęs rankomis, užside- 
da kepurę ir atsisėda į savo vietą. Ceremonija baigiama eilių skaitymu. 
Po to žyniai ir visi kiti dalyviai pirštų galiukais paliečia sau kaktą ir 
daro lūpomis bučinio ženklą, reiškiantį religinį šventyklos pasveikinimą. 

Pavakare visiškai nusiplūkęs žynys užeina į pirmus pasitaikiusius 
namus ir atiduoda šeimininkui saugoti savo varpelius. Tai yra didelė 
garbė, todėl žmogus tuojau pat liepia papjauti keletą ožių ir iškelti puotą 

žynio ir jo palydos garbei. Sitokios Gišos garbinimo iškilmės su nedide- 
lėmis variacijomis tęsiasi ištisas dvi savaites. 

Sunku būtų išvardyti visas kulto iškilmes bei ceremonijas, skirtas dau- 
gybės Kaiiristano dievų garbei. Tačiau negalima nepakalbėti apie ka- 
lirų laidotuves, juo labiau kad daugelis jų apeigų tebėra išlikusios iki 
mūsų dienų. 

1891 metų rugsėjo devintosios rytas, rodos, niekuo nesiskyrė nuo 
įprastų šiokiadienių, tačiau Kamdešo kaimo pakrašty buvo didelis suju- 
dimas. Dar taip neseniai jauni kariai išėjo į karo žygį atkeršyti A 
ninei genčiai už senas skriaudas, o du iš jų — Ni- 
lira ir Sunra — jau Žuvę per kruviną susirėmimą. 
Sunku stačiais kalnų šlaitais nešti žuvusiųjų kū- 
nus, bet dar sunkiau būtų juos palikti priešams 
išniekinti. Todėl kariai nukirto galvas ir su di- 
džiausia pagarba žuvusiesiems bei jų tėvams, par- 
nešė šią liūdną naštą į gimtąjį kaimą. Tačiau 
skaudi žinia atlėkė anksčiau už juos ir nenumal- 
domu sielvartu prislėgė tėvus. Didžiulė minia — 
vien tiktai moterys — klykdama, verkdama ir gar- 
siai raudodama, pasitiko nusiminusius pasiunti- 
nius kaimo pakrašty. Laidotuvių procesija iš lėto 
gedulingai patraukė prie žuvusiųjų tėvų namų, 
kur galvos labai atsargiai buvo padėtos ant spe- 
cialiai tam paruoštų lovų. Iki vidudienio velionių 
tėvai, giminės atsisveikinėjo su Žuvusiaisiais. Ket- 
virtą valandą prie vienų ir kitų namų vėl suplau- 
kė didžiulė minia, ir dvi gedulingos procesijos iš 
abiejų kaimo galų, nešdamos lovas su jaunuolių 
galvomis, patraukė į ritualinių šokių aikštelę. Lo- 
vos-katafalkai lėtai lingavo virš minios ir pamažu 
slinko į mirusiųjų amžino poilsio vietą. Jos buvo 
taip uždangstytos ryškiais audeklais, jog atrodė, 
kad ten guli kūnai. Ypač gerbiami asmenys — 
džastai — susėdo aplinkui ant žemų įmantriai iš- 
pjaustinėtų suolelių, o kiti, daugiausia moterys,— 
tiesiog ant žemės. Tiktai žuvusiųjų giminaitės su- 
sėdo ant lovų kraštų ir, kaip liepia laidotuvių pa- 
pročiai, linguodamos į šonus, purtydamos galvas, 
palaidus plaukus, pradėjo garsiai šaukti mirusiems. Laidotuvių minioje, 
glaudžiai apsupusioje abi lovas-katafalkus, buvo ir vyrų. Jie kaip gedu- 
lo ženklą ant kasdienių drabužių buvo užsimetę ožkenas. 

Pagaliau vienam iš seniūnų — šlubiui Astanui — davus ženklą, mo- 
terys iškart liovėsi raudojusios, ir stojo visiška tyla. Astanas žengė į rato 
vidurį ir trūkčiojančiu iš sielvarto balsu kreipėsi į mirusiuosius, girdamas 
už narsą, o kartu šlovindamas ir jų šeimas. Jam baigus kalbėti, sutratėjo 
būgnai, užgrojo meldų dūdelės, ir vyrai lovas užsikėlė ant pečių. Moterų 
minia be jokio susitarimo apsupo jas taisyklingu ratu ir pagal muzikos 

Kafirų karys 


taktą pradėjo šokti ritualinius laidotuvių šokius. Kartu su moterimis 
šoko tik Astanas ir dar du ypač gerbiami kaimo vyrai. Tik iš jų akių 
srūvančios ašaros rodė, kad šokamas laidotuvių šokis. Nenusimanantis 
europietis būtų pamanęs, jog tai ne laidotuvės, o linksma šventė. Ir tik- 
rai, grojant dūdelėms ir dundant būgnams, šokantieji, pasisukę šonu ir 
pakėlę rankas sulig pečiais, pamažu ėjo aplink lovas-kataialkus iš kai- 
rės į dešinę. Išskėtę pirštus, jie be perstojo sukiojo delnus pirma į save, 
paskui į numirėlius. Nieko nežinančiam prašalaičiui šitie gestai nieko 
nereiškė, tačiau Žmonės, kurie tą rudenišką rugsėjo dieną šoko Kamdešo 
kaime, juos suprato taip: „paliko mus“. 

Šokiai baigėsi, lovas-katafalkus vyrai vėl pastatė ant žemės, ir vėl 
užrypavo raudotojos. Mirusiųjų giminės ėmė visus vaišinti vynu, gaiviai- 
siais gėrimais beveik taip, kaip ir pas mus per gedulingus pietus. Paga- 
liau atėjo iškilmingiausias momentas: minia atsargiai pakėlė katafalkus, 
ir gedulinga procesija lėtai patraukė į kaimo pakraštį, į kapines. Tačiau 
pusiaukelyje procesija persiskyrė. Vyrai paskutinį kartą „oro bučiniu“ 
atsisveikino su mirusiaisiais ir pasuko atgal į kaimą, kadangi į kapines 
įeiti leidžiama tik moterims ir vergams. Ir štai čia įvyko visiškai nesu- 
vokiamas mums dalykas. Niekas nekasė kapo duobės — mediniai karstai 
su mirusiųjų palaikais paliekami tiesiog kapinėse, kartais po lengvu sto- 
geliu. Tuo, matyt, ir pasireiškia zoroastrizmui artimų tikėjimų seniausi 
atgarsiai. Zoroastrininkai mirusiųjų palaikus pirmiausia užkeldavo ant 
tam tikrų paaukštinimų, kad plėšrieji žvėrys ir paukščiai nuėstų mėsas ir 
liktų vien kaulai. Kaulus po kiek laiko surinkdavo, supildavo į kerami- 
nius karstelius — osuarijus — ir tik tada palaidodavo. Zoroastrizmo 
pasekėjai ir dabar panašiai daro kai kuriose Indijos vietose, kai kur 
Viduriniuosiuose Rytuose ir nuošaliuose Kafiristano kampeliuose. 

Jau mūsų laikais amerikiečių tyrinėtojai, įsigavę į Kaliristaną, ka- 
pinėse matė visiškai sutrešusių medinių karstų su iširusiais griaučiais. 
Viename karste jie nerado kaukolės, tačiau šalia, už kelių metrų, žemėje 
aptiko indą tikriausiai su to paties skeleto kaukole. Mes gerai nežinome, 
kaip buvo palaidota ši kaukolė. Galimas daiktas, kad koks nors Kaliris- 
tano gyventojas, neseniai perėjęs į musulmonų tikėjimą, šitaip pamėgino 
suderinti dvi religijas. Jis paėmė iš karsto pagal kaiirų papročius seniai 
palaidoto giminaičio kaukolę ir perlaidojo musulmoniškai, bet užkasė 
ne visus kaulus, o tik kaukolę. Gal ir ne taip buvo, bet vis tiek unikalios 
Hindukušo kafirų laidotuvės, matyt, neatsitiktinai yra artimiausios se- 
novės zoroastrininkų mirusiųjų palydėjimo ritualams. 

Iš tiesų šios ir kitos kafirų apeigos nepaprastai primena zoroastriz- 
mą, kuris, kaip mano daugelis mokslininkų, atsirado I tūkstantmetyje 
pr.m.e. Vidurinėje Azijoje ir gretimose Siaurės Afganistano srityse. Iš čia 
ši religija paplito po Indiją, Persiją ir kitas Rytų šalis. Svarbiausios Ži- 
nios apie Zoroastro (Zaratustros) sukurtą religiją surinktos šventojoje 
„Avestos“ knygoje, kurioje yra aprašyta apeigų, panašių į kafirų laido- 
jimo apeigas. 

III skyrius 
BAKTRIJOS KARAVANŲ KELIAIS 


NUO KABULO IKI BEGRAMO 


Pradėti ekspedicijų sezono iš Kabulo kaip visada išvažiuojame ankstų 
rudens rytą. Mažų restoranėlių savininkai dar tik pradeda kurti savo 
rūkstančias žarijų krosneles — mangalus, o vandens vežėjai skuba pri- 
sipildyti odinius burdiukus vandentiekio vandens. Visur viešpatauja prieš- 
aušrio tyla, bet praeis valanda kita, ir Kabulo gatvėse suklegės į darbą 
skubančių žmonių balsai, šaižiai užgros be perstojo signalizuojančių 
automobilių sirenos, nors mieste signalizuoti draudžiama. Bet tai bus vė- 
liau, kai mes jau būsime toli. Tuojau už paskutinių miesto namų prasi- 
deda nedidelė įkalnė. Kelias vingiuoja vis aukštyn ir aukštyn Hindukušo 
link. Kabulo pakrašty sustojame prie benzino kolonėlės, prisipildome 
visus bakus, ir mūsų automobiliai, dabar jau sunkiai burgzdami, leidžia- 
si į kelionę. Persiritę per neaukštas kalvas, patenkame į slėnį, iš visų 
pusių apsuptą kalnų. 

Privažiuojame neįprastos architektūros . miestelį Kochdamaną. Kitur 
mažuose miestuose matai neišvaizdžias plūktines tvoras, už kurių slepia- 
si namai, o čia po slėnį išsimėčiusios nedidelės tvirtovės. Jas supa aukš- 
tos storos sienos su masyviais bokštais kampuose, su didžiuliais medi- 
niais, geležinėmis juostomis apkaustytais vartais. Savo išvaizda ir archi- 
tektūriniu suplanavimu šios tvirtovėlės labai primena bronzos vėlyvosios 
epochos statinius, kurių mūsų ekspedicija aptiko kiek seniau, kasinėdama 
Baktrijoje. Štai tenai, į Baktriją, ir vėl dabar keliauja mūsų ekspedicijos 
karavanas. Kochdamano tvirtovės statytos trisdešimt penkiais amžiais vė- 
liau už mūsų atkastąsias, bet nuostabiai į jas panašios. Bronzos epo- 
choje, II tūkstantmetyje pr.m.e., tokios tvirtovės buvo gyvybiškai svar- 
bios: jose gyventojai slėpdavosi per karus, todėl statytojai stengdavosi 
išmūryti kuo aukštesnes ir storesnes sienas, kuo tvirtesnius bokštus. O 
dabar, antrojoje XX a. pusėje, šių laikų meistrai šias nedideles tvirtoves 
stato laikydamiesi žilos senovės tradicijų ir tai daro pavydėtinai meistriš- 
kai, tiesiog talentingai. Kol molis dar drėgnas, visas sienas jie išraižo 
ornamentais, iš kurių susidaro įmantrūs raštai, didžiuliai pano. Tuose 
geometriniuose raštuose slypi giliaprasmiai simboliai, kurie senovės žmo- 
nėms buvo labai aiškūs, o mūsų amžininkams beveik nebesuprantami. 

Zvelgdamas į slenkančias pro šalį mažytes pilaites, nejučia prisimi- 
niau, jog panašių statinių visai neseniai mačiau Samarkando apylinkėse. 
Dėl intensyvios urbanizacijos šie nuostabūs senovės architektūros pa- 
minklai, nepakartojama jų sienų puošyba pamažu sugriuvo, išnyko. 

Jau nuvažiuota septyniolika kilometrų; štai ir Kala Muradbeko kai- 
mas, kurio gyventojai garsėja savo keramika. Prie pat plento daugybė 
puodžių krautuvėlių. Ko tik jose nepamatysi — ir įvairiausių formų indų, 
ir molinių arkliukų, dvikuprių kupranugarių. Nuostabios, tiesiog naiviai 

paprastos statulėlės dar dvelkia praėjusių tūkstantmečių dvasia. O ša- 
lia glazūruotos, stilizuotais Rytų ornamentais išgražintos peleninės, 
žvakidės, gėlių vazos, skirtos turistams. 

Už kaimo atsiveria plačiausias slėnis, nuo plento krašto ligi pat ho- 
rizonto užsodintas vynuogynais. Tai Afganistano vynuogininkystės cent- 
ras. Palei kelią padrikai pristatyta plūktinių bokštų, panašių į senoviškas 
sargybines, iš kurių gretimų kaimų gyventojai vieni kitiems pranešdavo, 
kad artėja pavojus. Tačiau taip tik atrodo iš pirmo žvilgsnio. Bokštų 
paskirtis labai ūkiška — juose džiovinamos vynuogės. Ant ilgų ištemptų 
virvelių pririštos sunkios kekės džiūsta gerai, nes sienose pridaryta sky- 
lių ir oras bokšto viduje visą laiką cirkuliuoja. Šalia kelio stūkso pira- 
midės lentinių dėžių, kurios pilnos sultingų vynuogių, paruoštų parda- 
vimui. Ypač garsėja baltosios rislinginės, eksportuojamos į kitas šalis. 
Indijoje ši rūšis laikoma geriausia ir brangiausia. Juodosios vynuogės 
džiovinamos bokštuose, ir iš jų daugiausia daromos razinos. Sunkios ke- 
kės, sudėtos į vatą, daugelį mėnesių išbūna skanios, kvapnios ir ekspor- 
tuojamos į kitas Azijos šalis, taip pat į Europą, Ameriką. 

Bet štai vynuogynai baigiasi, ir netrukus priekyje iškyla Čarikaro 
miesto — Parvano provincijos centro — kontūrai. Šis nedidelis žydintis 
miestelis stovi gražiame slėnyje. Rodos, niekur nematyti senovės pamink- 
lų, tačiau antikos autoriai atkakliai teigia, kad kažkur čia savo didžiojo 
žygio metu Aleksandras Makedonietis įkūrė miestą Aleksandriją Opianą. 
Archeologai dar turės tai patikrinti, nors atsitiktinai rastos romėnų mo- 
netos rodo, kad gyvenviečių ten būta ir vėlesniais laikais. Dabartinis Ča- 
rikaras garsėja juvelyrų krautuvėlėmis ir ypač puikiais peiliais, kurių 
ilgi, sunkūs ryšuliai kabaliuoja pririšti prie lubų arba krūvų krūvos su- 
verstos ant prekystalių. Kokių tik peilių čia nėra! Salia mažų lenktinių 
smulkiai išgraviruotų peiliukų guli masyvūs dviašmeniai kinžalai. O štai 
peiliai su mygtukais, kuriuos spustelėjus, iš kriaunų akimirksniu išlekia 
plieninė geležtė. Tačiau mus domina paprasti virtuvės peiliai — stori, 
buki, medinkriauniai. Po keleto dienų jų prireiks kasinėjant Baktrijoje. 


BEGRAMO LOBIAI 


Iš Čarikaro asfaltuotas plentas kaip strėlė šauna į šiaurę, Hindukušo 
prieškalnių link. Tačiau gruntkeliu pasukime truputį į šalį ir trumpam 
sustokime ten, kur už šešiasdešimties kilometrų nuo Kabulo stūkso di- 
dingi antikos laikų miesto Begramo griuvėsiai. Senovėje šis miestas va- 
dinosi Kapisa ir buyo misado srities sostinė. Stačiakampio plano 
miestas buvo užėmęs didoką plotą — apie dvidešimt penkis hektarus. Jį 
supo tvirtos sienos su bokštais. Prancūzų archeologai atkreipė dėmesį į šį 
nuostabų paminklą ir kasinėjo tenai keletą lauko darbų sezonų. Dar- 
bavosi labai uoliai, atsidėję, tad nenuostabu, kad Kapisos valdovo rū- 
muose aptiko puikiausių radinių. 

Buvo šitaip. Paskutinėmis vieno sezono dienomis prancūzų archeolo- 
gų ekspedicijos viršininko žmona ir artimiausia pagalbininkė pastebėjo 
siaurą koridorių, kuris kažkodėl nesibaigė įprastomis durimis į gretimą 

patalpą, o rėmėsi į akliną sieną. Kilo įtarimas, jog sienoje užmūryta an- 
ga į kažkokius kitus kambarius. Pramušę sieną, darbininkai išvydo tik- 
rus antikos meno lobius. Slėptuvėje buvo romėniškų trisluoksnių stiklo 
indų, papuoštų spalvotais piešiniais, romėniškų bronzinių Hipokrato, 
Heraklio, raitelių skulptūrų ir net atvežtinių juodai nulakuotų kiniškų 
dėžučių. 

Tačiau tikra Begramo kolekcijos pažiba — įvairiausi labai smulkiai 
išraižyti dramblio kaulo dirbiniai. Kartu su nedidelėmis dramblio kaulu 
aptaisytomis dėžutėmis bei skrynelėmis buvo aptikta ir gerokai didesnių 
daiktų, pavyzdžiui, labai išgražintas ornamentais dramblio kaulo sostas. 
Nors radinių medinės dalys buvo seniai sutrūnijusios, o dramblio kaulo 
plokštelės — vos dviejų milimetrų storio, vietomis jų paviršiuje galėjai 
pastebėti plonu puansonu įspaustų piešinių spalvas. Fonas paprastai bu- 
vo dažomas raudonai, o juodai piešiami vaizdo kontūrai, kartais paryš- 
kinamos kai kurios detalės, pavyzdžiui, personažų akys, plaukai. Ypač 
paplitęs motyvas — ponia ir tarnaitė, abi beveik nuogos. Moters grožio 
kanonas visur vienas — apvalios krūtys, laiba talija ir platūs klubai. Kil- 
mingų damų ne tik riešai, bet ir dilbiai gausiai apmaustyti sunkiomis 
apyrankėmis, ausyse — sunkūs auskarai. Apskritai visi šie paveikslai — 
tai himnas moters grožiui, moters kūno apoteozė. 

Nors nuostabusis Begramo lobis buvo aptiktas beveik prieš pusę am- 
žiaus, ligi šiol dar ne visai aišku, kaip jis atsirado. Archeologai šiuo klau- 
simu nesutaria, tačiau yra iškėlę įvairiausių prielaidų. Įtikimiausia lai- 
koma hipotezė, jog lobis atsirado todėl, kad Begramo valdovas iš kara- 
vanų, keliaujančių per jo žemę, imdavo rinkliavą. Pirkliai atsiskaityda- 
vo prekėmis. 

Tačiau grįžkime į Čarikarą ir toliau plentu keliaukime į šiaurę, į savo 
kelionės tikslą — Baktriją. Kelias iš Čarikaro staigiai sminga žemyn, nes 
priešais yra tiltas per Gorbando upę, paskui staigiai kyla aukštyn, ir 
mes jau Puli Matako kaime, garsėjančiame savo akmens indais ir ypa- 
tingais baltais sūriais. Pasukę kairėn, į kalnų gruntkelį, per Šibaro per- 
ėją pateksime į Bamijano slėnį, garsėjantį milžiniškomis molio statulo- 
mis — vieną iš svarbiausių Afganistano istorijos įžymybių. 

Giliame slėnyje stovi nedidelis provincijos miestelis Bamijanas. Ilga 
didžioji jo gatvė pilna krautuvėlių, arbatinių. Pasibaigus turizmo sezo- 
nui, net turgaus dienomis žmonių čia nedaug. Miestelio gyventojai dau- 
giausia pajamų gauna iš turizmo. Dirbamos žemės labai trūksta. Dau- 
guma žemdirbių teturi po vieną, po du hektarus. Kadangi prasta agro- 
technika, labai menki būna kviečių, avižų, ankštinių kultūrų, bulvių der- 
liai. Tiesa, pastaruoju metu rasta akmens anglių ir labai geros geležies 
rūdos. 

Netoli nuo Bamijano, negyvenamuose kalnuose, trijų tūkstančių metrų 
aukštyje tyvuliuoja Bandi Amiro ežerai. Įstabiausia yra nepaprasta jų 
vandens spalva: žydra, šviesiai žalsva, net gelsva. Pats didžiausias, be- 
veik septynių kilometrų ilgio, yra Bandi Zultikaro ežeras, panašus į tau- 
rę, pripiltą šalto kaip ledas vandens, kuris, galingai šniokšdamas, krenta 
į akmenuotą plynaukštę. 

Dabar čia stovi tik keletas neišvaizdžių namukų turistams ir nedide- 
lis kempingas. O aplinkui savo vilnonėse palapinėse gyvena klajokliai, 
susiradę čia laikiną prieglobstį. 

Vakarykščiai klajokliai kušanai, sugriovę Graikų-baktrų karalystę, ant 
jos griuvėsių pradėjo kurti savąją pasaulinio garso imperiją ir platinti 
Afganistane vieną seniausių pasaulio religijų — budizmą. Budizmo pa- 
minklų bene daugiausia yra Kabulistane, Paropamnsni € ir Baktrijoje. 
Šventyklos, stupos ir vienuolynai Chadoje, netoli Dželalabado, Tepe Sar- 
dare, Gaznio apylinkėse, Šotorake, netoli Begramo — tai dar tik sąrašo 
pradžia. Dešimtys ir šimtai kitų paminklų išsimėtę po visą šalį. 

Tačiau kito tokio Bamijano nėra ne tik Afganistane, bet ir visame 
pasaulyje. Įsivaizduokime tarp kalnų platų slėnį, per kurį teka nedidelė 
upė. Aplink smaragdo žaluma, virpanti gryname kalnų ore; kalnų šlai- 
tuose tarsi juodos dėmės žioji angos, pro kurias kadaise vienuoliai vaikš- 
čiojo į savo celes, o toliau dūluoja ištiso budistų šventyklų komplekso 
kontūrai. Slėnį juosiančių kalnų šlaituose juoduoja apie du tūkstančius 
olų, kurias įvairiu metu iškirto daugiausia budistų vienuoliai. Taigi šia- 
me vaizdingame krašte yra kur akis paganyti, bet didžiausios įdomy- 
bės — specialiose uolų nišose iškaltos dvi milžiniškos Budos statulos. 
Senesnioji, trisdešimt penkių metrų aukščio „mažojo Budos“ statula, pa- 
daryta II amžiuje pr. m. e. „Didžiojo Budos“ statula, iškalta kiek vėliau, 
yra penkiasdešimt trijų metrų aukščio. Randai tų milžinų veiduose by- 
loja apie audringą šalies istoriją. Manoma, kad būtent arabai, atnešę 
čionai islamo religiją, draudžiančią vaizduoti žmogų, tyčia sugadino 
skulptūras, nutašė jų veidus. Tačiau išliko nišų freskos, būtent pusnuogių 
moterų apsupto bodisatvos paveikslas. Spalvotų freskų ir molinių reljefų 
liekanų buvo rasta ir olose netoli statulų. 

Važiuojame toliau, vis artėjame prie Hindukušo širdies — Salango 
perėjos. Staigiais viražais kelias kyla aukštyn, rodos, tiesiai į dangų. 
Dešinėje — stati uolų siena, o kairėje žemai teka Salango upė, kurios 
baltos kaip sniegas bangos sūkuriuodamos taškosi į didžiulius akme- 
nis. Putotose, kunkuliuojančiose bangose kartais blyksteli iššokusio upė- 
takio dėmėtas šonas. Pirmapradis gamtos grožis traukia pabūti čia il- 
giau. Ir nejučiomis ateina mintis — ar verta važiuoti toliau, į dulkėtus ir 
triukšmingus miestus, ar ne geriau būtų pagyventi čia, gamtoje, kaip 
tie žmonės, kurių maži kaimeliai lyg kregždžių lizdai prigludę kalnų at- 
šlaitėse. Į tuos kaimelius gali patekti tik per lieptą — paprasčiausią 
rąstą, permestą per kunkuliuojantį upelį. Tokia akrobatika ne mūsų, mies- 
tiečių, nosiai. O štai vaikiukai žaisdami bėgioja ten ir atgal, nė nežvilg- 
telėję žemyn, kur šėlsta vandens chaosas. Oras, pilnas nužydėjusių žolių 
aromato, virpa virš upės, tvenkiasi tarpekliuose, kur jau tįsta šviesiai vio- 
letiniai artėjančio vakaro šešėliai. Įstriži saulės spinduliai skęsta ir nyks- 
ta jų gelmėse. Rojaus kampelis kviečia, vilioja, tačiau pareiga svarbiau 
už viską, ir niekas iš mūsų, žinoma, negali čia apsistoti net nakvynei. 
Reikia skubėti į kasinėjimus, apie kuriuos buvo tiek galvota po praėjusio 
ekspedicijų sezono. 

SALANGO PERĖJA 


Perėja dar toli, o jau pajunti žiemos alsavimą. Čia, daugiau kaip 
trijų tūkstančių metrų aukštyje, ruduo seniai pasibaigęs. Pūgos sūkuriai 
drebia sniegą į priekinį automobilio stiklą, žvarbus vėjas gniaužia kvapą, 
važiuojame vis lėčiau. Sniego ūkanoje iškyla aštrios plikų uolų viršūnės. 
Jos, rodos, supa tave lyg belangės akmeninio kapų rūsio sienos. Pasakiš- 
kas ir net kraupus vaizdas! Aukšti kalnagūbriai čia prasiskiria, ir kelias 
vėl eina plataus tarpeklio dugnu, čia vėl taip suartėja, jog vos lieka 
vietos plento asialto juostai. 

Atšiaurus rudenį ir žiemą, nesvetingasis Salangas vasarą daro ne 
tokį niaurų įspūdį. Granito ir marmuro, skalūnų ir klinčių kalnai net pli- 
ki, be medžių, stebina atspalvių įvairove, ir gamtovaizdis atrodo švie- 
sesnis, linksmesnis. 

Hindukuše, per kurį eina Salango perėja, yra akmens anglies, gele- 
žies, vario, chromo, sieros, pusbrangakmenių. Tačiau dažnai šie gamtos 
turtai labai sunkiai prieinami. 

Tarpekliuose ir kalnų uolynuose yra visokių paukščių, Žvėrių, net la- 
bai retų, jau įrašytų į Raudonąją knygą, kaip, pavyzdžiui, sniego leo- 
pardas, arba irbis. Kalnų ožiai ir vilkai, šernai ir lokiai, lūšys ir sniego 
leopardai — tai toli gražu dar ne visi Hindukušo gyventojai. Salango 
slėniai žemutinėje perėjos dalyje turtingi riešutynų, šilkmedžių ir ypač 
vaistinių augalų, pavyzdžiui, šaltalankių. Gausi Hindukušo ilora — ne- 
išsenkamas vaistinių augalų šaltinis. Jie renkami, vartojami liaudies me- 
dicinoje ir net eksportuojami. Aštuntajame dešimtmetyje Maskvos uni- 
versiteto specialistai surašė apie tūkstantį vaistinių augalų ir sąrašą pa- 
teikė Afganistano sveikatos ministerijai. 

Pagaliau, persiritę per paskutiniąsias, pačias stačiausias ir pavojin- 
giausias įkalnes, priartėjame prie perėjos. Štai pirmosios gelžbetoninės 
galerijos, įrengtos pavojingiausių sniego griūčių vietose ir saugančios 
kelią nuo sniego griūčių. Priekyje paskutinė plati aikštelė, o priešais ją 
pusapvalis skliautas — anga į trijų kilometrų ilgio tunelį, iškirstą ištisi- 
nėje uoloje. Jo statybos darbai buvo pradėti 1958 m., o užbaigti tik 
1964 m. Tačiau dabar daugiau kaip trijų tūkstančių metrų virš jūros ly- 
gio iškirstu tuneliu automobiliai gali važinėti dviem kryptimis ištisą parą. 
Kadangi tai vienintelis automobilių kelias, jungiantis šalies šiaurę su cent- 
ru, darosi labai akivaizdi milžiniška nauda, kurią šaliai duoda jo eks- 
ploatavimas. Kiekvieną dieną šimtai, o gal ir tūkstančiai automobilių, 
daugiausia sunkvežimių, abiem kryptimis perveža daugybę reikalingiau- 
sių krovinių. Aišku, tunelį reikia rūpestingai prižiūrėti. Ypač daug rūpes- 
čių būna žiemą, kai kelią užpusto sniegas ir tik buldozeriai gali nustum- 
ti didžiules pusnis. Ištisą parą tunelyje dega šviesa. Salango priežiūra ir 
eksploatavimas atsieina nepigiai, todėl iš visų važiuojančiųjų renkamas 
tam tikras mokestis. Tuo tikslu kelyje pastatyti specialūs pakeliamieji 
užkardai ir postai. Kadaise prancūzų archeologai iš Kabulo į Mazari Ša- 
riią nusigaudavo per mėnesį, o mes nuvažiuojame per vieną dieną. Mat 
kelias, jungiantis pietinius Hindukušo šlaitus su šiauriniais, dabar su- 

trumpėjęs beveik dviem šimtais kilometrų, o apie patogumą jau nekalbė- 
sime. Žodžiu, Salango tunelis — unikalus. 

Kitapus Salango prasideda Siaurės Afganistanas, kuris tęsiasi nuo 
Hindukušo iki Amudarjos. Vietoj sniego pusnių ant plento vis dažniau 
matome balas, o paskui ir jos pradingsta. Kalnai virsta kalvomis, o šios — 
plokščiakalniu, kuris tankiai apaugęs kadagiais ir pistacijomis. Siaurės 
Afganistanas nuo seno buvo šalies aruodas. Lioso dirvožemiai, gausiai 
drėkinami Hindukušo prieškalnių upių ir upelių,— tai tikras rojus žem- 
dirbiams ir gyvulių augintojams. Sodriai žaliuojančiose pievose ganosi 
ne tik vietinės kaimenės. Čionai savo gyvulius atgena klajokliai iš įvai- 
1ių Afganistano vietų. Nesuskaičiuojamos ožkų kaimenės ir avių ban- 
dos — būdingas Siaurės Afganistano kraštovaizdžio bruožas. Gyvena čia 
daugiausia tiurkai: uzbekai, turkmėnai, kiek mažiau puštūnų ir chazarų. 

Dosni šio krašto gamta, bet labai darbštūs ir žmonės, kurie pluša 
kiekviename bent kiek tinkamame žemdirbystei sklypelyje. Dirbamos že- 
mės yra 40 procentų viso ploto. Šiaurėje užauginama beveik visa Afga- 
nistano medvilnė, gaunama pusė visų razinų, daugiausia kviečių, ryžių, 
granatų, čia ganosi beveik visos karakulinės avys ir daugiau kaip 70 pro- 
centų smulkiųjų raguočių. 

Pirmas miestas jau šiaurinėje Salango perėjos pusėje — Puli Chumri. 
Jame yra medvilnės audinių fabrikas, cemento gamykla, hidroelektrinė ir 
didžiulis elevatorius. Miestas ne mažiau garsus ir senovės paminklais, 
tarp kurių Žymiausia yra Surchkotalo šventykla. Įdomi šios šventyklos 
atradimo istorija. Svarbiausios automagistralės iš Puli Chumrio į Mazari 
Šarifą trasa buvo suprojektuota taip, kad turėjo eiti per Surchkotalo kal- 
vą. Šeštojo dešimtmečio pabaigoje inžinieriai pradėjo žvalgomuosius 
darbus ir kalvos papėdėje rado plokštę su graikišku įrašu, kurį nufoto- 
grafiavo, o nuotrauką nusiuntė prancūzų archeologijos misijai Kabule. 
Darbus teko sustabdyti. Mokslinė įrašo svarba susilaukė prideramo įver- 
tinimo. Jau kitais metais kelio trasa buvo perkelta į šoną, ten, kur dabar 
eina, o prancūzų archeologai pradėjo Surchkotalo kasinėjimus, kurie tru- 
ko daugelį metų. Tik po penkerių metų jie rado didžiulę akmens plokštę, 
kurią apvertę, gerojoje pusėje pamatė ilgą daugelio eilučių įrašą. Pasi- 
darė aišku, jog senovėje Surchkotalo kalvos viršūnėje stovėjo šventykla, 
kurią supo bokštuota siena. Pavyko atkasti šventyklos centrinio šventna- 
mio ir antilados griuvėsius. Išorinės sienos, kaip ir svarbiausieji stati- 
niai, buvo nedegtų plytų, aptaisyti akmens plokštėmis. Didžiojo kiemo 
sienų nišose stovėjo milžiniškos statulos, padarytos iš nedegto dažyto 
molio ir minkštų klinčių. Deja, laikas, o gal tie patys arabai, ant iečių 
smaigalių atnešę naują musulmonų religiją, fanatiškai nepripažįstančią 
antropomoriinių atvaizdų, molio statulas sudaužė, tiesiog sutrupino į 
smulkius gabalus. Laimingesnės buvo klintinės skulptūros — jos išliko 
geriau. Viena iš jų, vadinamasis kušanų valdovas Kaniška, dabar yra 
Afganistano Nacionaliniame muziejuje. 

Tas ilgasis įrašas plokštėje, kurią archeologai rado pakasinėję pen- 
kerius metus, buvo parašytas senovės graikų raidėmis. Tokiu radiniu ty- 
rinėtojai labai apsidžiaugė, tačiau greitai ir nusivylė. Mat paaiškėjo, kad 
kušanai, neturėdami rašto, savo kalbai pritaikė graikų abėcėlę. Taigi 

plokštės įrašas panašus į rusišką laišką, parašytą lotyniškomis raidėmis. 
Kaip tik dėl to labai užkliuvo pirmojo ir tada dar vienintelio įrašo iššii- 
ravimas. Šis darbas nebaigtas ligi šiol. Apskritai Surchkotalo kraštas, ma- 
tyt, buvo religinis centras jau labai senais laikais, nes ir kituose čia ras- 
tuose įrašuose ne kartą minimas pavadinimas „„Bagalam“, kurį specialis- 
tai verčia „šventovė, altorius, šventnamis“. Be to, šį žodį mini X amžiaus 
autoriai, kalbėdami apie sritį, kur ligi šiol tebestovi Baglano miestelis, 
savo pavadinimą išsaugojęs beveik du tūkstančius metų. 

Dar daugiau intriguojančių mįslių archeologams užmena kitų Surch- 
kotalo kasinėjimų“ rezultatai. Iš pirmojo įrašo Žinoma, jog visi šie ant 
kalvos esantys statiniai buvo vadinami „Nugalėtojo Kaniškos šventyk- 
la“. Kaip tik čia ir prasideda neatitikimai. Mat kušanų valdovas Kaniška 
žinomas kaip uolus budizmo skleidėjas savo šalyje. Taigi ir Surchkotalo 
šventyklą jis turėjo pastatyti pagal budistų religijos kanonus. Tačiau 
visi archeologų radiniai leidžia kalbėti tik apie senovės iranėnų ir grai- 
ku tradicijų mišinį, o indų įtakos juose nematome. Jau miręs Surchko- 
talo kasinėjimų vadovas, talentingas orientalistas D. Šliumberžė daugelį 
metų tyrinėjo radinius ir šį meną pavadino graikų-iranėnų menu. Su juo 
galima visiškai sutikti. 

Tačiau ši teisinga ir tiksli išvada dar neišsprendžia pačios problemos: 
kodėl uolusis budizmo skleidėjas pastatė tokio stiliaus šventyklą? Tvirto- 
vės viduje stovi tipiškas senovės iranėnų ugnies altorius, tačiau jį supa 
grynai graikiškas portikas ir kolonos su korintiniais kapiteliais. Matyt, ku- 
šanai buvo labai tolerantiški svetimiems tikėjimams, bet nepamiršo ir 
senosios religijos. Net monetose valdovas Kaniška pavaizduotas apsuptas 
trisdešimties graikų, iranėnų ir budistų panteono dievų. Remdamiesi šiuo 
faktu, specialistai padarė visai logišką išvadą, jog Surchkotalas — tai di- 
nastijos šventykla, pastatyta Kaniškos ir sudievintų jo protėvių garbei. 
Kitaip sakant, Surchkotale buvo garbinamos kušanų valdovų statulos, 
tarp jų ir sudievinto Kaniškos. TT 

Tačiau savo sudievintų valdovų statulas kušanai „aprengė“ ne indų, 
o tipiškais iranėnų drabužiais — ilgais, iki kelių, kaptonais, ant kurių už- 
siausti chalatai, po smakru susegami specialiomis segėmis, t.y. kaip 
tik tokiais rūbais, kokių randama pirmųjų kušanų valdovų kapuose Tilia 
Tepėje, bet apie tai kalbėsime vėliau. 

Kairėje palikę didingus Surchkotalo griuvėsius, keliaujame toliau į 
šiaurę Mazari Šarifo kryptimi. Po keleto valandų privažiuojame nedidelį 
seną miestą — Samanganą, kurį jau 630 m.e.m. mini vienas kinų pili- 
Asia) o arabai rašo, kad labai graži buvo jo susirinkimų mečetė. Per 

ingischano antplūdį Samanganas buvo visiškai sugriautas, vėliau atsta- 
tytas, tačiau Timūro laikais šis daug iškentėjęs miestas vėl virto griuvė- 
sių krūva. Dabar tai nedidelis, švarus, gerai suplanuotas miestelis, gar- 
sėjantis savo parku, turgumi, dviem mauzoliejais. 

Mažiau kaip už dviejų kilometrų nuo miesto centro stovi budistų stupa 
ir vienuolynas, kurį vietos gyventojai vadina Tachti Rustam (Rustamo 
sostu). Si stupa pirmiausia sudomino prancūzų, vėliau japonų archeologus. 
Jie ir aptiko keletą urvų, kuriuose gyvenę budistų vienuoliai aptarnaudavo 
atvykusius maldininkus. Aplink juodo granito stupą iškastas gilus grio- 

vys, paliktas tik vienas praėjimas šiaurės pusėje. Statytojai tarytum jau- 
tė, kokie barbarai bus mūsų laikų turistai ir pasirūpino, kad prie stupos 
negalėtų lengvai prieiti autografų rašinėtojai,— paliko tik vieną taką. 

Netoli nuo vienuolyno yra Chazarsumo miestelis, kurio vardas reiškia 
„tūkstantis urvų“. Tai nedidelis slėnis, iš visų pusių supamas uolotų prie- 
kalnių, tankiai apaugusių krūmais. 1962 m. italų archeologai — budizmo 
specialistai — čia rado ne mažiau kaip du tūkstančius urvų, kuriuose 
kadaise gyvendavo budistų piligrimai. Kiekvienas toks urvo būstas turėjo 
prieangį, kambarį su židiniu ir miegamąjį. Sienos buvo gražiai ištinkuo- 
tos moliu, kuriame galima pastebėti išbraižytų geometrinių, o kai kur ir 
gyvulių figūrų. Tačiau kaip nustebo archeologai, kai darbininkai kastu- 
vais netikėtai išrausė titnago skeveldrų, o paskui ir neolito žmonių titna- 
go įrankių. Nuodugniau ištyrus, buvo nustatyta, jog gerokai anksčiau už 
budistų vienuolius šioje palaimingoje vietoje gyveno naujojo akmens am- 
žiaus žmonės, turėjo čia savo laikinas sezonines stovyklavietes. Paskui 
jie išsikėlė kitur ieškoti patogesnių medžioklės plotų. O po tūkstantmečių 
šį pasakišką slėnį aptiko budistų vienuoliai ir įkūrė čia tikrą „urvų 
miestelį“. 


ALEKSANDRO MAKEDONIEČIO 
TARPEKLIS — BAKTRIJOS VARTAI 


Mūsų automobiliai jau seniai persiritę per paskutiniuosius uolotus 
Hindukušo prieškalnių gūbrius, aplinkui beveik iki pat akiračio plyti ly- 
gūs upių slėniai, gražiai surėžyti kruopščiai dirbamais ariamos žemės 
sklypais. Kitoks kraštovaizdis, kitokie ir žmonės, kurių sutinkame keliuo- 
se ir kaimuose. Jie vis dažniau apsirengę ne ilgais marškiniais, laisvai 
krentančiais ant plačių klostėtų kelnių, o ryškiaspalviais dryžuotais cha- 
latais — tipišku tiurkų drabužiu. Atidžiau pasižiūrėjus, galima pastebėti, 
kaip pamažu keičiasi ir antropologinis tipas. Trumpai tariant, vis mažiau 
matyti iranėnų, o daugėja tiurkų, t.y. vietos uzbekų ir turkmėnų, kurių 
Šiaurės Afganistane yra dauguma. Tiesa, užliejamos pievos ir gausybė 
žolės vilioja klajoklius, kurie čionai iš kitų šalies kampų atgena didžiu- 
les kaimenes, tačiau po sezoninio persikėlimo ir vėl sugrįžta į savo įpras- 
las vietas. 

Išnyko tolumoje paskutinės Hindukušo atšakos, ir jau, rodos, ilgai ne- 
matysime kalnų, tik staiga priekyje vėl išnyra dar viena dantyta kalnų 
virtinė. Ekspedicijos automobiliai vėl vingiuoja kelio serpantinu, ir ūmai, 
tarsi burtininko valia arba perskeltas milžinišku kardu, kaukaras prasi- 
skiria, padarydamas siaurą vos trisdešimties metrų pločio praėjimą. Iš 
abiejų pusių kyla stačios uolos, kurių viršūnės, rodos, remia dangų. Tokį 
įspūdį šis tarpeklis daro, matyt, ne tik mums. Legenda pasakoja, jog 
Aleksandras Makedonietis, kuris Rytuose vadinamas Iskanderu Zulkar- 
nainu, savo pergalingo Rytų žygio metu staiga sustojo priešais neperko- 
piamą kalnyną, užtvėrusį kelią. Ilgai nesvarstęs, graikų karvedys 
iškėlė savo stebuklingą kardą ir perskėlė uolas. Todėl vietos gyven- 
tojai šią vietą kartais vadina Iskandero vartais. Automobiliai nerte pra- 

neria pro siaurą tarpukalnę, ir mes lengviau atsikvepiame — dar kartą 
laimingai (čia dažnai būna griūčių). Už tos perėjos ir prasideda didžio- 
ji Baktrijos lyguma. Pirmas mus pasitinka nedidelis, bet jaukus Taškurga- 
no, arba Chulmo, miestas. 

Jis įsikūręs Baktrijos lygumos prieigoje, visų čionai einančių kelių 
sankryžoje ir praeityje ilgai buvo uzbekų chanatų centras. Tačiau XVIII a. 
viduryje Achmadšachas Duranis Chulmą sugriovė ir netoliese įkūrė Taš- 
kurgano miestą. Kabulo valdovams suvienijus Afganistaną, Taškurgano 
svarba sumažėjo. Politiniu Šiaurės Afganistano centru tapo Mazari Sa- 
rifas. Taškurgano pakraštyje stūkso didinga citadelė, kuri iki 1845 m. 
buvo nepriklausomų uzbekų chanų rezidencija. Saulėlydžio fone rūsčiai 
dunkso apgriuvusios tvirtovės sienos, ypač apvalūs, labai aukštai iškelti 
gynybos bokštai, kažkada buvę grėsmingi fortifikacijos statiniai. 


DENGTAS TASŠKURGANO TURGUS 


Taškurganas — nedidelis, tačiau gana gerai suplanuotas ir tiesiog skęs- 
tantis Žalumoje miestas. Už aukštų aklinų duvalų nematyti namų, tik me- 
džių viršūnės kyšo. Grynas kalnų oras, skaidrus sraunios Chulmo upelės 
vanduo, derlinga žemė, žmonių darbštumas — štai dėl ko toli už Baktrijos 
lygumos ribų išgarsėjo vietos figos, o ypač granatai. Tačiau pati gar- 
siausia miesto įžymybė — turgus po stogu. Jis prasideda tiesiog siaurose 
gatvelėse, kurios uždengtos lentomis, uždėtomis ant grubiai aptašytų 
sijų. Net per didžiausius karščius čia gana vėsu. Abipus gatvės — eilės 
mažyčių krautuvėlių, verste užverstų įvairiomis prekėmis, kurios dažniau- 
siai čia pat ir gaminamos. Šalia įsikūrusios batsiuvių, kalvių, juvelyrų 
dirbtuvės. Dengtos gatvelės sueina į apvalią aikštelę su kupolo formos 
stogu — tai ir yra svarbiausia Taškurgano dengto turgaus dalis. | 

Antra Taškurgano įžymybė — maždaug prieš šimtą metų emyro Ab- 
durachmano pastatyti rūmai. Specialistai neklysta, sakydami, kad tai 
Kabule esančio Bagi Balo, pastatyto to paties valdovo, kopija provin- 
cijoje. Erdvios rūmų salės puošniai aptaisytos marmuro plokštėmis, ta- 
čiau interjere nevykusiai mėgdžiojama originali Kabulo architektūra. Fa- 
sadas atsuktas į puikų parką, kurio centre įrengtas didžiulis marmuru 
išklotas baseinas. Upės vanduo į jį patenka specialiu aryku. Parką juo- 
sia labai aukštos sienos su apvaliais bokštais kampuose ir didžiuliais me- 
diniais vartais. Rūmus labai apgadino žemės drebėjimas, iškilmių salė- 
se vietomis atsirado plyšių, sugriuvo dalis sienos, tačiau dar ir dabar, 
iš tvankaus, dulkėto miesto įžengę pro vartus į parką, patenkame į vėsos 
ir tylos karalystę. Tyliai ošia seni platanai, lapai, lėtai sukdamiesi, lei- 
džiasi ant žydro, lygaus kaip veidrodis baseino vandens. Abipus didžio- 
sios alėjos auga rūpestingai apkarpyti krūmai, ryškiai žydi gėlynai. Tylą 
trikdo tik paukščių balsai ir iš aryko tekančio vandens vos girdimas 
čiurlenimas. 

Aplink Taškurganą išsimėtę daugybė didelių ir mažų kalvų, slepiančių 
senovės miestų griuvėsius. Pirmieji čia kasinėti prieš daugelį metų pra- 
dėjo prancūzų archeologai ir atkasė antikos miestą Šachri Banu. O da- 

bar kasinėja vietiniai lobių ieškotojai. Užlipęs ant senojo akropolio, pa- 
matai, kad žemė išrausinėta ligi pat horizonto — krūva prie krūvos, o 
šalia jų Žioji lobių ieškotojų iškastos duobės. Tarp griuvėsių, žiūrėk, ir 
kiūtina koks žmogelis, už pavadžio vedasi arklį ir visą laiką smalsiai 
apžiūrinėja kiekvieną žemės pėdą, ieškodamas žolėje pamestų monetų 
arba spalvotų karoliukų. Kitoje vietoje tylėdami uoliai kasa žemę du gre- 
timo kišlako gyventojai, tikėdamiesi rasti tą ,perliuką“, kuris masino 
visų laikų ir kontinentų lobių ieškotojus, kaitino jų vaizduotę. 


NUO TAŠKURGANO IKI MAZARI ŠARIFO 


Iš Taškurgano traukiame toliau į svarbiausią Šiaurės Afganistano 
miestą — Mazari Šariią. Pavakario ūkuose nyksta pravažiuoti kalnai, o 
priekyje — lygi išdeginta stepė. Tik keletui pavasario dienų ji pasipuo- 
šia ryškiai raudonom aguonom, o paskui ir vėl iki kito pavasario visur 
geltonuoja išdegusi žolė. Kuo arčiau Mazari Sarifas, tuo labiau kelias 
artėja prie kairiojo Amudarjos kranto, kur kažkada, pasak senovės au- 
torių, tankiuose tugajuose vaikštinėjo nesuskaičiuojama daugybė elnių, 
šernų, o jų pėdomis sekiojo vilkų gaujos, pasitaikydavę net ir liūtų. Tai 
panašu į tiesą, nes mūsų eros pradžios kinų kronikose rašoma, jog šių 
žvėrių būta kaimyniniame Turkestane. Yra žinoma, kad 87 metais kuša- 
nų pasiuntiniai iš čia išvežė liūtų — kaip dovaną kinų valdovo rūmams. 
Vėliau neaiškiai užsimenama, jog kažkur čia 1256 m. liūtus medžiojo 
Čingischano sūnus Chulagu. Pagaliau liūtus mini didysis keliautojas 
Markas Polas, taip pat XV a. autoriai. 

Svarstydami, kiek yra patikimos tokios žinios, nė nepastebime, kaip 
priekyje nelauktai pasirodo Mazari Šarifo priemiesčiai. Iki pat XIX a. 
pabaigos tai buvo palyginti nedidelis miestelis. Taip netikėtai jis išaugo 
tik todėl, kad administraciniu požiūriu svarbesniame Balche tada ūmai 
kilo choleros epidemija. Mazari Sarifas plėtėsi ne stichiškai, o pagal vieną 
racionalų planą ir tikriausiai dėl to dabar yra tvarkingesnis už daugelį 
kitų Afganistano miestų. Viduramžiais šioje vietoje stovėjo paprastas 
Chairo kaimelis. Už tai, kad virto miestu, jis turi būti dėkingas sel- 
džiukų sultonui Sandžarui, 1136 m. įsakiusiam čia pastatyti puikų mau- 
zoliejų, t.y. mazarą, kuriame, pasak legendos, palaidotas musulmonų šiitų 
ypač gerbiamas šventasis Ali. Tiesa, Irako Nadžaie taip pat yra šio šven- 
tojo mauzoliejus, bet kuris iš jų tikrasis — tegu sprendžia maldininkai. 
Paskui aplink mazarą savaime išaugo miestas, kuris buvo pavadintas 
Mazari Šaritu, t.y. „Šventuoju kapu“. Pirmąjį mauzoliejų beveik visiš- 
kai sugriovė Čingischano ordos. Paskutinis Timūridas, Herato valdovas 
Huseinas Baikara, čia rado tik griuvėsius, bet pastebėjo užrašą: „Tai 
Alacho liūto, šventojo Ali, kapas“ ir liepė vėl atstatyti mazarą. Statyba 
buvo baigta 1481 m. Toks ir stovi šis nuostabus architektūros paminklas 
iki mūsų dienų. Ko gero, tai pats didingiausias viduramžių statinys vi- 
same Afganistane. Be mauzoliejaus, jame yra aikštelių melstis, koply- 
čių ir didžiulė mečetė, pastatyta jau mūsų laikais. Visas milžiniškas kom- 
pleksas išpuoštas prašmatniai stilizuotų Korano tekstų mozaikinėmis ara- 

beskomis. Aukšti minaretai, masyvūs pusrutulio formos kupolai stebina 
savo didingumu ir maldininkus, ir šiaip lankytojus. Todėl neužmiršti čia 
ir turizmo biznio dalykai. Prie mauzoliejaus durų parašyta, kiek užsienio 
turistams reikia mokėti už jėjimą ir kiek už leidimą fotografuoti. Duoda 
pelno netgi tūkstančiai baltų balandžių, skraidančių aplink mauzoliejų. 
Jau nuo pat ankstaus ryto čia su savo prekystaliais sėdi paukščių lesalo 
pardavėjai. Dievobaimingi maldininkai visada gali nusipirkti saują lesalo 
ir, pamažu berdami jį priešais save, akimirksniu beveik pradingti po bal- 
tais balandžių sparnais. 


KILIMŲ IMPERIJA 


Kas yra buvęs Afganistane, tas niekada nepamirš ilgomis eilėmis išsiri- 
kiavusių krautuvėlių, prikrautų kietai į ritinius susuktų ryškiai raudonų 
kilimų. Afganistanas kilimus eksportuoja daugiau kaip į dvidešimt pasau- 
lio šalių. Anglija ir VFR, JAV ir Italija, Švedija ir Šveicarija čia perka 
nuostabius kilimus, kurie vėliau tampa ne tik turtingų žmonių, bet ir mu- 
ziejų kolekcijų pasididžiavimu. Kai kalbama apie Afganistano kilimus, 
pirmiausia paminimas svarbiausias kilimų audimo centras — Akča, ku- 
riame gyvena beveik vieni turkmėnai. Štai tenai mes dabar ir keliausi- 
me. Šiokiadieniais Akča — ramus provincijos miestelis. Iš plačios didžio- 
sios gatvės šakojasi šalutinės gatvelės. Dukanų savininkai snaudžia prie 
savo prekių. Nėra pirkėjų — nėra ir darbo, taigi ir pelno. 

Gyvenimas teberusena tik čaichanose. Štai pavargęs keliautojas, nusi- 
vyniojęs čalmą ir jos galu nusišluostęs nuo veido prakaitą, geria iš pia- 
los arbatą — malšina troškulį, o kartu ir gelbstisi nuo karščio. Po pakyla 
perkarę, alkani šunys, piktai urgzdami, kelintą kartą graužia jau seniai 
švariai nugraužtus kaulus. Tyla, dulkės, karštis. Taip būna visomis sa- 
vaitės dienomis, tik ne ketvirtadienį, kada į turgų suplūdę žmonės užtvin- 
do gatves ir aikštes. Tą dieną pardavinėjami ir perkami kilimai. Šven- 
tiškam turgui ruošiasi ne tik miestiečiai, bet ir gretimų, net tolimų kaimų 
gyventojai. Eina ir senas, ir jaunas. Daugelį mėnesių ar net metų skur- 
džiose kaimo trobelėse turkmėnų moterys dirba išties pragarišką dar- 
bą — audžia kilimus. Ilgą laiką visi šeimos nariai gyvena viltimi par- 
duoti kilimą. Iš anksto paskirstomi pinigai skoloms už vilnonius siūlus 
ir dažus sumokėti, šeimos poreikiams — vienu žodžiu, viskam, kuo gy- 
veno ir toliau gyvens šeima. Pagaliau kilimas baigtas. Artimiausią tur- 
gaus dieną, rūpestingai suvyniojęs kilimą, pakeliui važiuojančiu sunkve- 
žimiu arba raitas ant arklio ar asiliuko šeimininkas iškeliauja į Akčą. 
Namiškiai jį išlydi linkėdami sėkmės. 

Jau iš pat ankstaus ryto visais keliais miesto vartų link traukia 
žmonės. Turgaus diena — tai daugiau negu šiaip šventadienis. Preky- 
vietėje susitinka geri pažįstami pasikalbėti „apie gyvenimą“ ir visai ne- 
pažįstami, kas pirkti, kas parduoti. Čia dalijamasi naujienomis — kaip 
kam sekasi, kas kur atsitiko. Aišku, kalbama ir apie politiką, visokius 
valstybės reikalus. Todėl visi vyrai, apsirengę savo pačiais geriausiais 
ryškiaspalviais chalatais, traukia į didįjį Akčos turgų. | 

Prie miesto vartų juos pasitinka supirkinėtojai, kuriems reikia ap- 
žiūrėti kiekvieną naują kilimą. Perpirklius nesunku pažinti iš puikaus, 
dažnai šilkinio chalato, baltos kaip sniegas čalmos, lengvų odinių au- 
linukų. Užantyje jie storai prisikimšę pinigų, ir tai gali nesunkiai paste- 
bėti bet kas. Žvitriu, skvarbiu žvilgsniu jie tiesiog varstyte varsto kiek- 
vieną einantį į miestą, o ypač tuos, kurie, užsimetę ant peties, neša at- 
vežtus parduoti kilimus. Daugelį jų supirkinėtojai pažįsta iš matymo, 
sveikinasi, juokauja, šnekučiuojasi, o akys vis ieško naujų kilimų, įsidė- 
mėdamos pačius geriausius, brangiausius. 

Kilimų savininkai pro juos eina nejučia susigūždami iš baimės: kad 
tik neapsigautų, neparduotų per pigiai. Staiga vanagiškas supirkinėtojo 
žvilgsnis įsminga į apiplyšusį vargetą, nešantį ant nugaros vienintelį 
savo turtą, sukurtą per kančias, dienų dienas gyvenant pusbadžiu ir su- 
silenkus plušant prie kilimų audimo staklių,— ryškiai raudoną stebuklą, 
išmargintą nuostabiais raštais. Perpirklis sustabdo vargetą ir įsakmiai, 
tačiau kartu lyg ir darydamas didžiausią malonę, liepia parodyti kilimą. 
Čia pat, ant dulkėto kelio, patiesiamas neregėto grožio kilimas. Pro me- 
džius švysteli saulės spindulys, ir staiga per šiauštinį paviršių nuvilnija 
ryškiai raudonos dėmės. Vienas spindulys užgęsta, bet blyksteli kiti, ir 
kilimas tiesiog suliepsnoja. Nutaisęs rūgščią miną ir išsitraukęs ruletę, 
perpirklis išmatuoja kilimą ir, lėtai ją vyniodamas, pagaliau pasako juo- 
kingai mažą kainą. Kilimo savininkas nesvarstydamas, tarsi automatiš- 
kai išpyškina savo kainą, kurią nuolat sau kartojo daugelį mėnesių, 
laukdamas malonaus momento — turgaus dienos Akčoje. Rodos, jis pir- 
mą kartą čia ne kaip žioplinėtojas su keliais variokais kišenėje, kurio nė 
vienas. krautuvininkas nelaiko pirkėju, o svarbiausia figūra, aplink ku- 
rią susibūrę tokie patys varguoliai kaip ir jis su savo kilimais ar tiesiog 
dykinėtojai, vaikštantys į turgų kiekvieną ketvirtadienį. 

Prasideda karštos derybos, tikras teatro vaidinimas, kurio pagrindinis 
aktorius, žinoma, perpirklis. Šiam tai ne atsitiktinis epizodas, o kassavai- 
tinis spektaklis, kur norėdamas užsidirbti savo kurtažą, turi priblokšti, 
kalbomis nukamuoti, pašiepti, apšaukti pardavėją. Perpirklis jau kelintą 
kartą pasidygėdamas čiupinėja kilimą, sako, kad jame medvilninių siūlų 
daugiau negu vilnonių. Varguolis tyliai, bet tvirtai atsako: „Parodyk 
šiame turguje nors vieną kilimą, kuriame nebūtų medvilnės priemaišų“. 
Perpirklis negailestingai mindžioja kilimą didžiuliais dulkėtais batais ir, 
šviesiai raudoname jo paviršiuje palikdamas bjaurius pėdsakus, dar 
kartą matuoja, mėgindamas įrodyti, kad pardavėjas nori jį apgauti ke- 
liais centimetrais. O minia aplink vis auga. Ziopliams tai pramoga, ki- 
tiems pardavėjams — gera pamoka, kaip patiems reikėtų elgtis panašioje 
situacijoje. Riksmas, klegesys, pašaipos, patarimai, juokas. Priblokštas 
pardavėjas po truputį mažina kainą, o perpirklis kelia, tačiau iki visiško 
susitarimo dar labai toli. Linksmas, sotus, savimi pasitikintis perpirklis 
juokauja, šaiposi iš savo kontrahento, prašo minios užuojautos, šaukia- 
si Alacho, apeliuoja į sąžinę, tačiau, žinoma, ne savo. 

Pagaliau kaip paskutinį argumentą išsitraukia iš užančio pluoštą su- 
suktų nučiupinėtų asignacijų ir pamėgina „gyva“ jų vėduokle sugundyti 
varguolį, paskutinius mėnesius mačiusį tik varinius skatikus. Aistros už- 

verda. Minia laukia, kas gi laimės šią žodžių dvikovą, reaguoja panašiai 
kaip žiūrovai tribūnose per atkaklias futbolo rungtynes. Žaidimas jau 
tęsiasi daugiau kaip valandą, tačiau nė į vienus vartus dar nejmušta 
įvarčio. Darosi nebeįdomu, ir nusivylę sirgaliai jau sutinka, kad už pras- 
tą Žaidimą įvartį įmuštų jų mylimai komandai. Kažkas panašaus dedasi ir 
čia, Akčos turguje. Perpirkliui, rodos, neberūpi šis kilimas, jis susikiša 
pinigus atgal į užantį ir, nusižiūrėjęs kitą auką, sustabdo ją, įsakmiai 
liepia išvynioti kilimą. Pirmasis pardavėjas, klausydamasis veidmainiš- 
kų ir geranoriškų žioplių patarimų, ima rūpestingai vynioti kilimą į ri- 
tinį, mintyse koneveikdamas save už nemokėjimą derėtis, tačiau, dar 
nespėjus jam suvynioti savo prekės, supirkinėtojo koja vėl užmina kili- 
mo kampą. 

Kilimas vėl išvyniojamas — karštos derybos eina toliau. Perpirklis 
jėga atgniaužia varguolio delną ir įbruka suglamžytą, todėl atrodantį la- 
bai storą pluoštą banknotų, tačiau pardavėjas vis dar nesugniaužia pirš- 
tų ir neima pinigų. Įvarčio vis dar nėra nei į vienus, nei į kitus vartus. 
Pasipiktinę žiūrovai, kurių dauguma tokie patys varguoliai, atnešę par- 
duoti savo vienintelį kilimą, pradeda garsiai šaukti, reikalaudami suda- 
1yti sandėrį. Juk kažkas turi paimti tą pluoštą pinigų, kurie jėga brukami 
į rankas tokiam kaip ir jie varguoliui, o gal net to paties kaimo žmogui. 
Suprantama, ant perpirklio jie nešauks: juk patiems dar reikės turėti rei- 
kalų jei ne su juo, tai su jo kolegomis, todėl visą savo energiją, kurstomą 
storo pinigų pluošto, nukreipia į pardavėją. Jie jau tiesiog šaukia ant 
jo, reikalaudami parduoti kilimą. Perpirklis, būdamas geras turgaus psi- 
chologas, nutaiko persilaužimo momentą ir dar truputį pakelia kainą. 
Priblokštas ir visiškai sutrikdytas pardavėjas nė nepajunta kaip sutinka. 
Juo visi iškart nustoja domėtis, minia išsiskirsto. 

Ir štai pagaliau jis stovi vienas, bet su pluoštu pinigų, tų pinigų, ku- 
rių taip laukia namiškiai. Žinoma, tai toli gražu ne ta suma, apie kurią 
svajojo visa šeima ilgais žiemos vakarais, kai dar nebuvo išausta nė 
pusė kilimo. Žinoma, šių pinigų neužteks visoms skoloms išmokėti ir vi- 
soms išlaidoms, tačiau tai vis šioks toks palengvėjimas, viltis vargais 
negalais išsiversti, nusipirkti vilnų, dažų ir pradėti austi kitą kilimą. Bu- 
vo ir blogesnių laikų, pavyzdžiui, atmintinais 1972—1973 m., kai dėl ne- 
regėtos sausros didysis šalies aruodas — šiaurinė Afganistano dalis liko 
be miežių ir kviečių. Prasidėjo tikras. badas. Ištisi kaimai ėjo uždarbiauti 
į} miestą, tačiau tik nedaugelis ten susirasdavo darbo. Pasidarė pavojinga 
važinėti kaimo keliais, nes netekę vilties žmonės už keletą kilogramų mil- 
tų galėjo apiplėšti ar net užmušti žmogų. Tame pačiame Akčos turguje 
žmonės, verčiami skurdo, už keletą maišų miltų atiduodavo „tarnystei“ 
net savo dukteris, kurias nauji jų savininkai išveždavo nežinia kur. Ir 
taip buvo daroma be jokio oficialaus dokumento, pasikliaujant tikrų XX 
amžiaus vergų pirklių „garbės žodžiu“. | 

O turgus Akčoje virte verda. Didžiąja gatve nei praeisi, nei prava- 
žiuosi. Šimtai kilimų krautuvėlių plačiai atvėrusios duris, apžiūrai išdė- 
lioti įvairiausi kilimai. Čia gali pamatyti puikių Mervo kilimų, vadina- 
myjų „mauri“, garsėjančių ne tik grožiu, bet ir brangumu. Ryškiai rau- 
doname, beveik ugniaspalviame fone — stambios aštuoniakampės figūros, 

iš tolo primenančios gėlę, galuose nukarę ilgi kutai. Šiems kilimams vie- 
tos turkmėnai Kandahare perkasi aukščiausios rūšies vilnų. Greta mau- 
ri kilimų išdėlioti tikrų tikriausi Tekino kilimai, kurie daromi iš kara- 
kulinių avių vilnų. Kai kurie raštai, pavyzdžiui, „gioli“, pinami iš įvai- 
S siūlų, beje, ir iš švelnios, lengvos smėliaspalvės kupranugarių 
vilnos. 

Akčos krautuvėlėse suversti kalnai neapsakomo grožio kilimų, tačiau 
retai kada juos perka vietos gyventojai. Daugiausia kilimų eksportuoja- 
ma. Juos supirkinėja daugybė perpirklių, tačiau ne sau, o beveik legen- 
diniam Ak Muradui — nematomos kilimų imperijos nevainikuotam ka- 
raliui. Malonios išvaizdos žilstelėjęs turkmėnas europietišku kostiumu 
vadovauja savo paties įkurtai prekybos firmai „Ak Murad Ltd“. Firma 
skolon pardavinėja žaliavą, bet už tai audėjai visą savo produkciją turi 
parduoti tik jai. Ak Murado kilimų dirbtuvėse ir nedideliuose fabrikuo- 
se prie staklių sėdi turkmėnų berniukai ir mergaitės. Dirbti jie pradeda 
aštuonerių devynerių metų. Iš Akčos kilimai eksportuojami į daugelį pa- 
saulio šalių, kur firma „Ak Murad Ltd“ turi savo skyrius ir gauna di- 
džiulį pelną. 


ŠUNŲ PJAUTYNĖS 


Apžiūrėję triukšmingą Akčos turgų, keliaujame į Sibirganą. Jame as- 
faltuotas plentas baigiasi, ir toliau iki pat Herato eina duobėtas kelias, 
l.uriuo važiuoti gali toli gražu ne kiekvienas automobilis — tik didžiuliai 
sunkvežimiai. Kaip ir kitur, Šibirgane yra viena didesnė gatvė, skirianti 
miestą į dvi dalis. Tačiau ji čia ypatinga — apstatyta standartiniais vie- 
natipiais dviejų aukštų namais. Mat Šibirganas — Afganistano dujų pra- 
monės centras, ir šie namai buvo pastatyti dujų telkinių eksploatavimo 
specialistams. 

Miesto pakrašty, prie pat kelio, stūkso didingi, nors ir labai apleisti 
viduramžių miesto citadelės griuvėsiai. Dabar didžioji viduramžių Ši- 
birgano dalis archeologams nebeprieinama, kadangi beveik visas miestas 
pristatytas šiuolaikinių namų. Tik kur ne kur soduose ar kiemeliuose gali 
pamatyti tvirtų plytinių sienų, net gynybinių bokštų liekanų, jau seniai 
piitaikytų naujų namų savininkų poreikiams. Šiuolaikinio Šibirgano gy- 
venamieji kvartalai išaugę prie pat senosios citadelės ir kažkada buvusių 
galingų jos fortifikacijų. Citadelės sienos ilgainiui nuslinko, ir atsirado 
didžiulis plokščias lėkštašlaitis „dubuo“. Kažkada citadelėje buvo vie- 
tos valdovų rezidencija, absoliučios valdžios centras, o dabar miesto 
gyventojai joje rengia šunų pjautynes. 

Beveik kiekvieną penktadienį čia susirenka šio baisaus reginio mėgė- 
jai. Saulė dar nepatekėjusi, miestas dar miega, o iš kai kurių namų jau 
eina šunininkai su savo augintiniais. Laikomi už pasaitų, dažnai pada- 
rytų iš paprasčiausių virvių, į priekį veržte veržiasi tikri pabaisos: tvir- 
ti, plačiakrūtiniai šunys, neretai didumo sulig geru veršiuku. O iš visų 
miesto kampelių senosios citadelės link traukia žiūrovai. Jie susėda tie- 
siog ant kalvų šlaitų, kurie lyg amfiteatras juosia didžiulę aikštę. Kol 

dar visi nesusirinkę, mėgėjai apžiūrinėja šunis, spėlioja, kuris stipresnis, 
lažinasi. Pagaliau į aikštelę, nelyginant cirko areną, išeina teisėjas. Ap- 
žiūrėjęs vietą, numetęs į šalį kelis akmenukus, pakviečia pasiruošusias 
poras. Abu šunininkai išeina į vidurį ir, teisėjui davus ženklą, paleidžia 
savo augintinius nuo pasaitų. Kas dedasi toliau, sunku apsakyti. Žiūro- 
vams pašėliškai šaukiant, šunys, keldami tumulus dulkių, piktai susi- 
kimba, taikosi vienas kitą parversti, sugriebti priešininką už gerklės. Ste- 
bėdamas šias grumtynes, supranti, kodėl šiems šunims dar mažiems 
trumpai nukertamos uodegos ir ausys,— kad priešininkui būtų sunkiau 
nutverti. Kova permaininga: tai vienas, tai kitas šuo pargriūva ant žemės, 
tačiau išsprūdęs vėl pašoka ir, piktai urgzdamas, puola; priešininką. Štai 
kodėl selekcininkai taip stengiasi išauginti kresnus, plačiakrūtinius šu- 
nis, kurie galėtų priešininką pirmiausia parversti, o paskui sugriebti už 
gerklės. Pagaliau vienas šunų pasijunta nugalėtas ir iš nirtingo velnio 
pavirsta likimui nuolankia auka. Tada nugalėtojas, užlipęs ant nugalėto 
priešininko, atlieka simbolinį pergalės ritualą. Taip neįprastai šioje aikš- 
telėje baigiasi kiekvienos grumtynės. 


FULOLO AUKSO LOBIS 


Pokario metais Afganistano vyriausybė paruošė kelių tiesimo projek- 

kai darbus pradėjo Kabule ir nutiesė kelią iki Sibirgano. Tuometinė vy- 
riausybė nusprendė toliau dirbti savo jėgomis, tačiau dėl valdininkų 
kyšininkavimo ir nepakankamo savų specialistų pasiruošimo kelio tie- 
simo darbai sužlugo. Todėl dabar mums ir teko nuo Šibirgano toliau 
važiuoti jau ne asfaltuotu plentu, o senaisiais karavanų keliais. 

Tuoj už Šibirgano, kur pasibaigė lygi asfalto juosta, prasidėjo duo- 
bėtas šunkelis. Tiesą sakant, pačiu keliu važiuoti nebuvo galima — duobė 
prie duobės, pripilta biraus smėlio ir dulkių. Todėl važiavome kelkraš- 
čiais. Bet ir čia buvo beveik pusės metro storio smulkių aliuvinių dulkių 
sluoksnis, tad slinkome labai lėtai. Kelionė pavirto tikru košmaru. Toks 
kelias eina nuo Andchojaus iki Meimenė, o toliau vingiuoja palei šiau- 
rines Bandi Turkestano kalnagūbrio prieškalnes, tačiau čia jį taiso dau- 
gelio pakelės kaimelių gyventojai. 

Ypač gražios vietos prie Kaisaro upės, palei kurią eina kelias. Iš vie- 
nos pusės lydi upė, iš kitos — neaukštos žalios prieškalnės. Nustembi 
pamatęs, kad jų viršūnėse valstiečiai jaučiais aria nedidelius žemės skly- 
pelius. Upės vanduo čionai, žinoma, niekada nepakyla, visa viltis lietūs. 
Tai nedrėkinama žemė, ir, užėjus sausrai, joje niekas neužauga, tačiau 
tokia rizika pasiteisina tuo, kad ši žemė niekieno ir už ją nereikia mokėti. 

Privažiuojame nedidelį Balamurgabo miestelį, kuris stovi Murgabo 
upės aukštupyje. Apie Murgabą dar pakalbėsime, nes šios upės slėnyje 
prieš trisdešimt penkerius amžius buvo paslaptinga Margušo šalis. 

Kylame vis aukščiau į kalnus ir pagaliau, persiritę per keletą stačių 
įkalnių, atsiduriame prie Kalaji Nau. Šis nedidelis kalnų miesteliukas 
didesnę metų dalį būna atskirtas nuo viso pasaulio, kadangi kalnų keliais 
galima važiuoti tik sausais vasaros mėnesiais. Pirmą ir turbūt paskutinį 
kartą čionai patekome žvarbią 1969 metų gruodžio dieną. Taip jau atsitiko, 
kad atvažiavome pirmą dieną po musulmonų pasninko. Žmonės šventė, 
gražiai apsitaisę, su šeimomis ėjo vieni pas kitus į svečius, sūpuoklėmis 
suposi laimingi vaikai, visur skambėjo juokas, išdaigos, džiaugsmas. 

Iš Kalaji Nau pasukame šiaurės rytų keliu, kuris galų gale mus at- 
ves į Badachšano „lazuritų šalį“. Plentas iš pradžių šauna tiesiai į šiau- 
rę, bet prie Baglano miesto jau gerokai įgrisusi beveidė lyguma baigiasi 
ir vėl prasideda mus persekiojančio Hindukušo prieškalnės. Esame arche- 
ologai, todėl Baglane mus domina ne didžiulis cukraus fabrikas, o čia 
rastas garsus aukso lobis. 

Karštą 1966 m. liepos 5 dieną vietiniai valstiečiai, kasdami žemę toli 
zž miesto, dešiniajame Sochi Azora upės krante, Fulole, rado lobį — 
aukso ir sidabro indų. Kad niekas neliktų nuskriaustas ir visi gautų po 
lygiai, radėjai indus paprastu kirviu sukapojo į gabalus, tačiau gandas, 
kad rastas lobis, labai greitai pasiekė Baglaną, o paskui ir Kabulą. Į 
vietą skubiai atvyko Afganistano Nacionalinio muziejaus darbuotojai, 
kuriems pasisekė surinkti penkis aukso ir septynis sidabro indus, be to, 
fragmentų — mažų mažiausiai dar penkių indų. Aukso indai svėrė de- 
vynis šimtus keturiasdešimt gramų, sidabro — beveik du kilogramus. 
Tačiau savaime suprantama, lobio vertė nusakoma ne brangaus metalo 
svoriu. Visi indai, išskyrus vieną, buvo išgražinti reljefiniais ornamentais, 
vaizduojančiais greitai bėgančius arba, priešingai, ramiai besiganančius 
jaučius, barzdoto jaučio galva, turinčia antropomorfinių bruožų, prie me- 
džio stovinčio šerno, paukščių ir šalia besirangančios gyvatės figūromis. 

Kadangi lobis buvo rastas netoli Badachšano, kur nuo seno randa- 
ma nuostabių mėlynų akmenų — lazuritų, o indai papuošti Mesopotami- 
jos stiliaus ornamentais, mokslininkai visiškai pagrįstai padarė išvadą, 
kad lobis atsiradęs per mainų prekybą. Iš čia, iš Badachšano, iš „lazu- 
ritų šalies“, į tolimąją Mesopotamiją, matyt, traukdavo kupranugarių 
karavanai — gabendavo sunkius lazuritų gabalus, kuriuos pirkliai mai- 
nydavo į brangius iškilmių indus bei kitus prabangos dalykus, taip pat 
ir į juvelyrinius dirbinius. Taigi tik vieno lobio atradimas leido visai 
kitaip apibūdinti istorinę situaciją ir realius prekybos ryšius, susiklos- 
čiusius senovės Rytų šiaurės rytų pakraščiuose. Deja, vietos valdžia taip 
pavydėtinai operatyviai reaguoja tik tada, kai reikia gelbėti didelius lo- 
bius arba senovės meno paminklus. Į kasdieniškus plėšikiškus kasinėji- 
mus dažnai žiūrima pro pirštus, todėl keramikos indai, akmens ir me- 
talo dirbiniai, paprasti papuošalai pateko į senienų turgų. Lobio radimo 
aplinkybės mus taip suintrigavo, kad kitą sezoną nusprendėme apžiūrėti 
radinio vietą. 

Mūsų gaziukas akmenuotu keliu rieda vis gilyn į kalnų tarpeklius. 
Kai kur kalnai prasiskiria, ir pasirodo nedidelis slėnis, per kurį teka upe- 
lis. O kalnų papėdėse vienas prie kito glaudžiasi kaimeliai, paskendę 
vaismedžių žalumoje. Persiritę per keletą stačių įkalnių, išvažiuojame į 

slėnį, kurio viduryje stovi jau minėtas Fulolo kaimas. Tačiau mus domi- 
nanti vieta, kur buvo iškastas aukso lobis, yra ne čia, o dar toliau, kur 
nebegalima nuvažiuoti jokiu automobiliu. Kelias virsta siauru takučiu. 
Palydovo neturime, tačiau yra aiškus orientyras — Fulolo upė. Pavasa- 
rio potvynių metu ši įnoringa upė iš kalnų neša ne tik daug vandens, 
bet ir daugybę akmenų. Dabar ruduo, vanduo nusekęs, ir mums reikia 


pasiekiame vietą, kur į Fulolą įteka mažas upelis Darjaji Koš, o jo kran- 
te stūkso aukšta kūgio formos kalva. Stai ten, jos viršūnėje, valstiečiai 
ir iškasė lobį. Kabindamiesi už krūmų ir slidinėdami per šlapią žolę, pa- 
mažu užkopiame į jos viršūnę ir iš karto pamatome jau gerokai užžėlusį 
griovį, išraustą valstiečių, o vėliau tyrinėtą muziejaus darbuotojų. Mes 
irgi pradedame apžiūrinėti žemių krūvas, tikėdamiesi rasti bent mažiau- 
sią daiktelį, liudijantį, jog čia būta lobio. Auksinių daiktų, net mikros- 
kopinių jų nuolaužų mes, žinoma, neaptikome, tačiau smulkūs kauleliai 
aiškiai bylojo, kad čia gal buvo koks senovės laikų kapas. 

Stovėdamas ant kalvos viršūnės ir dairydamasis aplinkui, stebiesi, 
kokioje nuošalioje vietoje buvo užkastas lobis. Aplinkui paslaptingai ty- 
lūs tarpekliai, už kurių stūkso dangų remiantys kalnai. Tyla neapsakoma. 
Aplinkui nė vieno kaimo, jokio gyvybės ženklo. Nejučia dingteli tuščia- 
garbiška mintis: ar žengė čia kada nors europiečio koja? Galbūt mes 
pirmieji? Tačiau į šį klausimą atsakyti mes negalime. Nežinome ir kaip 
atsirado šis lobis. Aišku, apžiūrėjome ne vien šią kalvą. Keletą dienų 
sugaišome archeologiškai tyrinėdami įvairius senovės objektus aplink 
Fulolo kaimą, tačiau nieko senesnio už viduramžių paminklus neradome. 
O juk lobis iš daug ankstesnių laikų! Todėl galima tik spėlioti, kad koks 
nors nežinomas turtingas pirklys iš tolimos Mesopotamijos netikėtai mi- 
rė kelyje ir buvo palaidotas kartu su savo brangiomis prekėmis. O gal 
tai vis dėlto ne kapas? Gal lobio savininkas baisaus pavojaus akimirką 
užkasė aukso ir sidabro indus nuošalioje vietoje, vildamasis vėliau su- 
grįžti ir juos pasiimti? Tačiau kad ir kiek spėliotume, kaip iš tiesų atsi- 
rado lobis, aišku viena: šie nuostabūs aukso dirbiniai tapo Afganistano 
Nacionalinio muziejaus pasididžiavimu. 


ŠORTUGAJUS — INDŲ BASTIONAS BADACHšANE 


Teritorija nuo Baglano iki Kundūzo, esančio šalies šiaurės rytuose, — 
tai gana nyki prieškalnių lyguma, kurioje beveik niekas neauga, tik ne- 
aukšti krūmokšniai. Užtat Kundūzas mus pasitinka vešlia žaluma, čiur- 
lenančiais arykais. Miestas gerai suplanuotas, centre — didžioji miesto 
aikštė, iš kurios lyg spinduliai šakojasi tiesios gatvės. Vienaaukščiai ar- 
ba dviaukščiai namai jaukiai stovi žaliuose sodeliuose. Klimatas čia švel- 
nus ir sveikas. Deja, ilgiau pabūti šioje vietoje negalime. Reikia keliauti 
pasienio link, ten, kur Kokčos upė įteka į didžiąją Vidurinės Azijos upę — 
Amudarją. Tenai yra antikos laikų miestas Aichanumas, kurį sėkmingai 
kasinėjo prancūzų archeologai. Jų darbo rezultatai tiesiog apstulbino 
mokslo pasaulį. Prancūzai nustatė, jog šiame Dievo pamirštame užkam- 

pyje daugiau kaip prieš du tūkstančius metų stovėjo tipiškas graikų mies- 
tas, suplanuotas visiškai taip kaip pačios Graikijos miestai. Tačiau apie 
tą antikos miestą pakalbėsim toliau, nes dabar mūsų dėmesį traukia 
dar sensacingesni archeologų atradimai, padaryti netoli Aichanumo pa- 
<taraisiais metais. 

Aichanumo kasinėjimai truko daugelį metų. Kartu buvo tyrinėjamos 
apylinkės, nes reikėjo sudaryti archeologinį šios senos vietovės žemė- 
lapį. Labiausiai archeologus domino nesunkiai pastebimos kalvelės, ku- 
riose paprastai slypi buvusių gyvenviečių ir nedidelių miestų griuvėsiai. 
Taip buvo kasinėjama iki pat 1975 m., kai darbams ėmė vadovauti žy- 
miausias ir seniausias Afganistano tyrinėtojas — prancūzų archeologas 
Z. Gardenas. Rodos, jis pirmas nusprendė, kad reikia ne tik registruoti 
senovės paminklus, bet ir pasidomėti viso rajono senovės geomorfologija 
bei hidrografija. Kartu su savo bendradarbiais Ž. Gardenas gerokai iš- 
plėtė paieškos maršrutų areną, ir ėmė vis labiau tolti nuo bazinės archeo- 
logų stovyklos Aichanume. 

Po kurio laiko maršrutiniai tyrinėjimai priartėjo prie pat Amudarjos, 
kur plokščioje aliuvinėje lygumoje nebuvo matyti nė vienos senos kal- 
vos, rodančios, kad toje vietoje gyventa žmonių. Tiesa, pasitaikydavo ne- 
didelių natūralių aukštumų, kurias archeologai laikė būdingais krantų 
terasų kauburiais. Plokščia kaip stalas lyguma kairiajame Amudarjos 
krante, rodos, nežadėjo archeologams nieko, tik nusivylimą. Ir vis dėlto 
maršrutiniai darbai plėtėsi kaip tik ta kryptimi. Ieškodami pėdsakų, ga- 
limas daiktas, pasislėpusių po buvusių vandens pratakų aliuvinėmis są- 
našomis, archeologai pamažu artėjo prie aukšto skardžio. 

Kažkas pastebėjo, kad ant nedidelės beformės aukštumos suvytusioje 
žolėje primėtyta kažkokių šukių. Netrukus visi archeologai susispietė to- 
je vietoje, ir metras po metro ėmė kruopščiai tyrinėti vos pastebimus rel- 
jefo kauburius. Pagaliau po ilgų ieškojimų visus radinius tvarkingai iš- 
dėliojo ant žemės ir čia pat pradėjo tyrinėti. Kiekvieną šukę apžiūrėdavo 
iš visų pusių, aptardavo su specialistais, mėgindavo nustatyti jos am- 
žių, o kartu ir epochą, kada senovės puodžiai nužiedė šį indą. Mokslinė 
lauko diskusija užsitęsė iki vėlumos. Archeologai niekaip negalėjo pri- 
eiti prie vieningos išvados: beveidės, be ornamentų šukės paslaptingai 
tylėjo. Ryškiaspalvė glazūruota keramika be jokių svarstymų būtų bu- 
vus priskirta viduramžiams, neišgražinta, bet daili, plonasienė ir nuspal- 
vinta — antikai, o įmantriais raštais išmargintos šukės — ankstyvajam 
geležies amžiui. Tačiau nė viena čia surasta keramikos šukė neatitiko 
šios klasifikacijos. 

Pagaliau vienas archeologas, paėmęs iš krūvos paprastą šukę, nupūtė 
nuo jos amžių dulkes ir dar pamėgino nuplauti ją upės vandeny. Kai 
vanduo ėmė džiūti, ant šukės tarsi į ryškalus pamerktoje filmo juos- 
toje iš pradžių ėmė ryškėti kontūrai, o paskui ir augaliniai raštų orna- 
mentai. Taip buvo nustatyta, kada gi senovės puodžius, nuėmęs nuo žies- 
tuvo indą ir suvilgęs dažuose teptuką, pradėjo piešti jo paviršiuje vingrų 
raštą. Afganistano teritorijoje tokie išrašyti indai buvo daromi maž- 
daug prieš tris tūkstančius metų, kai po bronzos amžiaus prasidėjo anks- 
tyvasis geležies amžius. Taigi rastos šukės galėjo būti kaip tik iš tų 

laikų. Jau pats faktas, jog tapytos keramikos aptikta taip toli šiaurės 
rytuose, Badachšane, mokslui buvo labai įdomus, nes visi žinomi tokio 
pobūdžio paminklai kol kas buvo surasti toli vakaruose, Balcho provin- 
cijoje. 

Šis atsitikimas archeologus paskatino paieškoti dar. Pagaliau jie su- 
rado daugiau tokių išrašytų šukių, ir iš jų susidarė nedidelė, bet labai 
vaizdi lauko muziejaus kolekcija. Ir keistas dalykas: šukių ornamentai 
buvo išrašyti, bet patys raštai labai skyrėsi nuo jau žinomų. Jie nuosta- 
biai priminė indus, kurie buvo paplitę III tūkstantmetyje pr.m.e., bet ne 
Afganistane, o Indijos subkontinente, Indo slėnyje. To jau niekaip ne- 
galėjo paaiškinti jokia logika. Juk nuo Badachšano iki Indo upės slėnio 
labai toli, be to, tarp jų yra nepraeinami Hindukušo kalnagūbriai. Net ir 
dabar jie atbaido daugelį alpinistų, apsiginklavusių naujausia alpinizmo 
technika. O ką kalbėti apie senovės žmones! 

Tačiau teoriniai samprotavimai taip ir lieka teorija, kol juos patvir- 
tina praktika, o archeologų rankose praktinis įrodymas — išrašytos šu- 
kės, nuostabiai primenančios tuos puodus, kuriuose šeimininkės virdavo. 
valgį prie Indo prieš keturiasdešimt penkis amžius. Į šį klausimą galu- 
tinį atsakymą galėjo duoti tik archeologiniai kasinėjimai — tas išbandy- 
tas ir patikimas teorinių samprotavimų teisingumo kriterijus. 

Archeologai pradėjo kasinėti aukštumą, kurią vietos gyventojai vadina 
Šortugajum. Iš pradžių jie nusprendė iškasti vertikalų neplatų, tačiau gilų 
šurfą ir, pasiekę apatinius sodybvietės sluoksnius, į dienos šviesą iškelti 
ypač senus dirbinius, visų pirma keramiką, kurios kasinėjant kaip tik 
dažniausiai aptinkama. Tada jau būtų galima pasakyti, su kokiais daik- 
tais čionai atkeliavo pirmieji kolonistai, ryžęsi įsikurti kairiajame Amu- 
darjos krante. Zondavimo rezultatai pranoko pačius drąsiausius lūkes- 
čius. Jau pačiame paviršiuje archeologų kastuvai išrausė ne tik senovės 
indų šukių, bet ir liekanas kažkokių namų, kurie kadaise šioje vietoje 
buvo pastatyti iš saulėje išdžiovintų stačiakampių plytų. Kasėjai metras 
po metro smelkėsi gilyn. Iš pradžių jų radiniai buvo tik paprasti, nepa- 
puošti indai, bet giliau ėmė vis dažniau rodytis to paties tipo išrašytos 
šukės, kokių archeologai rado pirmomis dienomis, apžiūrinėdami Šortu- 
gajaus paviršių. 

Taigi buvo nustatyta, kad sodybvietės paviršiuje rastieji išrašyti in- 
dai čionai pateko ne atsitiktinai, sakysim, kartu su senovės pirklių kara- 
vanais, o buvo iškelti iš keleto metrų gylio šurfo. Vadinasi, jie vietinės 
kilmės. Bet svarbiausia, pasidarė aišku, kad žmonės, šioje vietoje gyvenę 
III tūkstantmetyje pr. m. e., darė tokius pačius indus kaip ir Indo slėnio 
miestų gyventojai. Dabar reikėjo tik patikslinti ir konkrečiau nusakyti, 
kokia buvo šios senovės Rytų pasaulio dalies istorinė raida. 

Nuo 1976 iki 1979 metų Sortugajuje archeologai kasinėjo sistemingai 
ir planingai. Tiesa, dabar jie niekur nebedarė siaurų ir gilių šurfų, o 
darbavosi plačiose, keleto metrų ploto aikštelėse. Kiekvienas kasinėjimo 
sezonas duodavo naujos medžiagos, ir todėl jau buvo galima susidaryti 
vientisą, nors dar toli gražu nepilną vaizdą, kuris atrodytų maždaug 
šitaip: III tūkstantmečio pr. m.e. viduryje čionai, į Badachšaną, atsikėlė 
žmonės iš Indo slėnio, kur tuo pačiu metu ar kiek anksčiau svetimšaliai 

užpuolikai sunaikino šimtmečius klestėjusią miestų civilizaciją. Iš savo 
tėvynės ateiviai į Badachšano slėnį atsinešė buities ir kultūros įpročius 
bei tradicijas. Naujoje vietoje jie mėgino gyventi po senovei. Statėsi to- 
kius pačius namus, žiedė tokios pat formos puodus, kuriuos gražino 
tradiciniais raštais. Išrašinėdami indus įvairiais geometriniais ir zoomor- 
finiais piešiniais, pirmieji kolonistai vaizdavo ne tankių Paamudarjės tu- 
gajų, o Indijos subkontinento žvėris, kurių dar nebuvo pamiršę. Šiuo at- 


žvilgiu ypač iškalbingi yra fitomoriiniai piešiniai — pipalo lapai, tai 
yra tokio augalo, kuris Afganistane niekur neauga, bet labai dažnas 
Indijoje. Tas pat pasakytina ir apie papuošalus — jie lygiai tokie kaip 


senovės indų, o rastos jūros kriauklelių apyrankės yra neabejotinai at- 
neštos iš Indijos vandenyno pakrančių, kurias nuo Amudarjos skiria net 
pusantro tūkstančio kilometrų. 

Taigi iš pradžių tai buvo tipiška senovės indų gyvenvietė, tik nuo Indo 
kraštų perkelta prie Amudarjos. Tačiau ilgainiui vaizdas keitėsi. Apsupti 
kitos kultūros, Šortugajaus gyventojai negalėjo nebendrauti su kaimynais, 
ir tas bendravimas pamažu vis plėtėsi, o ryšiai su tolima tėvyne silpnėjo. 
Žmonių, kurie šioje sodybvietėje gyveno po 500—700 metų, materialinė 
kultūra jau gerokai pasikeitusi. Kitaip sakant, pirmųjų kolonistų pali- 
kuonys pamažu asimiliavosi taip, kad bent jau savo materialine kultūra 
ėmė nė kiek nebesiskirti nuo gretimų Siaurės Afganistano rajonų gy- 
ventojų. Šortugajaus ir Baktrijos materialinių kultūrų panašumą ypač 
akivaizdžiai rodo tarybinių archeologų radiniai, aptikti Balcho apylin- 
kėse. Būdingos šiuo atžvilgiu yra aukštos, grakščiakojės vazos bei ki- 
tokie Baktrijos ir Badachšano indai, padaryti II tūkstantmečio pr. m. e. 
viduryje. Panašūs ne tik indai, bet ir papuošalai. Pavyzdžiui, visiškai 
identiški yra metaliniai smeigtukai su trim sraigtaragių ožių galvomis. 
Trumpai tariant, prancūzų archeologai, vadovaujami Z. Gardeno, ne tik 
netikėtu aspektu atskleidė mokslo pasauliui šio regiono senovės istoriją, 
bet ir nurodė gaires, kaip ieškoti toliau, kaip spręsti Vidurinės Azijos ir 
Indijos subkontinento sąveikos problemas. 


DIDYSIS LAZURITŲ KELIAS SENOVĖS RYTUOSE 


Sis nuostabus žydras akmuo žavi ne tik savo grožiu, bet ir įdomus 
tuo, kad jo randama tik keliose pasaulio vietose. Tai leidžia daryti tam 
tikras svarbias istorijos išvadas. Iš tiesų lazuritų yra tik Pietų Ameriko- 
je, prie Baikalo, prie Sliudiankos upės Sibire ir Badachšane. Tiesa, kaž- 
kur buvo rašyta, kad, esą, lazuritų aptikta kalnuose netoli Bucharos, Sa- 
markando ir Taškento, tačiau, geriau ištyrus, šie spėliojimai nepasitvir- 
tino. Tokių klaidingų tvirtinimų atsiranda dėl to, kad lazuritą nesunku 
supainioti su mėlynais vario kristalais. 

Taigi galima neginčijamai sakyti, jog, kaip ir dabar, lazuritų senovės 
Rytuose galėjo būti randama tik Afganistano šiaurės rytuose, tikriau sa- 
kant, Badachšane. Tai patvirtina keletas paskutinių atradimų bei radinių 
Šortugajuje. Garsiąsias Badachšano lazuritų kasyklas mini daugelis ke- 
liautojų, Markas Polas bene pirmasis iš europiečių. Šio mineralo būdavo 

gaunama gana paprastai: jo turinčias uolienas įkaitindavo ugnimi, o 
paskui apliedavo šaltu vandeniu. Dėl staigaus temperatūros pasikeitimo 
akmuo suskildavo, ir žydrus mineralo gabalėlius reikėdavo tiktai išran- 
kioti. Iki pat XX a. pradžios lazuritų kasyklų eksploatavimas buvo griež- 
tai kontroliuojamas ir laikomas afganų emyrų prerogatyva. Už privačią 
gavybą ir ypač už išvežimą iš šalies grėsė bausmė kaip už kontrabandą. 

Tačiau kaip rodo senovės Rytuose rasti lazurito dirbiniai, šiuo minera- 
lu prekiauta jau žiloje senovėje — ketvirto, o gal net penkto tūkstant- 
mečio pr. m. e, viduryje. Vidurinėje Azijoje lazurito papuošalus labai mė- 
go gentys, gyvenusios Turkmėnijos pietuose kaip tik šituo periodu, be to, 
ir tai ypač svarbu, specialūs šių radinių tyrimai, atlikti TSRS MA Mi- 
neralogijos muziejuje, parodė, kad jie padaryti būtent iš Badachšano 
lazuritų. Gretimame Irane, pavyzdžiui, Sialko gyvenvietėje, taip pat rasta 
lazurito dirbinių, kuriuos vartojo žmonės, gyvenę čia IV tūkstantmečio 
pr. m.e. antroje pusėje. Netgi manoma, kad IV tūkstantmečio pr. m. e. pa- 
baigoje priešai Sialką sugriovė ne vien todėl, kad norėjo nukariauti gre- 
timas gentis, bet ir dėl patogios jo padėties prie prekybos kelių. Užka- 
riautojai troško kontroliuoti lazuritų prekybą Centriniame Irane. Yra 
iškelta visiškai pagrįsta hipotezė, jog čia aptikti pirmieji lazuritų radiniai 
yra dar senesnių laikų — V tūkstantmečio pr. m.e. Egiptas, Turkija ir 
Kaukazas labai toli nuo šių vietų, bet IV—III tūkstantmetyje pr. m. e. 
jau ir tenai būta lazuritinių papuošalų. 

Šias grynai archeologų prielaidas patvirtina dantiraščiu rašyti senovės 
dokumentai, pavyzdžiui, vieno agento, kurį Asirijos valdovas siuntė į kaž- 
kokį kalnų kraštą pargabenti lazuritų, pranešimas. Dabar, po Šortugajaus 
atradimo, galima neabejoti, kad tas kalnuotas kraštas buvo Badachša- 
nas, jau tada garsėjęs lazuritų kasyklomis, kurios dirgino daugelio se- 
novės Rytų valdovų vaizduotę. Spėjamoji lazuritų prekyba tarp Badach- 
šano ir kitų Vakarų bei Vidurinės Azijos rajonų greičiausiai buvo mainų 
pobūdžio. Daugiapakopė mainų prekyba galėjo eiti per Baludžistaną ir 
Seistaną, Persų įlankos pakrante, kol galiausiai pasiekdavo tolimąją Me- 
sopotamiją. Iš čia lazuritų galėjo patekti į Siriją, Anatoliją ir Egiptą, 
o tūkstančiai kaimelių, išsimėčiusių palei šiuos magistralinius prekybos 
kelius, buvo tarpinės stotys keliaujantiems pirkliams. 

Unikalus ir vienintelis lazuritų telkinys Badachšane padeda atsakyti 
į dar vieną klausimą, jau seniai rūpintį orientalistams. Tyrinėtojus la- 
biausiai sudomino ne tos paprastos dantiraščio lentelės, kuriose senovės 
Mesopotamijos raštininkai užrašinėjo ūkio išlaidas ir pajamas, o tos, ku- 
riose buvo ištisos poemos. Vienoje tokioje poemoje, pavadintoje „Enmer- 
karas ir vyriausiasis Aratos žynys“ ir parašytoje III tūkstantmečio pr. m. e. 
pradžioje, vaizduojami tų senų laikų gyvenimo įvykiai, pasakojama apie 
svarbiausio Mesopotamijos miesto Uruko valdovo Enmerkaro ir kažko- 
kios paslaptingos kalnų šalies Aratos valdytojo ginčą. Pasak poemos teks- 
to, Enmerkaras siunčia pas Aratos valdovą pasiuntinį, reikalaudamas į 
Uruką atsiųsti aukso, sidabro, statybos medžiagų ir lazuritų. Sprendžiant 
iš kai kurių netiesioginių poemos duomenų, šioje kalnų šalyje lazuritų 
buvo kaip tiktai gaunama. Specialistai jau seniai ir tuščiai ginčijasi, ku- 
rioje vietoje buvo toji Aratos šalis, tuo labiau kad ji ne kartą minima ir 

kituose šumerų dantiraščio tekstuose. Orientalistai sutaria tik vienu klau- 
simu — ieškomoji šalis buvo į rytus nuo Šumero, kadangi poemoje tie- 
siai sakoma, kad valdovo Enmerkaro pasiuntinys, keliaudamas į Aratą, 
turėjo perkopti aukštus kalnus, o svarbiausia, aplenkti Elamo miestus, 
stovinčius į rytus nuo Mesopotamijos žemumos. Tačiau toliau specialistų 
nuomonės nesutampa. Vieni autoriai teigia, kad Arata buvo pietų Irano 
kalnuose, dabartiniame Luristane, kiti — kad centriniame Irane, kur buvo 
Sialko gyvenvietė, treti — kad dar toliau į rytus. 

Atradus Fulolo lobį ir Šortugajaus gyvenvietę, atsirado pagrindas 
teigti, kad Aratos šalis buvo Badachšane. Iš tikrųjų, prisiminus pasaky- 
mus „lazurito gabalai“, „lazuritas išimtas iš uolos“, „lazuritas prie jo tel- 
kinių“, darosi aišku, jog senovės raštininkai omeny turėjo kraštą, garsė- 
jusį lazuritų kasyklomis. Senovės Rytuose tai greičiausiai buvo Badach- 
šanas. 


IV skyrius 
PRIE SENOVĖS BALCHO GRIUVĖSIŲ 


BALCHAS — VISŲ MIESTŲ MOTINA 


Dabartinis Balchas — tai nedidelis provincijos miestelis, turintis kelis 
susigrūdusių namelių kvartalus. Žiūrint į juos, sunku patikėti, jog šioje 
vietoje kažkada stovėjo miestas, kuris buvo toks gražus, kad visi apsi- 
lankiusieji sutartinai vadino jį „visų miestų motina“. Tačiau, įdėmiai 
paskaitęs senovės istoriją, imi suprasti, jog tai ne šiaip sau pompastiška 
metafora. Senasis pavadinimas Bachdi graikiškai skambėjo Baktras, o 
nuo viduramžių iki mūsų laikų miestas vadinamas Balchu. Manoma, kad 
būtent šiame mieste maždaug 1000—600 m. pr. m. e. gimė zoroastrizmo 
pradininkas Zaratustra. „Istorijos tėvas“ Herodotas jau buvo girdėjęs apie 
šį miestą ir savo garsiojoje „Istorijoje“ rašė, jog Balche garbinama sau- 
lė, mėnulis, žemė, ugnis ir vanduo. Balche stovėjusi garsioji Anachitos 
šventykla, o deivės statulą šventyklai padovanojęs karalius Artakserksas 
Memnonas (404—358 m. pr. m. e.). Didžiojo viduramžių poeto Firdousi 
manymu, Zaratustra buvo nužudytas ir sudegintas ant aukuro būtent 
Balche. 

Balche Aleksandras Makedonietis vedė Roksan 
sumanią rūmų intrigantę, 
Trumpai tariant, miesto istorija ilga ir audringa, tačiau dabar 
Balachisaro (Aukštutinės tvirtovės) įtvirtinimų griuvėsiai primena buvu- 
sią jo didybę. 

Pažvelgę į Balchą iš Aukštutinės tvirtovės, monotoniškame, nykiame 
plokščių pilkų stogų fone pastebėsime ryškią dėmę — viduramžių Abu 
Nasr Parso mečetės griuvėsius. Aplink juos verda tipiško Rytų miestelio 
gyvenimas: dirbtuvėse stuksena plaktukai, garsiai ginčijasi prekiautojai, 
mauroja kupranugariai, bliauna asilai, tačiau prie mečetės sienų tylu, 

ramu. Kieme, apgriuvusio portalo šešėlyje, sėdi apiplyšęs dervišas ir pri- 
mečetę ant aptverto paaukštinimo baltuoja stačiakampiai marmuro ant- 
kapiai, išraižyti smulkiais įmantriais ornamentais, kur tarp palinkėjimų 
iš Korano galima perskaityti ir mirusiojo vardą. Medinė tvora, dievotų 
maldininkų apkabinėta spalvotais skudurėliais, jau seniai pakrypusi, ta- 
čiau ant aukštų stiebų plevėsuoja išblukusios musulmonų vėliavos. 

Netoli mečetės pristatyta mažų krautuvėlių, iš kurių gal dvi ar trys 
tiesiogiai susijusios su mus dominančia tema. Vietos antikvarai jose ne 
tik supirkinėja daiktus, kurių apylinkės valstiečiai atneša iš išplėštų ka- 
pu, bet ir čia pat, vietoje, padirbinėja senienas, be to, gana „moksliškai“. 
Pavyzdžiui, paima iš tikrųjų seną indą iš bronzos epochos kapo ir ant 
jo kruopščiai išraižo arba sparnuotą liūtą, arba žmogiukus, kuriuos daž- 
nai nukopijuoja nuo antikos arba viduramžių originalų. Atvažiavę turis- 
tai, nepagailėję pinigų brangiai ir ilgai kelionei, apžavėti Rytų, gana 
lengvai susigundo parsivežti namo tikrą „senovišką“ suvenyrą. Juos iš 
dalies galima suprasti. Žmonėms, daugelį metų prasėdėjusiems tvankiose 
kontorose ir svajojantiems apie atostogas, kelionė į legendinį Balchą, 
glūdintį Azijos gūdumoje, atrodo ne mažiau tolima ir pasakiška negu 
Miklucho-Maklajaus kelionės. | 

Tačiau Balchas yra toli nuo didžiųjų kelių, tad tik nedaugelis turistų, 
per Hindukušą nusigavę iš Kabulo į šalies šiaurę, nukeliauja tenai pasi- 
žiūrėti garsiosios Mazari Šarifo mečetės ir Balcho griuvėsių. Todėl pa- 
siūla turguje didesnė už paklausą, ir puikūs bronzos epochos amatininkų 
dirbiniai mėnesių mėnesius dulka „senienų“ krautuvėlėse, kol pagaliau 
patenka į Kabulą. Čia atvykęs prekiautojas neturi savo parduotuvės, todėl 
pasitiesia ant žemės paprasčiausią skarą ir ant jos kartu su pigia šiuo- 
laikine bižuterija į krūvą suverčia įvairius, kartais net unikalius dirbinius. 
Pasitaiko, kad „prekė“ dar neparduota, o jos savininkui jau reikia grįžti 
namo. Tada jis ją parduoda solidiems Kabulo antikvarams, turintiems 
specializuotas parduotuves pačiame miesto centre. Deja, tai dar ne viskas, 
nes daiktai, kažkada rūpestingai sudėti į senovės Balcho apylinkių kapus, 
patenka Europos ir Amerikos kolekcionieriams. : 

Labai gaila, kad šitaip atsitinka. Vis dėlto nemažai tokių daiktų mūsų 
archeologams pavyko nufotografuoti, aprašyti ir išsaugoti mokslui. Gel- 
bėdami savo šalies senienas, šį tą nuveikė ir aiganų archeologai. 


SENOVĖS LOBIAI IR ŠIUOLAIKINIAI PLĖšIKAI 


Pasibaigus lauko darbų sezonui, ekspedicija grįžo į Kabulą. Kuo ma- 
žiau dienų lieka iki išvažiavimo, tuo ilgesnis darosi nebaigtų darbų są- 
rašas. Taip buvo ir tą vėlyvą 1974 m. rudenį. Užsukome į vieną antikvaro 
krautuvėlę paieškoti kokių nors originalių afganų meistrų suvenyrų, ir 
staiga žiūrime — tarp tikrai senų ir netikrų monetų, suverstų į vieną 
krūvą kartu su papuošalais ir šiuolaikine bižuterija, guli masyvus bron- 
zinis antspaudas, lygiai toks, kokį ką tik buvome radę kasinėdami 
Baktrijoje. Iš pradžių pagalvojome, jog tai falsifikatas. Tačiau ir kitoje 


53 


krautuvėje po vitrinos stiklu gulėjo keletas antspaudų, varinių į vinis 
panašių smeigtukų su figūrinėmis galvutėmis. Vis dėlto savo forma ir 
šiaip išvaizda jie labiau priminė metalo dirbinius, kuriuos senovės Bak- 
trijos gentys plačiai vartojo bronzos epochoje. Tiesa, beveik tokio tipo 
dirbinių buvo nemažai aptikta ir Afganistano pietuose, būtent Mundiga- 
ko sodybvietėje, tačiau nuo to laiko, kai prancūzų archeologai ten baigė 
kasinėjimus, jau buvo praėję daugiau kaip dešimt metų, o antikvarinių 
krautuvėlių vitrinoje jie pasirodė tik šiais metais. Tai vertė manyti, kad 
jie atgabenti iš šalies šiaurės, iš tų vietų, kur mes kasinėjome. 

Mūsų spėlionės pasitvirtino. Aviganiai pirmieji pastebėjo, kad kai kur 
tiesiog takyruose kyšo keraminių vazų, taurių, puodų krašteliai ir net 
ištisi skeletai, išlindę į paviršių iš po nupustyto arba liūčių vandens nu- 
plauto smėlio. Iš pradžių paprastais bukais pagaliais, o vėliau ir kastu- 
vais piemenys ėmė toliau daryti tai, ką buvo pradėjusi gamta. Netrukus 
patys atkakliausieji iškasė ne tik paprastų puodų, bet ir akmens papuo- 
šalų, bronzinių kirvių, kinžalų, iečių, varinių antspaudų, įvairių smeig- 
tukų, veidrodžių bei daugybę kitokių daiktų, kurie galėjo sudominti an- 
tikvarus, vadinasi, ir turistus. 

Gandas apie laiminguosius aviganius pasiekė arti esančius kaimus. 
Pagunda buvo didžiulė, todėl prasidėjo tikra „aukso karštligė“. Visi bent 
kiek paslankesni aplinkinių kaimų gyventojai ant asilų, arklių, pėsti ir 
važiuoti dviračiais iš pat ankstaus ryto traukdavo į dykumą ieškoti sen- 
kapių. Tarp ieškotojų atsirado tikrų „specialistų“, kurie patys nekasinė- 
davo, tik ieškodavo kapinynų. Jie pastebėjo, kad po liūčių džiūstančių 
takyrų plotuose atsiranda didelės tamsios dėmės — ten dažniausiai ir 
būdavo senkapių duobės arba net ištisos kapinės. Sužinoję apie aptiktus 
kapinynus, tuoj suplūsdavo daugybė „laimės ieškotojų“. Dešimtys, o gal 
ir šimtai vietos valstiečių per savaitę senkapius tiesiog arte išardavo, 
išrausdavo. Jei radiniai būdavo vertingi, gandas apie juos, aišku, jau la- 
bai išpūstas, plisdavo vis toliau, ir netrukus vėl kitos minios patraukdavo 
kasinėti kapinių. Patys uoliausieji net nebegrįždavo vakarais namo, nak- 
vodavo vietoje. 

Teko matyti tas improvizuotas lauko stovyklas. Koks nors vienas iš- 
plėštas kapas praplatinamas, išvalomas, kampe padaromas ugniakuras, 
ant žemės pametamas glėbys sausos žolės guoliui. Viršuje — eilės kuo- 
liukų arkliams ir asilams pririšti, moliniai loviai šienui. Plėšikai nebijo 
nei kapų gūdumos, nei kokių vaiduoklių, jie tetrokšta vieno — greitai 
pralobti. Kai paklausėme, kaip jie ryžtasi niekinti mirusiųjų kapus, ga- 
vome atsakymą, paremtą kaimo mulos autoritetu,— girdi, čia palaidoti ne 
musulmonai, o stabmeldžiai, tad ir nuodėmė ne tokia jau didelė. 

Kasinėjimų mastas pasidarė tiesiog baisus. Artimiausių miestelių 
antikvarai savo maklerius ėmė siųsti tiesiog į vietą. Valstiečiai rausiasi 
giliai duobėje, be gailesčio svaido į viršų nereikalingus skeletus, dešim- 
tis laidojimo indų, o makleriai lyg kokie grifai, sutūpę ant kapo krašto, 
akylai stebi, kas pasirodys iš po kastuvų. Jeigu kas atrandama, prasideda 
karštos derybos: valstiečiai, bijodami nusipiginti, užsiprašo labai daug, 
o pirkėjai siūlo juokingai mažai. Derasi, kol sulygsta. Visus radinius 
makleriai gabena į Kabulo antikvarų parduotuves, kur, be Europos ir 

Amerikos turistų, mitriai sukinėjasi ir turtingi kolekcionieriai iš kaimy- 
ninio Irano. Jų makleriai stebi viską, kas tik pasirodo senienų rinkoje, 
ir tuojau pat superka reikalingus senovės dirbinius. 

Afganistane nėra įstatymo, draudžiančio pardavinėti antikvarinius 
daiktus, bet yra įstatymas, neleidžiantis jų išvežti bent jau be specia- 
lios Kabulo Nacionalinio muziejaus eksporto komisijos sankcijos. Ir vis 
dėlto nemažai puikių senovės taikomosios dailės kūrinių dingo iš šalies, 
pateko į Europos, Azijos ir Amerikos privačias kolekcijas. 

Kaipgi atrodo tie senkapiai ir kas buvo juose rasta? Archeologai, bai- 
gę tirti išplėštus kapinynus, nustatė, kad bronzos epochoje Baktrijos 
gyventojai mirusiuosius laidodavo netoli savo kaimelių, dažnai jų pa- 
krašty, bet visada lygioje, švarioje vietoje. Pirmiausia iškasdavo gilią 
vertikalią šachtą, kurios dugne padarydavo savotišką skliautuotą ka- 
merą. Čia ir guldydavo mirusįjį, o kartu sudėdavo įkapes, kurių kiekis 
priklausydavo nuo velionio kilmingumo ir turtų, nuo artimųjų dievobai- 
mingumo. Kameros anga būdavo užtaisoma plyigaliais, o pati šachta už- 
verčiama žemėmis, tad paviršiuje nelikdavo jokių žymių. Daugelį metų 
žmonės mirusiuosius laidodavo savo giminės kapinėse, todėl ilgainiui 
šimtai senovės kapų atsidūrė vienas prie kito. Sudėtingai įrengti kapai 
daugelį šimtmečių juos saugojo nuo plėšikų, bet ko negalėjo padaryti 
laikas, padarė lengvo pasipelnymo mėgėjai. 

Netrukus buvo iškasta tokia gausybė keramikos indų, jog antikvarai 
liovėsi juos pirkę ir visi jie liko gulėti išmėtyti prie suniokotų kapa- 
viečių. Tačiau į kapus būdavo dedami ne tik indai. Didžiūnams „į ge- 
resnį pasaulį“ derėjo išeiti su ypatingo žemiškojo gyvenimo atributais. 

Štai šitie įdomūs daiktai patekdavo į Kabulą ir būdavo išdėliojami 
krautuvėlių vitrinose. Archeologams pavyko užmegzti pažintį su vienu 
kitu Kabulo antikvaru ir kai kuriuos daiktus nufotografuoti. Nupiešę, nu- 
fotograiavę arba net juos nusilipdę, mes išsaugojome mokslui bent se- 
novės dirbinių kopijas. 

Tarp šių nuostabių dirbinių įdomiausi yra antspaudai su unikaliais 
atvaizdais, kurių anksčiau nežinojo mokslas. Štai, pavyzdžiui, apskritas 
antspaudas, kurio centre pavaizduota ant besirangančios gyvatės ar sli- 
bino sėdinti grakšti paukščiagalvio, sparnuoto žmogaus figūrėlė plačiai 
išskėstomis rankomis. Kitame irgi apskritame antspaude taip pat pa- 
vaizduotas sparnuotas žmogus, bet jau ramiai sėdintis krėsle ar soste. 
Be abejonės, tai mitų personažai, sparnuotos fantastinės būtybės, gal 
kokie „genijai“. Įdomu, kad labai panašių atvaizdų randama šiaurės 
Mesopotamijoje, t. y. visiškai kitame senovės Rytų krašte. 

Kokie sudėtingi buvo senovės baktrų mitologijos vaizdiniai, rodo uni- 
kalus antspaudas, kuriame pavaizduota besirangančio -dvigalvio slibino 
pavidalo valtis su kuprotu jautuku. Gyvulio kupra labai didelė, tokia kaip 
Indijos jaučių. Iš to galima daryti išvadą, kad Baktrijos ir Indo slėnio 
kultūros veikė viena kitą. Antra vertus, yra manoma, kad šalyse, kuriose 
yra upių, dievų simboliai dažniausiai būna eldija, valtis, laivas, o ste- 
pių ir pusiau stepių kraštuose — vežimas. Vadinasi, valtyje plaukiančio 
jautelio įvaizdis tikriausiai labiau buvo paplitęs Indijos subkontinente, iš 

kur vėliau jį perėmė vietinės Baktrijos gentys. Sie trys antspaudai ne tik 
byloja apie visiškai realius kultūrinius ryšius, bet ir padeda pažvelgti į se- 
novės žmogaus dvasinį pasaulį. 

Senovės baktrų dvasiniame pasaulyje labai svarbią vietą turėjo paukš- 
čiai, net vabzdžiai. Ypač populiarūs buvo dideli masyvūs antspaudai, ku- 
rių centre pavaizduoti greičiausiai ereliai heraldinė poza: plėšrūno gal- 
va su lenktu snapu išdidžiai pasukta į šoną, sparnai ir vėduoklės for- 
mos uodega plačiai išskleista. Taip pat dažnai pasitaiko labai natūraliai 
pavaizduotų skorpionų. Tačiau labiausiai buvo paplitę masyvūs, sunkūs 
antspaudai, papuošti kryžiais. Ir dar kokiais! Senovės juvelyrai sukur- 
davo daugybę variacijų šia tikrai šventa ir magiška tema: kryžiai, pa- 
našūs į Maltos kryžių; kryžiai su skersiniais brūkšneliais ar rutuliukais 
galuose; mažas kryželis, įkomponuotas į didesnį kryžių, kryžiai rate su 
testonais. Žodžiu, Šiaurės Afganistano gyventojų antspauduose matome 
daugybę kryžminių figūrų kombinacijų bei modifikacijų. 

Rodos, šia tema jau viskas išfantazuota, ir staiga vėl dar nematyti 
variantai: kryžius iš keturių pusmėnulių; kryžius ažūriniame tinklelyje; 
kryžius, kurio galuose miniatiūriniai figūriniai kryžiukai, ir t.t. Aiškiai 
matyti nuosekli idėja bendrame ornamentiniame antspaudų dekore kry- 
žiaus ženklą parodyti kaip pagrindinį motyvą. Akivaizdu, jog būtent ši 
figūra turėjo pagrindinį prasminį krūvį; kryžius buvo laikomas talisma- 
nu, jis turėjo apsaugoti žmogų nuo visokių nelaimių. Tokiu antspaudu 
būdavo užantspauduojami grūdų, vyno ir aliejaus indai — kad produk- 
tai negestų. Be abejonės, antspauduojama buvo visokiausiais atvejais, nes 
kryžiaus variacijos labai įvairios. Galimas daiktas, jog antspaudai buvo 
savotiški ženklai, ir jais kai kurie asmenys žymėdavo savo ypatingą so- 
cialinę padėtį senovės Baktrijos visuomenėje. 

Be varinių, bronzinių antspaudų, buvo paplitę ir akmeniniai amule- 
tai, išgraviruoti daugiausia geometriniais piešiniais. Jie būdavo apvalūs, 
stačiakampiai, kvadratiniai, plokšti ir visada su skyle centre virvelei įver- 
ti. Mums pasisekė rasti amuletų, išgražintų zoomorfiniais piešiniais. Vie- 
noje krautuvėlėje aptikome kvadratinį dantytais kraštais amuletą, kurio 

degą. Kitoje amuleto pusėje buvo įrėžtas paprasčiausias kryžius. Nesun- 
ku suvokti, jog visų atvaizdų ant akmeninių amuletų tikslas — apsau- 
goti amuleto savininką nuo piktų jėgų. 

Sprendžiant iš laidojimo aukų, to meto puošeivos nemažai laiko su- 
gaišdavo gražindamiesi. Tai liudija dešimtys visokių įvairaus dydžio 
veidrodžių, rūpestingai padėtų į kapą šalia mirusiojo. Didžiausi puošei- 
vos pas juvelyrus užsisakydavo ypatingų veidrodžių. Štai veidrodis, 
kurio rankenėlė yra lieknos, rankas nuleidusios moters pavidalo, o štai 
kitas, kurio antros pusės iškiliame reljefe pavaizduota šitokia scena: gy- 
vatė greitai neria virš vandens tiesiai į jautį, kuris tuojau iškils į viršų, 
nes ragai jau kyšo. Kai kurių veidrodžių antrosios pusės papuoštos var- 
lių ar kitokių gyvių reljefinėmis figūromis, tačiau šie atvaizdai visada 
susiję su vandens stichija, be to, viename veidrodyje išgraviruotos net 
bangos. Matyt, apskritą veidrodžio plokštumą senovės baktrai asocijuo- 

davo su tyvuliuojančiu vandeniu, kuriame ir vaizduodavosi įvairias iš 
kartos į kartą perduodamų padavimų bei sakmių scenas. 

Tačiau, be abejonės, patys masiškiausi ir populiariausi papuošalai 
buvo ilgi variniai smeigtukai, kurių krūvos dulka Kabulo krautuvėlėse. 
Patys įstabiausieji turi paukščių ir gyvūnų pavidalo galvutes. Kai kurie 
iš jų yra tikros skulptūrėlės, pavyzdžiui, kalnų avinas arba ožys, pasukęs 
galvą į šoną ir išdidžiai besidairantis aplinkui. Kitų smeigtukų galvutėse 
pavaizduoti tie patys gyvūnai, bet jau ramiai atsitūpę. Yra vienas smeig- 
tukas su karve, meiliai laižančia savo veršiuką. Kitas papuoštas nuosta- 
biai gražiu barzdotu jaučiu riestais į viršų ragais, į šonus styrančiomis 
lapelių pavidalo ausimis, didelėmis, beveik kaip žmogaus akimis ir ilga 
iššukuota barzda. 


Smeigtukai su zoomorfinėmis galvutėmis 


Baktrijos kalviai mokėjo daryti įvairius kirvius ir kitokius senovės 
ginklus: peilius, dviašmenius kinžalus, trumpus kardus ir net metro ilgio 
„kovos šakes“. 

Vertindami visą Baktrijos taikomosios dailės dirbinių kolekciją, tu- 
rime pasakyti, kad panašių dalykų būta tik Margianoje — senovės šalyje, 
kuri kažkada gyvavo dabartinio Turkmėnistano rytuose. Būtent ten pas- 

taruoju metu archeologai atrado kultūrą, kuri nepaprastai panaši į seno- 
vės Baktrijos kultūrą. Imta net manyti, kad II tūkstantmetyje pr. m. e. 
šioje senovės Rytų pasaulio dalyje buvo vienas centras, greičiausiai di- 
delė genčių sąjunga, iš kurios išaugo Baktrų-Margianos valstybė. Vė- 
lesni tyrinėjimai tai patikslins, tačiau jau ir dabar šių dviejų senovės 
sričių kultūrų artima giminystė atrodo neginčijamai akivaizdi. 

Todėl, pasakojant apie unikalius radinius Baktrijoje, reikia bent trum- 
pai pakalbėti, kaipgi buvo atrasti tos jau ne kartą minėtos Margušo, 
arba Margianos, šalies paminklai. 


MARGUšO SALIES BEIEšŠKANT 


Aukšto smėlio barchano šešėlyje tarsi sustingęs stovi varanas, tik 
nervingai trūkčiojantis uodegos galiukas rodo, jog tai gyvas padaras, 
be to, labai sunerimęs ir išsigandęs. Tokį reginį čia, Karakumų gilu- 
moje, jis pamatė pirmą kartą. Pavakario tyloje tarp smėlio barchanų 
pramaišiui skambėjo čia angliška, čia turkmėniška šneka. Keletas euro- 
piečių šviesiais drobiniais kostiumais ir su baltais tropikų šalmais, kuriuos 
Ašchabado berniūkščiai vadina „sveikas ir sudie“, vadovavo karavano 
iškrovimui. Palydovai turkmėnai su sunkiomis gauruotomis kepurėmis 
ir raudonais dryžuotais chalatais, stipriai įtempę pavadžius, vertė kup- 
ranugarius gultis. Gyvuliai nepatenkinti bliovė, lėtai lenkdami kelius 
priklaupdavo ant priekinių kojų, o paskui kažkaip iš karto visu svoriu 
griūdavo ant žemės kartu su sunkiais, aukštais, stipriai ant nugaros pri- 
rištais nešuliais. Temo. Barchanus pamažu gaubė prieblanda. Degdami 
kaitriai spragsėjo saksaulų žagarai, o ąsočiuose jau kunkuliavo, bėgo 
per kraštus užviręs vanduo. 

Varanas į keistus ateivius vis dar žiūrėjo nejudėdamas, net nemirkte- 
lėdamas. Per visą savo ilgą gyvenimą dykumoje jis matė daug ko: ir 
visokiais balsais bliaunančių avių bandas, ir vilkstines kupranugarių, 
žengiančių vienas paskui kitą monotoniškai skambant varpeliui, tabaluo- 
jančiam ant priekyje einančio karavan-baši kaklo, ir smėlyje įsiraususius 
medžiotojus mergenus, persekiojančius baikščių džeiranų kaimenes. Ta- 
čiau dabar prie laužo sėdėjo ne pažįstami barzdoti, net juodai įdegę 
turkmėnai, o kažkokie baltaodžiai, mėlynakiai, rusvaplaukiai žmonės. 
Pirmą kartą dykumos tylą sutrikdė ne tęsiama, gerklinė tiurkų kalba, o 
aiškios, kapotos europiečių frazės. Stebėjosi ne tik varanas, bet ir patys 
keliautojai, iš tolimos Amerikos patekę į Karakumų smėlynų gūdumą. 
Na, o prieš jiems čia atvykstant, štai kas buvo. 

1898 m. Užkaspijo apygardos viršininkas generolas V. Komarovas, di- 
delis senoviškų daiktų mėgėjas, susidomėjo neseniai prie Rusijos pri- 
jungtos Užkaspijo srities senienomis. Tuoj už paskutinių Ašchabado pa- 
kraščio namų, plokščioje lyg stalas lygumoje, kūpsojo aukšti kauburiai, 
gal kokie pilkapiai, kurie viliojo neapsakomais lobiais ir kurstė kiekvieno 
senienų kolekcionieriaus vaizduotę. Be to, Peterburgo laikraščiuose ėmė 
mirgėte mirgėti pranešimai, kad pietų Rusijos skitų pilkapiuose iškasta 

nematytų, tiesiog karališkų auksinių dirbinių, kuriais stebisi visas pasau- 
lis. O juk visi tie daiktai amžių amžius gulėjo tokiuose pat pilkapiuose. 

Generolas pasirinko dvi greta stūksančias kalvas netoli Ašchabado, 
Anau aŭlo pakrašty. Taip jis padarė daugiausia „dėl to, kad kalvos buvo 
kūgio formos ir atrodė panašios į pietų Rusijos stepėse supiltus skitų 
valdovų pilkapius. Pasakyta — padaryta. Ilgai negaišdamas, V. Komaro- 
vas kariškai įsakė atrinkti šimtą kazokų, duoti jiems kastuvus, ir netru- 
kus vienoje kalvoje ėmė blykčioti aukštai kilojami kastuvai. Kasėjai met- 
ras po metro „rausėsi“ į kalvą, pamažu iškasė didžiulę tranšėją. Tačiau 
ambicingiems generolo planams nebuvo lemta išsipildyti. Kareiviai iš- 
kasdavo tik senovės indų šukių, retai kuris tarp žemės grumstų paste- 
bėdavo susioksidavusią varinio peilio ar kinžalo nuolaužą, o tuo la- 

Galų gale paaiškėjo, kad Anau kalvos ne pilkapiai, kaip skitų, o 
kažkada šioje vietoje buvusių senovės gyvenviečių liekanos. Gyventojų 
paliktus namus ilgus amžius ardė pavasario liūtys, stogai susmuko, pa- 
plautos sienos sugriuvo, ir liko tik griuvėsiai. Dar po kiek laiko smar- 
kūs dykumos vėjai juos užpustė dykumos smiltimis. Vienu žodžiu, smal- 
sus generolas galėjo pasidžiaugti ne brangiais papuošalais, o tik papras- 
tais, nors dažnai meistriškai padarytais žilos senovės žmonių buities 
reikmenimis. Nusivylęs, kad tiek mažai telaimėjo, Komarovas vis dėlto 
viską atvirai aprašė straipsnyje, kuris buvo išspausdintas vietos laikraš- 
tyje „Turkestanskije vedomosti“. 

Galimas daiktas, jog visa istorija tuo būtų ir pasibaigusi, jei vienas 
minėto laikraščio egzempliorius nebūtų patekęs į Ameriką, į patį Karne- 
gio institutą Vašingtone. Instituto specialistus nepaprastai sudomino 
rusų archeologiniai kasinėjimai Vidurinėje Azijoje. Vargu ar kas nors 
anksčiau buvo manęs, jog dabartiniuose bevandeniuose dykumų plotuose 
kadaise gyventa žmonių. O tie neišvaizdūs puodai, rasti Anau kalvose, 
mokslininkus tiesiog stebino, nes paaiškėjo, kad yra ištapyti raštais, la- 
bai panašiais į tuos, kuriais išpuošti senoviški indai, aptikti kasinėjant 
Irane ir tolimoje Mesopotamijoje. Tie indai buvo rasti ne prieš kelis am- 
žius, o prieš kelis tūkstantmečius klestėjusių miestų griuvėsiuose. Todėl 
buvo manoma, jog būtent Mesopotamija yra seniausios pasaulio civiliza- 
cijos lopšys, iš kur žmonijos genijaus atradimai pamažu plito po visus 
senovės Rytus. Tiesa, ne visi mokslininkai Mesopotamiją laikė vieninteliu 
pasaulio civilizacijos centru. Pasak jų, vienu metu galėjo būti keli tokie 
pasaulio centrai. Taigi Mesopotamijos ir Anau kalvų tapytų indų pana- 
šumas tarytum paliudijo, jog vienas toks ligi tol visiškai nežinomas 
žmonijos seniausios civilizacijos centras buvo Užkaspijyje. 

Si prielaida atrodė labai viliojanti ir verta patikrinti. Atkaklūs, daly- 
kiški amerikiečiai nusprendė suorganizuoti specialią ekspediciją į Užkas- 
piji. Keletą metų pasiderėję diplomatiniais kanalais, jie galų gale gavo 
Rusijos vyriausybės leidimą ir 1903 m. pavasarį atvyko į Ašchabadą ka- 
sinėti Anau kalvų. 

Negalima sakyti, jog rusų inteligentija apsukrius svečius priėmė abe- 
jingai. Žymus rusų orientalistas akademikas V. Bartoldas į numatomus 
amerikiečių darbus iš pradžių žiūrėjo skeptiškai ir spaudoje rašė, jog ka- 

sinėjimus būtinai reikia kontroliuoti. Jis atvirai sakė, kad amerikiečių 
archeologų kasinėjimų metodika nelabai gera ir kad, kasinėjant tokius 
senus ir trapius paminklus, grynai amerikietiškas darbų užmojis neleis- 
tinas. Rusų akademiko nuogąstavimai pasitvirtino. Anau kalvų kasinėji- 
mo metodika buvo prasta net ano meto sąlygomis, todėl, vertinant darbų 
rezultatus, atsirado tam tikros painiavos ir klaidų. Vis dėlto amerikiečiai 
dokumentiškai tiksliai nustatė, jog Užkaspijyje gyvavo senovės civili- 
zacija, kuri savo brandumu galėjo rungtis su toliausiai pažengusiomis 
senovės Rytų centrų civilizacijomis. 

Kartu su Anau kalvomis veiklūs amerikiečių archeologai nusprendė 
ištirti ir graikų bei romėnų autorių minimą teritoriją pietryčių Karaku- 
muose. Manyta, jog ši senovės šalis kažkada buvo senovės Murgabo 
upės baseine, į šiaurę nuo dabartinių Bairam Ali ir Mary miestų. Tenai 
ir patraukė sunkiai apsikrovęs ekspedicijos kupranugarių karavanas, ly- 
dimas vietinių palydovų turkmėnų. Amerikiečiai aplankė didingus senovės 
Mervo griuvėsius. Dabar šis miestas turkmėniškai vadinamas Giaur 
Kala, t.y. „kitatikių tvirtove“. Tačiau tylinčios šio didžiulio antikos mies- 
to liekanos ne numalšino, o dar labiau sužadino tyrinėtojų vaizduotę. 
Nepasitenkinę Giaur Kalos bei kitomis jos apylinkių kalvomis, amerikie- 
čiai ryžosi tuo metu pašėliškai drąsiam žygiui — nukeliauti dar toliau 
į smėlynus ir pasižiūrėti, ar nėra ten kokių nors senovės pėdsakų. Ir štai 
karavan-baši archeologus jau veda už pirmosios smėlio barchanų vir- 
tinės. Tarp aukštų barchanų vingiuoja tik siauras kupranugarių išmintas 
takelis, bėgantis vis toliau į šiaurę. Toli pasiliko paskutiniai aulai, pasku- 
tiniai geriamo vandens šuliniai. Priekyje — tik seni, dažniausiai apleisti 
šuliniai, kuriuose vanduo jau seniai išsekęs arba užsistovėjęs ir pasmir- 
dęs. Dabar ekspedicijos sėkmė visiškai priklausė nuo jos pasiruošimo. 

Nors rizika buvo akivaizdi, tačiau biznieriška dvasia bei pirmųjų at- 
radėjų azartas archeologus vedė vis toliau į smėlynus. Lėtai vingiuoja tarp 
barchanų karavanas, stabčiodamas prie kalvų, o tikriau sakant, prie griu- 
vėsių, jau beveik užpustytų smėliu. Visi radiniai kruopščiai žymimi žemė- 
lapyje, aprašomi. Vėliau ši medžiaga bus paskelbta dviejuose storuose 
tomuose. Rodėsi, kad tarp barchanų vingiuojantis kelias jau nuvedė 
ekspediciją toli į Karakumų smėlynus, tačiau, kaip paaiškėjo vėliau, ar- 
cheologai nuo Bairam Alio nukeliavo tik dvidešimt penkis—trisdešimt 
kilometrų. Vis dėlto jėgos, produktai ir geriamas vanduo beveik baigėsi, o 
priekyje, kiek tiktai mato akys, vakaro prieblandoje tebevilnijo didžiuliai 
smėlio barchanai. Pagaliau paskutinis pastovis, paskutinė nakvynė prieš 
grįžtant atgalios. Stai kas taip išgąsdino dykumos šeimininką varaną, 
sulaukus; neprašytų svečių. Rytą amerikiečių archeologai patraukė at- 
gal, ir tuo baigėsi seniausių žmonių pėdsakų Karakumų gilumoje ieško- 
jimo pirmasis etapas. 

Ėjo metai. Tyrinėti senovės paminklus buvo pradėta tik po pilietinio 
karo. Darbus nutraukė Didysis Tėvynės karas, bet po jo vėl greitai su- 
grįžo ekspedicijos ir ėmė toliau ieškoti senovės Margianos. Daugiausia 
jos darbavosi oazėse aplink Giaūr Kalą, kur lygioje dykumoje kūpso 
dešimtys kalvų. Galų gale kalvos buvo kruopščiai surašytos, ir archeolo- 

gai galėjo pasižvalgyti, kas yra toliau į šiaurę nuo Giaūr Kalos, tenai, 
kur horizonte dunkso, rodos, nebepereinama Karakumų kopų virtinė. 

1954 m. archeologai į Karakumų dykumą ieškoti senovės Žmogaus 
pėdsakų leidosi jau ne su kupranugariais, o su automobiliais. Tiesa, 
dabar reikėjo ieškoti aplinkinių kelių, nes mašina gali visiškai įstrigti 
ten, kur kupranugaris praeina net nepastebėjęs po kojomis biraus smė- 
lio. 

Vingiuodamas tarp barchanų, automobilis riedėjo Tachirbajaus šu- 
linio link, kur buvo gero gėlo vandens ir kur jau stovyklavo piemenys 
su savo bandomis. Iš įpratimo archeologai apsinakvojo taip, kad maty- 
tų šulinį, bet kiek toliau nuo avių užtvaro, kur visą naktį garsiai bliau- 
na nenuoramos avinai. Laikiną stovyklą statė beveik tamsoje ant vos 
pastebimos aukštumos dykumoje — žmonės taip daro visada, kai užklum- 
pa naktis. Taigi buvo įprasta ekspedicijos nakvynė po įprastos darbo 
dienos. Tačiau rytas archeologams atnešė staigmeną — tiesiog po žygio 
lovomis jie pamatė primėtyta senoviškų indų šukių, beje, labai neįprastų. 

Užuot pusryčiavę, visi puolė ieškoti daugiau šukių — tų senovės vi- 
zitinių kortelių, kurios padeda nustatyti, kada toje vietoje gyventa žmo- 
nių. Išbarstytos šukės vedė vis toliau nuo nakvynės vietos, ir ekspedi- 
cijos automobilio siluetas liko toli ir vos dūlavo už retų dygliažolių krū- 
mų. Išaušo nuostabus rudens rytas, kuris archeologus dosniai apdova- 
nojo už atkaklumą, darbštumą: jie surado didžiulę gyvenvietę, be to, 
tokią seną, kokios nė nebuvo svajoję kada nors aptikti. Neišvaizdžios 
šukės, kurios padėjo padaryti šį atradimą, aiškiausiai bylojo, kad indai 
buvo puodžių išžiesti II tūkstantmečio pr. m.e. vidury, t.y. prieš tris- 
dešimt penkis amžius, bronzos epochoje. Vadinasi, tais laikais egzistavo 
ir gyvenvietė prie Tachirbajaus šulinio. 

Tai buvo tikra mokslo sensacija. Ligi to ryto archeologai buvo ma- 
tẹ tik I tūkstantmečio pr. m. e. vidurio paminklų. Dabar paaiškėjo, kad 
Karakumuose žmonės gyveno dar bronzos amžiuje, t. y. mažiausiai tūks- 
tančiu metų anksčiau, negu iki tol manyta. Tačiau kartu iškilo ir naujų 
problemų. Kas buvo tie senovės žmonės? Kaip jie čionai pateko? Kuo 
vertėsi — žemdirbyste ar gyvulininkyste? Ir pagaliau pats svarbiausias 
klausimas: kaip jie galėjo gyventi čia, Karakumuose, be vandens? O 
gal tada buvo vandens? Bet tai dar reikėjo įrodyti. 

Vienu žodžiu, klausimų buvo ganėtinai. Todėl jau kitais metais, čia, 
senovės laikų Tachirbajaus vietoje, prasidėjo pirmieji bandomieji kasi- 
nėjimai. Netrukus šalia subolavo negailestingos Karakumų saulės išba- 
lintos brezento palapinės, ir ėmė slinkti įprasti archeologų šiokiadieniai. 
Iš už dešimčių kilometrų medinėse statinėse (čelekuose) atvežtas van- 
duo, sužiedėjusi duona, nusibodusi perlinių kruopų košė, liesa makaro- 
nų sriuba — štai kasdienis archeologų meniu. 

Darbininkai atkasė pirmas nedegtų plytų sienas. Rastos akmeninės 
grūdų trintuvės neginčijamai liudijo, jog Žmonės čia vertėsi žemdirbys- 
te. O kai vienoje apleistoje kamarėlėje ūkinės duobės dugne buvo ras- 
tas kviečių ir miežių grūdų sluoksnis, abejonės visiškai išsisklaidė. Die- 
na iš dienos vis daugėjo žinių apie Karakumų senovės žmonių buitį ir 
gyvenimą. Tačiau vis dar nebuvo atsakymo į klausimą: kaip galėjo žmo- 

nės verstis žemdirbyste dabartinėse bevandenėse dykumose? Ar čia bu- 
vo tik viena atsitiktinių ateivių gyvenvietė, ar ištisa mokslui dar ne- 
žinoma šalis? 

Pro ekspedicijos stovyklą ėjo gruntkelis tolyn į šiaurę. Užsiėmę kas- 
dieniniais darbais, archeologai neturėjo kada patyrinėti šį kelią ir pažiū- 
rėti, ar yra senovės gyvenviečių už kitos barchanų virtinės. Tačiau vieną 
sekmadienį, kai baisi kaitra visus ekspedicijos dalyvius suvarė po brezen- 
to pastoge, trumpai pasitarę, jie nusprendė pasižvalgyti po platesnę apy- 
linkę. Netrukus automobilis su nemaža benzino atsarga ir statinėmis 
vandens prie borto išvažiavo į šiaurę nuo Tachirbajaus. Kelias, aplenk- 
damas barchanus, vingiavo vis tolyn į smėlynus. Po kurio laiko priekyje 
pasirodė degtų plytų griuvėsiai, o šalia — beveik užpustyti smėliu šu- 
liniai. Tai buvo viduramžių karavansarajaus griuvėsiai. Taigi dabar- 
tinis kelias ėjo senovės karavanų kelio trasa, pro tas pačias stotis ir 
šulinius, iš kurių sėmė vandenį ir viduramžių keliautojai. 

Pagaliau, nuvažiavus daugelį kilometrų, už vieno posūkio pasirodė 
sezoniniai avių užtvarai ir Tarchano šulinys. Saulė jau buvo zenite, ir 
visa kas gyva slėpėsi pavėsyje. Užtvaro paunksnėje, oriai siurbčiodami 
savo įprastą žaliąją arbatą, sėdėjo piemenys turkmėnai. Archeologai 
pasisveikinę sėdo kartu pasivaišinti arbata ir po tradicinių klausimų 
apie sveikatą, apie gyvenimą nejučia pradėjo klausinėti to, kas jiems 
labiausiai rūpėjo. Piemenys sutartinai atsakinėjo, kad toliau į šiaurę nė- 
ra ne tik senovės griuvėsių, bet ir šulinių, vadinasi, niekada nebuvo jo- 
kios gyvybės. Prie arbatos pokalbis pamažu nukrypo į abstrakčias te- 
mas, tačiau archeologai neskubėjo važiuoti toliau ir šnekučiuodami vėl 
sugrįžo prie rūpimo klausimo: ar tikrai piemenys nėra matę kur nors 
smėlynuose kokių griuvėsių ar paprasčiausių šukių? 

Kažkas pradėjo šneką apie medžioklę Aučin Kake, arba, mūsiškai 
sakant, „medžiotojų vandens duburyje“. Tenai jaunas čiolukas (pieme- 
nukas), medžiodamas kiškius, lyg ir matęs takyre keramikos šukių. Tai 
jau buvo šis tas, ir archeologai negaišuodami sušoko į automobilį va- 
žiuoti į nurodytą vietą, tačiau greit suprato, jog be palydovo kelio te- 
nai nesuras. Kaip nusigauti į Aučin Kaką, žinojo tik piemenys, bet per 
tokį karštį ir jie nesiryžo kelionei. Archeologai kamavosi kėbule, o čio- 
lukas nė nemanė iš gaivios paunksnės išlįsti į saulėkaitą. Ir vėl tik jo 
didenybė atsitiktinumas padėjo padaryti mokslinį atradimą. Vienas se- 
nas piemuo, paslaptingu veidu stebėjęs šią tragikomišką sceną, lėtai pa- 
sikišo po liežuviu kramtomojo tabako ir, gudriai prisimerkęs, tarė: „Tik- 
ras medžiotojas visada ras Aučin Kaką“. Išgirdęs tokią pašaipą, čiolu- 
kas tuoj pat užšoko ant automobilio laiptelio. Ir tikrai, be jo pagalbos 
archeologai niekada nebūtų radę Aučin Kako, pasislėpusio lomoje, į ku- 
rią pavasarį suteka lietaus vanduo. Per kaitras ši savotiška kūdra buvo 
bene vienintelis gėlo vandens šaltinis medžiotojams daugelio kilometrų 
spinduliu aplink. 

Archeologai čia tikėjosi rasti geriausiu atveju keletą sudaužytų ąs0- 
čių, tačiau tikrovė pranoko visus jų lūkesčius. Netoli duburio buvo se- 
novės gyvenvietė, sėte nusėta tokiomis pat indų šukėmis kaip ir Tachir- 
bajuje. Vadinasi, ir tenai, ir čia žmonės gyveno tuo pačiu metu, nors gy- 

venvietes skyrė dešimtys kilometrų dykumos. O gal tarp smėlio kopų 
ir barchanų esama daugiau gyvenviečių? Apnikti šitokių ir panašių 
klausimų, archeologai be perstojo dairėsi naujų radinių, kurie galėtų 
duoti daugiau informacijos apie čia gyvenusius bronzos epochos žmo- 
nes. Kažkas gyvenvietės pakrašty aptiko puodų degimo krosnį ir tuoj 
pat ėmė ją atkasinėti, kitas rado puikų titnaginį strėlės antgalį, tačiau 
pats laimingiausias buvo tas, kuris atkreipė dėmesį į tiesiog iš Žemės 
kyšantį dubens kraštelį. Paprastai tokius indus rūpestingi giminaičiai 
dėdavo į mirusiųjų kapus. Per tūkstančius metų viršutinius žemės 
sluoksnius nupustė vėjai, ir iš pradžių giliai kapų duobėse buvę indai at- 
sidūrė paviršiuje. Tik keletą kartų brūkštelėjus šepetėliu, visi pamatė, 
jog tas kyšantis kraštelis yra indo, kuriame buvo sudėtos laidojimo 
aukos. 

Susispietę prie senovės kapo, archeologai stebėjo, kaip iš po smėlio 
sluoksnio pasirodo visas skeletas ir daugybė sveikutėlių indų. Tačiau 
didžiausias prizas teko tam, kuris ėmėsi valyti kaukolę ir, prisikasęs iki 
kaklo, rado įvairiausių karolių vėrinį su akmeniniu tamsiai raudonu 
amuletu — ant uodegos atsistojusia gyvate. Tada niekas nė nemanė, jog 
tai tik pradžia ir kad tokio visiškai naujo tipo amuletų bus atrasta dau- 
giau. Tuo tarpu Aučino radinių vis daugėjo. Tačiau anksčiau baigėsi 
vanduo šešių kibirų talpos statinėje, ir paaiškėjo, jog šešetas archHeolo- 
gų per dieną išgėrė kiekvienas po kibirą vandens. Tik dabar jie susi- 
griebė, kad saulė jau leidžiasi už barchanų ir baigiasi vasaros diena. 
Automobilis lyg paukštis skriejo atgal prie Tarchano šulinio; visi iš kar- 
to pajuto baisų troškulį ir su baime dirsčiojo į padangas: sprogtų bent 
viena, ir tektų nakvoti nejaukiuose Karakumų smėlynuose be vandens. 
Tačiau visko matęs automobilis laimingai sugrįžo prie Tarchano šuli- 
nio, nuo kurio kelias iki ekspedicijos stovyklos jau buvo žinomas. Taip 
pirmą kartą buvo nusigauta nuo Tachirbajaus iki Tarchano šulinio ir 
Aučino gyvenvietės ir pirmą kartą įsitikinta, jog čia, Karakumuose, bu- 
vo didžiulė bronzos epochos šalis. 

Archeologai jau stovėjo prie pat didžių didžiausio atradimo. Reikė- 
jo tik nuodugniai ištirti visą teritoriją ir spėliones pagrįsti faktais. Ta- 
čiau tikrovė pakeitė visus jų planus. Kitais metais Karakumų kanalas 
priartėjo prie Maro. Šimtus kilometrų nusitęsusi jo trasa turėjo prasidėti 
prie Amudarjos, eiti palei šiaurines Kopetdago prieškalnes ir baigtis 
prie Kaspijos jūros. Šiame kelyje buvo daugybė senovės paminklų, ku- 
rie, kasant kanalo vagą, galėjo būti sunaikinti. Archeologams iškilo svar- 
bus ir neatidėliotinas uždavinys — stebėti darbus, fiksuoti ir tyrinėti 
visus, be išimties, trasos kelyje pasitaikančius senovės paminklus. Pir- 
miausia reikėjo sudaryti Karakumų kanalo ruožo archeologinį žemėla- 
pį. Siame darbe turėjo dalyvauti visi Turkmėnijos archeologai. 

Pietryčių Karakumų senienomis niekas nesidomėjo daugiau kaip pen- 
kiolika metų. Tachirbajuje ir Aučine smėlis taip užpustė iškasas, kad 
jas surasti pasidarė beveik nebeįmanoma. 1969 m. buvo nutarta organi- 
zuoti pirmą Tarybų Sąjungos ir Afganistano archeologų ekspediciją, 
kuri pradėtų tyrinėti Šiaurės Afganistaną, tiesiogiai susisiekiantį su Turk- 
mėnija. Jau kitais metais specialus ekspedicijos būrys pradėjo kasinėti 

archeologų dar netyrinėtose Baktrijos lygumos vietose. Ten, kairiaja- 
me Amudarjos krante, pavyko rasti anksčiau mokslui visiškai nežinomų 
bronzos epochos paminklų. Archeologai iš karto pastebėjo, kad čia iš- 
kasti senovės indai be galo panašūs į tuos, kurie prieš daugelį metų bu- 
vo rasti Aučino gyvenvietėje. Sumaišytas ant stalo vienų ir kitų šukes, 
vargu ar kas būtų sugebėjęs atskirti. Toks keramikos panašumas negin- 
čijamai rodo, jog ji padaryta vienos tautos arba giminiškų tautų. Taip 
pirmą kartą ėmė ryškėti kol kas dar miglotas ryšys, kažkada siejęs 
Baktrijos ir Margianos teritorijoje gyvenusias gentis. O Baktrijos se- 
nienų tyrinėtojai išaiškino, kad II tūkstantmetyje pr. m. e. Baktrijos ly- 
gumoje gyvavo originali ir labai aukšta senovės Rytų tipo kultūra. Bu- 
vo nustatyta, kad senovės baktrai gyveno nedideliuose kaimeliuose, o ša- 
lia jų statydavo galingas tvirtoves savo diduomenei. Ilgai  kasinėjus 
vieną tokią tvirtovę, paaiškėjo, kad ji buvo taisyklingo stačiakampio for- 
mos, turėjo stiprias gynybines sienas su bokšteliais; čia pat stovėjo na- 
mai, kuriuose gyveno nuo bendruomenės jau atsiskyrusi vietos diduo- 
menė. 

Neįtvirtintos gyvenvietės ir šalia stovinčios tvirtovės bendras planas 
nejučia atgaivino atmintyje panašią senovės Aučino konfigūraciją. 
Sprendžiant iš mikroreljefo, ten taip pat buvo plati, bet neaukšta gyven- 
vietė, o šalia — taisyklingos stačiakampio formos pakiluma su aukštais 
kauburiais visuose keturiuose kampuose. Toks panašus gyvenviečių pla- 
nas, panašūs iškasti indai leido manyti, jog bronzos epochoje būta kul- 
tūrinio ir istorinio Baktrijos bei Margianos suartėjimo. Tačiau spėlionės 
yra spėlionės, kol nepatikrinamos praktiškai. O archeologijos praktika — 
tai visų pirma kasinėjimai. Kad Baktrijoje būta gyvenviečių ir tvirtovių, 
įrodyta kasinėjant, o Aučine analogiška situacija nuspėta daugiau spe- 
kuliatyviai. Vienu Žodžiu, reikėjo pradėti iš naujo, vėl surengti ekspe- 
diciją į Karakumus ir patikrinti visiškai įtikimą, tačiau kasinėjimais dar 
neįrodytą hipotezę. 

Taigi ankstyvą 1972 m. pavasarį archeologai vėl iškeliavo ieškoti šios 
paslaptingos šalies. Tačiau dabar jie turėjo ne seną apdaužytą auto- 
mobilį, o galingą vilkiką ir visureigių, kuriems, galima sakyti, nereikia 
kelių. Sunkiai burgzdami, jie važiavo ten, kur rodė kompasas, ritosi 
tiesiai per barchanus. Iš pradžių atrodė, kad per tuos beveik du praėju- 
sius dešimtmečius niekas nepasikeitė: aplinkui ta pati dykuma, tos pa- 
čios styrančios dygliažolės. Tačau šitas vaizdas buvo apgaulingas. Da- 
bar čionai galėjai atvažiuoti asfaltuotu plentu, nutiestu, kai tik ėmė 
tekėti vanduo Karakumų kanalu. Dykumos tylą trikdė statybų gausmas, 
neatpažįstamai keitėsi visas kraštovaizdis. Atėjo vanduo — atėjo ir gy- 
vybė. 

Tačiau archeologų maršrutas ėjo dar toliau į šiaurę. Štai pagaliau 
ir Tachirbajaus avių ferma. Iki čia atiteka iš kanalo imamas vanduo. 
Dar po kurio laiko pasirodė lengvi Tarchano šulinio avių aptvarai, o 
ten jau ir Aučinas, kur archeologai kaip prieš daugelį metų įsirengė eks- 
pedicijos stovyklą. Po žvalgomųjų kasinėjimų, kurie truko vos kelias 
dienas, paaiškėjo, kad čia pat, greta neįtvirtintos gyvenvietės, iš tikrų- 
jų būta ir stačiakampio formos tvirtovės su stipriomis gynybinėmis sie- 

nomis, apvaliais kampų bokštais. Taigi mokslininkai surado tai, ko ieš- 
kojo, ir dabar jau dokumentiškai tiksliai įrodė, kad Baktrijos ir Mar- 
gianos senosios kultūros yra panašios. 

Tiesa, reikėjo dar išsiaiškinti, ar čia, pietryčių Karakumuose, esama 
kitų bronzos epochos gyvenviečių. Tai padaryti buvo galima ne kasinė- 
jant atskiras vietas, o ištyrus visą regioną. Pirmiausia archeologai pra- 
dėjo tirti Aučino gyvenvietės apylinkes. Štai kada jiems labai pravertė 
visureigiai vilkikai. Jokia kita mašina nebūtų galėjusi važiuoti ne keliais, 
o tiesiai nusibrėžtu kursu ten, kur dar nėra žengusi žmogaus koja. Vi- 
sureigiai lyg paukščiai užlėkdavo ant barchano, ne mažesnio kaip trijų 
keturių aukštų namas. O jau iš tenai, iš pačios viršūnės, galėjai gerai 
apžvelgti artimiausią apylinkę ir net pastebėti geltonų, nuobodžiai vie- 
nodų smėlio kopų papėdėje išbarstytas rausvas senoviškos keramikos 
šukes, rodančias, kad tose vietose kadaise būta turtingų gyvenviečių. 
Šitaip archeologai tarp smėlio kopų ir barchanų atrado, rodos, jau am- 
žinai pražuvusias mažesnes gyvenvietes, kurios buvo savotiški Aučino 
kaimai palydovai, ir neginčijamai įrodė, jog Karakumuose II tūkstant- 
metyje pr. m. e. egzistavo ištisa senovės gyvenviečių oazė. 

Bet dar nebuvo atsakyta į bene svarbiausią klausimą: kaip Žmonės, 
tuo labiau žemdirbiai, galėjo gyventi krašte, kur dabar vanduo branges- 
nis už auksą? Civilizacija smėlynuose? Tad tyrinėjimus reikėjo pakreip- 
ti kita linkme — paieškoti senovės drėkinimo sistemos, kuri kaip tik 
ir teikė gyvybę šiai šaliai. Bet kaip surasti bent jos pėdsakus, jeigu da- 
bar beveik visoje teritorijoje vilnija nebylios smėlio kopos, amžinai pa- 
laidojusios tai, ką senovėje buvo sukūręs žmogus. Reikėjo sugalvoti kaž- 
kokius tobulesnius paleogeografijos metodus. Ir netikėtai į pagalbą atėjo 
nauja mokslinė metodika — aerototogratija. 

Kai ant rašomojo stalo buvo išdėliotos šio pietryčių Karakumų ra- 
jono stambaus mastelio fotografijų planšetės, atidžiai įsižiūrėjus, tarp 
barchanus žyminčių vienodų rutuliukų ėmė ryškėti juostos, kad ir neišti- 
sinės, bet sudarančios vieną vingiuotą kreivę. Pasak paleogeograių, kurie 
dešiiravo aerofotonuotraukas, tokius pėdsakus takyrų paviršiuje papras- 
tai palieka smėliu užpustytų, tiesiog lyginte užlygintų upių vagos. Sto- 
čio gali užfiksuoti tamsokus ruožus, vingiuojančius šviesesniame 
smėlynų ir takyrų fone. 

Kad senų senovėje čia tikrai tekėta vandens, kabinetinius paleogeog- 
raių samprotavimus reikėjo patikrinti vietoje. Vėl surengiama ekspedi- 
cija. Tačiau dabar specialistus domina ne senovinės gyvenvietės, o ša- 
lia plytinčios dykumų lygumos. 

Tai atsitiko ankstyvą pavasarį, kai visa dykuma sužaliuoja, mirgėte 
sumirga ryškiai raudonomis žydinčių aguonų dėmėmis. Vietoje patiks- 
linę paminklų padėtį pagal aerofotonuotraukas, netrukus žolėtame pa- 
viršiuje pastebėjome tamsesnės spalvos plačią žolės juostą, kuri vingia- 
vo tarp kalvų, arba senovinių gyvenviečių, bet niekur į jas nesirėmė, 
visada ėjo pro šalį. Iškasus tranšėją, po naujai susidariusio takyro 
sluoksniu atsidengė vėjo suneštas eolinis smėlis, o po juo maždaug dvie- 
jų trijų metrų gylyje pasirodė ploni molio sluoksniai, vėl besikaitalio- 

jantys su smėliu, bet jau aliuvinės kilmės. Tokį smėlį paprastai neša 
sraunios didelės upės. Šitaip pasinaudoję naujausių gretutinių mokslų 
metodais, archeologai įrodė, jog žiloje senovėje čia tekėjo vanduo. 
Sprendžiant iš atidengtos vagos, tai buvusi plati upė, tikriausiai Murga- 
bas, nes kitos didelės upės čia nebuvo. 

Tolesni archeologų ir paleogeografų kompleksiniai tyrinėjimai ne tik 
patvirtino šią prielaidą, bet ir patikslino senovinę upės hidrograiiją. 
Paaiškėjo, kad čia būta Murgabo deltos, didžiule vėduokle išsiskleidu- 
sios derlingoje aliuvinėje lygumoje. Prie kiekvienos didesnės deltos at- 
šakos senovėje gyveno žmonės. Dabar pasidarė aišku, kodėl ankstes- 
niais metais aptiktos gyvenvietės buvo išsidėsčiusios viena nuo kitos 
izoliuotomis kompaktiškomis grupėmis, t.y. palei deltos atšakas arba 
senovės irigacinėse oazėse. Tas oazių eiles vieną nuo kitos skyrė nedrė- 
kinamos ir negyvenamos žemės, tačiau visos kartu jos sudarė vieną se- 
novės šalį. Žemdirbiams ir gyvulių augintojams pirmiausia reikėjo te- 
kančio vandens ir geros dirbamos žemės. Visa jų gerovė, visas jų gy- 
venimas priklausė nuo Murgabo upės. Tačiau likimo ironija — upė, kuri 
čia nešė gyvybę, pati ją ir pražudė! Sraunūs Murgabo vandenys šimtus 
metų tyliai ir nepastebimai graužė kairįjį krantą, ir vaga pamažu slin- 
ko vis toliau į pietvakarius. Archeologai rado net dramatiškos žmogaus 
kovos su gamta pėdsakų — sunykusių kanalų, kuriuos gyventojai kasė 
iš „sprunkančios“ upės, mėgindami priartinti vandenį prie savo kaime- 
lių. Kuriam laikui kanalai pratęsė šalies gyvenimą, tačiau bronzos epo- 
chos žmogus suvaldyti gamtos jėgų dar negalėjo. Upė suko vis toliau 
į pietus, deltos atšakos visiškai išdžiūvo, gyvenvietės ištuštėjo, o kažka- 
da čia klestėjusią šalį užklojo smėlynai. Šalis, dabar pradingusi Kara- 
kumų dykumoje, kažkada plačiai garsėjo senovės Rytuose, palaikė ry- 
šius net su Mesopotamija. 

Savaime suprantama, kad šita šalis turėjo būti kaip nors vadinama, 
tačiau, kadangi nėra rašytinių dokumentų, jos tikras vardas nežinomas. 
Tiesa, galima paspėlioti, o kaipgi ją vadino kaimynai, kurių rašytinių pa- 
minklų yra išlikusių iki mūsų dienų. Pavyzdžiui, Irane, netoli Kermanša- 
cho miesto esančios garsiosios Behistūno uolos trikalbiame įraše persų 
valdovas Darijus I tarp kitų savo užkariautų šalių bei tautų mini ir Mar- 
gušą. Šį parsišką pavadinimą senovės graikų ir romėnų autoriai pa- 
keitė į Margianą. Rusų orientalistai jau seniai pastebėjo, kad Margušas, 
Margiana ir dabartinio Maro miesto bei Murgabo upės vardai fonetiš- 
kai panašūs ir tikriausiai sietini su ta pačia vieta — su senosios Mur- 
gabo upės baseinu. Tad galime sakyti, jog šalis, kurią archeologai at- 
rado pietryčių Karakumuose, senovėje taip pat turėjo panašiai skambantį 
vardą ir greičiausiai buvo vadinama Margušu. Būtent taip manė aka- 
demikas V. Struvė, kurio autoritetinga nuomone, su Miurgo upės var- 
du susijęs ir Maro oazės senoviškas vardas — Margušas, Margiana. Ne- 
gana to, prisiminę, kad Baktrijos sostinė vadinosi Baktra, galima ma- 
nyti, kad svarbiausias Margušo šalies miestas — dabartinis Gonur 
Tepė — turėjo Margo, Murgo ar Miurgo vardą. 

Baigiant pasakojimą apie ilgą ir nelengvą Margušo šalies ieškojimą, 
reikia pasakyti, jog jos ir Baktrijos kultūrų panašumas neatsitiktinis. Tai 

liudija ir minėtasis Behistūno uolos įrašas, kuriame pasakojama, kad 
Margianoje persai žiauriai numalšino sukilimą. „Valdovas Darijus sa- 
ko: „Po to šalis [Margiana] tapo mano. Tai aš padariau Baktrijoje“. 
Gali pasirodyti, jog čia kažkas ne taip, supainioti dviejų šalių pavadini- 
mai. Tačiau senovės žmonės, matyt, savo istoriją žinojo geriau negu 
mes. Tad ne veltui istorikai jau seniai sutartinai teigia, kad tuo metu, 
kai akmentašiai Behistūno uoloje kalė įrašą, Margiana iš tikrųjų priklau- 
sė Baktrijai. Belieka tik rasti įrodymų, kad šių dviejų šalių kultūros bu- 
vo artimos jau anksčiau, bronzos epochoje; tai lėmė bendra kilmė, kul- 
tūra ir istorijos vingiai. 

Ir vėl, kaip prieš kelis dešimtmečius, varanas, užrietęs į viršų uode- 
gos galiuką, smalsiai stebėjo, kaip archeologai aukšto barchano šešė- 
lyje neskubėdami, rūpestingai krauna daiktus iš ekspedicijos sunkveži- 
mių. Skaisčiai liepsnojo saksaulai, turkmėnų ąsočiuose (tumčiuose) 
kunkuliuodama virė žalia arbata. Ekspedicija ruošėsi nakvoti prie seno- 
vės laikų gyvenvietės. Dykumoje labai greitai sutemsta, todėl pasidai- 
ryti po apylinkę nebebuvo kada. Tačiau niekas ir neskubėjo. O rytoj, vos 
tik sušvitus ryto Žžarai, archeologai žemėlapyje pažymės naują senovės 
Margušo paminklą, gal aptiks ir naujų radinių, įmins dar vieną jos šlo- 
vingos istorijos mįslę. | 


V skyrius 
PRIE BAKTRIJOS CIVILIZACIJOS IšTAKŲ 


NUO ALTAJAUS IKI ARALO 


Bekraštėse stepių platybėse nuo Kaspijos ir Aralo jūrų ligi Pietų Si- 
biro, ligi Kalnų Altajaus nuo senų senovės gyveno stepių klajokliai — 
nomadai. Nesuskaičiuojamos jų gyvulių bandos čia rasdavo pakankamai 
sultingos žolės ir šalto geriamo vandens. Tradicinius sezoninius klajonių 
maršrutus gerai žinojo ir seni, ir jauni. Kaip nežinos, jei nuo to priklau- 
sė ne tik jų gerovė, bet ir gyvybė! Nomadai amžiais klajojo stepių pla- 
tybėse. Moterys, seniai ir vaikai sėdėdavo vežimuose, o aplinkui ant 
mažų žirgų šauniai jodavo tūkstančiai karių su smailiaviršiais gobtu- 
vais, įstrižomis kaip lūšių akimis budriai žvalgydamiesi po lygią, ne- 
aprėpiamą stepę. Iš už kiekvienos kalvos galėjo pasirodyti priešiška kla- 
joklių orda, klaidžiojanti po stepę ir ieškanti savo bandoms naujų ga- 
nyklų bei vandens šaltinių. Vis daugiau susivienijusių nomadų genčių 
klajojo stepių platybėse tarp Kaspijos ir Aralo jūrų, vis mažiau likdavo 
laisvų ganyklų greitai didėjančioms, amžinai bliaunančioms, alkanoms 
bandoms. Pavasarį labai trumpam sužaliavusi vešli žolė, kepinama ne- 
gailestingos saulės, vyto ir gelto, darydavosi šiurkšti, dygi, netinkama 
pašarui. 

O tuo tarpu gretimuose kraštuose, aukštumose ir prieškalnėse, pa- 
vasaris dar tik prasidėdavo, ir žaliu kilimu apsidengusiose, niekieno ne- 
paliestose ganyklose būdavo apstu žolės. Štai čionai ir traukdavo kla- 
jokliai su savo bandomis, čia vėl kuriam laikui nutildavo alkanų bandų 
bliovimas. Bet po kelių savaičių viskas prasidėdavo iš naujo. Vietoj žalio 
sodraus kilimo likdavo tik pageltusi, gyvulių ištrypta dulkėta lyguma. 
Ir klajokliai vėl traukdavo toliau. Kiekviena klajoklių gentis turėjo sa- 
vus klajonių maršrutus, kurių niekam nerodydavo. Tai visiškai supran- 
tama: juk nuo gyvulių skaičiaus priklausė žmonių gyvybė. Nuo pat gi- 
mimo vaikai gerdavo kupranugarių pieną. Iš gyvulių kailių būdavo siu- 
vami drabužiai ir apavas. Išskalbtas, kruopščiai iškarštas ir išdžiovin- 
tas saulėje kupranugarių bei avių vilnas moterys laisvu nuo kasdienių 
darbų laiku verpdavo, megzdavo vilnonius 'drabužius. Vyrai ir mote- 
rys, jauni ir seni rengdavosi vienodai: ilgos kelnės sukištos į žemus au- 
linukus, virš apatinių marškinių striukė arba durtinukas, standžiai su- 
veržtas odiniu diržu. Raiteliai, apsiginklavę geležinėmis ietimis ir kin- 
žalais, lyg nulieti sėdėdavo ant savo nedidukų gauruotakarčių arkliukų. 
Tačiau pagrindinis jų ginklas buvo lankas ir strėlės. Klajoklių tuntai pul- 
davo garsiai stūgaudami, laidydami tūkstančius strėlių. Tai buvo baisi 
ano meto jėga. 

Žinoma, senovės Rytų klajokliai ir miestų gyventojai visais laikais 
susitikdavo pabendrauti, pirmiausia prekiauti. Kuriam laikui sutramdę 
karingą būdą, klajokliai taikiai atgindavo savo bandas prie miesto sie- 
nų ir mainydavo gyvulius į ginklus, įvairius nagingų miesto meistrų 
padarytus papuošalus. Tačiau toli gražu ne visada miesto gyventojų ir 
nomadų tarpusavio santykiai būdavo taikūs; pasitaikydavo ir koniliktų, 
abipusių skriaudų bei vaidų, net kruvinų susirėmimų. 


EUTIDEMO GRASINIMAS 


Mintimis persikelkime į senovės Baktriją. Po puikaus bronzos epo- 
chos kultūros klestėjimo periodo ją nukariavo karalius Kiras II, ir šalis, 
kaip pavaldi satrapija, tapo persų valdovų Achemenidų imperijos dali- 
mi. Tai įvyko 550 m. pr. m. e. Netrukus iš čia į Persiją nusitęsė vežimų 
vilkstinės su dovanomis. Yra žinoma, jog kai karalius Darijus I ėmė 
statydintis milžiniškus rūmus Sūzuose, iš Baktrijos, be statybos me- 
džiagų, buvo vežama ir aukso, reikalingo apdailai. Bevdik du šimtus 
metų Baktriją valdė Achemenidai, kol IV a. pr. m.e. pradžioje, Alek- 
sandro Makedoniečio karių sutriuškinta, Persų valstybė žlugo. Taip 
Baktrija atsidūrė kitos imperijos sudėtyje, dabar jau Graikijos ir Ma- 
kedonijos. Tačiau Aleksandrui Makedoniečiui mirus, jo didžiulė viešpa- 
tija suskilo į keletą besivaidijančių valstybių. 

Vienas iš artimiausių Aleksandro Makedoniečio bendražygių — Se- 
leukas 1 — labai greitai išplėtė savo valdas, kurios jau tęsėsi nuo Vidur- 
žemio jūros vakaruose ligi Indijos rytuose. Pačiame Seleukidų karalys- 
tės šiaurės rytų pakraštyje glūdėjo nedidelė Baktrija, kuriai vėlesnėje 
šio milžiniško regiono istorijoje vis dėlto buvo lemta suvaidinti svarbų 

vaidmenį. Jėga prijungta Baktrija laukė patogaus momento atsiskirti. Ir 
štai, sulaukęs tokio meto, kada vakariniame Seleukidų valstybės pasie- 
nyje kilo karas, Baktrijos vietininkas Diodotas 250 m. pr. m. e. paskelbė 
Baktrijos nepriklausomybę. 

O kas dėjosi pačioje šalyje? Čia dar buvo gyvų senų kareivių, prisi- 
menančių Aleksandrą Makedonietį ir nuėjusių su juo sunkų kelią nuo 
gimtosios Elados ligi Indijos. Jiems dar gyvenant, suskilo didžioji 
Aleksandro Makedoniečio valstybė ir vakarykščiai karvedžiai, pavyzdžiui, 
Seleukas I, netikėtai įžengė net į karaliaus sostą. O štai dabar dar vie- 
nas jų tėvynainis — Diodotas — neišvengė pagundos tapti dar vienos 
karalystės galva. Ir visa tai įvyko per keletą dešimtmečių, per vienos 
kartos gyvenimą! 

Atrodė, jog padėtis normalizavosi. Centrinė Seleukidų vyriausybė, 
esanti toli Mesopotamijoje, iš pradžių visai nereagavo į savo vietininkų 
Rytuose savavaliavimą, todėl Diodotas lyg ir tvirtai sėdėjo Baktrijos 
soste. Bet taip tik atrodė. Tarp pavydžių ir trokštančių garbės graikų 
kariuomenės vadų, kurie dar neseniai su Diodotu dalijosi visais karo 
tarnybos sunkumais, atsirado pretendentų į sostą. Prasidėjo rūmų per- 
versmai, kruvinos intrigos. Pagaliau apie 230 m. pr. m.e. Graikų-bakt- 
rų karalystės soste įsitvirtino valdingas Mažosios Azijos graikas Euti- 
demas, su kurio vardu susiję patys ryškiausi Baktrijos senovės istorijos 
puslapiai. Monetose, iškaltose valdant Eutidemui, pavaizduotas jo port- 
retas. Mes matome ryžtingą žmogų įdubusiomis, įdėmiai žvelgiančiomis 
akimis, tiesia nosimi, siauromis lūpomis, valingu smakru. Šis tikrai su- 
manus, energingas, veiklus valdovas savo karalystėje padarė tvarką ir 
jau ryžosi varyti nuo Seleukidų valstybės nepriklausomą politiką. Ta- 
čiau Seleukidų karalystės karinė galia dar tebebuvo didžiulė. 

Apsitvarkęs vakarų pasienyje, Seleukidų karalius Antiochas III nu- 
sprendė kaip pridera nubausti nepaklusniąją Baktriją ir su gerai orga- 
nizuota kariuomene leidosi į Rytų žygį. 

„Lėtai savo vandenis plukdo Herirudas. Aukštupyje jis sraunus, o 
išsiveržęs į slėnį, plačiai išsilieja, sudarydamas natūralią pasienio juos- 
tą tarp dabartinio Irano ir Afganistano. Šitaip savo vandenis Herirudas 
= ir daugiau kaip prieš du tūkstančius metų, kai čia įvyko viena 

ruviniausių to meto dramų. Iš vakarų, nuo Irano pusės, upės link ne- 

skubėdami žygiavo sunkiai ginkluoti kariai, apsirengę būdingais graikų 
rūbais. Kovos vežime, kurį traukė plunksnomis papuošti arkliai, apsitai- 
sęs šventine kario apranga, išdidžiai sėdėjo Antiochas III. Pilkos dulkės, 
sukeltos tūkstančio karių kojų, temdė saulę. 

Jiems priešais iš rytų, iš kitos upės pusės, slinko ne tokia puošni ir 
ne tokia gausi, tačiau ginkluote ir karių apranga beveik nesiskirianti Eu- 
tidemo kariuomenė. Vėl kaip ir bendroje jų tėvynėje, tolimojoje Graiki- 
joje, prasidėjo tarpusavio karai, vėl graikai kariavo su graikais, tik da- 
bar jau ne Elados žemėje, o antrojoje tėvynėje Azijoje. Dar neseniai 
tais dulkėtais keliais kartu su Aleksandru Makedoniečiu sunkiai gink- 
luotomis, taisyklingomis falangomis ėjo jų tėvai ir seneliai. Bet tada 
jie visi kartu traukė iš vakarų į rytus, o dabar ėjo vieni prieš kitus, vie- 
ni norėdami apginti savo naująją tėvynę, kiti — ją pavergti. 


Seleukidų kariuomenė buvo gerokai didesnė už Eutidemo, tačiau ši 
turėjo kovos dramblių, savotišką to .meto „sunkiąją artileriją“. 

Po pirmo susirėmimo, kuris baktrams nepavyko, atsargusis Eutide- 
mas nusprendė nerizikuoti. Jis pasislėpė už tvirtų miesto sienų ir įvėlė 
priešą į ilgą, brangiai atsieinantį karą, be to, dar svetimoje teritorijoje. 
Kariuomenės branduolį ir savo būstinę jis greitai perkėlė į sostinę Bakt- 
rą, iš anksto apmūrytą tvirtomis sienomis, kurių viršuje laisvai galėjo 
važiuoti kovos vežimas. Pro šaudymo angas apgultieji galėjo bet ka- 
da pilte apipilti priešus mirtinomis strėlėmis. Padaręs tokį taktinį ma- 
nevrą, Eutidemas tiksliai numatė tolesnę kovos strategiją. Bėgo mėne- 
siai, o seleukidų kariuomenė vis trypčiojo prie miesto sienų, nežinodama, 
kaip jį apgulti. Taip praėjo dveji sunkūs metai. Nė viena pusė negalėjo 
nugalėti. Tačiau graikų-baktrų kariuomenės delsimo taktika dar ne- 
buvo pralaimėjimas, o Antiochui III užsitęsęs karas tiesiog žlugdė vi- 
sus sumanymus. Be to, sumanusis Eutidemas savo tvirtovėje nesėdėjo 
be darbo ir griebdavosi diplomatijos gudrybių. Gausiomis dovanomis 
ir meilikaujamais pažadais jis įkalbinėjo priešą pradėti taikos derybas, 
ragino baigti brolžudišką karą. Pagaliau ir seleukidai, pamatę apgul- 
ties beprasmiškumą, nusprendė derėtis ir kaip parlamentarą pasiuntė 
kažkokį Telėją. Susitikimas įvyko karaliaus rezidencijoje — aukščiausios 
miesto dalies citadelėje. 

Eutidemas pasiuntinį priėmė tikrai karališkai. 

— Ne aš pirmas sukilau prieš seleukidų valdovą,— pradėjo jis.— 
Priešingai, sostą aš gavau išnaikinęs jo priešus, tuos išdavikus, kurie, 
pradedant Diodotu, sukilo prieš teisėtą seleukidų karalių. 

Tai buvo tiksliai numatytas ir, svarbiausia, labai gudrus žingsnis, 
kadangi helenistiniuose Rytuose karališka pirmagimystės teisė buvo 
laikoma šventa ir duota Dievo. Kai Aleksandras Makedonietis, persekio- 
damas persų karalių Darijų III, sužinojo, jog kažkoks Besas, persų di- 
dikas, ne tik išdavė, bet ir nužudė savo valdovą, užuot apdovanojęs, 
įsakė persimetėlį nukankinti, motyvuodamas tuo, jog jis išdrįso pasikė- 
sinti į dievų palaimintą karalių. Karaliaus likimą galėjo lemti tik kitas 
karalius, daugiau niekas! 

Tačiau grįžkime prie derybų, kurios vyko rūmų tyloje, už storų Bakt- 
ro sienų. Gudrus diplomatas Eutidemas priešais sėdinčiam Telėjui pa- 
teikdavo vis daugiau argumentų, kad reikia taikytis. Jei teisingai su- 
prantame romėnų istoriko Polibijo žodžius, matyt, ir čia nebuvo apsieita 
be šiokių tokių „dovanų“ pasiuntiniui: „Ilgai taip kalbėjo Eutidemas ir 
galų gale paprašė Telėją padaryti paslaugą taikos derybose ir įtikinti 
Antiochą, kad tasai paliktų jam karaliaus vardą ir titulą“. Galima ne- 
abejoti, jog savo iškalbingumą Eutidemas sustiprino gausiomis dova- 
nomis ir iš tiesų įkalbėjo Telėją tapti ne tik tarpininku, bet ir sąjungi- 
ninku taikos derybose su Antiochu III. Tačiau svarbiausią argumentą 
Eutidemas turėjo pasilikęs pabaigai, kada, išaukštinęs save patį, ėmė 
grasinti, nors ir užuominomis, labai miglotai. Įrodinėdamas, kad būti- 
nai reikia taikytis, jis griebėsi šantažo ir pasakė, jog pavojus vienodai 
gresia tiek baktrų, tiek seleukidų kariuomenėms. 

— Pasienyje,— aiškino jis,— stovi didžiuliai klajoklių pulkai, kurie 
grasina mums visiems, ir jei tik barbarai peržengs per sieną, tai tikrai 
užkariaus šalį. 

Iš tikrųjų klajokliai visais laikais puldinėdavo miestus. Jau Acheme- 
nidai, norėdami apsaugoti nuo pavojų šiaurines Persijos sienas, nesėk- 
mingai mėgino nukariauti Vidurinės Azijos dykumų klajoklius sakus. 
Aleksandro Makedoniečio kariuomenei klajokliai irgi pridarė daug ne- 
malonumų. Jų lengvoji kavalerija puldavo staigiai ir netikėtai, o pas- 
kui tiesiog akimirksniu dingdavo, tarsi išnykdavo dulkių debesyse už 
horizonto. 

Vienu žodžiu, Antiochas III puikiai suprato, kokie realūs ir rimti yra 
„Eutidemo grasinimai“, tuo labiau kad klajokliai iš tikrųjų labai ati- 
džiai stebėjo politinę padėtį Graikų-baktrų karalystėje, laukdami geros 
progos pulti. Bendro pavojaus grėsmė sutaikė abi puses: Antiochas III 
su savo kariuomene pasuko atgal, o Eutidemas ėmėsi daryti tvarką sa- 
vo karalystėje. 


AICHANUMO ZLUGIMAS 


Graikų-baktrų karalystė gyvavo vos šimtą metų, tačiau paliko ryškų 
pėdsaką visoje vėlesnėje šios senovės Rytų pasaulio dalies istorijoje. 
Čia, Azijos širdyje, graikai ir makedonai įkūrė nedidelę salelę, kur gy- 
veno kaip ir savo tolimojoje tėvynėje Eladoje, laikėsi tokių pat papro- 
čių. Kad galėtume tai patvirtinti, grįžkime į palyginti nesenus laikus. 

Karštą ir sausą 1961 m. rudenį šalies šiaurėje, netoli Kundūzo. mies- 
to, ten, kur kalnų upelė Kokča įteka į Piandžą, vienoje kalvoje atsitik- 
tinai buvo rastas senoviškos korintinės marmuro kolonos kapitelis. 
Netrukus į vietą atvykę prancūzų archeologai nustatė, kad čia kažkada 
būta didžiulio senovės miesto, kurio griuvėsius vietos gyventojai vadi- 
na Aichanumu, t.y. „mėnuliaveide moterim“. Tačiau dokumentiškai tai 
buvo įrodyta daugiau kaip po dešimties metų, kada prasidėjo sistemin- 
gi plataus masto kasinėjimai. Iš tikrųjų šioje vietoje stovėjo antikos 
miestas, be to, pastatytas pagal klasikinius graikų miestų statybos ka- 
nonus. Sprendžiant iš daugybės iškastų radinių, miestą III a. pr. m.e. 
pradžioje įkūrė graikų kolonistai, kurie po Aleksandro Makedoniečio 
mirties nusprendė, jog čia bus jų antroji tėvynė. 

Vargu ar jie galėjo rasti geresnę klimato atžvilgiu ir saugesnę vie- 
tą. Įsivaizduokime derlingą kalnų slėnį, smailiu kyšuliu siaurėjantį ten, 
kur susilieja Kokčos ir Piandžo upės. Priešingas, dešinysis, Piandžo 
krantas — labai aukšta neįveikiama uola, nuo kurios neįmanoma nusi- 
leisti prie vandens. Taigi miesto statybai parinkta vieta buvo milžiniškas 
trikampis, kurio viršūnė rėmėsi į dviejų upių santakos vandenis, krašti- 
nes atstojo krantai, o trikampio pagrindą sudarė natūrali aukštuma. 
Nuo klasikinių Graikijos miestų šis miestas skyrėsi tik neįprasta tri- 
kampe konfigūracija. Tačiau toks nukrypimas nuo klasikinių kanonų 
buvo lengvai paaiškinamas, nes juk žinome, kas, kur ir kada nusprendė 

įkurti čia naują miestą. Daugiausia tai buvo graikai ir makedonai, su 
ginklu rankose atėję ir užkariavę šią Azijos glūdumos šalį. 

Visiškai suprantama, jog vietos Baktrijos gyventojai į juos žiūrėjo 
gal ir ne priešiškai, bet sunerimę. Tačiau vargu ar vien gamtinės kliū- 
tys galėjo visiškai apsaugoti kolonistus nuo supančio priešiško pasau- 
lio. Daug gelbėjo ir lanksti politika, kurios čia ėmėsi dar Aleksandras 
Makedonietis, puikiai supratęs, jog tautos negalima pavergti tik jėga. 
Jis pats parodė pavyzdį ir vedė Baktrijos gražuolę Roksaną, o paskui 
vos ne prievarta dešimt tūkstančių jaunų graikų apvesdino su vietos 
baktrėmis, manydamas, jog šios santuokos neatskiriamai susies užka- 
riautojus su naująja tėvyne. Be to, jis dar atrinko trisdešimt tūkstančių 
vietos jaunuolių, išmokė juos graikų papročių, kalbos ir priėmė į savo 
kariuomenę lygiomis teisėmis su graikais ir makedonais. Kai tėvynainiai 
priekaištavo, kad graikams nederėtų savintis vietos papročių, atvirai at- 
sakė, jog tokios valstybės negalima valdyti neperdavus kitiems kai ko 
savo ir nepasimokius iš jų patiems. Gerai ir iš anksto apgalvojęs, jis 
mėgino išugdyti mikselinų tarpsluoksnį, t.y. sumaišyti graikus su bak- 
trais ir, jų padedamas, valdyti šią savo didžiulės imperijos dalį. Deja, 
Aleksandras Makedonietis mirė labai anksti, tad sunku pasakyti, ką jis 
būtų šitaip nuveikęs. 

„„Bėga metai, dešimtmečiai, o Kokčos ir Piandžo vandenys, susilieję 
vakariniame miesto pakraštyje, vis taip pat teka toliau, išsiveržia į ne- 
aprėpiamas Vidurinės Azijos platybes ir virsta didžiąja Amudarja. Ap- 
linkui tarytum niekas nesikeičia, ir, kaip nuo amžių teka šios upės, taip 
amžinai gal stovės ir klestės jų santakoje įsikūręs miestas. Tiesa, 
jau kuris laikas vis dažniau ant dešiniojo Piandžo kranto uolų pasirodo 
mažais gauruotais arkliukais atjoję raiteliai su smailiais gobtuvais ant 
galvų. Tekant saulei, melsvame dangaus fone vis dažniau sušmėžuoja 
iš pradžių keli, o paskui ir dešimtys siluetų. Netrukus raiteliai ima ste- 
bėti miestą ištisą parą, ir nakties tamsoje virš uolų žybčioja laužų lieps- 
nos. Aišku, miesto gyventojai gerai žino, kad tai klajokliai, visai neseniai 
užgrobę šiaurinę jų šalies dalį dešiniajame Piandžo krante. Pabėgėliai 
pasakoja apie užkariautojų žiaurumus, gal kiek ir perdeda. Miestiečiai 
klausosi, užjausdami padūsauja, paguodžia nelaimėlius, bet kad reikė- 
tų pasirūpinti savo saugumu, nepagalvoja. Upė ir uolos jiems atrodo to- 
kios pat neįveikiamos, kaip mūsų laikais prancūzams Mažino linija. Ta- 
čiau visai kitaip mano klajokliai, kurių raiteliai nuo uolingo kranto vir- 
šūnių miestą mato kaip ant delno. 

Palei krantą eina tiesi plati gatvė, kurios abiejose pusėse stovi pri- 
vatūs namai, visuomeniniai pastatai. Iš viršaus matyti, kaip tekančios 
saulės apšviestas pamažu bunda miestas. Štai ir pirmieji miestelėnai, 
skubantys savais reikalais. Būrelis jaunuolių eina į gimnaziją, įsikūru- 
sią prie pat tvirtovės sienos. Ji pastatyta pagal tokio tipo graikų pas- 
tatų klasikinius kanonus: vidury didžiulis kiemas, o aplink taisyklingu 
trikampiu išsidėsčiusios mokymosi patalpos. Čia dėstoma graikų litera- 
tūra, matematikos pagrindai, filosofija, ortografija — ar maža kokių dar 
gudrybių suaugusieji moko jaunąją kartą, stengdamiesi pamėgdžioti 
tai, ką buvo girdėję, o kai kas ir matę Graikijoje. 

Į didžiai išmintingų filosofų vietą ateina dėstytojai gimnastai. Prasi- 
deda imtynių, bėgimo, greitumo ir vikrumo varžybos, lavinančios drą- 
są, jėgą, ryžtą, tai yra tuos sugebėjimus, kurie ypač svarbūs į svetimus 
kraštus likimo nublokštiems žmonėms. O paskui jaunuoliai maloniai taš- 
kosi vidury kiemo įrengtame baseine. Čia jie tam tikrais geležiniais 
gremžtukais nusibraukia purvą, dulkes, mokosi plaukioti ir nardyti. 

Bet ne tik tai pastebi akyli klajokliai. Toliau į pietus nuo gimnazi- 
jos jie mato balto marmuro rūmus su kolonomis (vienos jų kapitelis kaip 
tik buvo rastas 1961 m.) ir vaizduojasi, kad tenai yra daugybė neapsa- 
komų turtų. Aukštos akmeninės sienos patikimai saugo rūmų paslaptis, 
tačiau vaiskūs į zenitą kopiančios saulės spinduliai nužeria margas- 
palvę pirties grindų mozaiką. Čia, kaip ir Graikijoje, ilsisi negausus 
miesto elitas, valandų valandas ramiai šnekučiuoja, ginčijasi įvairiomis 
filosofijos temomis. Kol jaunimas mokosi gimnazijoje, o valdytojai tvar- 
ko miesto reikalus, šeimininkės, lydimos tarnų, traukia į netoli rūmų 
esančią agorą. 

Kaip ir dabartiniai Rytų turgūs, senovės agora — tai turgavietė. Čia 
pintinėse kūpso kalnai sultingų vaisių, šviežių žalumynų, kuriuos at- 
neša parduoti apylinkės kaimų valstiečiai. Ant prekystalių spurda si- 
dabrašonės žuvys, ką tik sugautos Kokčoje arba Piandže. Netrūksta ir 
mėsai atvarytų ožkų, avinų, karvių. Vienu žodžiu, tai paprastas Rytų 
turgus, kur iš miesto apylinkių suplaukia visa, ko turi šis kraštas. 

Vis labiau spindi godžios klajoklių akys, matydamos, kaip, energin- 
gai gestikuliuodamos, agoroje derasi šeimininkės, — rodos, ištiesk ran- 
ką —ir viskas tavo, tačiau juos vis dar baugina pietiniame didžiosios 
gatvės gale rūsčiai stūksantis didžiulis arsenalas. Klajokliai žino, kad 
tenai yra daugybė bronzinių kardų, kinžalų, aštriai nugaląstų iečių, ap- 
skritų, stora jaučio oda aptrauktų skydų, geležinių šarvinių marškinių, 
blauzdišarvių, tūkstančiai briaunotų strėlių antgalių ir kitokių ginklų, su 
kuriais gali stoti į mūšį miesto gynėjai. 

Ateina karščiausias dienos metas. Visa, kas gyva, išsislapsto paunks- 
nėje arba vėsiuose kambariuose; savo vietoje stovi tik sargybiniai ir 
atidžiai stebi apylinkes. Nepasitraukia ir klajoklių raitosios kavalerijos 
patruliai — vis ieško pačių silpniausių miesto gynybos vietų. Baisi kait- 
ra nukamuoja net juos, prie vasaros karščio pripratusius stepių gyven- 
tojus. O apačioje, tiesiog po kojomis, tyvuliuoja baseinas, trykšta fon- 
tanai. Gražiai suleistomis akmens plokštėmis išklotos lygios baseino sie- 
nos kai kur papuoštos delfinų, vilkų galvomis arba komedijų kaukėmis, 
iš kurių burnų švirkščia plonos vėsaus vandens čiurkšlelės. 

Bet vidurdienio kaitra baigiasi, ir miesto gyventojai vėl pamažu iš- 
eina į savo mažyčius kiemelius, į gatves ir aikštes. Vieni traukia į šven- 
tyklą, kiti skuba į teatrą, kur šiandien vėl vaidinama Eschilo tragedija. 
Pusračiu kylančiose teatro eilėse prisirenka daug žiūrovų. Visi labai 
susidomėję jau kelintą kartą stebi veiksmą scenoje, audringai reaguoja, 
kai pasirodo mėgstami aktoriai. Teatras lygiai toks kaip Graikijoje, sto- 
vi prie pat didžiosios gatvės. Skleisdamas vėsą, šalia teka kanalas, į ku- 
rį vanduo patenka savotišku vandentiekiu. 

Tačiau, kaip dažnai būna gyvenime, džiaugsmas ir liūdesys eina gre- 
ta. Į miesto kapines lėtai slenka gedulinga procesija. Laidojamas Klear- 
chas — nepaprasto likimo žmogus. Jis buvo Aristotelio pasekėjas, ne tik 
skaitė jo raštus, bet ir leidosi į sunkią kelionę iš Baktrijos į Graikiją. Po 
daugelio vargų pasiekęs savo protėvių tėvynę, nusprendė aplankyti šven- 
tą visiems graikams vietą — Delius, kur susirado vieną filosofinį Aris- 
totelio įrašą. Klearchas pasidarė jo sutrumpintą nuorašą, o grįžęs namo, 
į Baktriją, vaikams liepė šį posakį iškalti savo antkapyje. Laisvai iš- 
verstas, jis skamba maždaug taip: „Jaunystėje stenkis tramdyti savo 
aistras, brandos amžiuje duok gerų saami Seaver mirk nesi- 
gailèdamas". Ktearcho Pavyzdys mkvmizdžiai rodo, kad antros, net ir tre- 
čios Kartos graikus TEbetraukė istorinė tėvynė — Graikija. 

Vis dėlto Baktrijoje kasdieninis graikų gyvenimas ilgainiui pasi- 
keitė. Jau seniai jie nebenešiojo įprastinių graikiškų rūbų, vilkėdavo vie- 
tiniais, kurie geriau tiko karštam klimatui. Beveik visi miestiečiai buvo 
dvikalbiai ir lengvai susikalbėdavo su vietos gyventojais vienu rytų ira- 
nėnų kalbos dialektu. Vaikai, gimę mišriose šeimose, dažnai gaudavo 
ne graikiškus, o vietinius senovės iranėnų vardus. Vienu žodžiu, vyko 
natūralus palyginti negausių iš svetur atvykusių žmonių asimiliacijos 
procesas. Draugiškuose pobūviuose skambėdavo mišri graikų-baktrų 
kalba, o kai vyresnieji, sustoję ratu, pradėdavo šokti savo senoviškus ra- 
telius, ne tik svečiai baktrai, bet ir vaikai žiūrėdavo į šokančiuosius ne- 
suprasdami ir truputį nustebę. Vis dėlto, kad ir kokie sudėtingi etniniai 
procesai vyko šiame mieste, jo stiprios sienos saugojo Elados dalelę nuo 
kitakalbio ir kitos kultūros baktrų pasaulio. Atrodė, kad slinks amžiai, o 
čia, už miesto sienų, vis dar skambės graikų kalba, klestės graikų pa- 

ročiai. 

s Tačiau atsitiko kitaip. Mes nežinome, kaip klajokliams pavyko užimti 
ir sugriauti Aichanumą, tačiau archeologiniai kasinėjimai labai tiksliai 
užfiksavo šios katastrofos rezultatus. Galbūt klajokliai užėjo iš kitos 
pusės ir vienu metu forsavo abi upes plaukte, laikydamiesi už arklių 
uodegų, galbūt griebėsi kitokių būdų, bet rezultatas buvo vienas. Gaisro 


ugnyje žuvo miestas, prancūzų archeologų nuomone, senovėje vadintas 
Aleksandrija prie Okso (Oksu graikai vadino Amudari3) S entykTaS ir 
rumus užpuolikai negailestingai sugriovė, išplėšė valdovų kapus. Iš- 
grobstė viską, net paprastų „miestiečių daiktus, tad archeologai rado tik 
tai, kas iš anksto buvo gerai paslėpta arba atsidūrė po sudegusių namų 
griuvėsiais. Dalis gyventojų buvo išžudyta, dalis išbėgiojo ir pasislėpė 
artimiausiuose kalnuose. Klajokliai sugriovė ne tik miestą, bet ir van- 
dentiekį. Aichanumas niekada daugiau nebeatsikūrė. 

Netrukus klajokliai plūste užplūdo visą Baktrijos lygumą. Niekas jų 
negalėjo sulaikyti. Miestai ir kaimai pasiduodavo nugalėtojams ir būdavo 
išplėšiami arba sugriaunami. Užėmę visą Baktriją, klajokliai ir čia, tra- 
dicinėse žemdirbystės oazėse, iš pradžių gyveno klajodami, kaip buvo 
įpratę. 

Tačiau ilgainiui jie ėmė pamažu atstatinėti sugriautus miestus, taip 
pat kurti naujus. Vieną tokį miestą — Jemši Tepę — pastatė Šibirgano 
oazėje, netoli Tilia Tepės kalvos. Neįprastą apskritą miesto planą grei- 

čiausiai lėmė klajoklių tradicijos — apsistojus nakvynei stepėje, noma- 
dai saugumo sumetimais savo vežimus sustatydavo ratu, o patys suei- 
davo į jo vidurį. Ne kartą apsisaugoję nuo užpuolimo glaudžiai susta- 
tytais vežimais, jie gerai žinojo tokios gynybos pranašumus ir šiuos įgū- 
džius pritaikė statydami gynybines miesto sienas. 

Šiaip ar taip, Jemši Tepė, be abejonės, priklausė pirmam stambiausių 
to meto Baktrijos mesti dešimtukui ir buvo svarbiausias visos Šibir- 
gano oazės centras. Tad galima visai pagrįstai teigti, jog būtent čia gy- 
veno valdovai ir rūmuose, už stiprių citadelės sienų, stovėjo vietinės di- 
nastijos rezidencija. Deja, Jemši Tepės citadelė liko nekasinėta, tačiau 
nustatyta, kad miestas klestėjo prasidedant mūsų erai. Vakarykščiai 
klajokliai perėmė Graikų-baktrų valstybės valdovų rūmų papročius ir 
įpročius, karališkai puošė savo kambarius, vergiškai sekė helenizmo lai- 
kų madas. Trofėjus, kurių buvo prisiplėšę užimdami miestą, dabar trau- 
kė iš skrynių. Nuostabių juvelyrinių dirbinių meninės vertės klajokliai 
nesuvokė ir, dalindamiesi grobį, be jokio gailesčio laužydavo tikrus he- 
lenistinio meno šedevrus. Jie vertino tik brangiųjų metalų svorį ir bliz- 
gesį, o ne grožį. 

Netrukus prisigrobtų papuošalų jau nebeužteko, ir naujieji valdovai, 
norėdami parodyti visą savo didybę, kaip ir jų pirmtakai graikai-bakt- 
rai, ėmė duoti užsakymų juvelyrams, kad šie padarytų naujų aukso bei 
sidabro papuošalų. Skonį jie turėjo kitokį ir labiausiai vertindavo papuo- 
šalų dydį ir svorį, o ne meniškumą. Dėl to juvelyrų menas ėmė smukti. 
Auksakaliai darydavo dešimtis, šimtus, net tūkstančius vieno tipo pa- 
prastų sagtelių bei pakabučių pavidalo auksinių papuošalų. Jeigu kara- 
liai užsisakydavo juvelyrinių dirbinių vien tiktai sau, pavyzdžiui, figū- 
rinių sagčių, apyrankių, žiedų, jie tik vergiškai kopijuodavo savo senų 
mokytojų dirbinius, be to, nelabai meniškai. Taip meną išstūmė amatas. 

Retkarčiais gavę užsakymą padaryti graikų-baktrų stiliaus dirbinių, 
juvelyrai jau net negebėdavo tiksliai nukopijuoti originalų. Pavyzdžiui, 
labai populiari graikų ir romėnų meno tema — amūras, sėdintis ant ma- 
rių bangose šėliojančio delfino,— imama traktuoti visiškai kitaip. Tai 
nebe jaunas žvalus išdykėlis, o papurtusio veido Žmogus, sėdintis ant 
žuvies, kuri vargu ar panaši į delfiną. Matyt, juvelyras labai miglotai 
vaizdavosi pačią kompoziciją „amūras, sėdintis ant delfino“ ir todėl pa- 
vaizdavo gerai pažįstamą Žuvį, tokią, kokių daugybę matydavo Baktrijos 
upėse. Maža to, pataikaudami naujų valdovų skoniui, meistrai neretai 
graikų dievybėms suteikdavo patiems klajokliams būdingų bruožų. 

Jemši Tepės valdovai kaip tik įmanydami stengdavosi pabrėžti savo 
aukštą socialinį statusą. Mirusius gimines jie aptaisydavo tokiomis puoš- 
niomis įkapėmis apie kokias nė nesvajojo daug įžymesnės praeities val- 
dovų dinastijos. Gali pamanyti, jog mirusiesiems į kapus jie dėdavo dau- 
giau aukso dirbinių, negu turėjo patys, matyt, gana dažnai jų „pasisko- 
lindavo“ iš savo giminaičių. 

Prie įkapių būdavo prisiuvama dešimtys, šimtai ir net tūkstančiai 
smulkių aukso papuošalų, kad ir aname pasaulyje velionis skirtųsi nuo 
paprastų mirtingųjų. Į kapus dėdavo visus paties mirusiojo papuošalus, 

įpėdiniams beveik nieko nepalikdami. Ir vis tuo pačiu tikslu — norėdami 
parodyti, kad velionis buvo labai didis ir turtingas. 

Tačiau į kapą sudėtus neapsakomus lobius reikėdavo saugoti nuo 
plėšikų. Ir čia turime pasakyti, kad klajoklių valdovai sugalvojo papras- 
tą, tačiau labai efektyvų būdą — padarė slaptas giminės kapines, žino- 
mas tik nedaugeliui patikimų žmonių. Savaime suprantama, kad tokios 
kapinės negalėjo būti Jemši Tepės teritorijoje, visų miesto gyventojų 
akyse. Reikėjo rasti nuošalią, žmonių nelankomą vietelę, bet ir nelabai 
toli, kad būtų lengviau saugoti. 

Ieškodami atkreipė dėmesį į kalvą, stūksančią mažiau negu už pu- 
sės kilometro nuo rūmų. Ji buvo kūgio formos ir panaši į pilkapius, ku- 
riuos klajokliai paprastai supildavo virš kapų savo buvusioje tėvynėje 
(ir dabar šimtai tokių pilkapių, išsibarsčiusių Vidurinės Azijos stepėse, 
žymi kažkada čia klajojusių genčių maršrutus). 

Taigi vieta kapinėms buvo išrinkta ir, kaip parodė laikas, labai ge- 
rai. Būtent dėl to jos išliko nepaliestos iki mūsų dienų, t. y. beveik per 
du tūkstančius metų. Savaime suprantama, jog, slaptai laidojant, nebū- 
davo nei iškilmingų šermenų, nei gausios lydėtojų minios. Laidotojai 
naktį nunešdavo numirėlį prie Tilia Tepės kalvos, čia per kelias valan- 
das iškasdavo kokių dviejų metrų gylio stačiakampę kapo duobę ir vir- 
vėmis nuleisdavo karstą. Maždaug pusantro metro aukštyje ant tam 
tikrų kyšulių uždėdavo eilę pliauskų, jas užklodavo pintais nendrių 
dembliais ir taip uždengtą kapą sulig kalvos paviršiumi užpildavo že- 
mėmis, apdėdavo žaliomis velėnomis. Jau kitą dieną nebūdavo nė žy- 
mės, kad naktį čia kažkas palaidota, ir žmonės abejingai eidavo pro 
kalvą į savo laukus, o aviganiai kaip visada atgindavo čionai didžiau- 
sias avių bandas. Visi be išimties kapai buvo toje Tilia Tepės kalvos pu- 
sėje, kuri gerai matėsi iš rūmų. 

Visa tai paaiškėjo tik tada, kai po beveik dešimtį metų trukusių Ti- 
lia Tepės kasinėjimų archeologai padarė didžiulį atradimą, dabar vadi- 
namą amžiaus atradimu. 


TILIA TEPĖS MĮSLĖS 


Tilia Tepę, kurią vietos valstiečiai vadina „Auksine kalva“, pirmą 
kartą išvydome 1969 m. rudenį. Ši kalva, stūksanti tarp medvilnės laukų, 
beveik siekiančių Šibirganą, iš pradžių niekuo nepatraukė mūsų dėmesio 
ir, rodos, nė kiek nesiskyrė nuo kitų netoliese kūpsančių ir jau ištyrinėtų. 
Tačiau, vos tik pradėję apžiūrinėti jos paviršių, iškart pamatėme, kad 
čia viskas kitaip. Gretimose kalvose archeologai rasdavo tik viduramžių 
glazūruotų duženų, o Tilia Tepėje šukės buvo daug grubesnės ir, svar- 
biausia, ne glazūruotos, o paprasto, šiurkštaus paviršiaus, išmargintos 
spalvotais ornamentais. Tokių :šukių Šiaurės Afganistane mes radome 
pirmą kartą, nors labai panašių buvome aptikę kaimyninėje Pietų Turk- 
mėnijoje. Šio tipo indai yra daug senesni, ir gerokai ankstesnės negu 
viduramžiai epochos. Vienu žodžiu, vos tik užkopę ant Tilia Tepės, pa- 
matėme, jog šis paminklas ypatingas, tačiau tik kasinėdami galėjome 

gauti bent dalinį atsakymą į daugelį čia gyvenusių žmonių istorijos 
klausimų. 

Mūsų ekspedicijos pirmasis lauko darbų sezonas jau baigėsi, didelio 
masto kasinėjimams tais metais nebeturėjome laiko, todėl pasitenkino- 
me bandomaisiais žvalgybos darbais. Pačioje kalvos viršūnėje pasirin- 
kome nedidelį lygų plotą ir pakasinėję aptikome nedegtų plytų namų 
griuvėsių. Buvusių kambarių, ūkinių patalpų, virtuvių viduje radome 
daugybę sudaužytų indų, tačiau, keista, visi jie buvo nužiesti žiestuvu 
ir, svarbiausia, visiškai nepagražinti. Tokią keramiką Žmonės čia plačiai 
vartojo buityje prieš dvidešimt penkis amžius, kai Baktrija buvo 
jėga prijungta prie Achemenidų valstybės. Tačiau kalvos viršūnėje 
žmonės gyveno ir gerokai vėliau, žemiau esantys sluoksniai galėjo būti 
dar senesni. Norėdami tuo įsitikinti, iškasos viduryje nusižiūrėjome la- 
bai mažą aikštelę ir tenai nusprendėme dar pakasėti kaip galima gi- 
liau. Tik įsiskverbus į kalvos gelmes, buvo galima nustatyti, kokio se- 
numo yra šios daiktų liekanos — daugiausia sudužę indai,— išlikusios 
iš tų laikų, kada nežinoma šeimininkė, virdama savo šeimai pietus, su- 
daužė ir išmetė vieną savo puodą. 

Ir tikrai, kai buvo nukastas viršutinis kalvos sluoksnis, kur aptikome 
tų visiškai nepapuoštų indų, ir darbininkai ėmė kastis giliau, vaizdas 
labai pasikeitė. Iš po kastuvų ėmė rodytis nedailios šukės: ne žiestų Žies- 
tuvais, o rankomis lipdytų puodų, kurių sienelės buvo ne tokios plonos 
ir lygios, o formos irgi ne idealių proporcijų. Bet tai dar ne viskas. Ran- 
komis suformavęs indą, meistras išmargindavo jo paviršių įvairiausiais 
rudos, raudonos, pilkšvai rudos spalvos geometriniais ornamentais, ku- 
riuos apvedžiodavo juodais kontūrais. Puodelių, taurių, dubenėlių — tik- 
rai šventiškų indų, skirtų ypatingiems, iškilmingiems atvejams,— viršų, 
nelyginant kokie ryškiai raudoni frizai, juosė keisti, vingrūs iš trikam- 
pių, rombų, kvadratėlių ir šachmatų langelių sudaryti ornamentai. Sio- 
kiai dienai tiko paprasti, taip pat rankomis padaryti, tačiau visiškai ne- 
papuošti indai. Kasinyje archeologai rado daugybę tokių šukių. 

Iki ekspedicijos pabaigos buvo likusios vos kelios dienos, o kultūri- 
niai sluoksniai su to tipo šukėmis ėjo vis gilyn ir gilyn. Iš to galėjome 
padaryti išvadą, jog šioje vietoje žmonių gyventa gana ilgai. Darbinin- 
kai metras po metro kasėsi vis giliau. Stai duobė jau trijų metrų, vis 
sunkiau mesti į viršų iškastą žemę, o kultūriniai sluoksniai dar nesibai- 
gia. Tada nusprendėme iškasti dar vieną negilų šurfą kalvos papėdėje 
ir šitaip daug greičiau pasiekti pirmykščius sluoksnius, t.y. tuos, ant 
kurių senovės žmogus, atėjęs čionai pirmą kartą, pradėjo statytis na- 
mus ir įkūrė naują gyvenvietę. 

Tačiau ir šis metodas nedavė laukiamų rezultatų. Tais metais iki tų 
pirmykščių sluoksnių taip ir neprisikasėme. Nusprendėme darbus atidėti 
iki kitų metų. Tačiau dėl įvairiausių priežasčių kasinėti vėl pradėjome 
tik 1971 m. rudenį ir gana dramatiškomis aplinkybėmis. Atvažiavome 
tada į Kabulą, ir staiga mums sako, jog prie Tilia Tepės pradėta didelė 
statyba, jau apardyta ir kalva. Senovės paminklų apsaugos tarnybos tuo 
metu Aiganistane kaip ir nebuvo, todėl nusprendėme negaišdami važiuoti 
į tą vietą ir pasižiūrėti, kas ten darosi. Vaizdą išvydome baisesnį negu 

tikėjomės. Buvusios kalvos vietoje styrojo tik per stebuklą išlikęs kau- 
burio vidurys, kurio papėdėje zujo buldozeriai ir savivarčiai. Senovės 
pastatų sienos ir grindys, kurias taip rūpestingai nuvalėme prieš dvejus 
metus, akimirksniu dingdavo dantytuose ekskavatorių nasruose, sveikus 
dailiais frizais išgražintus indus traiškė buldozerių vikšrai! Padarėme, 
ką tik galėjome, ir tolesnį griovimą sustabdėme, tačiau kalva jau atrodė 
labai apgailėtinai. 

Reikėjo gelbėti tai, kas buvo išlikę. Apie viršutinių sluoksnių senovės 
pastatų kasinėjimus nebegalėjome nė pagalvoti, kadangi jų tiesiog ne- 
bebuvo. Galėjome tik išrausti daugybę gilių šurfų ir, matuodami nuo bu- 
vusios kalvos viršūnės iki pagrindo, nustatyti bent jau bendrą kultūri- 
nių sluoksnių storį. Ir štai pagaliau rezultatai pranoko visus mūsų lū- 
kesčius. Bendras kultūrinių sluoksnių storis buvo beveik dvylika metrų, 
o pačios kalvos, apsuptos medvilnės laukų, aukštis, kurį išmatavome 
prieš dvejus metus, — tik keturi metrai. Tačiau žmonės negalėjo kadaise 
įkurti kaimo duobėje, vadinasi, per praėjusius tūkstantmečius Šibirgano 
apylinkėse paviršius „pakilo“ penkiais šešiais metrais. Tokią geomorfo- 
loginę situaciją galima paaiškinti aktyviais akumuliacijos procesais, ka- 
da nuo netolimų prieškalnių pavasario vandenys ir sezoniniai potvynių 
srautai kiekvienais metais nuo amžių plauna aukštumas ir užneša greta 
esančią lygumą plonu, tik beveik milimetro storio molio sąnašų sluoks- 
niu. Ilgainiui jos sudaro metrinius klodus. 

Zvalgybos darbai mums padėjo bendrais bruožais nupiešti kalvos vie- 
toje buvusios gyvenvietės atsiradimo bei raidos vaizdą. Pirmiausia iš 

sunkių, standartinės formos nedegtų, t.y. tik saulėje išdžiovintų, plytų 
čia buvo pastatyta apvali šešių metrų aukščio platiorma. Jai sumūryti 
reikėjo tūkstančių plytų, kad viršuje būtų galima pastatyti kokį nors 
monumentalų rūmą, greičiausiai vietos valdovo rezidenciją ar šventyklą. 
Platiormos papėdėje statėsi namus paprasti gyventojai — žemdirbiai ir 
gyvulių augintojai. Patys pirmieji čia gyvenę žmonės lipdydavo ir mar- 
gindavo indus, nors neretai vartodavo ir paprastus, be ornamentų, tačiau 
žiestus. Spalvingi, ryškūs geometriniai ornamentai efektingai mirguliavo 
rausvame indų fone, sudarydami subtilius panašių atspalvių derinius. 
Nors ir nedaug, bet pasitaikė rasti taip pat juodų poliruotų šukių, ku- 
rios labai skyrėsi nuo kitų indų. Veikiausiai tokios keramikos buvo at- 
vežama iš kaimyninio Irano. 

Daug mįslių užminė archeologams tie margintų indų dirbėjai. Kaž- 
kodėl jie visiškai nedarė terakotinių statulėlių: nei savo dievų, nei kaip 
žaisliukų vaikams. Reikia manyti, jog tokie skulptūros dirbiniai buvo 
uždrausti. Apskritai Tilia Tepės bendruomenės žmonių buitis atrodė kuk- 
li, net asketiška. Archeologai kasinėdami beveik nerado jokių papuošalų. 
Metalo dirbinių irgi nedaug aptikta. Iš jų paminėtini bronziniai strėlių 
antgaliai ir galbūt geležiniai karių šarvai. Iki šiol tebėra mįslė laidoji- 
mo apeigos: kasinėjant kalvą, šiame gylyje nerasta nė vieno kapo. Neap- 
tikta jų ir Pietų Turkmėnijoje, kur žmonės, darę analogiškus margintus 
indus, irgi nepaliko nė vieno kapo. Taigi galima tik spėlioti, jog kapinių 
būta toli nuo gyvenviečių arba, kad jų gyventojai savo numirėlius lai- 
dodavę kažkaip ypatingai, pavyzdžiui, degindavę. Bet ir tai dar ne vis- 
kas. Svarbiausia mįslė ta, jog iki šiol mokslas nežino, kas gi buvo tie 
margintos keramikos dirbėjai, iš kur jie atėjo ir kur išsikėlė. Į šį klausi- 
mą jau daugiau kaip pusė amžiaus ieško atsakymo įvairūs specialistai: 
archeologai, antropologai, lingvistai, istorikai. 

Tiesa, Tilia Tepės kasinėjimai padėjo bent apytikriai atsakyti į klau- 
simą, kada šioje vietoje Žmonės gyveno. Vienos atkastos patalpos židi- 
nyje mums pavyko rasti angliukų. Radiokarboniniu metodu buvo nusta- 
tyta, jog šiame židinyje ugnis degė maždaug IX a. pr. m. e. viduryje. 


MOKSLINIŲ PAIEšŠKŲ MARŠRUTAI 


Nors radiniai Tilia Tepėje leido tiksliau nustatyti, kada gyveno pa- 
slaptingi raudonai margintos keramikos dirbėjai, tačiau visa problema 
tebebuvo toli gražu neišspręsta. Todėl tais pačiais 1971 m., baigę kasi- 
nėjimus Tilia Tepėje, pradėjome maršrutinius tyrinėjimus, ieškodami 
daugiau vietų, kur gyveno margintos keramikos žmonės. Archeologų 
grupės išvyko į nuošaliausias Šiaurės Afganistano dykumų vietas, nes 
mums atrodė, jog tik tenai, toli nuo dabartinių kaimų ir miestų, galima 
rasti pėdsakų, kuriuos paliko raudonosios išmargintos keramikos žmonės. 

„„Nuo Sibirgano ligi Akčos ir toliau, iki Mazari Šarifo, abipus kelio 
tęsiasi lygūs plokšti takyrai, kuriuose jau iš tolo matyti viduramžių mies- 
tų, kaimų, karavansarajų nuslinkę kauburiai. Iš Mazari Šarifo mūsų vi- 
sureigis jau kelintą kartą pasuko Amudarjos link. Po daugelį dienų tru- 

kusios kelionės gavome šiuo tuo ir pasidžiaugti: ten, kur smėlynai sie- 
kiasi su takyrais, radome akmens amžiaus stovyklaviečių. Archeologai 
pirmą kartą čia aptiko keliolikos antikos kaimelių bei viduramžių miestų 
griuvėsius. Tai mokslui buvo labai įdomu: vis labiau plėtėsi senovės 
Šiaurės Afganistano genčių atsiradimo ir jų gyvenimo raidos įvairiose 
epochose ir įvairiose srityse arena. Tačiau nė viename iš atrastų pamink- 
lų nebuvo gyvenę margintos keramikos dirbėjai: archeologai niekur ne- 
rado šukių, išrašytų geometrinėmis figūrėlėmis. Kokiais keliais tie 
žmonės atsikėlė į Tilia Tepę, tebebuvo neaišku. 

Baigęs daugelį dienų trukusią kelionę po dykumas, visureigis pama- 
žėle sugrįžo į Taškurganą. Jau neturėdami jokių vilčių kur nors aptikti 
margintos keramikos dirbėjų pėdsakų, netrukus išvažiavome į Mazari 
Šariią, kur mūsų laukė užtarnautas poilsis bazėje. Tarp šių miestų ne 
daugiau kaip šešiasdešimt penki kilometrai, tad po valandos tikėjomės 
būti vietoje. Tačiau nuvykome tik po keleto dienų. Kelyje atsitiko štai 
kas. 

Visureigis skriete skriejo keliu, pro šalį šmėkščiojo balti kilometrų 
stulpeliai, kurie atrodė labai ryškūs šalia juodos asfalto juostos, skro- 
džiančios išdegintus, geltonus takyrus. Maždaug pusiaukelėje nuo Ma- 
zari Šarifo kažkuris iš archeologų atkreipė dėmesį į vos pastebimus kau- 
burėlius, kūpsančius palei kelią tokiu atstumu, kiek galėtum nusviesti 
akmenį. Ekspedicijos Žmonės čia važinėdavo nuolatos, tad lyg ir nebe- 
derėjo tikėtis ko nors įdomaus. Tačiau dėl šventos ramybės archeologai 
sustabdė visureigį, ir tik vienas Žmogus, nusileidęs nuo šlaito, nenoriai 
nukiūtino artimiausio kauburio link. Dar nepriėjęs, suprato, jog tai ne 
šiaip kokia vėjo sunešta kalvelė: žemės paviršiuje tarp išdegusių krū- 
melių blausiai blykčiojo indų šukės. Vadinasi, čia gyventa žmonių. Ta- 
čiau kada? Pakelia vieną šukę, antrą, trečią — tikrai ne viduramžiai, ko 
gero, ir ne antika; o gal tai dar senesni indai? Dabar jau nebegalėjome 
pravažiuoti pro šalį. Senovės paminklą reikėjo bent apžiūrėti, ir netrukus 
tuščias visureigis liko stovėti ant kelkraščio, o archeologai, pasklidę po 
kalveles, ėmė atidžiai žiūrinėti žole apžėlusį paviršių. Štai po sausu 
krūmeliu sublyksi indo šukė, archeologas jau tiesia ranką paimti, bet 
staiga krūmo „šakelė“ pavirsta ruda gyvačiuke ir šnypšdama, rangyda- 
masi puola žmogų. Dykuma yra dykuma, nors prasideda vos už dešimties 
metrų nuo plento. 

Kalvose surinkta keramika buvo iš Achemenidų laikų, t. y. labai pa- 
naši į indus, rastus pačiame Tilia Tepės kalvos viršuje. Tad galėjome 
tikėtis, kad netoliesė rasime ir senesnio laikotarpio išrašytos keramikos. 
Reikėjo paėjėti kiek toliau nuo kelio, ten, kur horizonte, saulėlydžio fo- 
ne, dunksojo vos pastebimas pailgas kalvynas. Iš pradžių čia, kaip ir 
Tilia Tepėje, žemės paviršiuje radome tik Achemenidų laikų indų šukių, 
tačiau į akis krito daugybė lipdytos keramikos, tiesa, neišgražintos raš- 
tais. Tai galėjo būti paprasti virtuvės indai. Tačiau intuicija archeolo- 
gams sakė, kad radiniai gana archaiški ir kad ant kokios nors vienos šu- 
kės pastebėsime spalvotus ornamentus. 

Būrys apsinakvojo vietoje, ketindamas kitą dieną ieškoti toliau. Va- 
karas buvo nepaprastai tykus, tik lengvas vėjelis glostė pavargusius 

mūsų kūnus. Sustatę į eilę sudedamąsias lovas su miegmaišiais, sugu- 
lėme miegoti. Tačiau netrukus vėjas sustiprėjo, o paryčiais prasidėjo tik- 
ra pasaulio pabaiga. Saulė vos vos švytėjo pro smėlio miglą. Smarkūs 
vėjo šuorai drebino visureigio GAZ—66 kėbulą, smėliu užpustė visą eks- 
pedicijos įrangą. Tokias smėlio audras mes vadindavome „ochir za- 
man“ — dari kalba „pasaulio pabaiga“. Kai iš už Amudarjos atūžia 
viską naikinanti smėlio audra, Vidurinėje Azijoje sakoma: „Aiganas ei- 
na“. „Šemali rusi“ (rusų vėjas), — sako afganai, kai stiprus vėjas papu- 
čia priešinga kryptimi — iš Vidurinės Azijos į Baktrijos lygumą. 

Smėlio audra siautėjo be perstojo ir, tik vėjui kiek aprimus, archeo- 
logai ryždavosi šio to pasirankioti. Štai tada, švilpiant „ochir zamanui“, 
beveik neperregimoje smėlio migloje, kažkas iš mūsų rado šukę, išra- 
šytą ornamentais, tiesa, karštos saulės jau išblukintais. Sukė buvo ne- 
graži, bet pasidarė aišku, jog čia yra gyvenę margintos keramikos žmo- 
nės. Nurimus audrai, radome ir daugiau šukių, išrašytų spalvotais geo- 
metriniais piešiniais. 

Kiek vėliau tokių indų buvo rasta kitose kalvose. Paaiškėjo, kad čia 
būta ištisos to meto gyvenviečių oazės; už kokių trijų ar penkių kilo- 
metrų į pietus nuo šios senovės laikų oazės kalnų papėdėje dabar stovi Nai- 
babado gyvenvietė, netoli kurios teka to paties pavadinimo upeliukas. Ma- 
tyt, senovėje jis tekėjo gerokai šiauriau ir, tirpstant sniegui, iš kalnų at- 
nešdavo daugybę derlingo dumblo, kuris sezoninių potvynių metų pla- 
čiai išsiliedavo vėduoklės pavidalo deltoje. Taigi sąlygos verstis žem- 
dirbyste bei gyvulininkyste čia buvo labai palankios, ir kaip tik dėl to 
ši vieta patiko margintos keramikos žmonėms. Naibabado oazės tyrinėji- 
mai parodė, kad jie čia atsirado vėliau negu Tilia Tepėje. 

Naibabado oazė yra maždaug pusiaukelėje tarp Tilia Tepės ir Kučuk 
Tepės gyvenvietės Uzbekistane. Tai tarsi tarpinė stotis margintos kera- 
mikos žmonių migracijos kelyje. Sie atradimai Šiaurės Afganistane da- 
rosi ypač vertingi mokslui, nes visiškai paneigia dar šio amžiaus pra- 
džioje Vidurinėje Azijoje kasinėjusių amerikiečių seną teoriją apie „bar- 
barų okupacijos epochą“. Iš tikrųjų Šiaurės Afganistane kalvų 
kultūriniai sluoksniai yra daugiau kaip šešių metrų storio, o Vidurinėje 
Azijoje tokių pačių sodybviečių sluoksniai ne storesni kaip dviejų arba 

Mundigako keramika (Kvetos stilius) 


pustrečio metro. Kitaip sakant, margintos keramikos žmonės Vidurinės 
Azijos teritorijoje gyveno keletą kartų trumpiau negu kaimyniniame Af- 
ganistane. Visa tai leido iškelti naują teoriją, jog margintos keramikos 
žmonės neturi nieko bendro su Vidurinės Azijos šiaurėje plytinčių be- 
kraščių stepių klajokliais, o priešingai, sietini su labiau į pietus esančio- 
mis teritorijomis, kuriose dabar yra Afganistanas ir Iranas. Si prielaida 
pasitvirtino, kai panašių radinių aptikome kaimyniniame Rytų Irane. 
Dabar jau ėmė ryškėti nors ir spragota, tačiau vientisa to paties tipo 
arba vienodos kultūros paminklų grandinė: nuo Šiaurės rytų Irano ir 
Pietų Turkmėnijos per Šiaurės Afganistaną iki Pietų Uzbekistano. 

Dar labai neaiški atrodė margintos keramikos žmonių kilmė, bet jau 
galėjome neginčijamai pasakyti, kad šių genčių tėvynė buvo ne bekraš- 
tės Vidurinės Azijos stepės, o tradicinės Vakarų Azijos Žemdirbystės 
sritys. Iš čia jos paplito toli į rytus. Pagaliau atsirado galimybė naujai 
istoriškai interpretuoti paminklus, iškastus dar iki Antrojo pasaulinio 
karo ir tuoj po jo. Omeny turimi Nadi Ali ir Mundigako paminklai, esan- 
tys pačiuose Afganistano pietvakariuose, netoli Kandaharo miesto. Prieš 
karą prancūzų archeologai čia atkasė sluoksnius, kuriuose rado ranko- 
mis pagamintos keramikos, išrašytos raudonais ornamentais. Dabar at- 
sirado svarių argumentų teigti, kad ir šios gyvenvietės žymi margintos 
keramikos giminiškų genčių migraciją, tik ne rytų, o pietų kryptimi, pa- 
lei Afganistano ir Irano sieną. 


ARCHEOLOGŲ šŠIOKIADIENIAI 


Kol viena archeologų grupė tyrinėjo senovės gentis, kažkada gyve- 
nusias Tilia Tepės ir Naibabado oazėje, kita grupė visureigiu keliavo pa- 
lei dujotiekį. Sios paieškų grupės maršrutas ėjo iš Šibirgano į šiaurę iki 
Andchojaus miesto, toliau per smėlynus ir takyrus ligi tos vietos, kur 
dujotiekis įsiremia į Amudarją. Kažkur čia netoliese, Vidurinės Azijos 
teritorijoje, archeologai buvo radę senoviškų indų šukių, kažkokių pas- 

tatų griuvėsių, nuslinkusių, beveik nepastebimų kalvų. Apžiūrėję dvi 
ar tris tokias kalveles, įsitikinome, jog čia iš tikrųjų būta nemažų oazių, 
kuriose gyveno bronzos epochos žmonės. Iki šiol jų gyvenviečių Baktri- 
jos lygumoje iš viso nebuvo aptikta. 


Dabar šios kalvos stūkso dykumoje. Artimiausias Farukalos kaime- 
lis yra maždaug už dešimties kilometrų į pietus. Darbininkai, kuriuos 
pasisamdėme kasinėti vieną tokią kalvą, iš ten atjodavo raiti ant ark- 
lių, asilų, bet dažniausiai ateidavo pėsčiomis. Nedidelės kalvos nedomi- 
no vietos gyventojų ir todėl neturėjo net pavadinimų. Darbus pradėjome 
ant didžiausios ir geriausiai matomos kalvos, kurią sąlygiškai pavadi- 
nome Dašly-1. Tai galėjo būti senovės sostinės griuvėsiai, todėl tikė- 
jomės gausių radinių. Ir tikrai, prasidėjus kasinėjimams, išvydome di- 
džiulę stačiakampę tvirtovę, apmūrytą plačia gynybine plytų siena. 

Tyrinėjant Dašly-1 tvirtovės vidų, paaiškėjo, jog maždaug prieš tris- 
dešimt penkis amžius Dašly oazės kaimeliuose gyveno senos žemdir- 
bių gentys. Sau indus jos žiedė žiestuvais, beje, keramikos meistrai savo 
darbą atlikdavo labai tobulai. Ypač daug radome grakščių, dailios for- 
mos vazų ir taurių aukštomis kojelėmis. Tokius indus, anksčiau rastus 
Indo slėnyje, archeologai pavadino „vazomis vaisiams“. Ir tikrai iš ša- 
lies pasižiūrėjęs, galėjai pamanyti, kad tie nuostabiai gražių formų ry- 
kai galėjo būti vartojami tik per iškilmes. Tačiau, kasinėdami Dašly-1, 
jų radome tiek daug, jog ėmėme abejoti dėl šitokios paskirties. Tuo ga- 
lutinai įsitikinome, kai atkasėme senkapius ir aptikome tokiose vazose 
gyvulių kaulų, kažkada sudėtų tenai kartu su šermenų vaišių mėsos ga- 
balais. 


Dašly-1. Serpentino amuletai su sparnuoto liūto atvaizdu (viršuje — amuletų atspaudai) 

Dašly-1 gyventojai buityje vartojo puodus, dubenėlius, puodelius, 
padažines, arbatinius, grafinus ir daugybę kitokių indų. Visi jie yra švie- 
sios spalvos, be jokių pagražinimų. Tik retkarčiais keramikai juos nu- 
dažydavo sodria ruda ar- 
ba tamsiai raudona spal- 
va. 

Dašly oazės gyventojai 
dar neturėjo geležies, ta- 
čiau iš vario ir bronzos da- 
rydavosi įvairiausius pa- 
puošalus, darbo įrankius, 
ginklus. Tais laikais dar 
buvo plačiai vartojami ir 
akmens įrankiai, ypač tit- 
naginiai strėlių antgaliai. 
Šie ir kiti radiniai leidžia 
susidaryti bendrą vietos 
Taurės su kojelėmis gyventojų buities ir ma- 

terialinės kultūros vaizdą, 
bet kaip pažvelgti į jų dvasinį pasaulį, jei nežinoma, kokia buvo šios 
tautos kalba? Šiek tiek galime sužinoti tyrinėdami senovės kapus, ka- 
dangi mirusieji būdavo laidojami su tam tikromis, tik tai vienai tautai 
būdingomis apeigomis. 

Taigi, kasinėdami Dašly-1, radome kapų, kuriuose skeletai gulėjo 
ant šono, suriestomis kojomis ir beveik visada galva į šiaurę. Ši nusi- 
stovėjusi, iš kartos į kartą einanti tradicija ir yra vietinių genčių laido- 
jimo apeigų būdingas požymis. Į kapus būdavo dedama ir laidojimo 
aukų, dažniausiai įvairių indų, beje, ir tokių, kurie varguolių namuose 
gal dar vakar stovėjo ant stalo ir buvo vartojami buityje, o šiandien, 
neturint kitokių, iškeliavo kartu su mirusiuoju į „geresnį“ pasaulį. Mote- 
rų kapuose dažnai pasitaikydavo varinių auskarų, apyrankių, kartais 
auksinių ir sidabrinių papuošalų, taip pat varinių smeigtukų, ilakonų, 
įvairių karolių, pakabučių, veidrodžių. Vyrams buvo dedama ginklų, daž- 
niausiai bronzos kinžalų ir net trumpų kardų, strėlių su titnago antga- 
liais, karo kirvukų. Visi šie radiniai rodo, jog vietinės baktrų gentys 
turėjo tradicinius laidojimo ritualus. Tai patvirtina ir ypatingi kapai, ku- 
riuose aptikome daugybę įkapių, tačiau neradome paties numirėlio 
griaučių. Tai vadinamieji kenotaiai, t.y. svetur, toli nuo gimtinės mi- 
rusių žmonių simboliniai kapai. 

Tačiau labiausiai nustebome atkasę avinų kapus. Avinai buvo gra- 
žiai paguldyti ant šono, galva į šiaurę, šalia stovėjo tokie patys laido- 
jimo indai kaip ir žmonių kapuose. Iš pradžių jau norėjome sakyti, jog 
tai irgi kenotaiai, kuriuose avinai buvo sudėti kaip maistas mirusiajam 
toli nuo namų. Tačiau priešais vieno avino snukį labai grakščioje laiba- 
kojėje vazoje radome avino šonkaulių! Kitaip tariant, palaidotam avinui, 
be indų, buvo padėta ir „maisto“ tolesniam pomirtiniam gyvenimui. Ma- 
tyt, senovės baktrai avinus dievindavo, labai gerbdavo, apie juos giedoda- 
vo šventas giesmes, o mituose teikdavo jiems svarbų vaidmenį. 

Dašly-3 radiniai: terakotinės (1) ir alebastrinės (2, 3) figūrėlės, keramikos dirbiniai iš 
50-osios patalpos (4), steatito varpstai (5, 6, 7 


), vario ir bronzos dirbiniai (10, 11, 12), 
keraminės liejimo formos skeveldra (13) | 

Kol buvo kasinėjama Dašly-1, archeologai laisvalaikiu pasidairyda- 
vo, ar nepamatys daugiau paminklų. Už šimto metrų nuo Dašly-1 kūp- 
sojo kita kalva, kurią pavadinome Dašly-2 ir taip pat pakasinėjome. 
Kiek šiauriau dunksojo dar viena kalva — Dašly-3. Ji mus labai sudo- 
mino jau iš pat pradžių, nes šalia kalvos už nedidelio kalnagūbrio kūp- 
sojo vos pastebima plyna iškiluma. Atrodė, jog čia, kaip ir Dašly-1, 
pati kalva — tai senovinės bokštuotos tvirtovės griuvėsiai, o plokščia iš- 
kiluma — neįtvirtinta paprastų bendruomenės žmonių gyvenvietė. Tačiau 
šioje gyvenvietėje rasti daiktai labai skyrėsi nuo visų kitų. Jos paviršiu- 
je radome beveik išpustytų kapų, kuriuos atidengė intensyvūs deiliacijos 
procesai. Todėl kiekvienas žygis į Dašly-3 mums būdavo sėkmingas: 
štai pusiau užberta smėliu visiškai sveika miniatiūrinė vaza, iškalta iš 
panašaus į marmurą akmens, štai bronzinio antspaudo nuolauža, karo- 
liai, segtukai. O ypač daug čia buvo rasta puikiai padarytų titnaginių 
strėlių antgalių. Blykčiodami saulėje beveik nupoliruotu paviršiumi, jie 
prašyte prašėsi iškart į muziejaus stendą. 

Tačiau archeologų šiokiadieniai — tai ne kasdien randamos marmuro 
statulos, auksiniai indai ar monetų lobiai, kadaise savininkų rūpestingai 
paslėpti iki „geresnių laikų“, o gana monotoniškas darbas, kurį dirbant, 
reikia būti nepaprastai darbščiam, kruopščiam, mokėti susidrausminti. 
Yra profesinių normų, kurios svarbesnės už archeologo norus, polinkius, 
charakterį. Diena iš dienos jis tyrinėja, rodos, viena į kitą visai panašias 
senovės namų patalpas, priverstas šiukšlių, indų šukių — trumpiau sa- 
kant, viso to, ką paliko mums praėję tūkstantmečiai. Mat ir anais laikais 
žmonės, keldamiesi į naują vietą, pasiimdavo visus vertingus ir būtinus 
daiktus, o palikdavo tik visiškai nebereikalingus. Todėl labai retai ar- 
cheologų kasdienybę praskaidrina laimingas radinys — po dembliu parie- 
dėjęs auksinis karoliukas, pamestas vario žiedelis ar amuletas. Vienu 
žodžiu, reikia kruopščiai fiksuoti kiekvieną iškastą daiktą: nuo papras- 
čiausios šukės iki peleninės šiukšlių duobėje, žodžiu, visa tai, iš ko ir yra 
susidarę archeologijos paminklų kultūriniai sluoksniai. 

Po monotoniškos, o kartais ir sunkios darbo dienos laisvalaikiu 
vaikštinėdamas po atkastą gyvenvietę, archeologas jaučiasi kaip pirma- 
sis atradėjas, išlipęs negyvenamoje saloje. 

Naujų paminklų entuziastiškai ieškodavo ir Sergejus Panarinas, eks- 
pedicijos dailininkas. Jis valandų valandas prasėdėdavo prie brėžinių, 
planų ir piešinių, kiekvieną laisvesnę valandėlę vis eidavo į Dašly-3 
net nepalankiu oru. Taip buvo ir tą ūkanotą dieną, kai dar nelabai siau- 
tėjo „ochir zamanas“, tačiau saulę jau temdė tamsiai pilkas dulkių ir 
smėlio šydas. Sergejus kaip visada vaikštinėjo po buvusios gyvenvietės 
plynumą, tikėdamasis rasti dar kokį vieną įdomų radinį, tačiau jau anks- 
čiau archeologai buvo kaip reikiant nurankioję kalvos paviršių, tad pasi- 
taikydavo tik šukių. Bet tą dieną jam nusišypsojo laimė. Sergejus pa- 
stebėjo, kad kalvos paviršius nevienodos spalvos: šviesiai pilkame fone 
kai kur buvo tamsesnių dėmių, kurios, geriau pasižiūrėjus, tarsi jungėsi 
į vieną platų ruožą, o jame vietomis net galėjai pastebėti sienų kontūrus. 
Be jokių abejonių, tai buvo labai plati senovės laikų siena, bet, svar- 
biausia, ji ėjo ne tiesiai, o ratu! Kad tokiais senais laikais Afganistane 

Dašly-3 radiniai: vario ir bronzos antspaudai (1,9), fajanso antspaudai (2, 3, 4, 6), 
steatito antspaudas (10), steatito varpstai (5, 11), lazurito pakabutis (8) 


buvo apvalių pastatų, iki tol nežinota, todėl susidomėjimas Dašly-3 
nepaprastai išaugo. Atsirado dvi labiausiai įtikimos hipotezės: tai buvo 
arba kulto pastatas, arba gyvulių gardas, kokius ir dabar stato vietiniai 
aviganiai. Antroji prielaida mums iš pradžių atrodė įtikimesnė, nes la- 
bai jau paprasta atrodė ta plyna iškiluma. Ji buvo tik pusės metro aukš- 
čio, betormė, takyre vos pastebima, nė nepalyginama su greta kūpsančiu 
trijų metrų aukščio masyviu kauburiu — Dašly-1 kalva. 


Tačiau kad ir kaip ten būtų, atsakymą į šį klausimą galėjome rasti 
tik kasinėdami, tad, darbuodamiesi Dašly-1, pradėjome ir bandomuo- 
sius kasinėjimus Dašly-3 kalvoje. 

Iš pradžių reikėjo įsitikinti, ar tai tikrai apvali siena ir kokio ji il- 
gumo. Kasinėti paskyrėme labiausiai patyrusius darbininkus, labai ge- 
rai mokančius pastebėti ribą, kur baigiasi nuslinkusios plytų sienos ir 
prasideda šalia jų suverstos šiukšlės. Iš akies nustatę, kokia kryptimi 
eina šis platus lenktas ruožas, jie ėmė atsargiai valyti jo viršų ir žy- 
mėti šonus. Šitaip darbavosi iš dviejų pusių, čia pamesdami, čia vėl ap- 


87 


Dašly-3. Sventyklos planas. II a. pr. m. e. 


tikdami sienos žymes, dažnai tiesiog intuityviai nuspėdami kryptį. Ar- 
cheologai, užgniaužę kvapą, stebėjo kasančius darbininkus — susijungs 
siena ar ne? Pagaliau visos abejonės išsisklaidė: siena susijungė ir virto 
milžinišku maždaug keturiasdešimties metrų skersmens apskritimu. Be 
to, vidaus pusėje lygiagrečiai ėjo dar viena tokia pati siena, ir abi kar- 
tu sudarė galeriją, skersinėmis sienelėmis padalintą į daugybę atskirų 
patalpų. Išorinėje sienoje netikėtai pasirodė įėjimai į stačiakampius, ma- 
tyt, gynybinius bokštelius. Apskritai ėmė ryškėti bendras viso statinio 
planas, tačiau ekspedicijos laikas baigėsi. Galutinai viską ištyrinėjome, 
padirbėję dar tris lauko sezonus. 

Šio, be abejonės, didingo senovės pastato viduje buvo erdvių stačia- 
kampių patalpų su pakylomis — sufais — ir prie sienų ant plytų plat- 

formų padarytais židiniais. Tai ir buvo šio pastato sakralinė dalis, pati 
švenčiausioji vieta. Į vidų, kur per didžiąsias šventes židiniuose-alto- 
riuose degdavo ugnis, o erdviose patalpose vykdavo kulto ceremonijos, 
veikiausiai gyvulių aukojimas, galėdavo įeiti tik Žyniai, šventyklos tar- 
nai ir galbūt ypač patikimi diduomenės nariai. Siaip ar taip, vienoje 
tokioje centrinėje patalpoje grindyse buvo rasta užmūrytų duobučių, pri- 
piltų angliukų ir sudegintų avinų kaulų. Archeologai iš karto atkreipė 
dėmesį į tai, jog pačiose duobutėse nėra ugnies pėdsakų, ir padarė visiš- 
kai logišką išvadą, kad tik po ritualinių apeigų, kai aukojami gyvuliai 
būdavo jau sudeginti židiniuose-altoriuose, jų kaulai būdavo kruopš- 
čiai surenkami ir sudedami į specialias duobutes. Kaip čia neatsiminsi, 
be abejo, rituališkai palaidotų avinų Dašly-1 kalvoje, tik čia, ant alto- 
rių nudūrus aukojamus gyvulius, dar įvykdavo ir bendri ritualiniai pie- 
tūs. 


Dašly-3. Šventyklos centrinės dalies planas 


Už išorinės apvalaus bokštuoto statinio sienos, bet niekur su ja ne- 
siliesdami, stovėjo paprasti gyvenamieji namai. Toks kulto architektū- 
ros, gyvenamųjų ir ūkinių pastatų derinys senovės Rytuose gana dažnas. 
Ten tokie pastatai laikomi šventovės ūkiu. 

Per kitus tris sezonus, be apvalios ugnies šventyklos, Dašly-3 kal- 
voje, atkasėme milžiniškus stačiakampio formos rūmus. Juos bevaly- 
dami, archeologai aptiko statinį, kurio paskirtis iš pirmo žvilgsnio pa- 
sirodė neaiški. Tai buvo daugybė ilgų siaurų patalpų, iš viršaus uždeng- 
tų plytomis, o iš išorės sujungtų aklina sienele. Archeologai ginčijosi 
ne vieną dieną, mėgindami išsiaiškinti jų tikrąją paskirtį. Iškėlė įvai- 
rių, net iantastiškų hipotezių, tačiau nė vienos negalėjo tvirtai pagrįsti 
kasinėjimų duomenimis. Šis statinys nė kiek nestebino tik darbininkų, 
kurie kasė žemę. „Tabachana“,— lyg susitarę, pasakė jie, omeny turė- 
dami specialią šildymo sistemą, kuri buvo žinoma jau bronzos epochoje 

Dašly-3. Rūmų bendras planas. 1 — pirmasis statybos periodas; 2 — antrasis statybos pe- 
riodas; 3 — trečiasis statybos periodas 


ir kai kur po grindimis įrengiama net dabar. „Tabachaną“ sudaro savo- 
tiška po grindimis įtaisyta „katilinė“ ir siauri kanalai, kuriais eina karš- 
tas oras, šildydamas viršuje esančias patalpas. Tačiau viso šio monu- 
mentalaus statinio paskirtis vis dar buvo neaiški. Netikėtas radinys pa- 
dėjo atsakyti ir į šį klausimą. 

Tiesiai virš „tabachanos“ sienelių buvo dabar beveik nebeišlikusios 
grindys. Valydami tas vietas, darbininkai rado smulkių gipso plytelių 
gabaliukų. Iš pradžių negalėjome suprasti, kur jos buvo naudojamos, 
kol neradome stambesnių nuodaužų. Vienoje, dailiai nugludintoje nuo- 
daužos pusėje buvo išgraviruotas dobilas, vijoklių ūgliai ir karvės ar 
jaučio ragai. Negana to, nelygūs plytelių kraštai buvo ne apdaužyti, o 
kruopščiai išpjauti pagal šabloną. Dabar viskas paaiškėjo. Mes aptikome 

Dašly-3 rūmų gipso mozaikos gabalėliai. II a. pr. m. e. 


kažkada buvusios puikios gipsinės mozaikos, kuri, matyt, dengė puošnių 
patalpų sienas, menkus likučius. Bendras sudėtingas uždaras planas, 
įspūdingi dydžiai, daugybė figūrinių piliastrų liudijo, jog šio pastato 
paskirtis buvo ypatinga. Galimas daiktas, kad tai buvo ištisas komplek- 
sas — rūmai ir kulto pastatas. 

Ir ugnies šventyklai, ir Dašly-3 kalvos rūmams neprilygsta nė vie- 
nas žinomas tokio tipo paminklas senovės Rytuose. Reikia manyti, kad 
panašių pastatų gal bus surasta ir kaimyninių šalių teritorijoje, tačiau 
Dašly-3 kalvoje atkasti statiniai kol kas yra unikalūs bronzos epochos 
monumentaliosios architektūros pavyzdžiai. 

VI skyrius 
BAKTRIJOS AUKSAS 


VĖL TILIA TEPĖ 


Penkerius metus, nuo 1972 iki 1977 m., Tilia Tepė nebuvo kasinėja- 
ma, nes mūsų „senasis“ archeologų būrys nerte pasinėrė į kažkada šiau- 
riau nuo Balcho gyvenusių genčių istorijos problemas. Tačiau ekspedi- 
cijos planuose Tilia Tepės klausimas tebebuvo atviras ir tik laukė savo 
valandos. Pagaliau 1977 m. rudenį archeologas Terkešas Chodžanijazo- 
vas ir aš trečią kartą sugrįžome kasinėti šio paminklo. Statybos darbų 
gerokai apardytos, medvilnės laukų visai apsuptos kalvos likučiai dar 
daug galėjo papasakoti apie kažkada čia gyvenusius žmones. Šiaip taip 
išvalę nedidelį medvilnės lauko plotą prie vieno dar nenukasto kalvos 
krašto eskavatoriaus vikšrų išmaišytame molyje vėl pradėjome prieš 
penkerius metus nutrauktus kasinėjimus. 

Dabar ketinome išaiškinti bendrą pastatų planą, todėl reikėjo pla- 
ningai kasinėti pasirinktą buvusios gyvenvietės ruožą, o ne kasti šurfą, 
kaip darėme 1971 m. Vos pradėję darbus, pamatėme, kad kasinėjimams 
pasirinkta vieta yra buvusios gyvenvietės pakraštys — atsidengė stora, 
iš šimtų ar net tūkstančių nedegtų, o tik saulėje išdžiovintų plytų su- 
mūryta siena. Darbininkai metras po metro rausėsi vis giliau, atkasinė- 
dami lygią, tvirtą sieną, ir tik maždaug devynių metrų gylyje (matuo- 
jant nuo kalvą supančios lygumos paviršiaus) pagaliau pasirodė sienos 
pamatai. Dirvos sluoksniai, paaukštinę lygumą devyniais metrais, pati- 
kimai užkonservavo gynybinę sieną, apsaugojo nuo gamtos ardomųjų 
jėgų. Kasdami vis toliau palei sieną, aptikome išorėn atsikišusį apvalų 
bokštą. Pasidarė aišku, kad mūsų atrastas senovės laikų architektūros 
paminklas — tai šventyklos tipo monumentalus pastatas, apsuptas gyny- 
bine siena. Labai norėjome bent bendrais bruožais išsiaiškinti viso šio 
Tilia Tepės statinio planą ir paskirtį, tačiau nebeturėjome nei lėšų, nei 
laiko. 

Su tokiais rezultatais ir labai miglota viltimi kada nors vėl pakasi- 
nėti 1977 m. žiemą išvykome iš Afganistano. Mat krašto kultūros ir in- 
formacijos ministerija pareikalavo moksliškai restauruoti kokį nors mu- 
sulmonų pastatą, pavyzdžiui, mečetę ar medresę. Tai buvo būtina sąly- 
ga norintiems toliau kasinėti Afganistane. Kadangi nebuvome pasiruošę 
vykdyti tokių reikalavimų, iškilo grėsmė visai tolesnei mūsų ekspedicijos 
veiklai. Tačiau kitais metais krašte įvyko daug permainų, ir mūsų eks- 
pedicija vėl galėjo sugrįžti į Tilia Tepę. 

Į Sibirganą atvažiavome gražią 1978 m. spalio dieną. Vizitas pas 
naują gubernatorių baigėsi keletu telefono skambučių, ir netrukus mes 
įsikūrėme patogiame atskirame name — nedideliame dujų pramonės mi- 
nisterijos viešbutyje, skirtame atvažiuojantiems specialistams. Jame bu- 
vo keletas kambarių, jaukus vidaus kiemelis, nuo išorinio pasaulio at- 
skirtas aukštomis sienomis su mažais varteliais. Įvertinę šiuos patogu- 

mus, nusprendėme šiame viešbutyje gyventi visą ekspedicijos sezoną. 
i vėliau tik džiaugėmės taip padarę, nes turėjome kur pasidėti savo ra- 
inius. 

Taigi kasinėjimai Tilia Tepėje prasidėjo. Vienas būrys darbininkų, 
vadovaujamų Terkešo Chodžanijazovo, darbavosi buvusio pastato vidu- 
je, o kitas kartu su Zafaru Chakimovu ėmė vėl kasti palei gynybinę sie- 
ną, aptiktą dar praėjusį lauko darbų sezoną. 

Po dviejų savaičių išryškėjo kadaise buvęs monumentalus statinys, 
kurio griuvėsiuose ilgainiui susiformavo Tilia Tepės kalva. Senovės ar- 
chitektai išsirinko nedidelę natūralią aukštumą, ant kurios iš nedegtų 
plytų sumūrijo šešių metrų aukščio platformą. Beveik kvadratinę plat- 
formą palei išorinį kraštą juosė labai aukšta tokių pat plytų siena su 
apvaliais bokštais kampuose ir bokšteliais kiekvieno faso viduryje. Ne- 
trukus už tų sienų darbininkai atkasė mūrinių kolonų viršūnes. 

Nuo pat pirmųjų lapkričio dienų oras ėmė vis blogėti. Nuo Amudar- 
jos smarkiai pūtė žvarbus vėjas, nešdamas lietaus debesis. Apie lapkri- 
čio vidurį ėmėme galvoti, kad kasinėjimus teks pirma laiko nutraukti. 
Lapkričio 12 d. oras visai pagedo — visą naktį dulkė lietus, sunkūs de- 
besys beveik uždengė mūsų kalvą, todėl jau kitos dienos viduryje dirb- 
ti pasidarė nebeįmanoma, Tarp tos, rodos, įprastos darbo dienos radinių 
buvo vienas, kuris nors ir patraukė mūsų dėmesį, tačiau tinkamai jo įver- 
tinti tada taip ir nesugebėjome. Tai buvo surūdijusių geležinių juostų su 
kyšančiomis geležinėmis vinimis nuolaužos. Viena tokia juosta, sulenkta 
stačiu kampu, panėšėjo į sankabą, kažkada vinimis prikaltą prie lentų. 

Lapkričio 13 d. vėl visą dieną lijo, tad apie darbą negalėjo būti nė 
kalbos. O lapkričio 15 d. Kabule turėjo prasidėti Tarptautinis kušanistų 
seminaras, todėl jau ankstų lapkričio 14-osios rytą išvažiavau į Kabulą. 
Seminaro atidarymas buvo nepaprastai pompastiškas. Jo darbą komen- 
tavo spauda, radijas ir televizija. Ir būtent 1978 m. lapkričio 15 d., kai 
Kabule ultramodernaus „Radijo“ pastato konferencijų salėje vyko ofi- 
cialus seminaro atidarymas, Šibirgano priemiestyje mūsų šalies ir ai- 
ganų archeologai padarė didžiausią atradimą viso pasaulio kušanistikai. 
Tą apniukusią dieną Tilia Tepėje toliau buvo kasinėjamas vakarinis tvir- 
tovės fasas. Archeologas Zafaras Chakimovas ir jo kolega aiganas Abdul 

kas. 

Pašauktas atėjo darbų vadovas Terkešas Chodžanijazovas. Darbai 
vakarų ruože tuoj pat buvo sustabdyti, darbininkams liepta kasinėti ki- 
tur, o Zafaras su Abdul Chabibu ėmė atsargiai valyti tą vietą, kur buvo 
rastas auksinis diskas. Netrukus pasirodė blogai išsilaikę kaulai, o po to 
ir beveik suirusi žmogaus kaukolė. Pasidarė aišku, jog atkastas senovės 
laikų kapas su nepaprastomis įkapėmis. 

Tuo tarpu Terkešas rūpestingai žarstinėjo krūvelę žemių, kurią dar- 
bininkas buvo supylęs iš kasinio per praėjusias dvi dienas. Triūsė ne 
veltui — iškastoje žemėje rado 164 auksines plokšteles, kurios kuo ra- 
miausiai pragulėjo čia be jokios priežiūros nuo lapkričio 13-osios! Ta- 

čiau toliau taip būti negalėjo. Apie viską gavo žinią vietos valdžia, ir 
netrukus Tilia Tepę ėmė saugoti ginkluota sargyba. Iš pradžių stovėjo 
paprasti keičiami sargybiniai, bet paskui, suradus daugiau kapų, į kasi- 
nėjimų vietą buvo atvesta elektra, įtaisyti prožektoriai, atitempti du lau- 
ko vagonėliai, kuriuose galėjo gyventi 15—20 sukarintos sargybos ka- 
reivių. Sargyba ėmė budėti kiaurą parą. 

Apie radinį buvo pranešta į Kabulą, ir jau lapkričio 18 d. aš išvykau 
atgal į kasinėjimų vietą. Iki Salango perėjos, kaip visuomet tokiu metų 
laiku, maloniai šildė rudens saulė, o už perėjos, arčiau Baktrijos lygu- 
mos, oras ėmė gesti, ir į Tilia Tepę atvažiavome apniukusį rudens vidu- 
dienį. Visą kelią galvoje sukosi tos pačios mintys: kas tai — lobis ar 
kapas ir kokio laikotarpio? Juk atradimas įvyko, kai manęs tenai nebuvo, 
ir aš težinojau tik tiek, kad rasta aukso, daugiau nieko. 

Iš asfaltuoto plento pasukę į Tilia Tepės kelią, pamatėme prie kalvos 
daugybę sunkvežimių ir pulką jų keleivių, glaudžiu ratu apstojusių ka- 
sinėjimų vietą. Paskui taip būdavo kasdien, ir jeigu kada lankytojų at- 
važiuodavo nedaug, mes jausdavomės kiek sutrikę ir užmiršti. 

Pirmas mus pasitiko Terkešas ir parodė „auksinį“ kapą. Kadangi bu- 
vo praėjusios tik trys dienos nuo radimo, kapas dar buvo beveik neišva- 
lytas. Todėl visi, išskyrus visada ramų Terkešą, susispietė prie skeleto ir 
labai uoliai ėmė jį valyti. 

Kitą dieną virš kapo iš lentų ir faneros buvo sukaltas „namelis“, po 
kurio stogu su savo instrumentais įsikūrė ekspedicijos restauratorius Vla- 
dimiras Būryj. Iš lentučių buvo sukaltos dėžutės instrumentams, chemi- 
kalams, žodžiu, įrengta lauko laboratorija, kurioje nuo ryto iki vakaro 
darbavosi du vietiniai turkmėnai — Čary ir Gafur-aga. Šiems jau gerai 
įgudusiems mūsų ekspedicijos restauratoriams talkindavo archeologijos 
instituto darbuotojas aiganas iš Kabulo Arefas Inojatas, taip pat nu- 
sprendęs būti restauratorium. Visi trys ilgam įsikūrė po laikino name- 
lio stogu. Dirbo neskubėdami, labai kruopščiai, pavydžiai stebint kitiems 
ekspedicijos dalyviams. Kiekvienas žemės grumstelis iš kapo buvo ima- 
mas tik pincetu, šluotelėmis šluojama labai retai. Atidengtas kaulų dalis 
restauratoriai keletą kartų impregnuodavo specialiais ksilolo ir acetono 
tirpalais. Taip daryti reikėjo būtinai, nes iš arti esančių drėkinamų laukų 
atėjusi drėgmė buvo smarkiai apgadinusi kaulų liekanas ir nuo pirmo 
neatsargaus prisilietimo trapūs, minkšti kaulai tuojau pat subyrėdavo. 
Tik rūpestingai chemikalais užkonservuotą ir sutvirtintą skeletą buvo 
galima iškelti iš kapo ir net pervežti į Kabulą. 

Kiekvieną plokštelę reikėjo atsargiai nuvalyti spirito tirpalu, perpieš- 
ti ir išmatuoti. Tai buvo varginantis ir kruopštus darbas, bet Vladimiras 
Būryj su savo kolegomis jį sėkmingai atliko ir atkūrė pirmykštį kapo 
vaizdą. 


AMUDARJOJE PLIUŠKENASI DELFINAI? 

Nors kapas buvo aptiktas tada, kai visa jo įranga jau buvo, galima 
sakyti, visai išardyta, vis dėlto pagal išlikusias detales pavyko nustatyti, 
jog stačiakampė duobė buvo iškirsta kalvos šlaite, tuo metu jau apleis- 

tos šventyklos vakarinės sienos mūre. Netgi pavyko apytikriai sužinoti 
kapo duobės matmenis — 2,5 m ilgio ir 1,3 m pločio. Tuo metu, kai mes 
jau kasinėjome, duobės dugnas buvo per 2 m nuo žemės paviršiaus. Ta- 
čiau iš pat pradžių pastebėjome, jog kapas įrengtas labai primityviai — 
duobės sienos net neišglaistytos paprasčiausiu moliu. Tiesa, vietomis 
baltavo kažkokios apnašos, kurias iš pradžių palaikėme baltais dažais, 
tačiau, atidžiau pasižiūrėję, pamatėme, jog tai druskos žymės. Baltos 
dėmės kapo duobės dugne taip pat buvo ne specialaus baltinimo žymės, 
o organinių liekanų irimo pėdsakai. 

Ant kapo duobės grindų kažkada stovėjo medinis karstas, kurio dug- 
nas prie šoninių lentų buvo pritvirtintas geležinėmis sankabomis, stip- 
riai prikaltomis storom vinim. Sankabos buvo išdėstytos poromis iš abie- 
jų pusių ties skeleto galva, dubeniu ir kojų pėdomis, beje, dviejų sanka- 
bų neradome. Iš pradžių nesupratome kodėl, bet paskui prisiminiau ge- 
ležines sankabas, rastas anksčiau, kai pats kapas dar nebuvo aptiktas. 
Paėmėme jas iš restauravimo laboratorijos, sulipdėme ir pridėjome prie 
žemėje išlikusių žymių — jos puikiausiai tiko. 

Taigi medinis karstas buvo sutvirtintas geležinėmis sankabomis. Po 
to iškilo sudėtingesnis klausimas: ar karstas turėjo dangtį? Jokių me- 
džio puvenų žymių virš skeleto nebuvo aptikta, tačiau ant vinių galvučių 
ir geležinių sankabų pastebėjome audeklo pėdsakų. Mūsų restauratoriai, 
ištyrę visus fragmentus, nustatė, jog audeklo pėdsakų yra ne tik ant san- 
kabų, bet ir ant karsto dugno. Iš to akivaizdaus fakto pasidarė aišku, 
kad karstas buvo ne uždengtas užtiesalu, o į jį susuktas. 

Numirėlis karste gulėjo ant nugaros, tiesiai, veidu į viršų. Buvo iš- 
likęs tik skeletas ir papuošalai, kažkada prisiūti prie įkapinių drapanų. 
Tačiau, prieš pradėdami pasakoti apie juos, pažymėsime vieną iš pirmo 
žvilgsnio gal nereikšmingą faktą: kai archeologai šluotelėmis ir šepe- 
tukais nužarstė žemes ir išryškėjo skeleto kontūrai, pamatėme, jog kau- 
kolė kiek pakreipta į kairę. Kaip žinoma, lavonui sustingus, jo sąnariai 
nebesilanksto, taigi šiuo atveju yra pagrindo manyti, jog mirtis Žmogų 
ištiko kažkokiomis ypatingomis aplinkybėmis ir galva mirties akimirką 
natūraliai pakrypo į šoną, o žandikaulis nukaro žemyn. Tačiau kad ir 
kaip ten būtų, numirėlis gulėjo ant nugaros, rankas ištiesęs palei kūną; 
ištiestų kojų pirštų galai lietėsi. Jau niekada nesužinosime, kaip galėjo 
atsitikti, jog paskutinėmis gyvenimo minutėmis prie mirštančiojo nebu- 
vo nė vieno artimo žmogaus, kuris kaip pridera palydėtų jį į aną pa- 
saulį. O juk tai buvo gana garbingas asmuo — kape radome pustrečio 
tukstančio auksinių papuošalų. 

Savaime suprantama, kad numirėlis buvo aprengtas keliomis įkapi- 
nėmis drapanomis, apsiuvinėtomis šimtais auksinių plokštelių, tikriau 
sakant, iš jų padarytas ištisinis ornamentų sluoksnis. Drapanoms su- 
trūnijus, prisiūtos plokštelės nuslinko iš savo vietos ir liko gulėti su- 
sisluoksniavusios chaotiškai, be jokios sistemos. Brėžinyje pažymėję 
kiekvienos plokštelės vietą ant skeleto, gavome sudėtingą dekoratyvinį 
pano, kuris, deja, nepadėjo atkurti pirmykščio vaizdo. Tikrai apmaudu. 

Teko imtis sluoksninės grafikos, padaryti iš eilės keletą brėžinių ir 
juose sužymėti tik vieno kurio sluoksnio papuošalus. Nors ne viskas iš- 

ėjo kaip norėjome, bet vis dėlto pavyko bent formaliai visas auksines 
plokšteles suskirstyti į kelis sluoksnius, kuriuose ėmė ryškėti tam tikra 
įvairių papuošalų kaitaliojimosi sistema. 

Kruopštus analitinis darbas davė šiokių tokių rezultatų. Daugiausia 
aukso plokštelių buvo tarp galvos ir juosmens, todėl padarėme išvadą, 
jog gausiausiai papuošta buvo kaip tik viršutinė rūbų dalis. Be auksinių 
plokštelių, dar aptikome auksu siuvinėto audeklo auksinių siūlų. Jie buvo 
išlaikę banguotą formą, ir tai leido manyti, jog iki mūsų dienų neišlikę 
ataudai buvo arba medvilniniai, arba šilkiniai. Auksinių siūlų buvo rasta 
tik po skeletu — iš to padarėme išvadą, jog jais buvo išsiuvinėtas arba 
į karstą įtiestas patiesalas, arba greičiausiai trumpa pelerina ar ap- 
siaustas. Be to, šitų siūlų po skeletu buvo ne visur, o tiktai vietomis ir 
keliais sluoksniais. Taigi jais paprastame audekle buvo išsiuvinėti dideli 
ornamentai. Ant kai kurių auksinių siūlų buvo suverta daugybė perlų. 
Galite įsivaizduoti, kaip įspūdingai atrodė įkapės, išsiuvinėtos auksiniais 
siūlais su baltais kaip sniegas perlais, kurie sudarė sudėtingus, daugiau- 
sia augalinius ornamentus, apkraštuotus auksinėmis plokštelėmis. Ant 
šios aukso gijomis austos pelerinos, matyt, buvo prisiūtos septynios auk- 
sinės plokštelės su vienodu reljefiniu piešiniu, kuriame pavaizduotas 
klūpantis žmogus, ant pečių laikąs negyvą deliiną, o dešinėje rankoje — 
daiktą, kiek panašų į irklą. Žmogaus galva truputį pasukta į šoną, pla- 
čiame, stambianosiame veide — vos pastebima šypsena, plaukai trumpi, 
matyt, garbanoti. Liaunas juosmuo perjuostas diržu, iš po kurio šakoja- 
si taisyklingai sumodeliuotas dobilas. Už pečių nusvirę ilgi gal palmės 
lapai, o plokštės apačioje — trys skrituliukai. Delfinas pavaizduotas pa- 
lyginti realistiškai, tačiau žvynuotas kaip žuvis. Matyt, meistras gana 
miglotai vaizdavosi šį gyvūną ir padarė panašų į žuvį. Tačiau kaip tik 
iš to galima spręsti, kad papuošalo dirbėjas gyveno čia, Baktrijoje. Jūros 
tematika atminty nejučia atgaivina siužetus, susijusius su graikų ir ro- 
mėnų menu, kur delfino įvaizdžiui teikiama viena svarbiausių vietų. Ma- 
tyt, ir pati kompozicija į Baktriją atėjo iš Viduržemio jūros kraštų tai- 
komosios dailės ir buvo savaip pakeista (delfino kūnas žvynuotas). 

Plokštelės su žmonėmis ir delfinais pirmajame kape buvo rastos pir- 
mosiomis tyrinėjimo dienomis, kai dar tiksliai nežinojome, kokių laikų 
yra tasai kapas. Antikinė plokštelių tematika iš karto susiaurino chro- 
nologijos rėmus, tačiau tiksliai datuoti kapo kol kas negalėjome. Už- 
bėgdami už akių, pasakysime, jog tikslus atsakymas buvo vienoje iš dė- 
žučių, į kurias supylėme smulkias kaulų liekanas, auksinių siūlų galiu- 
kus, nedaugelio metalinių daiktų mažas nuolaužas, žodžiu, visas tas 
smulkmenas, kurioms specialiai ištirti tada neturėjome laiko. Tarp ne- 
daugelio metalinių daiktų nuolaužų buvo mažytis, dviejų kapeikų dy- 
džio, smarkiai oksidavęsis sidabrinis skrituliukas — sudilusi moneta, nu- 
kalta prieš dvidešimt amžių. Tokios monetos, nusižiūrėjus į Graikų- 
baktrų karalystės valdovo Eutidemo pinigus, buvo kalamos tais ne- 
ramiais laikais, kai Graikų-baktrų karalystė jau buvo sutriuškinta, o 
Kušanų imperija dar nesusikūrusi. 

Užiiksavę auksines plokšteles brėžinyje pagal sluoksnius, pamatėme, 
jog viršutinėje skeleto dalyje daugiausia yra stambių šešialapių rozečių, 

kurios buvo prisiūtos dviem eilėm tarsi kokia plati juosta, juosianti krū- 
tinę ir siekianti nugaros pusę. Iš viršaus ir iš apačios ši juosta buvo ap- 
vedžiota smulkiomis cilindriškomis skardelėmis. Užpakaly ant kaklo — 
auksinės dviejų masyvių liedintų gaubtų diskų pavidalo segės su kab- 
liukais ir kilputėmis. Galimas daiktas, kad būtent šiomis segėmis rūbas 
(suknelė, o gal apsiaustas) buvo susegtas iš priekio, bet tada reikėtų 
manyti, kad laidojant segės nuo krūtinės nuslinko ir atsidūrė už nuga- 
ros. , 

Taigi nustatėme, kad viršutinė drapanų dalis buvo plačia horizonta- 
lia juosta apsiuvinėta šešialapėmis rozetėmis, iš viršaus ir iš apačios 
apvedžiotomis auksinių cilindrų grandinėle. Nuo šios ornamentuotos 
juostos pečių link ėjo savotiška perpetė, apsiuvinėta trim eilėm auksinių 
trikampių plokštelių su turkiais inkrustuotais dobilais bei pusrutuliais. 
Čia taip pat buvo prisiūta keletas turkiais, lazuritais arba granatais in- 
krustuotų, smulkiais aukso grūdeliais papuoštų miniatiūrinių auksinių 
„kaspinėlių“. Viršutinės priekinės drabužių dalies papuošalų sąrašą būtų 
galima užbaigti masyvia liedinta penkialape auksine sage, inkrustuota 
turkiais ir perlais. Sprendžiant iš jos padėties po žandikauliu, ji buvo 
prisiūta iš priekio prie drabužio apykaklės. 

Dar puošnesnės buvo klostuotos rankovės. Nuo pečių iki pat ranko- 
galių jos buvo apsiuvinėtos horizontaliomis žiedinėmis juostomis, pa- 
darytomis vienur iš prisiuvinėtų auksinių „vabalėlių“, inkrustuotų tur- 
kiais ir smulkiais aukso grūdeliais, kitur iš dvigubų spiralių, trečiur iš 
keturkampių turkio akučių arba reljefinėmis rozetėmis papuoštų plokšte- 
lių. Tačiau ypač daug buvo auksinių pusmėnulių. Visas šis aukso siuvi- 
nys baigėsi horizontalia rankogalių juosta, sudaryta iš keleto eilių auksi- 
nių „vabalėlių“, cilindrų, vamzdelių. 

Be minėtų, radome ir kitokio tipo plokštelių, tačiau tik po vieną kitą, 
todėl sunku jas išsamiai apibūdinti. Prie dešiniojo peties gulėjo dvi po- 
rinės auksinės plokštelės, panašios į gėlę su nusvirusiais auksiniais dis- 
kais, tačiau, kur jos buvo prisiūtos, taip ir nepavyko išsiaiškinti. Taip pat 
sunku pasakyti, kokią funkciją turėjo nuostabus būgnelio pavidalo auk- 
so dirbinys, papuoštas ryškiai raudonų granatų, mėlynų turkių ir matinių 
saulėje blizgančių perlamutrų akutėmis. Pavyko nustatyti tik tai, jog 
smulkios apvalios auksinės plokštelės su veidų atvaizdais buvo prisiūtos 
ant pečių iš priekio, kaip ir „kaspinėlių“, apskritų rozečių pavidalo bei 
kai kurios kitos plokštelės. 

Nedaug pusmėnulio ir konuso formos plokštelių gulėjo palei kojų 
kaulus — greičiausiai jos buvo prisiūtos prie ilgų, į minkštus batus su- 
kištų kelnių. 

Remiantis šiais faktais ir stebėjimais, galima gana pagrįstai teigti, 
jog numirėlis gulėjo aprengtas ilgu rūbu, kurio krūtinė ir rankovės bu- 
vo gausiai papuoštos įvairiausiomis auksinėmis plokštelėmis. Plokšte- 
lės, rastos prie kojų pėdų, turbūt puošė rūbo apačią. 

Kartu su numirėlių į kapą buvo sudėti jo daiktai, kurie, beje, ir pa- 
dėjo įspėti palaidotojo lytį. Pirmiausia tai apvali sandariai dangteliu 
uždaryta „pudrinė“, ištekinta iš dramblio ilties (joje radome baltų su- 
kritusių miltelių, labai panašių į pudrą), taip pat pintas tualetinis krep- 

šelis su visais reikalingais kosmetikos reikmenimis. Jame buvo juodų 
žėrinčių kristalų (turbūt stibio), miniatiūrinė sidabrinė dėžutė su dang- 
teliu, papuošta smulkiai išgraviruotu augaliniu ornamentu, iš dramblio 
kaulo ištekinta dėžutė, geležinės žnypliukės su medine rankenėle, kauli- 
nis nusmailintu galu pagaliukas, skaisčiai rausvų bei baltų veido dažų 
gabalėlių. Matome, jog tai pilnas kosmetikos 
rinkinys, galintis patenkinti patį reikliausią ne 
tik senovės, bet ir šiuolaikinių dabišių skonį. 
Mūsų spėliones patvirtino antropologai, nu- 
statę, jog tai jaunos, maždaug 30 metų am- 
žiaus moters kapas. 

Ant mirusiosios kaklo buvo auksinė suvyta 
grandinėlė su labai paprasta sagtele — du vie- 
nas į kitą įstatyti cilindrai, sutvirtinti auksine 
vinute. Kasinėjant kapą, ši sagtelė buvo rasta 
priekyje — matyt, laidojant karstas smarkiai 
lingavo, ir grandinėlė nuslinko į priešingą pu- 
sẹ. 

Plaukai pakaušyje buvo prismeigti smeig- 
tuku su auksine galvute, papuošta perlu ir nu- 
linkusiais auksiniais lapeliais; dešinėje ausyje 
karojo masyvus, maždaug 20 g, auksinis laivės 
pavidalo auskaras, tikriau sakant, klipsas, gau- 
siai papuoštas smulkiais aukso grūdeliais, or- 
namentuotas auksinėmis prilituotomis juoste- 
lėmis ir savo forma be galo panašus į analo- 
giškos formos auskarus, rastus skitų kapuose 
Pietų Rusijoje. Vargu ar kada nors sužinosime, 
kodėl kape buvo tik vienas auskaras. Antrasis 
galėjo būti pavogtas laidojant. 

„Dama ‘su pudrine“ Ant mažojo kairės rankos piršto buvo už- 

mautas smarkiai apsitrynęs kuklus auksinis 
žiedelis, papuoštas paprastu rutuliuko ir dviejų migdolų ornamentu. Pa- 
lyginus su kitais tikrai prašmatniais papuošalais, šis žiedelis atrodo labai 
paprastas, kasdieniškas. Greičiausiai, užmautas ant piršto, jis jau nieka- 
da nebuvo nuimamas. Beje, šis, rodos, kuklus radinys labai iškalbingai 
„Ssuspindo“ vėliau, kai kitame kape buvo rasta tiksli jo kopija. 

Simtai, tūkstančiai įvairiausių specialiose formose išspaustų arba iš- 
lietų plokštelių, be abejonės, liudija, jog būta meistrų juvelyrų, kurie 
nuolatos darbavosi savo dirbtuvėse. Dar subtiliau ir kruopščiau turėjo 
dirbti akmens raižytojai, kurie iš visokių akmenų nutekindavo kartais 
tiesiog miniatiūrines akutes. Matyt, būta tam tikros kooperacijos, t. y. 
vienoje dirbtuvėje, po vienu stogu dirbdavo kelių specialybių meistrai, 
pirmiausia juvelyrai ir akmens raižytojai. Juk kiekvienam inkrustuotam 
papuošalui reikėjo išpjauti ir nušlifuoti tam tikros formos ir dydžio aku- 
tę, o tai padaryti gali tik keli meistrai, dirbdami kartu. 

Ginčydamiesi, abejodami ir spėliodami, tyrėme šį kapą, kol faneros 
namelyje, kur diena iš dienos triūsė archeologai, atsitiko nepaprastas 
įvykis. Nenuorama Čary statė virš kapo namelį, impregnavo chemika- 
lais skeleto kaulus, valė auksinius papuošalus, žodžiu, buvo visų galų 
meistras. Deja, paskui susidarė situacija kaip prastame detektyviniame 
romane. Kartą Čary paprašė cigaretės jauną inspektorių Arefą. Šis pa- 
davė visą pakelį. Po valandos Arefas pats panoro rūkyti ir paprašė Ča- 
ry grąžinti cigaretes. Atsiėmęs pakelį, inspektorius atsisėdo nuošaliau ir, 
traukdamas cigaretę, netyčia pastebėjo, jog už permatomo aplanko už- 
kritęs žiupsnelis tabako. Į akis krito ir melsvas krislelis. Atsargiai išbė- 
ręs tabaką į delną, pamatė kruopelytę turkio, labai panašią į tas, kurio- 
mis inkrustuoti auksiniai papuošalai. Buvo skubiai sušauktas pasitari- 
mas, ir netrukus Čary jau traukė iš savo kišenių viską, ko turėjo prisidė- 
jęs. Aš dar maniau, jog, be įprastų daiktų, ten daugiau.nieko nebus, bet 
kur tau, mūsų apsukruolis išėmė ir padėjo kelias auksines plokšteles, 
perlų, turkio akučių. Po „kolekcionieriaus“ pagalve radome smulkių auk- 
sinių papuošalų. Čary gėdingai išvijome, o pamoka išėjo mums į naudą. 
Teko iš pagrindų peržiūrėti visą radinių registravimo ir saugojimo sis- 
temą. Dabar, baigiantis kiekvienai darbo dienai, visi kape rasti papuo- 
šalai būdavo kruopščiai aprašomi, įtraukiami į protokolą, registruojami. 
Pavargę, išalkę, sušalę archeologai, užuot skubėję į šiltus namus, po 
keletą kartų skaičiuodavo dešimtis, o dažnai ir šimtus vienodų auksinių 
plokštelių. Labai dažnai smulkios, kapeikos dydžio plokštelės nepaste- 
bimai sukibdavo viena su kita, iš dviejų pasidarydavo . viena, ir suma 
nebesutapdavo, o juk neretai tekdavo perskaičiuoti net tris keturis šim- 
tus plokštelių. 


BAKTRIJOS PRINCESĖ 


Kai aprimo susižavėjimas „auksiniu“ kapu, vėl pradėjome toliau ka- 
sinėti senovės šventyklą Tilia Tepėje. Lapkričio 18-ąją tranšėjoje, iškas- 
toje palei šiaurinį tvirtovės fasą, pasirodė metalinio indo vainikėlis, o 
kartu ir viltis rasti antrą kapą. Tačiau po dienos — lapkričio 20-ąją — 
man vėl teko išvykti į Kabulą, kur tęsėsi kušanistų seminaras. Jo dele- 
gatus supažindinau su auksiniais radiniais. Pirmoji reakcija buvo gana 
santūri, tik prancūzų archeologų misijos direktorius Polis Bernaras, 
nuoširdžiai mane pasveikinęs, tarė: „Viktorai, aš jau penkiolika metų 
kasinėju Aichanumą, tačiau dar nesu aptikęs nė vieno neišplėšto kapo“. 

Lapkričio 24 d. vakare grįžau į Šibirganą, o kitą rytą kartu su Abdul 
Chabibu pradėjome tyrinėti metalinį indą, kyšantį tranšėjos krašte. Atsi- 
tiktinai suradus pirmąjį kapą, buvo netyčia suardyta kapo duobė, ir mes 
daug ko negalėjome sužinoti, todėl dabar, pasimokę iš to liūdno patyri- 
mo, elgėmės labai atsargiai. Pirmiausia tranšėjos paviršiuje, virš meta- 
linio indo, kruopščiai nuvalėme aikštelę, kurioje išryškėjo stačiakampė 
„dėmė“, spalva ir sūdrumu skirtinga nuo kitos žemės. Nusprendę jog 
„dėmė“ — tai galima kapo duobė, ėmėme atsargiai kastis palei jos kraš- 
tus, nuimdami sluoksnį po sluoksnio purios, su medžio puvėsių gaba- 

liukais susimaišiusios žemės. Maždaug 1,5 m gylyje pasirodė karsto vir- 
šus ir pirmieji auksiniai bei sidabriniai diskai. Pagaliau maždaug 2 m 
gylyje išvydome kapo duobės dugną, apsitraukusį plonu balkšvu sluoks- 
niu, kurio paviršiuje vietomis pastebėjome juodas ir rausvas dėmes. Tai 
greičiausiai buvo organinių liekanų irimo produktai. 

Pirmą kartą akivaizdžiai pamatėme, kaip buvo įtaisomi kapai Tilia 
Tepėje. Kadangi kapas buvo rastas Abdul Chabibo ruože, nusprendėme 
pirmumo teisę kasinėti suteikti jam, tuo labiau, kad jau žinojome, koks 
jis archeologas. Mūsų ekspedicijoje Abdul Chabibas pradėjo dirbti 1970 
m. Prieš tai maždaug dvejus metus mokėsi Kijeve ir Sankt Peterburge 
(Leningrade), tačiau dėl šeimyninių aplinkybių turėjo grįžti namo į Af- 
ganistaną, pradėjo dirbti Afganistano archeologijos institute ir netrukus 
buvo pasiųstas į mūsų ekspediciją. Pirmąkart kasinėti jis atvyko į Bal- 
cho apylinkes. Tuomet gyvenome smėlynuose ant senovės paminklo, di- 
džiulėje brezento o LC Abdul Chabibas atvažiavo su baltais iš- 
krakmolytais marškiniais, madingu kaklaraiščiu, išlygintomis kelnėmis 
ir išblizgintais batais. Kas yra lauko archeologija, jis žinojo daugiausia 
iš žurnalų bei knygų ir kaip visi romantikai manė, kad archeologai vos 
ne kasdien iš žemės ką nors iškasa: baltą kaip sniegas statulą, dailų 
indą, auksinių monetų lobį. Aišku, iš tiesų būna kitaip: vandenį reikia 
vežti daugelį kilometrų, duona sužiedėjusi, o dešimtys darbininkų, kas- 
dami žemę tik retkarčiais išrausia kokių neišvaizdžių indų šukių ir savo 
kastuvais kelia gailių dulkių stulpus. Darbas sunkus ir nuobodus. Nors 
savo dešimtvietėje palapinėje naujokui davėme pačią geriausią vietą, iš 
pradžių jis jautėsi gana nejaukiai. O tą dieną, kai daugiau kaip parą 
siautėjo smėlio audra, jo romantinės iliuzijos žlugo galutinai. Atrodė, 
jog atėjo tikra pasaulio pabaiga — virvių prilaikoma palapinė drebėjo, 
žemę tarytum amžiams aptraukė neperregima dulkių migla. Audrai nu- 
rimus, Abdul Chabibas persirengė darbiniais drabužiais, ir štai jau dau- 
gelį ekspedicijos sezonų kartu su mumis dalijosi visais gyvenimo lauke 
sunkumais. Netrukus jis pasirodė turįs nemažų gabumų, ypač gerai va- 
lydavo smulkius archeologijos objektus ir kasmet įgydavo vis daugiau 
patirties. Ir štai dabar Abdul Chabibui patikėjome pačiam išvalyti „auk- 
sinį“ kapą. Tai jis atliko pavydėtinai profesionaliai ir meistriškai. Buvo 
ramus, tvirtas, labai kritiškai žiūrėdavo į visokius patarėjus, kaip moks- 
lininkas liko savarankiškas ir sėkmingai užbaigė patikėtą darbą. 

Tačiau grįžkime prie antrojo kapo tyrinėjimų pradžios. Paaiškėjo, 
jog duobė buvo iškasta tuo metu jau apleistos kalvos šlaite. Jos gylis bu- 
vo maždaug 2 m, dugnas — išlygintas, o karstas tikriausiai nuleistas 
virvėmis. Kuopdami žemes kapo duobėje, pastebėjome medžio puvenų 
sluoksnį, nuo duobės viršaus siaurėjančiu konusu einantį žemyn iki pat 
karsto. Paaiškėjo, jog tai supuvusi medinė perdanga, kuri, slegiama už- 
piltos žemės, įgriuvo. Tad galima manyti, nuleistas į kapo duobę karstas 
nebuvo užpiltas žemėmis, o užmūrytas tuščiavidurėje kameroje. Todėl 
virš kapo duobės ir buvo padaryti kyšuliai, ant jų sudėtos medinės per- 
dangos pliauskos, o paskui jau užpilta žemėmis. Praėjus gana daug lai- 
ko, supuvęs perdenginys įgriuvo, žemės susmuko į kapo kamerą, o il- 

Kabulo „dangoraižiai“ ant kalno šlaito 


Viduramžių tvirtovė Afganistane 


Tokioje Kabulo krautuvėlėje gali aptikti ir senkapiuose iškastų Baktrijos senienų 

Nuristanas, arba vadinamasis Kafiristanas. Chapu kaimas Bašgalo slėnyje 

Dailiai išdrožinėtas langas Kamdešo kaime 
(Bašgalo slėnis, Kafiristanas) 


Medinis raitelis iš Nuristano 


X A r B 
s ks = 
14 4 ss +++ 
+ AL 
—————— 


ko 


dama E EE -E 


Nuristano medžio drožiniai 


Sidabro taurė su geležiniu pastovu. Iš tokių 
taurių gerdavo kafirų didikai 


Mirusiojo figūra iš Chitralio Medinė sėdinčios moters figūra iš Kafiristano 

Tiltas Alingaro slėnyje Kafiristane 


Rituališkai palaidotos avies kape rastieji griaučiai ir indai 


Piešiniais išgražinti 


Mundigako 


Ornamentuotas 
Tepės 


indas 


Sortugajuje rastas dubuo, II tūkstantm. pr. m. e. 


Urna su vaiko palaikais iš Sortugajaus. II tūkstantm. pr. m. e. 


Sidabro taurė. 3-0jo a. pr. m. e. Baktrijos auksakalių dirbinys 


Fulolo lobio auksiniai indai 


Sidabro medalionas su kovos 
drambliu. Graikų-baktrų kara- 
lystės auksakalių dirbinys (2- 
asis — 1-asis a. pr. m. e.) 


Graikų-baktrų karalystės valdovo 
Eukratido (175—156 m. pr. m. e.) 
tetradrachma 


Auksuotas sidabro medalionas iš 
Aichanumo (3-asis a. pr. m. e.) 

Jaunuolio statulėlė iš Aichanumo 
(3-asis — 2-asis a. pr. m. e.) 


Bareljefas, akmens skulptūrų fragmentai ir indas iš Aicha- 
numo 


Dramblio kaulo dirbiniai iš Begramo 


Mėnulio dievas. Tapybos fragmentas iš Bamijano Budos 
nišos. (5-asis m. e. a.) 


Marmuro skulptūra Kabulo nacionaliniame muziejuje 


Kušanų karaliaus Vimos Kadfizo auksinės monetos aversas ir reversas (2-asis m. e. a.) 


Kušanų karaliaus Kaniškos varinė moneta. Aversas: karalius prie altoriaus; reversas: 
Mėnulio dievas Mao. (2-asis m. e. a.) 


At Čaparo tvirtovės sienų ir bokštų griuvėsiai 


Achemenidų laikų pilies griuvėsiai, vadinamoji Apskritoji pilis Kutlug Tepėje 


Dašly-3. Buvusių rūmų vidinio kiemo bendras vaizdas, centre — stratigrafiniai atlikuonys 


I kapas — „DAMA SU PUDRINE“ 


Lied Li 


Archeologai tyrinėja pirmąjį Ti- 
lia Tepės kapą 


Auksinės prisiuvamosios plokš- 
tės —, „žmogus su delfinu“ 


Turkiais inkrustuoti prisiuvamie- 
ji blizgučiai 


Kiti pirmajame kape rasti papuo- 
šalai 


II kapas — „BAKTRIJOS PRINCESĖ“ 

Taip atrodė ką tik atkastas an- 
trasis Tilia Tepės kapas 


Auksiniai prisiuvamieji blizgu- 
čiai — „avinų galvutės“ 


- 
o — 


+ 
L 
las) 
> 
v) 

*0 
2 
(5) 
"o 
Y) 
(as) 
o 
m 
> 
las 
1 
ias] 
-r 
x 
i- 
>U 
= 
“o 
ba 
eT) 


atvaizdas 
pakabučiai 


antspaudėlio 


galvos 


žiedo 


A 
D 
53 
3 
= 
a. 
Y) 
-— 
E 
= 
V) 
-v 
o) 
a. 
a 
-— 
(e9) 
— 
© 
uv) 
a] 
© 


spaudas — Atėnės 
„valdovas ir drakonai“ 


Aukso 
Auksiniai 


Auksinės figūrinės chalato sąsa- 
gos —„amūrai ant delfinų“ 


Turkiais inkrustuotos aukso apy- 
rankės 


Aukso žiedas su brangakmenio 
akute 


III kapas — KARALIUS AR KARALIENE? 


Ant krūtinės segėta aukso sagtis 
—„karžygys“ 


Lietinės aukso apykojės 


Smeigtukų auksiniai antgaliai 
(geroji ir atvirkščioji pusė) 


Romos imperatoriaus Tiberijaus 
moneta (aversas) 
Tos pačios monetos reversas 


Auksiniai prisiuvamieji blizgu- 
čiai-rozetės 


Auksinis kosmetikos indelis 


Auksiniai indai o A A 


Auksiniai segtukai —,,„amūrai 
ant deliinų“ 


Gema-intalija su kuproto jaučio 
atvaizdu 


Auksiniai prisiuvamieji skritulė- 
liai su kilputėmis 


Dramblio kaulo šukos 
Auksinis antkaklis 


Auksiniai sandalų padai 


IV kapas — „IS KELIONIŲ TOLIMŲ SUGRĮZĘS“ 


Taip atrodė ką tik atkastas ketvirtasis Tilia Tepės kapas 


Auksinis diržas, rastas ketvir- 
tajame kape 


Diržo detalė 

Durklas su auksine makštimi 


To paties durklo koto viršus su 
meškiuku, įsikandusiu vynuogie- 
noją 


Makšties fragmentai 


Auksinis falaras — „ilsintis gri- 
fas“ 


Tikriausiai šitaip prie avino figūrėlės buvo pritaisytas medžio modelis 


Auksinė archaro (kalnų avino figūrėlė) 

Auksinė pektoralė su kamėja 


Pektoralės kamėja 
Pektoralės sąsaga 


Auksinis falaras — susirangęs 
fantastinis žvėris 


Auksinė fiala 


Apavo sagtys, kuriose pavaizduotas drakonų traukiamas karo vežimas 

Strėlių antgaliai 


Auksinis antgalis su panteros 
atvaizdu 

Prisiuvamieji drabužių blizgučiai 
— aštuonialapės rozetės 

V kapas — „PASLAPTINGOJI 
PELENĖ“ 


Iš aukso vielos padaryta apyran- 
kė su septyniais = pakabučiais 
(vieno pakabučio likusios tik au- 
selės) 


Chalcedono intalija su grifo at- 
vaizdu 


Intalija su skrendančios Nikės 
atvaizdu 


Aukso vėrinys, kurio karuliai 
inkrustuoti turkiais ir granatais 


Auksiniai klipsai su inkrustuoto- 
mis turkių širdelėmis 


VI kapas — „SKITŲ KARALIENĖ“ 


Auksinis karalienės skeptras 


Auksiniai galvos pakabučiai 

Auksinės sąsagos, kuriose pa- 
vaizduota meilės scena 


Dekoratyvinis diskas (?) 


ni ja Auksinė moneta — medalionas, 
nukaldinta Baktrijoje pagal Par- 
tų karaliaus monetų pavyzdį 


Auksiniai galvos smeigtukai 


Aukso karūna 


Turkiais inkrustuotų aukso karolių vėrinys 


Bronzinis veidrodis su dramblio kaulo rankenėle. 


Stiklinis flakonas. 


Partų karaliaus Fraato IV sidabrinė moneta. Barzdoto karaliaus atvaizdo apačioje iškalta 
kario galva su plačiakraščiu šalmu. Spėjama, jog tai klajoklių juedžų vadas Sapaleizesas. 


Penkialapė rozetė 


Sidabriniai flakonai 


Knygos autorius (dešinėje) su 
kolega T. Chodžanijazovu. Ant 
stalo išdėlioti ketvirtojo kapo 
radiniai 


gainiui ir pačią įgriuvą vandens srautų sąnašos visai sulygino su kalvos 
paviršiumi. 

Karstas buvo sukaltas iš plačių lentų, o jo dugnas prie šoninių siene- 
lių pritvirtintas geležinėmis vinimis prikaltomis geležinėmis sankabo- 
mis. Pirmajame kape neradome jokių žymių, jog būta dangčio, todėl la- 
bai kruopščiai ėmėmės valyti karsto viršų. Tačiau vietoj numanomo su- 
puvusio dangčio liekanų aptikome tiktai plonų sidabrinių ir auksinių 
diskų su skylutėmis šone. Palyginę šiuos ir kitus faktus, padarėme iš- 
vadą, jog diskai buvo prisiūti prie užtiesalo, į kurį buvo susuktas kars- 
tas. 

Be to, yra pagrindo manyti, jog pats karstas, bent jau galvūgaly bei 
kojūgaly, buvo apteptas storu gipso sluoksniu ir tik paskui apdengtas 
užtiesalu. Matyt, jis buvo be dangčio, ir mirusiąją dengė tik plonas auk- 
siniais bei sidabriniais diskais papuoštas užtiesalas, vinimis prikaltas 
prie karsto viršaus. 

Mirusioji gulėjo ant nugaros, tiesiai, galva į šiaurę, veidu į viršų. 
Skeletą valyti pradėjome nuo kaukolės. Toje vietoje, kur galėjo būti gal- 
vos apdangalas, aptikome chaotiškai išsibarsčiusių kūgio formos auksi- 
nių plokštelių su laisvai ant vielelės kabančiais auksiniais diskais. Bai- 
gẹ valyti galvūgalį, pastebėjome, kad plokštelių, tankiai aplipusių kau- 
kolės viršų, sluoksnis siaurėja, sudarydamas kūgio formos galvos 
apdangalo kontūrus. Taip nerūdijantis taurusis metalas leido po dau- 
gelio šimtmečių rekonstruoti seniai supuvusio aukšto, tiaros tipo galvos 
apdangalo formą. |, 

Manoma, kad kūgio formos galvos apdangalai buvo būdingi skitams. 
Tai patvirtina ir kasinėjimų duomenys. Su smailiaviršėmis kepurėmis 
skitai pavaizduoti Behistūno uolos, Persepolio rūmų reljefuose, taip pat 
Amudarjos lobio auksinėse plokštėse, ant indų iš Kul Oby bei kituose 
Senovės Rytų dailės paminkluose. Plokštėmis apsiuvinėta tiara vaini- 
kuotas kušanų princas, kurio akmeninę statulą archeologai rado Mat- 
hure. Panašios formos galvos apdangalus nešiojo partų valdovai — to- 
kie jie pavaizduoti monetose. Ir kušanai, ir partai buvo susiję su klajokliais, 
todėl kūgio formos galvos apdangalai, galimas daiktas, yra dar senes- 
nių klajokliškų skitų tradicijų tolimas atgarsis. Pagaliau Chalčajane, Uz- 
bekistano pietuose, buvo atkasti rūmai su skulptūriniu frizu, kuriame pa- 
vaizduotas valdovas su kūgio formos galvos apdangalu. Iš pateiktų 
pavyzdžių matome, jog aukšta kūgio formos kepurė yra valdžios simbo- 
lis — visur su ja vaizduojamas valdovas. Taigi kūgio formos tiara ant- 
rajame kape greičiausiai rodo, kokia garbinga ir didi buvo velionė. Ką 
gali žinoti, gal ji sėdėjo soste kaip ir Chalčajano valdovas? Jai valdingai 
pasukus galvą, suskambėdavo dešimtys auksinių tiaros diskų. 

Valant kaukolę, paaiškėjo, kad jau labai seniai įgriuvusi kapo per- 
danga smarkiai apgadino veido kaulus ir kad kaktikaulis prie kairio- 
sios akiduobės giliai įskilęs. Iš abiejų pusių ties smilkiniais po purios 
grumstuotos žemės sluoksniu aptikome du vienodus plaukų smeigtukus. 
Abu jie turi bronzinius nusmailintus kotelius, priešingi galai papuošti 
auksinėmis perlais nusagstytomis disko formos galvutėmis su kūgio for- 
mos iškiluma, centre papuošta turkio akute. Disko plokštumoje nuo kū- 

gio pagrindo iki jo viršūnės ratu kyla auksinės vielelės, nusagstytos per- 
lais ir smulkiais aukso grūdeliais. Ant šio savotiško pumpuro laisvai ka- 
bo vielelėmis pritvirtinti diskai ir stambus pusmėnulis, kurio galuose taip 
pat karo auksiniai diskai. Plaukai, sušukuoti po tiara ir iš priekio pri- 
smeigti tokiais smeigtukais su tilindžiuojančiais diskais bei pusmėnu- 
liais, reikia manyti, atrodė labai įspūdingai. 

Valydami giliau, po plaukų segtukais aptikome pakabučius — tikrą 
senovės meistrų meno šedevrą. Abdul Chabibas ryžtingai, bet kartu ir 
be galo atsargiai žemės grumstelius šepetėliu šlavė į bertuvėlę ir pylė 
ant fanerinės planšetės. Jo padėjėjas, vietinis darbininkas, tas žemes dar 
kartą perleisdavo per savo rankas, sumaigydamas kiekvieną grumstelį, 
kad įsitikintų, ar neliko ten kokio nepastebėto papuošalo. Dar vienas 
mostelėjimas šepetėliu —ir išvydome nuostabų žmogaus veidą, išlietą 
iš tauriojo metalo. Paaiškėjo, kad abipus mirusiosios galvos nuo tiaros 
iki smilkinių kabojo sunkūs iš aukso nulieti pakabučiai su vienodais dvi- 
pusiais atvaizdais, kuriuos mes sąlyginai pavadinome „valdovas ir dra- 
konai“. Kiekvieno pakabučio centre frontaliai pavaizduota žmogaus fi- 
gūrėlė. Veidas bejausmis, siauromis tarsi lūšies akimis, kurias pabrėžia 
plonos antakių linijos. Virš tarpuakio susimetusi storoka kaktos raukšlė 
per vidurį papuošta indams būdingu tašku. Tiesi, į galą kiek platėjanti 
su paryškintomis šnervėmis nosis, siaura burna, atsikišęs valingas 
smakras rodo, jog tai valdingas ir rūstus valdovas. Bet štai iš po dul- 
kių sluoksnio ant figūrėlės galvos išryškėja miniatiūrinė laiptuotų pira- 
midėlių pavidalo karūna, inkrustuota turkiais ir lazuritais, ir jokių abe- 
jonių nebelieka — čia tikrai pavaizduotas valdovas. 

Iš po karūnos abipus veido krenta vešlūs plaukai, perskirti į sruogas. 
Kaklą puošia antkaklis, žemiau jo matyti marškiniai uždara apykakle. 
Ant marškinių trumpas durtinys, per ploną taliją sujuostas diržu, iš po 
kurio plačiai į šonus styro klostuoti skvernai. Durtinys ant krūtinės stan- 
džiai aptempęs juosmenį; rankos atmestos į šalis, plaštakos sugniaužtos, 
o plačios klostėtos rankovės baigiasi siaurais rankogaliais. Iš po dur- 
tinio iki kulnų krenta stilizuotas puošnus sijonas, pagražintas stambiais 
migdolo pavidalo turkių intarpais. 

Abipus valdovo pavaizduotos vienodos sparnuotų fiantastiškų, pana- 
šių į drakonus būtybių figūros, gausiai inkrustuotos turkiais ir grana- 
tais. Raguoti, tačiau arklianosiai snukiai plačiai pražiotais dantingais 
nasrais, išryškintais skruostų raumenimis ir piktai priglaustomis ausi- 
mis atrodo tikrai baisiai. Riesti sprandai, papuošti pašiauštais karčiais, 
padarytais iš turkinių migdolų, jungiasi su neįtikėtinai išlenktais atgal 
kūnais. Trumpos priekinės letenos su turkių kanopomis remiasi į plačiai 
išskėstų valdovo rankų kumščius. Užpakalinės pabaisų kojos nenatūra- 
liai atsuktos į priešingą pusę, tarp jų prakišta ilga uodega, kur raitosi 
po pilvu. Nuo apatinio šios sudėtingos kompozicijos krašto karo įvijos 
auksinės grandinėlės, kurios sudaro ažūrinį tinklą, papuoštą auksiniais 
diskais ir figūrinėmis brangakmeniais inkrustuotomis rozetėmis. Figū- 
rėlės galvą vainikuojanti karūna baigiasi žiedeliu, per kurį pakabučiai 
greičiausiai buvo prisegti prie galvos apdangalo, tai yra prie anksčiau 
aprašytosios tiaros. 

Šitokia tikrai teminė auksinių pakabučių iš antrojo kapo kompozi- 
cija. Tema „valdovas — drakono nugalėtojas“ labai paplitusi senajame 
Vakarų Azijos mene, ypač senovės Luristane (Iranas). Panaši tema ži- 
noma ir Senovės Graikijos mene. Nuodugniau nenagrinėdami konkrečios 
aptariamojo siužeto kilmės, aptarsime būdingiausias pakabučių „valdo- 
vas ir drakonai“ ikonografijos bei stiliaus ypatybes, o pirmiausia val- 
dovo karūnos formą. Nei senovės Graikijoje, nei Romoje karūnų nebuvo, 
tik diademos. Matyt, jų nebūta ir pačioje Baktrijoje, bent jau Graikų- 
baktrų karalystės laikais. 

Kai iš po žemių sluoksnio pasirodė valdovų karūnos laiptuoti dante- 
liai, pirmiausia pagalvojome, jog tai Sasanidų tipo karūna. Iš tikrųjų 
Sasanidų laikų (IV—VI m.e.a.) meno paminkluose matome daugybę 
valdovų, vainikuotų laiptuotomis karūnomis. Todėl net pradėjome būgš- 
tauti — ar tik, ko gero, nebūsime atkasę šio palyginti vėlyvo Sasanidų 
laikotarpio kapus. Mat dar tiksliai nežinojome, iš kurio Afganistano se- 
novės istorijos periodo yra Tilia Tepės kapai, nors ir tikėjomės, kad jie 
yra pirmųjų Kušanų valdovų, nes Baktrija buvo Kušanų imperijos bran- 
duolys, o Tilia Tepė yra Baktrijos centre. 

Gali pasirodyti, jog į šį klausimą lengviausia atsakyti panagrinėjus 
numizmatikos vadovus, kuriuose galima rasti monetose pavaizduotų ku- 
šanų valdovų. Tačiau, peržiūrėjus atitinkamus katalogus, paaiškėjo, jog 
tokio tipo karūnų ten nėra. Užtat panašios formos karūnų esama se- 
nesnio iranėnų, tai yra Achemenidų, laikotarpio meno paminkluose. 

Šiuo atžvilgiu mums be galo padėjo vadinamasis Amudarjos lobis, 
kurio beveik detektyvinė atradimo istorija iki šiol tebėra mįslė. Labiau- 
siai įtikima tokia versija: praėjusio amžiaus pabaigoje trys Bucharos 
pirkliai, keliaudami iš Vidurinės Azijos į Pakistaną per Afganistaną, 
sustojo poilsio dešiniajame Amudarjos krante, Kobadiano miestelyje, 
kur iš vietinių gyventojų įsigijo senoviškų auksinių daiktų kolekciją. 
Pasak radėjų, aukso dirbiniai buvo aptikti, kai vanduo paplovė ir apardė 
Amudarjos kranto dalį. Kelionėje pirklių karavaną apiplėšė plėšikai. 
Anglų pasienio pareigūnai padėjo daugelį pavogtų daiktų atgauti, ir pa- 
galiau pirkliai sėkmingai atvyko į Ravalpindžio miestą, kur didžiąją 
lobio dalį pardavė anglų archeologijos tarnybai. Galiausiai kolekcija at- 
sidūrė Britų muziejuje, kur tebėra ir dabar. 

Iki šiol tiksliai nežinoma, iš kur tas lobis. Dar visai neseniai many- 
ta, jog jis buvo rastas Tachti Kuvado (Pietų Tadžikistanas) piliakalnyje, 
kurio paviršius baisiai išraustas vietinių lobių ieškotojų. Tačiau prieš 
keletą metų archeologai Tadžikistane, kasinėdami vadinamojo Akmeni- 
nio piliakalnio šventovės liekanas, surado labai meniškų antikos juvelyrų 
dirbinių, kažkuo panašių į Amudarjos lobio kolekciją. Po kiek laiko tik- 
riausiai paaiškės Amudarjos lobio puikiosios kolekcijos kilmė, tačiau 
jau ir dabar galima sakyti, kad kai kurie jos juvelyriniai dirbiniai labai 
artimi Tilia Tepės įkapėms. Pavyzdžiui, Amudarjos lobyje yra auksinė 
statulėlė Žmogaus, kurio karūna lygiai taip pat dantyta kaip ir su dra- 
konais kovojančio valdovo. Specialistų nuomone, Amudarjos lobio ka- 
rūna yra iš Achemenidų laikotarpio, vadinasi, ją galima laikyti dar vė- 
lesnių, taigi ir pirmųjų Kušanų, karūnų prototipu (beje, toks yra paka- 

butis „valdovas ir drakonai“). Vėliau, Didžiųjų Kušanų Imperijos laikais, 
jos valdovai atsisakė „persiškų“ karūnų, todėl ant daugybės Kušanų mo- 
netų matome įvairių formų karūnas, galiausiai net panašias į klajoklių 
kepures, bet ne dantytas — Achemenidų tipo. Įdomu, jog tarp Amudar- 
jos lobio daiktų yra dvi auksinės statulėlės — stovintys vyrai, apsi- 
repgę sujuostais durtiniais ir dar apsisiautę kažkokiais ilgais drabu- 
žiais, savotiškais chalatais, kurių skvernai smulkiai išgraviruoti, imituo- 
jant arba kailio apvadus, arba prisiūtus auksinius papuošalus. 

Atidėję klausimą, iš kur senovės Baktrijos juvelyrai pasisavino su dra- 
konu kovojančio valdovo idėją, paminėsime vieną tikrą faktą, būtent: 
Rytuose (Iranas) ir Europoje (Graikija, Roma) gyvuliai atgal atsukto- 
mis kojomis buvo vaizduojami be galo retai. Užtat šios būdingos vaizda- 
vimo manieros ištakos netikėtai mus nuveda į klajoklių skitų pasaulį, kur 
gyvūnų su atgal atsuktomis kojomis atvaizdai ne retenybė, o priešingai, 
labiausiai paplitę. 

Vėliau mes dar grįšime prie šios tikrai neatsitiktinės ypatybės, o da- 
bar pakalbėsime apie kitką. 

Valdovo veido (galbūt portreto) bruožai būdingi tam tikram etniniam 

nius portretus pirmųjų Kušanų laikotarpio rūmuose Chalčajane. Būtent 
čia svarbiausiose skulptūrose matome panašius, jei ne tokius pačius 
antropologinius tipus: labai atsikišusi antakinė kaktos dalis, sustorėji- 
mas virš tarpuakio — visi būdingi valdovo atvaizdo ant Tilia Tepės pa- 
kabučių bruožai. Savo ruožtu, spėjama, jog Chalčajano rūmų portretai 
artimi monetose iškaltam pirmojo Kušanų princo Herajaus atvaizdui, 
kurio profilis esminėmis detalēmis,— bent jau taip manoma,— sutampa 
su Chalčajano skulptūrų tipu. Specialistai dar turės išsiaiškinti, kiek pa- 
grįsta ši visiškai įtikima prielaida, o mums svarbus bendras Chalčajano 
ir Tilia Tepės atvaizdų panašumas. 

Turint omeny, jog kape, apie kurį dabar kalbame, buvo palaidotas tik- 
rai įžymus asmuo, galbūt besirandančios dinastijos vietinė valdovė, natū- 
ralu, kad juvelyras, gavęs užsakymą padaryti pakabutį, vaizduojantį su 
drakonu kovojantį valdovą, pavaizdavo valdovų elitui būdingus etninius 
bruožus. Juvelyras pavaizdavo mongolidiško tipo veidą, todėl jau ga- 
lima spėti, kokios kilmės buvo vietinė dinastija, kurios karaliai palaidoti 
šeimos nekropolyje ant Tilia Tepės. Taip pat galima sakyti, kad pakabu- 
čiuose įkomponuotas portretas yra tikrai gyvenusio valdovo atvaizdas. 

Kiek užbėgdami į priekį, pažymėsime, kad šie kapai yra atsiradę tuo 
metu, kada Baktriją užplūdo daugybė klajoklių genčių, kurioms vadova- 
vo Kušanų genčių sąjunga, kažkada klajojusi stepių platybėse netoli da- 
bartinės Mongolijos ir Kinijos. Matyt, mongolidiško tipo žmonės tuo 
metu ir valdė senovės Baktriją, nors visas kraštas nuo amžių laikėsi ry- 
tų iranėnų tradicijų. 

Daugiau šios prielaidos įrodymų radome kiek vėliau, valydami kau- 
kolės apačią: apatinis žandikaulis „nuo ausies ligi ausies“ buvo parištas 
auksine juosta. Pavyko nustatyti, jog tai speciali pažandės juosta, kuria 

buvo parišamas apatinis žandikaulis, kad mirties akimirką neatsivėp- 
tų — laidojimo paprotys, kurio iki šiol tebesilaiko daugelis tautų. Išilgai 
juostos išsibarsčiusios gulėjo auksinės gėlytės su diskais, kurios grei- 
čiausiai buvo siūlais prisiūtos prie pažandės juostos; tai iš dalies liudijo 
ir daugybė skylučių, pradurtų pažandės juostos kraštuose. Nuėmę juos- 
tą ir išsibarsčiusias auksines gėlytes, truputį giliau ir Žemiau aptikome 
auksinę sparnuotos moters figūrėlę. Jos galva atsukta trim ketvirčiais, 
su aukštu kūgio formos turbanu, iš po kurio krenta tiesūs plaukai. Kak- 
las trumpas, liemuo perjuostas kryžmai, turbūt diržais, tarp kurių atsi- 
kišusios nedidelės kūgio formos krūtys su ryškiais speneliais. Laibas juos- 
muo pabrėžia apvalų pilvą ir plačius klubus, apjuostus standžiai susuktu 
diržu, nuo kurio žemyn prie kojų lengvai krenta klostuoti rūbai, apačioje 
suraukti stambiomis klostėmis. Truputį sulenkta kairė koja pastatyta į 
priekį taip, jog iš po padurkų išlindusi visa pėda; dešinė — patraukta 
atgal, matyti tik pirštų galai. Abi rankos pusiau sulenktos ir tarsi remia- 
si į „kolonadą“, be to, kairėje sugniaužtas kažkoks vaisius (matyt, gra- 
natas). Ant kairiosios „kolonos“ — maža putlaus sparnuoto Eroto iigūrė- 
lė, kurios veidas labai neryškus, vos pažymėtas, o rankos ištiestos į priekį, 
kairė apgniaužusi lanką. Moters veidas plačiaskruostis, nosis tiesi, virš 
jos didelė antakių raukšlė. Apskritai veido bruožai labai panašūs į mums 
jau žinomo valdovo, pavaizduoto pakabučiuose „valdovas ir drakonai“. 

Pusiau apnuogintos moters atvaizdas, sukomponuotas su Eroto figū- 
rėle, aiškiausiai rodo, jog pavaizduotoji deivė yra artima graikų Afrodi- 
tei, tačiau neproporcingai žema, trumpakojė figūra su negražiai atsiki- 
šusiu pilvu visiškai prieštarauja graikų panteono meilės deivės ikono- 
grailijai. Matyt, meistras savo kūrinyje išreiškė tradicinį moters grožio su- 
vokimą, būdingą atėjūnų klajoklių aristokratijai. Ir labai galimas daik- 
tas, kad jis sukūrė apibendrintą moteriškos dievybės paveikslą ir norom 
ar nenorom suteikė jai atėjūnams klajokliams būdingų etninių bruožų. 
Zinoma, tuo metu čia būta tiek savų baktrų, tiek graikų meistrų, tačiau 
nė vienas iš jų, sekdamas helenistinio meno tradicijomis, Afroditės ne- 
būtų pavaizdavęs taip „barbariškai“. Ko gero, tuo metu realistinį hele- 
nizmo meną pamažu keitė naujas, kuris atnešė sustingusias, negyvas 
formas. Savaime suprantama, šios formos anaiptol nerodo, kad sumenko 
visų menininkų meistriškumas, jos tik atspindi poreikius tų naujų valdo- 
vų, kurie ir toliau laikėsi savo protėvių senųjų tradicijų. 

Kad moteriškos dievybės atvaizdas yra tikrai vietinės kilmės, liudija 
dar viena detalė. Tai — nutolimas nuo kanoninio Afroditės paveikslo. Ji 
pavaizduota su sparnais. Nei graikų Afroditė, nei romėnų Venera nie- 
kuomet neturėjo sparnų. Užtat sparnuotos moteriškos dievybės buvo la- 
bai paplitusios bronzos laikų Baktrijoje — tai aiškiai matome senovės 
antspauduose su jų atvaizdais. Galimas daiktas, kad sparnuotos mote- 
riškos dievybės paveikslas, taip pamėgtas II tūkstantmetyje pr. m. e, čia 
gyvenusių baktrų, ilgainiui, kad ir pakitęs, išliko iki helenizmo epochos 
ir susiliejo su graikų deivės Afroditės paveikslu. Taip atsirado naujos 
dievybės paveikslas. Sakome naujos, nes ir pačios dievybės vaidmuo pa- 
sidarė gerokai platesnis už meilės ir grožio deivės Afroditės. Tai aiškiau- 
siai rodo Kušanų Afroditės rankoje sugniaužtas vaisius, greičiausiai gra- 

natas — visuotinai pripažintas rytiečių deivės Anachitos vaisingumo at- 
ributas. Tad galima manyti, kad Kušanų Afroditė buvo garbinama ir kaip 
rytų iranėnų Anachitos tipo derlingumo deivė, ir kaip graikų meilės ir 
grožio deivė Airoditė. Tai būdingas ne tik atneštinių ir tradicinių vietinių 
dievybių susiliejimo, bet ir naujų bakt- 
rų dievybių atsiradimo pohelenistinia- 
me laikotarpyje pavyzdys. 

Tačiau grįžkime prie kitų šio kapo 
papuošalų. Mirusioji ant kaklo turėjo 
vėrinį, padarytą iš stambių tuščiavidu- 
rių apvalių auksinių briaunainių pa- 
vidalo karolių, pagražintų prilituotais 
smulkiais aukso grūdeliais, ir iš stam- 
bių tekintų, o paskui nudažytų juodai 
dramblio kaulo karolių su auksiniais 
lankeliais per vidurį. Vėrinys buvo už- 
segamas dviem kūgio formos segtu- 
kais, kurie labai išgražinti įmantriais 
geometriniais ornamentais ir prilituo- 
tais aukso grūdeliais. 

Visa viršutinė skeleto dalis buvo 
berte apiberta įvairių formų ir dydžio 
auksinėmis tarpusavy beviltiškai susi- 
maišiusiomis plokštelėmis. Jos kažka- 
da buvo prisiūtos prie rūbų tam tikra 
— tvarka, bet, audeklui supuvus, sukrito 

Li | a a m vienos ant kitų ir pasidarė tas, rodos, 
I aa va Afroditė“ iš Tilia chaotiškas vaizdas, kurį mes išvydome 

valydami kapą. 

Ir vis dėlto, gerai paanalizavę ir kruopščiai padirbėję, apytikrį įka- 
pių vaizdą atkūrėme. Mirusioji buvo apvilkta ilgais marškiniais su už- 
dara apykakle, tokiais pat kaip ir valdovo, pavaizduoto ant kape rastų 
pakabučių. Nuo kaklo iki padurkų ėjo plati juosta, apsiuvinėta auksinė- 
mis pusrutulio formos plokštelėmis, kurios kaitaliojosi su širdelės pavi- 
dalo plokštelėmis, inkrustuotomis turkiais. Abipus juostos buvo verti- 
kaliomis eilėmis prisiuvinėta stambių auksinių diskų, kurie kaitaliojosi 
su taip pat auksiniais skirtukais. Ir diskai, ir skirtukai papuošti turkių 
intarpais. Nuo pečių iki marškinių padurkų ėjo plati juosta, apsiuvinėta 
auksinėmis pusrutulių ir širdelių formos plokštelėmis. Taigi visa marški- 
nių krūtinė buvo išsiuvinėta vertikaliomis nuo kaklo ligi padurkų einan- 
čiomis plačiomis aukso juostomis. Tokio pat tipo, bet mažesnių auksinių 
diskų buvo prisiuvinėta ant apykaklės nugaros pusėje. 

Ant marškinių, matyt, buvo užvilktas ilgas chalatas, nes radome dvi 
eiles vienodų plokštelių su vielelėmis prikabintais diskais — jos prasi- 
deda ties pečiais ir baigiasi žemiau kelių. Ypač dailūs buvo platūs ran- 
kogaliai — apsiuvinėti aštuoniomis eilėmis įvairių auksinių figūrinių 
plokštelių (rievėto cilindro, pusrutulio, piramidės formos). Tačiau neabe- 

jotinai svarbiausias rankogalių papuošalas buvo eilė prisiuvinėtų avino 
galvos profilio pavidalo plokštelių. Visų avinų akys — tai inkrustuoti 
skaidrūs karneolio rutuliukai, kurių švelnus blizgesys daro snukučius 1a- 
bai gyvus ir linksmus. Staigiai atgal užriestus ragus, taip pat ausis puo- 
šia turkių intarpai, todėl susidaro nuostabiai gra- 
žus melsvų turkių ir rausvų karneolių derinys 
geltoname, blausiai mirguliuojančio aukso fone. 

Be to, ant chalato rankovių buvo prisiuvinėta 
amuletų — talismanų — miniatiūrinių žmogaus 
kojų ir rankų, ištekintų iš įvairių pusbrangakme- 
nių ir aptaisytų auksu, taip pat ištekintų kulkšnių 
(astragalus). 

Chalatas ant krūtinės buvo susegamas auksi- 
nėmis figūrinėmis sagtelėmis, kurias mes pavadi- 
nome „amūrais ant delfinų“. Tai dvi vienodos, 
tačiau į žiūrovą atsuktos skirtingomis pusėmis 
tuščiavidurės figūrėlės, nulietos horeljefo su įkar- 
tomis technika: amūras sėdi raitas ant žuvies, 
turinčios delfino bruožų. Delifinžuvės plačiai iš- 
sižiojusios, vienai iš žiočių kyšo kabliukas, ki- 
tai — kilpelė, tad abi sąsagos puses susegti labai 
paprasta. Ant jų. galvų — puošnūs tridančiai sul- 
tonai, o kūnai išgraviruoti akutėmis, imituojan- 
čiomis žvynus. Amūrai, arba erotai, sparnuoti, jų 
veidai apvalūs, tarsi sustingę, lūpos vos vos šyp- 
sosi, ant galvų vainikai, iš po kurių ant sprando 
krenta smulkios garbanėlės. Kaklas trumpas, lie- 
muo storas, kryžmai perjuostas įbrėžtomis linijo- 
mis. Viena ranka amūras laikosi už delfino sulto- 
no, o kita, kiek sulenkta, laiko kažkokį daiktą, 
gal indą. Rankų riešai ir kojų kulkšnys su siau- 
rais reljefiniais lankeliais, imituojančiais apyran- 
kes. Iš už nugaros kyšo ilgi plunksniniai sparnai. 

Ant delfinų jodinėjančių amūrų paveikslas labai populiarus Vidurže- 
mio jūros antikos mene, ir būtent iš ten jį perėmė helenizuota Baktrijos 
aristokratija. Tačiau čia šis paveikslas gerokai pakito, kadangi Baktrijos 
meistrai niekada nebuvo matę gyvo delfino ir, vaizduodami jį, padaryda- 
vo panašų į žuvis, kurių daugybę matydavo Amudarjoje. Teisybę sa- 
kant, tik tie puošnūs sultonai ir terodo, jog tai ne žuvys, o delfinai. Va- 
dinasi, sagtelės darytos vietinių Baktrijos, o ne graikų meistrų. 

Taigi galima tikrai sakyti, jog mirusioji buvo apvilkta marškiniais ir 
ilgu chalatu. Sprendžiant iš pusrutulio formos plokštelių, kurios kadaise 
buvo prisiūtos, o paskui nugulė skeletą nuo galvos iki pėdų, galima spė- 
ti, kad lavonas buvo suvyniotas į savotišką įkapių drobulę ar apsiaustą; 
galimas daiktas, jog kaip tik apsiaustas buvo su tomis „amūrų ant del- 
tinų“ sagtelėmis, kurias aptikome giliai po smakru. Tačiau spėlionės yra 

„Baktrijos princesė“ 


tik spėlionės, jeigu neatsiranda, kad ir netiesioginių, bet naujų patvirti- 
nimų. Tokių patvirtinimų duoda analogai, rasti kasinėjant garsiąją Kuša- 
nų Surchkotalo šventyklą Šiaurės Afganistane. Prancūzų archeologai ten 
surado statulą su tokiais rūbais: ilgi marškiniai, papuošti reljeiiniais raš- 
tais, sudarytais iš prisiuvinėtų plokštelių, virš marškinių — chalatas su 
gausiai galionais apvedžiota apykakle, o ant krūtinės susegtas dviem vie- 
nodom sagtelėm. Yra taip pat skulptūrų, vaizduojančių Žmones, apsivil- 
kusius ilgais ant krūtinės susegamais apsiaustais (pavyzdžiui, valdovo 
atvaizdas iš Chalčajano rūmų). 

Nuėmę auksinius rankogalių papuošalus, ant riešų radome masyvias 
lietines aukso apyrankes, abi gerokai nudilusias, nes savininkė, gyva bū- 
dama, jas tikriausiai nuolatos nešiojo. Nesusiglaudę apyrankių galai 
padaryti greitai bėgančių antilopių pavidalo. Kumpanosiai, tiksliai su- 
modeliuoti gyvulių snukiai su ryškiomis, truputį išplėstomis šnervėmis 
ir pražiotais, reljefiškai paryškintais storalūpiais nasrais, akys labai pa- 
didintos, išvirtusios, migdolo formos, akių kampučiuose mikroskopiniai 
turkių intarpai, vyzdžiai — skaidriai geltoni karneolio karoliukai. Ausys 
ir galuose lenkti sunkūs ragai inkrustuoti išgaubtais, kruopščiai nušlifuo- 
tais turkiais. Snukiai ir plastiškai riesti sprandai guli ant ištiestų prie- 
kinių kojų su turkių kanopomis. Kūnai grakščiai išlenkti, tarp užpakali- 
nių kojų mažytė, smulkiai išgraviruota uodegėlė. Iš visų požymių maty- 
ti, jog tai saigos, kurios gyvena Žemutinio Pavolgio, taip pat Kazachs- 
tano stepėse. Baktrijos lygumoje saigų nėra; iš antilopių čia sutinkama 
tik džeiranų, kurių siauri, liesoki snukiai labai skiriasi nuo saigų. Su- 
gretinus šiuos faktus, galima sakyti, jog į Baktriją atsikėlusios klajok- 
lių gentys atsinešė iš medžio ir metalo padarytus arba kilimuose išaus- 
tus šių gyvulių, gyvenančių protėvynės dykumose, atvaizdus. Naujoje 
vietoje valdovai, laikydamiesi protėvių tradicijų, reikalavo, kad vietos 
juvelyrai aukso papuošaluose vaizduotų būtent šiuos gyvulius. 

Nuvalę plaštakas, ant dešinės rankos piršto aptikome aukso žiedą 
su akmenine ovalinio skydelio formos akute, kurioje buvo smulkiai išgra- 
viruotas sėdinčios moters atvaizdas. Miniatiūrinė galvutė su šalmu, tru- 
putį atlošta atgal, liekna talija aukštai po krūtine perjuosta dirželiu, 
nuo kurio iki pat Žemės lengvomis klostėmis krenta ilgas rūbas. Kairė 
ranka atmesta į šoną ir pakelta, dešinė laiko ovalų daiktą, turbūt skydą. 
Galimas daiktas, jog tai nevykusiai nukopijuota graikų deivė Atėnė, ku- 
ri paprastai buvo vaizduojama su skydu ir ietimi. 

Kad šios graikų dievybės atvaizdą mėgo helenizuota Baktrijos aukš- 
tuomenė, įtikinamai rodo dar du aukso žiedai, kuriuos radome užmautus 
ant kairės rankos pirštų. Vienas jų papuoštas auksiniu skydeliu, kuria- 
me taip pat iš profilio pavaizduota sėdinčios lieknos moters figūra. Vei- 
das su labai didele nosim, vėriniu papuoštas kaklas truputį išlenktas, ant 
galvos šalmas, pečiai atsukti anias. Po lengvu audiniu ryškėja taurės 
formos krūtys, liekna talija perjuosta diržu, nuo kurio iki pat kulnų leng- 
vomis klostelėmis krenta puošnūs rūbai. Nuo talijos iki sulenktų kelių 
drabužiai papuošti įstrižomis klostėmis su bumbuliukais galuose, že- 
miau klostės tiesios, po jomis matyti ilgos lieknos kojos, kurių pirštų 
galai kyšo iš po banguoto suknelės krašto. 

Kairė sulenkta ranka laiko ilgą ietį ir kartu remiasi į apvalų skydą, 
kraštuose papuoštą smulkiais dantukais. Dešinė ranka su aiškiai mode- 
liuotais atgniaužto delno pirštais grakščiai ištiesta į priekį. Likusiame 
laisvame lauke priešais figūrą atvirkščiai graikiškomis raidėmis išgravi- 
ruotas užrašas „Atėnė“; tai rodo, jog žiedas buvo naudojamas kaip ant- 
spaudas. Kito žiedo vidury masyvaus, gaubtos formos violetinio akmens 
(turbūt almandino) intarpas, o aplink jį smulkesni granatų, turkių ir ki- 
tokių akmenų intarpai. 

Ant mirusiosios krūtinės gulėjo apvalus veidrodis, kurio kraštelis 
papuoštas kiniškais užrašais. Jis buvo padarytas iš vario, cinko, nikelio 
ir geležies lydinio. Šio specifinio lydinio, vadinamojo baltojo vario (Baj 
Tun), darančio sidabro įspūdį, gamybos paslaptis buvo žinoma tik seno- 
vės Kinijoje. Tad ir lydinys, iš kurio padarytas veidrodis, taip pat užra- 
šas ant jo nekelia jokių abejonių dėl kilmės. Per daugybę mainų tokie 
veidrodžiai plito toli už Kinijos ribų, patekdavo ir į Baktrijos lygumą. 

Apie tolimus Rytų ryšius byloja ir dvi vienodos auksinės prisiuvamos 
figūrėlės — muzikantai, sėdintys kaip rytiečiai, ant sukryžiuotų kojų. Ap- 
valūs, plačiaskruosčiai veidai, didelės išvirtusios, truputį įstrižos akys, 
neryškiai pažymėta nosis ir burna — tai vis bruožai, būdingi mongoli- 
dams ir iš dalies primena valdovo atvaizdą pakabučiuose „valdovas ir 
drakonai“, o ypač Kušanų Afroditę. Sudėję ant krūtinės rankas, muzi- 
kantai laiko styginį arfos tipo muzikos instrumentą, be to, dešine ranka 
tarsi braukia per stygas. Apvalus pilvas su ryškia bamba nudribęs ant 
sukryžiuotų kojų. Ko gero, lygiai taip muzikantai sėdėdavo rūmų salėse 
ant grindų ir linksmindavo puotaujančius pirmuosius Kušanų valdovus. 
Kad styginių arfos tipo instrumentų būta dar prieš ateinant skitams, ga- 
lima neabejoti, nes tolimajame Altajuje, Pazyryko piliakalniuose, kaip tik 
rasta viena tokia aria. 

Prie mirusiosios kojų radome didžiulį sidabrinį indą ir pintinėlę, ku- 
rioje gulėjo geležinis karo kirvis ir skitiškas peilis su sudedama ranke- 
na. Taigi šiame kape buvo palaidota moteris, kadangi yra žinoma, jog 
ginklų buvo dedama ir į moterų kapus. Ant kojų kulkšnių buvo užmau- 
tos masyvios, 350 g sveriančios auksinės apykojės nesusisiekiančiais ga- 
lais. 

Tarp papuošalų ir aukų aptikome vieną neaiškios paskirties daik- 
tą — auksinį vamzdelį, kurio vienas galas supjaustytas ilgomis, į išorę 
atlenktomis juostelėmis. Ant vamzdelio užmautos dvi iš lakštinio aukso 
nerūpestingai išpjautos plonos stačiakampio formos plokštelės. Vamzde- 
lis gulėjo tarp rankų plaštakų. Galimas daiktas, jog tai mums nesupran- 
tamas valdžios simbolis. Be to, įvairiose kapo dalyse buvo rasta lašo 
formos auksu aptaisytų turkių pakabučių, miniatiūrinio delno su aiškiai 
modeliuotais pirštais pavidalo pakabučių, ištekintų iš akmens, iš aukso 
nulietų rombo formos karolių, miniatiūrinių gintarinių kirvukų, fajansi- 
nių karolių, per vidurį apkaltų auksu, pakabučių-žuvelių iš juodos pas- 
tos su melsvais intarpais, juodos pastos karolių, išdažytų penkiakampiais 
lyg futbolo kamuolys, ir kitokių papuošalų. Sprendžiant iš įkapių, antra- 
jame kape buvo palaidotas žmogus, vietos visuomenėje užėmęs aukštą 
padėtį, gal kokia princesė. 

Dar tik prasidėjus antrojo kapo kasinėjimams, plačiai pasklido gan- 
das, kad surastas „auksinis žmogus“, palaidotas auksiniame karste, kad 
mes aptikome apie pūdą sveriančių aukso luitų, brangenybių kupinus 
ąsočius. Pėsčiomis ir dviračiais, raiti ant asilų ir arklių, važiuoti faje- 
tonais ir automobiliais žmonės plūste paplūdo į kasinėjimų vietą. Kartais 
prie Tilia Tepės susidarydavo tikras autoparkas, ir netrukus nuo plento 
kalvos link nusidriekė gerai išvažinėtas kelias. Ėjo seni ir jauni, vargšai 
ir turtuoliai, po vieną ir pulkais, mokiniai ir studentai, darbininkai ir 
tarnautojai ir ne tik iš aplinkinių kaimų, bet ir iš tolimų miestų, tokių 
kaip Andchojus ir Akča, Mazari Šarifas ir Baglanas. Net didžiuliai tarp- 
miestiniai autobusai, kursuojantys maršrutu Kabulas—Šibirganas, suk- 
davo iš plento prie mūsų kasinėjimų. 

Tačiau labiausiai mus lankė šibirganiečiai. Geru oru jiems tai buvo 
malonus pastvaikščiojimas į užmiestį, ir ko gero retas kuris iš jų nebuvo 
atėjęs pasižiūrėti, kas dedasi Tilia Tepėje. 

Kai jau buvome bebaigią tyrinėti antrąjį kapą, Afganistano informa- 
cijos ir kultūros ministerija į kasinėjimų vietą komandiravo archeologijos 
instituto direktorių daktarą Z. Tarzi ir du šio instituto darbuotojus. Kaip 
paskui paaiškėjo, jie buvo atsiųsti tam, kad mes per savaitę užbaigtume 


kryptume nuo mokslinės kasinėjimų metodikos ir tyrinėtume pagal savo 
jau paruoštą mokslinį planą. Prasidėjo slapta kova, kurioje pasitaikė 
visko — ir taktinių laimėjimų, ir klaidų. Pagaliau į pagalbą atėjo pati 
tikrovė. Dar nebaigus tyrinėti antrojo kapo, buvo surastas dar vienas — 
trečiasis — auksinis kapas. 

Kasinėjimų užbaigimo termino klausimas išsisprendė savaime. Vi- 
siškai pritarusi mūsų mokslinei kapų kasinėjimo metodikai, daktaro Z. 
Tarzi vadovaujama komisija išvyko į Kabulą, o mes pradėjome valyti 
trečiąjį kapą. 


PELĖS IR AUKSO LOBIAI 


Kaip jau minėta, buvo tyrinėjami kapai ir kartu kasinėjama Tilia Te- 
pės šventovė. Tenai žemkasiai aptiko didžiulę sieną, skiriančią mažąją 
salę nuo didžiosios kolonų salės, ir dabar reikėjo pamatyti šios sienos 
kontūrus iš viršaus. Gruodžio 14-ąją darbininkai pasiekė beveik patį 
aukščiausią sienos tašką ir jau turėjo pereiti į kitą ruožą, tik staiga 11 
val. iš po kastuvų pasirodė apvalūs aukso diskai, lygiai tokie patys kaip 
antrajame kape. 

Jau turėdami šiokią tokią patirtį, gana greitai aptikome minkštą „dė- 
mę“, gana gerai išryškėjusią kietoje sienos plytų struktūroje. Paaiškėjo, 
kad stačiakampė 2,5 m ilgio ir 1,5 m pločio kapo duobė buvo iškirsta mūro 
sienos, kažkada skyrusios dvi šventovės kolonų sales, viršuje. Nei duobės 
sienose, nei ant grindų neradome net paprasčiausio molio glaisto, todėl 
reikia manyti, jog ji buvo iškirsta paskubomis. 

1,5 m aukštyje virš kapo duobės grindų pastebėjome kyšulį, ant kurio 
senovėje gulėjo medinės perdangos pliauskos. Iš pradžių tuščios kame- 
ros viduje stovėjęs karstas kasinėjimų metu jau buvo užslėgtas įgriuvu- 
sios perdangos ir ant jos supiltų žemių. Manėme, jog viskas bus kaip ir 
anksčiau atkastame kape, bet paskui pamatėme, kad kai kurie auksiniai 
diskai prisegti prie odos skiaučių, po kuriomis pastebėjome supuvusių per- 
dangos pliauskų liekanas. Vadinasi, medinė perdanga iš viršaus buvo 
aptraukta odiniu užtiesalu, apsiuvinėtu auksiniais diskais. Valydami 
aikštelę aplink kapo duobę, aptikome bet kaip sukrautą smulkių aukso 
papuošalų krūvelę, nuo kurios kapo link vingiavo pelės urvelis. Archeo- 
logų praktikoje tai ne pirmas atvejis ir gana liūdnas, nes graužikai, įlin- 
dẹ į kapus, viską baisiausiai suardo ir sumaišo. 

Vis dėlto ruseno menkutė viltis, kad pelės yra tik truputėlį apardžiu- 
sios kapą. Tačiau, kasdami giliau, rasdavome vis daugiau pelių veiklos 
įrodymų. Dar tik artėjome prie medinio karsto, o jau sužibo auksiniai 
vėrinio karoliai, kurių vieta turėjo būti ant skeleto, o ne virš jo. 

Pagaliau, nuėmę paskutinį žemių sluoksnį, išvydome labai nelinksmą 
vaizdą. Visi kapo daiktai buvo neapsakomai sumaišyti, paversti Žemės 
grumstelių, baltų, smulkiai sugraužtų kaulų ir įvairiausių auksinių dir- 
binių kratiniu. Kad jį kada nors pavyks moksliškai ištyrinėti, negalėjome 
nė svajoti. 

Sis kapas, esantis aukščiausioje kalvos vietoje, o ne šlaite, kur ilgai 
laikosi sniegas ir polaidžio vandenys, buvo šilčiausias ir sausiausias, to- 
„dėl jį taip ir pamėgo lauko pelės. Tuščiavidurė kapo kamera joms buvo 
geriausia vieta siautėti nebijant „sušlapti kojų“. Vėliau nustatėme, kad 
kape gyveno mažiausiai trys pelių kolonijos, ir dešimtis, šimtus aukso 
dirbinių graužė ne viena, o daugybė pelių kartų. Galutinai baigę valyti 
kapą, duobės grindyse radome tris pelių urvus, vingiuojančius gilyn be- 
veik tris metus. Jie buvo grūste prigrūsti smulkių auksinių daiktų. Iš 
pelių urvų ištraukėme apie 1000 aukso plokštelių, karolių, sagų! Kai iš- 
tyrinėjome kapą, pasidarė aišku, kodėl vietiniai gyventojai kalvą pava- 
dino Tilia Tepe („Auksine kalva“). Tikriausiai tos aukso plokštelės, ku- 
rias valstiečiai retkarčiais po vieną rasdavo apylinkėje, į kalvos paviršių 
buvo išneštos pelių ir būtent iš šio kapo. 

Bet viskas paaiškėjo vėliau, o kol kas matėme tiktai visiškai suardytą 
kapą — žemių, aukso ir kaulų chaosą, kurį reikėjo kaip nors susisteminti. 
Pirmiausia visą kapo plotą plane suskirstėme į kvadratus, kuriuose tam 
tikru masteliu tiksliai, taip kaip buvo, žymėjome visus radinius. Kad bū- 
tų šiokia tokia sistema ir kad galėtume padaryti apskaitą, žymėjome įvai- 
riais ženklais ir įvairiomis spalvomis. Po keleto savaičių sunkaus ir mo- 
notoniško darbo vatmano lapas pavirto įvairiaspalvių ženklelių kaleidos- 
kopu. Schema atrodė labai moksliškai, tačiau kažin ar ją kas supras. Gal 
kitos archeologų kartos, pritaikiusios naujus tyrinėjimo metodus, ir išpeš 
iš mūsų schemos šiek tiek mokslinės informacijos. O mes tiktai tiksliai 
pažymėjome radinių padėtį kape ir atlikome savo profesinę pareigą. 

Užprotokolavę schemoje ir nuėmę viršutinį papuošalų sluoksnį, pa- 
galiau pasiekėme svarbiausią kapo lygį, kur turėjo būti skeletas. Deja, ra- 
dome tik dalį kaukolės viršugalvio, dubens liekanas ir blauzdikaulius: 

daugiau viskas buvo sugraužta ir išnešiota pelių. Vis dėlto, sulyginus 
kaulų liekanų ir svarbiausių papuošalų padėtį, mums pavyko bent apytik- 
riai įsivaizduoti, kaip kapas atrodė dar nesuardytas. 

Laidojant į kapo duobę buvo nuleistas medinis karstas, kurio šonai 
prie dugno buvo pritvirtinti geležiniais kampučiais. Kaip ir anksčiau ka- 
sinėtame kape, medžio liekanų virš skeleto neaptikome, taigi karstas 
dangčio neturėjo ir greičiausiai buvo apsiaustas laidojimo užtiesalu, ap- 
siuvinėtu aukso diskais. Karstas stovėjo ant kojelių arba ant kokio nors 
paaukštinimo, padaryto iš netvarios medžiagos, nes jos nė žymės neliko. 
Kad būta paaukštinimo, nusprendėme iš kojų padėties: dešinės pėda gu- 
lėjo ant kapo duobės grindų, o kairės — 10 cm aukščiau. Matyt, iš pra- 
džių karstas stovėjo 10—15 cm virš kapo duobės grindų, ir tik tada, kai 
papuvęs karsto dugnas įgriuvo, kartu su juo ant grindų nusileido di- 
džioji dalis skeleto, taip pat dešinė koja. 

Numirėlis į karstą buvo tiesiai paguldytas ant nugaros, veidu į viršų, 
galva į šiaurę, rankos greičiausiai gulėjo ištiestos palei kūną. Po kau- 
kolės viršugalviu radome pelių apgraužtą aukso skardos juostą, visą su- 
skylėtą kvadratiniais langeliais ir panašią į ažūrinį tinklelį. Šis tinklelis 
savo ruožtu gulėjo auksiniame inde su labai įlenktu dugnu. Galėjai pa- 
manyti, jog aukso tinklelis — tai karūna, tačiau abejonių kėlė jo mažu- 
mas (tik 33 cm perimetras). Vis dėlto spėlionės pasitvirtino, kai, valy- 
dami dubens kaulus, radome lygiai tokias pačias, tik trumpesnes aukso 
juostas. Pelės nepajėgė nusitempti pačios ilgiausios juostos ir paliko ją 
vietoje, t.y. po momens kaulu, o mažesnes išnešiojo, bet, neįstengusios 
įvilkti į savo urvus, paliko prie dubens kaulų. Sudėjus visas apgraužtas 
aukso juostas, susidarė plati (net 10 cm) ir ilga (net 60 cm perimetro) 
karūna, padaryta iš aukso skardos. Pamatėme, kad ji susideda iš keturių 
auksinių skirtingo ilgio juostų, kurios buvo sujungtos raišteliais, įver- 
tais į juostų kraštuose pramuštas skylutes. Tai buvo ne paprasta, o su- 
dedama karūna, kurią galėjai lengvai išardyti ir taip pat greitai sudėti. 
Antra vertus, į tinklelį panašios juostos gal buvo prisiūtos prie galvos 
apdangalo, tačiau tai dar reikia įrodyti. 

Kaip jau esame sakę, pagrindinė karūnos dalis gulėjo po momens 
kaulu auksinio indo dugne. Tame pačiame inde ir aplink jį radome auk- 
sinių ,,žvangučių“ ir liūto snukio pavidalo pakabučių, kurie greičiausiai 
buvo pritaisyti prie karūnos, nes auksinių juostų kraštuose yra skylučių. 

Auksinis indas padarytas kombinuota technika: iš pradžių buvo nu- 
lietas, o paskui kiek pakalinėtas, pataisytas. Kalimo žymės gerai ma- 
tyti, kai kur dėl to net atsiradę plyšių, o vienoje vietoje pramušta skylė, 
kuri paskui užlopyta prilituotu plonu aukso „lopinėliu“. 

Be minėtų daiktų, inde buvo stambių papuošalų — iš plonos aukso 
skardos išpjautas pusmėnulis su trim nukarusiais stilizuotų lapų pavi- 
dalo pakabučiais, penkialapė prisiuvama plokštelė, papuošta iškiliais 
bumbuliukais (porinis jos egzempliorius buvo pelių nuneštas prie kars- 
to šono), ir plaukų segtukas, kuris vertas ypatingo dėmesio. Beje, kitą 
tokį segtuką pelės buvo nunešusios į skeleto krūtinės ląstą. Segtukai vie- 
no tipo, sidabriniais koteliais ir iš aukso nulietomis masyviomis stam- 
bios dvylikos lapelių rozetės pavidalo galvutėmis. Rozetės lapeliai įvai- 

rios formos, kaitaliojasi: lygūs lapeliai su miniatiūrinė kilpele ir lapeliai 
su reljefiškomis gyslelėmis, į vidų užriestais galiukais. Į stambią rozetę 
įkomponuota mažesnė šešialapė rozetė, kurios lapeliai lygūs, su verti- 
kalia gyslele per vidurį ir į vidų užriestais galiukais. Jos centre dar vie- 
na šešialapė rozetė su reljefiškais lapeliais, kurių galiukuose išdurtos 
skylutės. O šios rozetės centre jau penkialapė rozetė su įdubusiu ratu- 
ku per vidurį. Kai kurių lapelių kilputėse išlikę galiukai užsuktų auksinių 
vielelių, prie kurių, matyt, buvo segami miniatiūriniai pakabučiai. 

Lygūs griežtų kontūrų lapeliai gražiai suderinti su visos daugiala- 
pės kompozicijos grakščiai lenktomis švelniomis linijomis, todėl rozetės 
atrodo labai efektingai. 

Neišlikusio skeleto kaklo vietoje radome auksinį antkaklį nesujung- 
tais, truputį platėjančiais galais. Jis sveria 850 g ir, atrodo, tik tuo tėra 
vertingas, nes jokios meninės vertės neturi. Kiek žemiau jo atkasėme iš 
dalies pelių po urvus išnešiotą stambių tuščiavidurių auksinių karolių vė- 
rinj su masyviomis kūgio formos sąsagomis — vieną jų ištraukėme iš pe- 
lių urvo. Po numanomu smakru tikriausiai buvo auksinė pažandės juosta. 

Antkaklio vidury, ties numanoma krūtinės ląsta, gulėjo apvalus bron- 
zinis, be abejonės, atvežtas iš Rytų, veidrodis, papuoštas kiniškais hie- 
roglifais. Išjudinti iš vietos ir nusitempti į urvą sunkų veidrodį pelėms 
buvo per sunku, todėl mažytis lopinėlis sluoksnių po juo liko nepaliestas 
ir po veidrodžiu buvę papuošalai gulėjo savo vietose. Būtent čia pagal 
tris paeiliui viena ant kitos gulinčias sąsagas pavyko tiksliai nustatyti 
mažiausiai tris sluoksnius rūbų, kuriais buvo apvilktas numirėlis. Apa- 
tiniame sluoksnyje radome sąsagas, kuriomis buvo susegta apatinių 
marškinių arba durtinio apykaklė. Tokį sąsagų tipą („amūrai ant delfi- 
nų“) jau buvome matę antrajame kape. 

Toje sąsagos pusėje, kur yra kabliukas, amūras pavaizduotas veidu 
į žiūrovą; veidas platus, su tiesia mėsinga nosim, storom gašliom lūpom 
ir riebiomis nudribusių žandų raukšlėmis, giliai įdubusiomis akimis su 
paryškintais vokais, kakta gerokai nusklembta atgal, plaukai — daugybė 
smulkių įdubimų. Labai trumpas kaklas jungiasi su plačiais, frontaliai 
pasuktais pečiais, gerokai sulenkta dešinė ranka su apyrankėmis ant rie- 
šo pakelta prie galvos, o kairė — ištiesta į priekį ir liečia ant Žuvies gal- 
vos uždėtą sultoną. Menkai išryškinta talija jungiasi su apvaliu pilvu, 
kuriame aiškiai pažymėta bamba; žemiau pilvo — kauburėlis, matyt, 
rodantis, jog tai vyriškas personažas. Šlaunys perdėtai storos, putlios, 
koja baigiasi aiškiai modeliuota pėda su žiedu ant kulkšnies. Žuvis pa- 
vaizduota iš profilio: didelė galva su ryškiomis žiaunomis, žiotyse — 
kabliukas; apvalioje akyje išlikęs baltas intarpas su vyzdžio tašku cent- 
re. Ant žuvies galvos — savotiškas sultonas, inkrustuotas masyviais iš- 
kiliais turkių intarpais. Žvynai pavaizduoti pusapvaliais lizdais, pripil- 
dytais tamsiai rudos pastos. Pelekai ir uodega taip pat papuošti iškiliais 
turkių intarpais, be to, uodegą nuo liemens skiria pusmėnulis. 

Prie sąsagos išvirkščios pusės prilituota plona su įkartomis plokšte- 
lė, kurios kontūrai lygiai tokie patys kaip ir gerosios. Keturiuose plokš- 
telės kampuose prilituoti žiedeliai, kuriais ji buvo pritaisyta prie rūbų. 

Antroje sąsagos su kabliuku pusėje kartojama tai, kas jau aprašyta 
aukščiau, tik amūro figūra atgręžusi nugarą, galva pavaizduota beveik 
iš profilio, plaukai sugarbanoti smulkiomis reljefiškomis garbanėlėmis. 
Veidas truputį pailgas, su tiesia plona nosim, akys migdoliškos su apva- 
liais vyzdžiais. Kiek pravertos putlios lūpos ir ištįsę mėsingi žandai, 
matyt, rodo, jog amūras truputį šypsosi. 

Labai trumpas kaklas jungiasi su raumeninga nugara, sulenkta dešinė 
ranka su apyranke ant riešo pakelta prie galvos, kairė ištiesta į priekį ir 
laiko už galvos žuvį. Klubai platūs, storos kojos baigiasi pėda su aiškiai 
modeliuotais pirštais ir žiedu ant kulkšnies. 

Antroje plokštės pusėje prilituoti žiedeliai, kuriais ji buvo pritaiso- 
ma prie rūbo; kabliukas padarytas iš sulenktos auksinės vielelės, kurios 
galai suploti, spirališkai užsukti ir prilituoti prie plokštės. 

Žiūrėdami į amūrų figūras, gana aiškiai matome, jog jos sukurtos 
pagal Viduržemio jūros kraštų prototipus, o deliinai vietos meistrų pa- 
versti paprasčiausiomis žuvimis — tokie jie pavaizduoti ir ant sąsagų, 
rastų antrajame kape. 

Ant rūbų, susegtų šitomis sąsagomis, buvo užvilktas kažkoks apda- 
ras, apsiuvinėtas aukso plokštėmis, o prie kaklo susegtas paprasčiausių 
migdolų formos auksinėmis sagtimis (migdolų inkrustuoti intarpai — iš 
turkių). Pagaliau virš šio apdaro buvo dar vienas rūbas, apsiaustas ar 
chalatas, iš priekio susegtas masyvia sagtimi, kurią verta aprašyti smul- 
kiau. Tai dvi stačiakampės auksinės plokštės, sujungiamos specialiai 
prilituotais kabliukais ir kilpelėmis. Gerosios plokščių pusės atliktos kom- 
binuota išpjovų ir aukšto reljefo technika. Iš blogosios pusės prie jų 
prilituotos plonos plokštės, nulietos tiksliai pagal gerosios pusės kontū- 
rus, todėl sagtys yra ažūrinės ir tuščiavidurės. Vietomis galima pastebėti 
skylių, atsiradusių dėl liedinimo klaidų. Abiejose plokščių pusėse kariai, 
atsisukę vienas į kitą, pavaizduoti vienodai, skirtumas tik tas, kad vie- 
noje plokštėje karys pasisukęs į žiūrovą kairiu šonu, o kitoje — dešiniu. 

Plokštėje su kabliuku kario galva pasukta trim ketvirčiais, nosis 
tiesi, antakiai truputį suraukti, burna pražiota, smakras modeliuotas tiks- 
liai. Ant galvos šalmas su dirželiu pasmakrėje. Šalmo kraštai papuošti 
užraitymais; centre, virš kaktos, keturi apvalūs įdubimai — galbūt lizdai 
brangakmeniams, kurie, beje, taip ir nebuvo įstatyti. Tarp dviejų įdubi- 
mų kyšo į viršų užriestas nusmailintas ragas; šalmo viršuje keistai iš- 
siplaikstęs sultonas. Iš po šalmo ant pečių iš abiejų veido pusių krenta 
ilgos banguotos garbanos. Raumeningas liemuo su ryškiai modeliuotais 
speneliais ir bamba drapiruotas minkšta klostuota medžiaga, greičiausiai 
apsiaustu, permestu per kairiąją ranką taip, kad galai krenta žemyn be- 
veik iki kojų. Ant kairiojo peties apsiaustas susegtas pusmėnulio formos 
sagtimi. Žemiau krūtinės liemuo perjuostas diržu; kitas diržas, turbūt 
pakabinti kardui, įstrižai juosia pilvą. 

Šlaunis iki kelių dengia klostėtas sijonas su plačiomis, į stačiakam- 
pius padalintomis juostomis. Sijono apačia pasibaigia plačiomis klostė- 
mis, iš po kurių kyšo raumeningos, su išryškintais keliais kojos, apautos 
sandalais su dirželiu tarp didžiojo ir antrojo piršto. Aiškiai pavaizduoti 

sandalų raiščiai juosia koją Žemiau kelio ir per blauzdos vidurį, kur 
stipriai suveržti pusrutulio formos sagtimis. 

Kairės rankos dilbis perjuostas plačia juosta, suskirstyta lygiais sta- 
čiakampiais; ranka sulenkta beveik stačiu kampu ir pakelta į viršų, plaš- 
taka su aiškiai modeliuotais pirštais spaudžia ilgos ieties kotą. Už kai- 
riosios šlaunies matyti kardo rankena, kuri baigiasi lenktasnape erelio 
galva. Kardas remiasi į sulenktos rankos, per kurią permestas apsiaus- 
tas, alkūnę, o apsiausto klostės sudaro foną, kuriame pavaizduota kardo 
rankena. Dešinioji ranka nuo žiūrovo paslėpta už apvalaus skydo, ku- 
rio kraštas papuoštas ilgais, truputį lenktais stačiakampiais, o vidurys — 
plačiomis su skrituliukais per vidurį juostomis. 

Prie išorinio kiekvienos plokštės krašto pavaizduotas „medis“, o po 
juo du maži drakonai. Smarkiai išsilenkęs žvėris su trumpa žiedelio pa- 
vidalo uodega stovi įsispyręs sulenktomis užpakalinėmis naguotomis le- 
tenomis. Ant šlaunų ir blauzdų — ovalūs įdubimai, tikriausiai vieta bran- 
gakmeniams, kurie taip ir nebuvo įstatyti. Priekinės letenos su išleistais 
lenktais ilgais nagais remiasi į užpakalinių kojų kelius; priekinių letenų 
kontūrai išryškinti iš apačios smulkutėmis įstrižomis įkartomis, kad su- 
sidarytų įspūdis, jog kailio plaukai trumpi. Už įsirgžusių, raumeningų 
pečių matyti trumpi sparnai, kurių pagrinde išspausti apskriti lizdai. Iš- 
lenkti sprandai reljefiškai paryškinti, galvos atloštos, dantingi nasrai iš- 
šiepti, o virš rūsčiai žvelgiančių piktų akių styro aštrūs dygliai, nosis 
suraukta, šnervės — kaip ir visų plėšrūnų. Žodžiu, drakonas mažas, bet 
tikrai baisus. „Medyje“ tupi paukštis, turbūt erelis, laikantis snape lais- 
vai plevėsuojančius kaspinus. Jo akys reljefiškai paryškintos į viršų sty- 
rančiais dygliais, sparnai suglausti. 

Antroje sagties pusėje prilituota plona plokštelė su išpjovomis, tiks- 
liai atitinkančiomis išorinės dalies kontūrus, keturiuose kampuose pri- 
Jituoti žiedeliai, kuriais sagtis buvo pritaisoma prie rūbų. Matyt, nuliejus 
antrą pusę, dviejose vietose atsirado įtrūkimų, ir jie buvo užtaisyti prili- 
tuotais lopais. Scena, pavaizduota plokštėje su kilpele, yra beveik tiks- 
li aukščiau aprašytosios kopija, skirtumas tik tas, kad ant kario šalmo 
padaryti ne keturi, o trys apvalūs įdubimai, tarp kurių vertikaliai į vir- 
šų kyšo ragas. 

Kas gi pavaizduotas toje sagtyje? Pasak specialistų, panašaus stiliaus 
atvaizdai ant Nisos ritonų — tai karo dievas Arėjas. Tačiau galima aiš- 
kinti ir kitaip. Prisiminkime, kad Aleksandras Makedonietis Rytuose bu- 
vo vadinamas Aleksandru Dviragiu, todėl visiškai įtikimas dalykas, jog 
čia turime legendinio makedonų valdovo atvaizdą, tapusį didybės ir ne- 
nugalimumo simboliu. Šiaip ar taip, klasikinis graikiškas kario profilis 
aiškiausiai rodo, jog ant sagčių pavaizduotas graikų ir romėnų meno per- 
sonažas. Tačiau drakonai nei graikų, nei romėnų, nei Vakarų ir Vidurinės 
Azijos menui visiškai nebūdingi. Jie labai populiarūs Altajaus skitų me- 
ne. Yra nuostabi garsiuose Pazyryko pilkapiuose iškastų radinių kolek- 
cija, ir joje fantastiški išsišiepę žvėrys bene patys charakteringiausi per- 
sonažai. Taigi auksinių Tilia Tepės sagčių kompozicijas galima laikyti 
retu, bet nepaprastai ryškiu grynai vietinių graikų-baktrų ir klajoklių 
atneštų kultūrinių tradicijų sumišimo pavyzdžiu. 

Pagaliau čia pat po kinišku veidrodžiu gulėjo nepajudintas masyvus 
aukso žiedas nesujungtais, platėjančio vamzdelio pavidalo galais. Antra 
visai tokį patį egzempliorių radome prie numirėlės pėdų. Sunku nustaty- 
ti tikrą šių daiktų paskirtį: gal tai klipsai, tiktai ar ne per sunkūs — 33 g, 
bet ir ne žiedai — per daug maži. 

Prie dubens kaulų aptikome iš aukso nulietą apyrankę, kažkada mū- 
vėtą ant rankos riešo; kita tokia pati apyrankė gulėjo truputį aukščiau — 
matyt, laidojant nuslinko prie alkūnės. Ir nors mes, kasinėdami rankų 
kaulus, radome jau visai pelių sunaikintus, apyrankių išsidėstymas kape 
padėjo tiksliai nustatyti, kaip gulėjo rankos laidojimo metu, kadangi 
kiekviena apyrankė sveria 300 g. 

Tokios pat formos, t.y. į platėjantį vamzdelį panašiais galais, buvo 
ir ant kojų kulkšnių užmautos masyvios aukso apykojės. Tarp kulkšnių 
gulėjo po vieną tokio pat tipo lietinį aukso skritulėlį su styrančiu į viršų 
grybo formos stiebeliu. Greta kiekvieno skritulėlio buvo lietinis tuščia- 
viduris aukso pusrutulis su kitoje pusėje kyšančia kilpele. Drauge jie su- 
darė sandalų sagtį. Tuo galime neabejoti, kadangi ant stiebelių išlikę 
aiškūs dilimo pėdsakai, padaryti kažkada į auksines kilpeles įvertų dir- 
želių. 

Už kulkšnių buvo po vieną auksinį stačiakampį, o šalia vieno iš jų — 
toks pat pusrutulis kaip ir aukščiau aprašytasis (kitą, matyt, nusinešė į 
urvą pelės). Reikia manyti, kad iš pradžių prie abiejų kojų buvo pora to- 
kių plokštelių ir jos drauge sudarė dar dvi dirželinių sandalų sagtis. O 
kad tuo metu avėia sandalais, kurių dirželiai susegami ant kulkšnių tam 
tikromis sagtimis, sužinome pasižiūrėję į Kušanų valdovų akmenines 
statulas, pavyzdžiui, į garsaus valdovo Kaniškos statulą iš Surchkotalo 
ar Matchuros. Tačiau tose akmeninėse statulose valdovai pavaizduoti sto- 
vintys irontaliai, be to, kojų pėdos dažniausiai pasuktos į šoną taip, kad 
matyti tik vidinės sagtys. Laimė, tiriamajame kape pelės nekliudė miru- 
siosios kojų, ir mes akivaizdžiai įsitikinome, kad Kušanų valdovų san- 
dalai turėdavo po porą sagčių: išorinėje ir vidinėje pėdos pusėje. 

Nors pačių sandalų ir neberadome išlikusių, ant abiejų kojų pėdų pa- 
vyko nuvalyti keturias eiles nepajudintų auksinių pusrutulio formos skar- 
delių, kažkada prisiūtų prie diržų. Toliau valant paaiškėjo, kad prie san- 
dalų odinių padų buvo prisiūti auksiniai padai — jie kaip tik su skylutė- 
mis priekyje ir užkulnyje. Auksiniai padai nenusitrynę, vadinasi, buvo 
prisiūti mirusiąją rengiant paskutinei kelionei. Matyt, anas pasaulis se- 
novės baktrams atrodė kaip žemiškojo gyvenimo tęsinys, todėl valdovas 
į naują buveinę turėjo įžengti oriai ir prašmatniai, kaip tikras viešpats! 

Deja, kitų daiktų tikslios pirmykštės vietos kape taip ir nepavyko nu- 
statyti. Pavyzdžiui, ties pilvo vieta radome ovalo formos masyvų lietinį 
pakabutį su gerojoje pusėje giliai išraižyta šalmuoto žmogaus figūra, ant 
priekin ištiestos kairės rankos užsimetusi apsiausto kraštą, o dešinėje 
rankoje laikanti apskritą skydą, iš po kurio matyti apsiaustas. Trumpa 
tunika aukštai po krūtine perjuosta diržu ir baigiasi ties klubais; žemiau 
iki pat pėdų — klostėtas sijonas. Aplink figūrą laisvame plotelyje grai- 
kiškomis raidėmis, bet atvirkščiai užrašyta „Atėnė“. Taigi pakabutis bu- 
vo vartojamas kaip antspaudas. Beje, kitoje pusėje yra keturios kilputės, 


116 


vadinasi, antspaudas greičiausiai buvo prisiūtas prie audinio. Siaip ar 
taip, gerokai apsitrynęs paviršius aiškiausiai rodo, kad tai antspaudas. 

Įvairiose kapo vietose radome keturis vienodus auksinius medalionus, 
kurie tikrai buvo pelių pernešti į kitą vietą. Kiekvieno medaliono centre 
toks pats reljefiškas žmogaus iki pusės atvaizdas. Veidas platus, nosis 
tiesi ir plona, lūpos vos bešypsančios, smakras atsikišęs. Plaukai per- 
skirti iš priekio tiesiu skyrimu ir horizontaliai susukti virš kaktos, o abi- 
pus veido ant pečių krintančios sruogos sugarbanotos. Ant kaklo plonai, 
bet iškiliu reljefu tikriausiai pavaizduotas antkaklis nesujungtais platė- 
jančiais galais, panašus į surastąjį pačiame kape. Nuo pečių iki juos- 
mens dviem neryškiom klostėm pažymėti drabužiai. 

Kitoje pusėje prilituotos apskritos plokštės su tvirtinimo kilputėmis. 
Prie medalionų prilydytos supintos auksinės vielelės su diskais galuose. 

Toje vietoje, kur turėjo būti skeleto kairė ranka, gulėjo miniatiūrinis 
iš aukso nulietas indelis, panašus į plokščiadugnį katiliuką, su aukštu 
kakleliu. Jo šonuose iš priešingų pusių prilituotos ąselės, o per jas per- 
vertos auksinės grandinėlės, prie kurių pritaisytas dangtelis. Sprendžiant 
iš miniatiūrinio dydžio ir sandaraus dangtelio, tai kosmetikos indelis. 


Velionės pirštai, matyt, buvo apmaustyti aukso žiedais su brangakme- 
nių ir stiklo akutėmis. Deja, ir šiuos papuošalus radome ištampytus ir iš- 
mėtytus po tolimiausius kapo kampelius. Tik du žiedai buvo gal ir nepa- 
judinti — vienas prie dubens kaulų, greičiausiai dešinės rankos piršto. 
Deja, šis žiedas su stikline iškilia ovalo formos akute gerokai apgadin- 
tas: viršutinis akutės sluoksnis taip išėstas erozijos, jog sunku įžiūrėti 
piešinį, kuriame pavaizduota, matyt, sėdinčio žmogaus figūra. 

Ant kairės rankos piršto buvo auksinis žiedas su ovalia žydra, grei- 
čiausiai turkio akute. Plokščiame kruopščiai nulygintame akmens skyde- 
lio paviršiuje išvydome nepaprastai smulkiai išgraviruotą piešinį. Cent- 
re — veidu atsisukusi stovinčio Žmogaus figūra su klostėtais drabužiais. 
Kairė ranka nuleista žemyn ir liečia laiptuotą altorių, nuo kurio į viršų 
kyla liepsna. Dešinė ranka remiasi į ilgą lazdą, turbūt tirsą, apie kurio 
apvalų viršutinį galą apsiviję vijokliai. Salia pavaizduota kolona su aiš- 
kiai pažymėtu pagrindu ir kapiteliu. Atletiška figūra, išdidi laikysena, 
pagaliau ir visi šalia esantys atributai rodo, kad čia pavaizduotas auko- 
jantis antikos personažas. 


Piešinys buvo išlikęs dar ant vieno kape rasto auksinio žiedo. Akme- 
ninė akutė pakraščiais aptaisyta labai smulkiais aukso grūdeliais, o joje 
galima įžiūrėti profiliu pavaizduotą kiek palinkusios moters figūrą. Vei- 
das neryškus, virš jo greičiausiai šalmas, kairė ranka ištiesta į priekį ir 
laiko vainiką, dešinė — nuleista ir remiasi į ilgą kelionės lazdą. Liemenį 
dengia trumpas, per pusiau sutrauktas rūbas plačiai praskėstais skver- 
nais, iš po kurių iki pat Žemės krenta ilgas varpo formos sijonas, suskai- 
dytas vertikaliomis klostėmis; už nugaros matyti į viršų pakelti lenkti 
sparneliai. Kaip tik iš šios detalės ir vainiko galima spėti, jog čia pavaiz- 
duota deivė Nikė, tačiau rankoje stipriai suspausta kelionės lazda lyg ir 
prieštarauja populiarios graikų panteono dievybės klasikiniam pa- 
veikslui. 

Kapo viduje buvo rasta ir pusrutulio formos gema-intalija, nutekinta 
iš pusskaidrio seno medaus spalvos brangakmenio su išilgai ilgosios 
ašies pragręžta skyle. Ant plokščios sienelės gilaus gręžimo technika pa- 
vaizduotas ritmingai žingsniuojantis kuprotas jautis, matyt, Indijos veis- 
lės. Ant nedidelės ilgasnukės galvutės ilgi riesti ragai, kojos pavaizduo- 
tos žengiančios. 

Prie rytinės kapo sienelės po purios, pelių išrausytos Žemės sluoks- 
niu radome stamboką auksinį pakabutį, gausiai inkrustuotą padariniais 
akmenimis, su viršuje pritaisytu pakabinimo žiedu, papuoštu prilituotais 
smulkiais aukso grūdeliais. Ant pakabučio pavaizduota pora žirgų, iki 
pusės atsuktų profiliu ir tartum nusigręžusių vienas nuo kito į priešingas 
puses. Snukių šnervės paryškintos, prusnos pražiotos, akys iš pradžių 
buvo inkrustuotos (dar buvo išlikęs vienas intarpas) granatais. Ausys 
ir karčiai papuošti turkių ir juodųjų akmenų intarpais. Kojos išmestos į 
priekį, kanopos paryškintos, vienoje vietoje net išlikusi turkio kanopa. 
Ant liemens — dar du turkio migdolai, o vienas stambus trikampis tur- 
kio intarpas tarsi skiria žirgus. Po abiem figūrom — plokštė, prie kurios 
ant grandinėlių prikabinti miniatiūriniai diskai. Dar dvi grandinėlės, 
sudarytos iš trijų tarpusavy sujungtų širdelių, leidžiasi nuo pat žirgų 
prusnų ir baigiasi išpjaustytais figūriniais lapeliais. 

Kojūgalyje radome apgraužtas ir dalimis išnešiotas dramblio kaulo 
šukas. Sugaišome daug laiko, kol sudėjome fragmentus ir pamatėme, ko- 
kios formos buvo tos šukos. Jų viršuje smulkiai išraižyti piešiniai, tarp 
kurių geriau išlikusi tiktai žmogaus figūra — pusnuogė, apskritagalvė, 
plonu, truputį išlenktu kaklu. Akys migdoliškos, ryškiais vyzdžiais, su 
plačiai į abi šalis nubrėžtais antakiais. Tiesi, ryškiomis šnervėmis no- 
sis ir maža burna dar labiau pabrėžia veido asketiškumą. Liemuo stan- 
džiai aptemptas marškiniais, kurie sukišti į kelnes; apykaklė uždara, pu- 
sapvalė. į 

Jau pati medžiaga, iš kurios padarytos šukos, — dramblio kaulas — 
rodo, kad jos iš Indijos. Tačiau aiškiausiai tai pasako išgraviruotas or- 
namentas ir žmogaus figūra. Vos tik Žžvilgtelėję, prisimename nuosta- 
biąją Begramo dramblio kaulo dirbinių kolekciją — sensacingiausią XX 
a. vidurio archeologinį radinį Afganistane. 

Be aprašytųjų dirbinių, iš kapo išrankiojome šimtus plokštelių, sagų, 
rozečių, pakabučių, kažkada pasakiškai žėrėjusių ant velionės drabužių. 
Deja, pelės juos baisiausiai sujaukė, sumaišė, ir tik prie kojų greitai 
įgriuvusi perdanga apsaugojo mažą kapo plotelį nuo graužikų. Būtent 
čia mums pavyko nuvalyti nepajudintą ilgos suknelės ar chalato padur- 
ką, apsiuvinėtą lygiomis auksinių pusrutulio formos plokštelių eilėmis, 
ir nors kiek atkurti bendrą užsiūtinių ornamentų vaizdą. Palei blauzdi- 
kaulius nuvalėme plokšteles, kurios kažkada buvo eilėmis prisiūtos ant 
ilgų klostėtų kelnių. 

Atkurti ant įkapių išsiuvinėtų ornamentų mes, žinoma, negalėjome, 
tačiau daugybė plokštelių tipų rodo, jog jų būta sudėtingų. Štai kad ir 
pakabučiai su granatais. Jų viršūnė — tai tuščiaviduris rutuliukas, suli- 
tuotas iš dviejų puselių, o siauras kaklelis tarp jų sujungtas su ovaliu 
ratuku, į kurį įstatytas pusrutulio formos ryškiai raudonas kruopščiai nu- 

šlifuotas granatas. Ovalaus skydelio kraštas papuoštas smulkiais aukso 
grūdeliais; apačioje prie skydelio prilituota kilputė, per kurią perverta 
plona vielelė. Kitame vielelės gale prikabintas arba nedidelis diskas, 
arba širdelės pavidalo plokštelė. 

Auksinės plokštelės dažniausiai yra įvairaus dydžio pusrutulio for- 
mos, ir jų mes radome šimtus. Daug auksinių plokštelių yra rombo, kvad- 
rato formos su reljefiškais raitytais ornamentais, taip pat auksinių širde- 
lių pavidalo, be to, dar su turkių intarpais, cilindriškų, trikampių, suda- 
rytų iš trijų ratukų, „drugelių“, „ragų“, kūgio pavidalo, pagaliau sagų, 
panašių į auksinius rutuliukus su kilputėmis, ir t.t. Beveik visos jos iš- 
spaustos iš plono auksinio lakšto, apačioje prie krašto visada yra skylu- 
tės, kad būtų galima prisiūti prie drabužių. Yra ir sudėtingesnių plokš- 
telių, pavyzdžiui, nulieti miniatiūriniai ratukai, kurių kraštai aptaisyti 
smulkiais aukso grūdeliais. Ratukų centre įstatyti iškilūs apvalios formos 
turkiai, o kitoje pusėje prilituoti auksiniai vamzdeliai, kad, pervėrus per 
juos siūlą, ratukus būtų galima prisiūti prie rūbų. 

Jau minėjome auksines plokšteles, rastas po mirusiosios galva auk- 
siniame inde ir aplink jį. Visos jos vieno tipo ir susideda iš dviejų dalių: 
disko ir pakabučio — ilgos plono lakštinio aukso juostelės. Platesnioji 
juostelės dalis baigiasi reljeiiška formoje atspausta liūto galva: akys su 
vyzdžių taškeliais, stori antakių lankai, į dvi dalis perskirta kakta, pri- 
spaustos pusapvalės ausys ir paryškintos šnervės. 

Suknelės ar chalato padurkas buvo apsiuvinėtas auksinėmis keturla- 
pėmis rozetėmis ir pakabučiais, inkrustuotais turkių pusmėnuliais. Nuo 
žemyn nuleistų ragų ant vielelių karojo laisvai besisukiojančių minia- 
tiūrinių diskų pusmėnulis. 

Be šimtų plokštelių, iš kapo išrankiojome ne mažiau stambesnių įvai- 
riausio tipo auksinių papuošalų: penkialapių auksinių rozečių su diski- 
niais pakabučiais, visokio dydžio ir formos auksinių kūgių, bet visada su 
vielelėmis prikabintais diskais, plokščių auksinių „varpelių“ su įspaus- 
tais ornamentais, auksinių turkiais ir pasta inkrustuotų „gairelių“, auk- 
sinių lapelių, šešialapių „pumpurų“, akmeninių pakabučių, aptaisytų auk- 
sinėmis figūrinėmis apkabomis, ovalių akmeninių kulonų ir vėrinių, 
ėsdintų raudonojo chalcedono karolių, gintaro, turkio ir granato karolių, 
pastos vėrinių. Ir tai toli gražu dar ne visi papuošalai, kurių mirusiajai 
turėjo prireikti aname pasaulyje. 

Iš daugybės kitų radinių reikia paminėti geležinio peilio kriaunas, pa- 
puoštas auksinėmis turkiais ir lazuritais inkrustuotomis apkabėlėmis, ma- 
syvias auksines figūrines sagtis su kilputėmis, smeigtukus su sidabro 
virbalais ir apvaliomis geležinėmis, auksine folga aptrauktomis galvutė- 
mis, auksu aptaisytas „iltis“, miniatiūrines akmenines kulkšnes (astra- 
galus) ir kirvukų modelius, fajansinį kosmetikos indelį, daugybę baltų 
perlų, dramblio kaulo tualetinių dėžučių nuolaužas, fajansinius rutuliu- 
kus, apjuostus auksine juosta su turkių intarpais. 

Matyt, karstas buvo taip prikrautas įvairių papuošalų, jog laidojimo 
aukoms nebeliko vietos, ir jos buvo padėtos kapo kameroje ties karsto 
galvūgaliu. Ten jas ir suradome. Tai buvo trys nesudužę į eilę sustatyti 
keraminiai indai: ąsotis (po jo ąsa išliko žmogaus figūros iki pusės ats- 

paudas), žemas, pilvotas su dviem rankenom indas ir aukšta, grakšti, į 
viršų platėjanti taurė. Didžiajame ąsotyje tikriausiai buvo laikomas vy- 
nas, iš jo pilamas į indą su dviem rankenom, o jau paskui į taurę. 

Tačiau tuo radiniai šalia karsto nesibaigė. Karsto kojūgalyje gulėjo 
sidabrinis indas, sidabriniai tualetiniai apvalūs ilgakakliai ilakonai, si- 
dabrinis veidrodis su dramblio kaulo rankenėle, keletas auksinių paka- 
bučių, auksinė moneta ir cilindrinis auksinis indas, per vidurį papuoštas 
plačia horizontalia reljefinio augalinio ornamento juosta — stambių tri- 
lapių grandinėle, prie pagrindo perrišta pyne. Iš kiekvieno trilapio kyšo 
pora ūsiukų su ratukais galuose. Indo dangtelis papuoštas tokiu pat rel- 
jefiniu ornamentu, kaip ir pats indas. Į viršų išsišovusi ornamentuota 
rankenėlė baigiasi apskrita galvute, kiek panašia į granato vaisių su 
kalstytu ornamentu palei kraštelį. Prie dangtelio krašto ir prie ąsočio 
šono prilituotos dvi apskritos kilputės, kurios kažkada buvo sujungtos su 
vyta aukso grandinėle. 

Kapo tyrinėjimai jau baigėsi, o mes vis dar negalėjome nustatyti lai- 
dojimo laiko. Tiesa, keraminiai indai karsto galvūgalyje aiškiausiai 
rodė, jog kapas iš antikos laikų, tačiau toks datavimas mūsų nebepaten- 
kino. Norint tiksliai atsakyti, reikėjo monetos, ir ji buvo rasta, ir ne vie- 
na, o iš karto dvi. Pirmoji kažkodėl buvo padėta ant kapo duobės grin- 
dų šalia auksinio cilindro formos indo. Tai buvo auksinė romėnų moneta 
su imperatoriaus Tiberijaus atvaizdu vienoje pusėje ir krėsle sėdinčios, 
klostėtais drabužiais apsirengusios moters figūra kitoje. Vienoje rankoje 
moteris laiko šakelę, o kita pasirėmusi į skeptrą. Laisvame antrosios pu- 
sės plote perskaitėme užrašą: „Cezaris Tiberijus, dieviškojo Augusto sū- 
nus, Didysis Pontifikas“. Nereikėjo nei žinynų, nei numizmatikos katalo- 
gų, nes ir taip žinojome, kad tokios monetos Romos imperijoje buvo kal- 
dinamos 16—21 m.e. m. Lugdunumo mieste Galijoje. Iš tolimo Prancū- 
zijos miesto Liono auksinis romėnų aureus, nukeliavęs ilgą daugelio 
tūkstančių kilometrų kelią, pateko į Baktriją — į tuometinio civilizuoto 
pasaulio tolimiausią periferiją. Beje, pažymėsime, kad tai gal viena pir- 
mųjų romėnų monetų, atneštų ne tik į Afganistano, bet ir į Vidurinės 
Azijos teritoriją. 

Antroji, sidabrinė, moneta gulėjo pačiame karste, prie dubens kaulų, 
ir tikriausiai iš pradžių buvo įsprausta į sugniaužtą mirusiosios ranką. 
Monetoje iškaltas barzdoto valdovo galvos profilis su diadema ant kak- 
tos. Truputį kumpa mėsinga nosis, įdubusios akys ir ilga banguota barz- 
da valdovo paveikslą daro ne tiek rūstų, kiek liūdną. Kitoje pusėje pa- 
vaizduotas sėdintis karys su lanku dešinėje į priekį ištiestoje rankoje. 
Laisvame plotelyje ratu eina graikiškas užrašas, iš kurio matyti, kad 
moneta kaldinta Partų karalystės valdovo Mitridato II, valdžiusio 123— 
88 m. pr.m.e. 

Suradę šias dvi monetas, jau galėjome konkrečiau nustatyti palaido- 
jimo laiką: II a. pr. m.e. — pirmieji mūsų eros dešimtmečiai. Tai buvo 
naramūs laikai, kai kaimyninė Partų karalystė pradėjo aktyviai veržtis 
į rytus ir net užgrobė dalį Graikų-baktrų karalystės. Čia partų valdovai 
ilgai ir dažniausiai nesėkmingai kariavo su klajokliais ir, tik valdant 
Mitridatui II, jiems pavyko stabilizuoti padėtį rytų pasienyje. Toliau pa- 

sistengsime parodyti, kad Tilia Tepėje palaidoti kaip tik tie klajokliai, su 
kuriais pačiais arba su jų protėviais kariavo Partų karalystės valdovai. 

Taigi monetos padėjo mums datuoti kapą. Dabar reikėjo išspręsti kitą 
ne mažiau sudėtingą uždavinį: kas šiame kape palaidotas? Deja, po pe- 
lių pogromo tiesioginių duomenų gauti nebegalėjome. Liko vienas ke- 
lias — ieškoti netiesioginių įrodymų. Jų mes gavome įkapių papuošalus 
lygindami su pirmojo kapo radiniais. 

Tarp tūkstančių brangių juvelyrinių dirbinių, surastų kape, mažas, 
kuklus, kasdien bemūvint gerokai nudilęs auksinis žiedelis atrodė kaip 
našlaitėlis posūnis. Jis tikrai niekada nebuvo numautas nuo piršto. 

Lygiai toks žiedelis buvo rastas ir pirmajame kape: nė kiek ne dides- 
nis, taip pat gerokai nudilęs, su tokiu pat išgraviruotu ornamentu — ra- 
tukas centre ir du migdolai šonuose. Reikia manyti, kad šis sutapimas 
neatsitiktinis, o žiedų mažumas leidžia spėti, jog palaidotieji Tilia Tepėje, 
ko gero, giminės. Deja, tiksliai nežinome, kas čia palaidota — vyras ar 
moteris. Jei pirmajame ir trečiajame kape būtų palaidoti skirtingos lyties 
asmenys, du vienodus žiedelius galėtume laikyti savotiškais jungtuvių 
žiedais. Tačiau nei viename, nei kitame kape nerasta kovos ginklo, todėl, 
nors ir abejodami, sakome, kad juose palaidotos moterys. Tokiu atveju 
žiedeliai gali būti paveldėtiniai, tai patvirtina jų mažumas ir pagaliau 
tai, kad jie gerokai nudilę. 

Kape radome daugiau kaip keturis tūkstančius visokiausių auksinių 
daiktų daiktelių. Juos reikėjo nuvalyti, užfiksuoti plane, sutvirtinti vie- 
toje, išimti. Tai darydami, sugaišome apie pusantro mėnesio. Pasakiški 
trečiojo kapo lobiai ir auksinė karūna ant palaidotojo galvos įtikinamai 
rodo, kad tai karaliaus arba karalienės, o gal vieno iš pirmųjų naujos 
dinastijos karalaičių kapas. Dar kiek abejodami savo karališku prana- 
šumu, aname pasaulyje jie norėjo pasirodyti su svariais savo aukštos 
padėties įrodymais. 

Atradę šitokius lobius, visi džiūgavome, nesidžiaugė tiktai ekspedi- 
cijos restauratoriai. Archeologus, kurie be paliovos vis nešė ir nešė radi- 
nius iš trečiojo kapo, jie sutikdavo liūdnomis akimis, lyg kokius baisiau- 
sius savo priešus. O kai auksinių daiktų prisirinko per tūkstantį, 
Volodia Būryj pasakė pranašiškus žodžius: „Tai ką, norite surasti septy- 
netą kapų po vieną kiekvienam iš mūsų?“ Tada iš to skaičiaus tik pa- 
sijuokėme, tačiau paskui pamatėme, kad Volodia neapsiriko. 

O kol kas pagalbos paprašėme savo šalies specialistus, su šeimomis 
gyvenančius Šibirgane. Tarp jų žmonų atsirado entuziasčių. Išklausiu- 
sios trumpus vienos arba dviejų dienų kursus, jos padėjo mums restau- 
ruoti ir konservuoti rastus daiktus. Kiekviena specializavosi vienai opera- 
cijai: pavyzdžiui, viena tik įstatinėjo ir tvirtino lizduose iškritusius brang- 
akmenius, kita, valydama sidabro dirbinius, po juoda plutele atidengdavo 
nuostabius išgraviruotus ornamentus, trečia darė meniškiausių dirbinių 
sietlines matricas, ketvirtoji specialiais chemikalais sutvirtindavo odinių 
dirbinių su spalvingais ornamentais liekanas. 

Atsirado tam tikras gamybos ciklas. Kasdien po darbo kiekvieno kapo 
kasinėjimų vadovas perduodavo man pagal aprašą iškastus dirbinius. 
Patikrinęs juos, perduodavau į restauravimo laboratoriją. Apdoroti jie 

vėl atsidurdavo pas mane, ir aš juos perduodavau fotografams. Deja, 
mes neturėjome ekspedicijos fotografo, ir visos nuotraukos buvo pada- 
rytos fotografų mėgėjų A. Černoivano ir V. Košelevo (specialistų, dir- 
busių Šibirgane). Kiekvieną radinį jie fiotografuodavo siaurame papras- 
tame fotofilme, taip pat siaurame ir plačiame spalvotame iotofilme. To- 
dėl tą patį daiktą reikėdavo fotografuoti po keletą kartų, įvairiais rakur- 
sais. Po to daiktai vėl sugrįždavo pas mane, ir dabar aš juos perduoda- 
vau specialiam Afganistano archeologijos instituto atstovui, kad šis pa- 
darytų oficialų muziejinį aprašą. 

Kadangi vienu metu buvo valomi du ar net trys kapai, galite įsivaiz- 
duoti, kiek visokiausių sunkumų mums iškildavo. Netrukus pamačiau, 
jog, jeigu griežtai laikysiuos savo paties nustatytos sistemos, tai vos spė- 
siu šimtus, net tūkstančius plokštelių sutikrinti su inventorizacijos apra- 
šu. O man dar reikėjo sudaryti suvestinį katalogą. Ir aš žengiau, ko 
gero, patį drąsiausią ir ryžtingiausią žingsnį savo gyvenime — viską 
pradėjome tvarkyti pasitikėdami vienas kitu. Ir turiu pasakyti, jog iš 
tiesiog fantastiškos gausybės smulkių, neretai pusės kapeikos dydžio, 
auksinių daiktų neprapuolė nė vienas. Galų gale viskas absoliučiai tiks- 
liai sutapo su inventorizacijos aprašu. Užtat kiek privargo ekspedicijos 
žmonės! Po sunkios darbo dienos 2 m gylio siauroje, drėgnoje šach- 
toje—kape reikėdavo suskaičiuoti visus radinius, tą dieną nuimtus nuo 
visus radinius suskaičiuodavo vienas, o paskui kitas, ir, tik įsitikinę, kad 
nesuklydo, galėdavo važiuoti namo. Vidutiniškai tekdavo suskaičiuoti 200— 
300 vienetų. Būdavo, sugrubę pirštai beveik nebesilanksto, o smulkios plo- 
nytės plokštelės neretai sukimba viena su kita, ir štai, kokį pusvalandį 
skaičiavus, suma nebesutampa. Vėl viską skaičiuoji iš naujo, o laimingieji, 
kuriems šiandien „tuščia diena“, kiurksodami automobilyje, keikia ir auk- 
są, ir kapus, ir save, kam lindo į tas „„aukso duobes“. Kitas dalykas pa- 
prasti kasinėjimai ir paprasti radiniai — savaičių savaites guli šukės 
lauko muziejuje šalia kasinėjimų, ir niekam nešauna į galvą, kad jas rei- 
kia suskaičiuoti, o tuo labiau saugoti. Pamažu tiesiog savaime ateina 
mintis, kad plokšteles reikia sudėti krūvelėmis po penkias, ir tada su- 
klydęs greičiau pamatai, kur plokštelės sukibusios. Pagaliau skaičiai su- 
tampa, ir jau galėtum važiuoti namo, tačiau dar reikia perduoti kapą 
sukarintos apsaugos vyresniajam. Sandariai užtraukiamos abi palapinių 
pusės arba uždaromos virš kapų pastatytų namelių durys. Takai prie 
jų užtiesiami brezentu taip, kad galai užklotų slenksčius. Ant brezento 
lygiu sluoksniu užpilama purios žemės, kurią archeologas prižiūrėtojas 
ypatingai „užantspauduoja“. Rytoj rytą apsaugos vyresnysis kartu su 
archeologais patikrins, ar pėdsakai identiški, tik tada atidarys angą, ir 
prasidės dar viena darbo diena. Pasibaigus darbo dienai, net mes patys 
nebegalime grįžti į kalvą, jei nežinome slaptažodžio,— viską griežčiau- 
siai saugo sukarinta sargyba. 

Atradus ir dalinai išvalius antrąjį kapą, paaiškėjo, kad ekspedicija 
atkasė valdovų kapus. Tai labai retas atvejis archeologų praktikoje. 
Nesuskaičiuojama daugybė vieno tipo auksinių plokštelių ir pakabučių, 
tokie senovės meno šedevrai kaip pakabučiai „valdovas ir drakonai“, žie- 

dai su intalijomis, kiniški veidrodžiai ir auksinė Kušanų Afroditės fi- 
gūrėlė — tiesiog viskas bylote byloja, kad padarėme įstabiausią atra- 
dimą. Daugelis didžiųjų pasaulio laikraščių vėliau jį pavadino „amžiaus 
atradimu“. 

Savaime suprantama, tokiam atradimui nebuvome pasiruošę nei mo- 
rališkai, nei tuo labiau techniškai. Trūko visko — pradedant skalpeliais 
bei pincetais ir baigiant dėžutėmis radiniams sudėti. Laimė, iš karto 
atėjo į pagalbą ir kuo galėdami mums padėjo Sibirgane gyveną komandi- 
ruoti mūsų gydytojai. Plonyčius medicinos instrumentus pritaikėmę radi- 
niams valyti. Tiesiog siaubte nusiaubėme dantų gydytojo Androniko 
Mkrtičiano kabinetą — paėmėme ne tik mums tinkamus stomatologijos 
instrumentus, bet ir dėžutes dantų grąžteliams laikyti. Tose kartoninėse, 
dermatinu aptrauktose dėžutėse su kabliuku užkabinamu dangteliu iki 
šiol tebeguli brangiausi radiniai, jau užrakinti Kabulo muziejaus sei- 
fuose. 

Kol nagrinėjome antrąjį ir trečiąjį kapą, Terkešas toliau metodiškai 
ir sistemingai tyrinėjo monumentalios šventovės liekanas. Jau buvo išva- 
lyta kolonų salė, išryškėjo aplink ją einančio koridoriaus kontūrai. Ir 
štai gruodžio 26 darbininkas, valydamas koridoriaus sienos plokštumą, 
pastebėjo geltonai sublizgusį prieš saulę diską su skylute palei kraštą. 
Kol diskutavome, kas tai — dar vienas kapas ar atsitiktinis radinys, ne- 
šnekusis Terkešas keletą kartų mikliai smeigtelėjo kastuvą, ir lygioje 
plytų sienoje išryškėjo kapo duobės kontūrai. 


Iš KELIONIŲ TOLIMŲ SUGRĮŽĘS 


Tuo metu jau buvome septyniese — nors ir pavėlavę, vis dėlto at- 
vyko Uktamas Pulatovas iš Tadžikistano ir Rustamas Suleimanovas iš 
Uzbekistano. Iš pradžių jie padėjo Terkešui tyrinėti šventyklos liekanas, 
o kai buvo aptiktas trečiasis kapas, jos tyrinėjimams ėmė vadovauti Uk- 
tamas Pulatovas. Dabar atėjo eilė Rustamui Suleimanovui. Senkapių 
Rustamas nebuvo kasinėjęs, todėl, kaip tik galėdamas, stengėsi į „tuos 
kapų reikalus“ nesikišti. Tačiau eilė yra eilė, ir Rustamui buvo oficialiai 
pasiūlyta vadovauti ketvirtojo kapo kasinėjimams. Pirmomis dienomis 
jis prieidavo prie kapo, lyg mėgindamas apsiprasti, ir vėl ryžtingai pa- 
sukdavo prie savo senojo darbo, bet tenai jam nebebuvo vietos. 

Nedaug yra žmonių, taip jaučiančių atsakomybę, kaip Rustamas. 
Žinoma, jis puikiai atliko savo užduotį. Prisimenu ketvirtojo kapo vaizdą. 
Gilios šachtos dugne susirietęs sėdi Rustamas ir atsargiai valo skeletą. 
Jis girdi, kaip kiekvieną jo judesį moksliškai komentuoja viršuje susirin- 
kę smalsūs žiūrovai, iš po kurių kojų į beveik sterilų kapą kartkarčiais 
vis nubyra smulkių akmenukų ar net žemių. Tada Rustamas, kaip kulka 
išlėkęs iš šachtos ir pasitraukęs toliau nuo gyvųjų ir mirusiųjų, ilgai 
matuoja žingsniais stepę, kol nurimsta ir vėl įlipa į savo gilią šachtą. 

Kai suradome pirmą auksinį diską, nepastebėjome, jog iš vienos pusės 
jis apskretęs kažkokia tamsia mase. Po kelių dienų ta masė atšoko, ir mes 
pamatėme, jog tai beveik supuvusi oda, kurioje, beje, tebėra dekoro pėd- 

sakų — ryškiai raudonų kablelių. Tai jau buvo kažkas nauja, todėl visą 
kapą valyti reikėjo labai atsargiai. 

Ketvirtasis kapas buvo ne tik tuo ypatingas. Jau iš pat pradžių pa- 
matėme, jog duobė nesuardyta, todėl pirmą kartą atsirado galimybė 
tiksliai nustatyti, ar būta kokių nors antkapinių statinių, ar ne. Kruopš- 
čiai nuvalėme žemės paviršių virš duobės, įsikasėme pusę metro gilyn, 
tačiau, be paprastų sąnašinių bei šiukšlių sluoksnių, nieko daugiau ne- 
radome. Nuėmę tą neišvaizdų molingą sluoksnį, pasiekėme senąjį žemės 
paviršių, kuriame išryškėjo aiški stačiakampė dėmė — kapo duobės vir- 
šus, o prie jos krašto — sveika arklio kaukolė ir priekinių kojų kaulai. 
Sie duomenys pasidarė itin reikšmingi, kai pamėginome išsiaiškinti, su 
kokiais ritualais beveik prieš dvidešimt amžių buvo laidojami Baktrijos 
valdovai. 

Arklio kaukolė priklausė šiam kapui. Kaip žinoma, daugeliui klajok- 
lių tautų, ypač skitams ir sarmatams, ritualiniai arklių aukojimai buvo 
labai svarbūs. Šeimininką į pomirtinį pasaulį turėjo lydėti mylimiausias 
jo žirgas ar net dešimtys žirgų. Todėl, aptikę arklio kaukolę, iš karto pa- 
galvojome, jog ir šiuo atveju būta analogiškų apeigų. Tačiau tai buvo 
tik spėliojimai, kuriuos reikėjo įrodyti faktais, ir mes jų radome įsikasę 
į beveik dviejų metrų gylį, kitaip sakant, pasiekę kapo duobės dugną. 

O kol kas matėme tiktai išryškėjusią stačiakampę 3X1,5 m dydžio 
kapo duobę, kuri buvo iškasta jau apleistos šventyklos mūro sienos ma- 
syve. Į akis krito tai, jog ir šis kapas įrengtas paprastai, netgi primi- 
tyviai. Kaip ir kituose, jau ištyrinėtuose, kapuose, gili vertikalios šachtos 
pavidalo duobė nebuvo net išglaistyta paprastu molio tinku, nors joje 
kartu su mirusiuoju gulėjo sunešti pasakiški lobiai. 

Kapo duobė buvo visiškai užversta puriomis žemėmis, kuriose ap- 
tikome supuvusių karčių — medinių grotų liekanas. Kruopščiai viską 
apskaičiavę ir išnagrinėję, nustatėme, kad tuščiavidurę kapo šachtą ties 
žirgo kaukole laidotojai iš pradžių uždengė grotelėmis, ant jų paklojo 
iš ajerų pintus demblius ir paskui užpylė pusės metro žemių sluoksnį. Il- 
gainiui, kai medinės grotelės supuvo ir įsmuko, užpiltoji žemė visiškai 
užvertė duobę. 

Bet visa tai atsitiko vėliau, o laidojant tuščiavidurės šachtos dugnas 
buvo išklotas odomis ir virš jų pastatytas 225 cm ilgio, 70 cm pločio ir 
75 cm aukščio medinis karstas. Pavyko nustatyti, kad karstas stovėjo ne 
ant pačių grindų, o maždaug 15 cm aukščiau. Valydami dugną, pama- 
tėme, kad virš odų sluoksnio yra apie 5 cm storio molingas, be abejonės, 
lietaus vandens suneštas klodas, apibyrėjęs smulkiais rudais supuvusio 
medinio karsto dugno trūnėsiais. Aišku, kad molžemio po karstu galėjo 
atsirasti tik todėl, kad karstas stovėjo ne ant paties dugno, o kiek aukš- 
čiau. Tiesa, nepastebėjome jokių žymių, jog būta karsto kojelių (kaip 
antrajame kape). Matyt, po karstu buvo padėtos medžio sijos, kurios il- 
gainiui irgi supuvo ir, kai mes kasinėjome, buvo jau visai išnykusios. 
Po puriomis žemėmis dar tik ryškėjo karsto kontūrai, o galvūgalyje už 
karsto jau aptikome geležinį sudedamą krėslelį, savo konstrukcija be 
galo panašų į šiuolaikines kelionines kėdes su brezento sėdynėmis. Tokios 
kėdės stovėjo aplink pietų statą mūsų ekspedicijos valgykloje. Krėslelis 

turėjo dvi lenktas vienodos formos puseles, iš viršaus aptrauktas oda ir 
sutvirtintas šarnyriniu kaiščiu. Aišku, tai buvo žygio kėdė, kurią savi- 
ninkas pasiimdavo į tolimus karo žygius. Tai liudijo dvi ilgos cilindro 
formos strėlinės, laidojant padėtos ant krėslelio sėdynės. Abi jos medinės, 
iš viršaus aptemptos ryškia raudona spalva dažyta oda, dviejose vietose 
apkaustytos plačiomis aukso juostomis. Pačios strėlinės ir kažkada į jas 
įstatytos strėlės buvo beveik visiškai sudūlėjusios, tačiau auksiniuose ci- 
lindriniuose aptaisuose radome išlikusius geležinius strėlgalius. Antroji 
auksinių juostų pora juosė strėlinių viršų; tai padėjo apytikriai nustatyti 
jų dydį — maždaug 80 cm ilgio ir apie 10 cm skersmens. Be to, viena 
strėlinė buvo uždaroma sidabriniu cilindrinės stiklinės formos dangteliu 
su kilputės pavidalo rankenėle viršuje. Lauko laboratorijoje nuo sidab- 
rinio dangtelio kiek nuvalius patiną, paviršiuje išryškėjo nuostabus, be 
galo smulkiai per vidurį išgraviruotas paauksintas ornamentas — apsivi- 
jusi vynuogės šakelė. Pačiame dangtelyje radome dalinai išlikusius medi- 
nių strėlių galiukus su išpjovomis, kad strėles būtų patogiau atremti į 
lanko templę. 

Čia pat radome ir lanko, kažkada atšlieto į kapo duobės šoną, „pėdsa- 
kų pėdsaką“. Kruopščiai, tiesiog chirurgiškai švariai nuvalę užgriuvusias 
žemes, išvydome lanko pavidalo pėdsaką, paliktą lanko dėklo, nupinto iš 
virbų ir aptraukto baltai, žaliai ir raudonai išmarginta oda. Ant grindų 
aptikome kaulinius lenktus lanko antgalius su giliomis išpjovomis lanko 
templei, o šalia, medžio trūnėsiuose ir sudūlėjusios odos atplaišose,— 
keletą iš kaulo ištekintų smulkių konusėlių, kuriais, matyt, buvo papuoš- 
ti nuo lanko dėklo nukarusių šikšnelių galai. 

Pagaliau atėjo eilė valyti karstą ir patį skeletą. Ilgas sunkus karstas 
buvo sukaltas iš kokių 2 cm storio lentų, sienelės prie dugno pritvirtintos 
ne geležiniais kampučiais, kaip anksčiau ištyrinėtuose kapuose, o ilgo- 
mis, storomis geležinėmis juostomis, perkištomis po dugnu ir užlenkto- 
mis prie šonų. Iš vidaus ir išorės karstas buvo aptrauktas raudona oda, 
išrašyta baltais augaliniais ornamentais, deja, išsilaikiusiais gana pras- 
tai. Karstas, matyt, buvo kelis kartus apsuktas odiniu užtiesalu, apsiuvi- 
nėtu auksiniais diskais ir pusrutulio formos plokštelėmis. Užtiesalas prie 
viršutinio karsto krašto buvo tvirtai prikaltas šešiomis stambiomis gele- 
žinėmis vinimis — keturios vinys kampuose, dvi per vidurį. Virš karsto 
vietomis aptikome medžio trūnėsių, lyg ir panašių į karsto dangčio lieka- 
nas, tačiau nesame tuo tvirtai įsitikinę. 

Taigi priešais mus medinė dėžė, nors ir ne septyniais antspaudais už- 
antspauduota, bet vis dėlto aklinai užkalta geležinėmis vinimis. Be to, 
kapo duobės perdanga, krisdama iš pusantro metro aukščio, buvo ne tik- 
tai viską prislėgusi, bet ir perplėšusi odą, kažkada standžiai dengusią 
karsto viršų. Nukasę užgriuvusias žemes ir nuėmę odinį ftutliarą (prieš tai 
jį užkonservavome), pamatėme patį skeletą. Kaip pasigailėtinai jis at- 
rodė! Užgriuvusi perdanga sutriuškino krūtinės ląstą, suknežino kaukolę 
ir ilguosius kaulus; viskas byrėjo, trupėjo net nuo sibirinio šeško plauko 
teptuko švelniausio prisilietimo. Užtat visą skeletą nuo galvos iki kojų 
dengė šimtai auksinių plokštelių, pakabučių, sagų, po kuriomis spėjome 
esant stambesnių juvelyrinių dirbinių. Kad ir labai norėjome giliau žvilg- 

terėti į šį brangenybių lobyną, pirmiausia reikėjo sutvirtinti skeleto kau- 
lus. Kad galėtume prisikasti iki kaulų ir juos impregnuoti specialiais 
tvirtinamaisiais tirpalais, reikėjo mediciniškais pincetais išrankioti tūks- 
tančius žemės grumstelių ir, gink Dieve, nepajudinti nė vienos aukso 
plokštelytės. Prasidėjo įprastas kruopštus kapo valymas. 

Iš pat pradžių pastebėjome, kad įkapės tankiai ataustos ir išsiuvinėtos 
aukso siūlais. Paprasti siūlai, tai yra metmenys buvo supuvę, o plonos 
plonytėlės aukso gijos sruogomis bangavo palei skeletą. Ypač tankiai jos 
dengė skeleto krūtinę. Taip pat radome spiralėmis susuktų aukso siūlų, 
matyt, kažkada užsuktų ant medvilnės ar šilko metmenų. Labai galimas 
daiktas, kad būtent tokiais spirale susuktais aukso siūlais buvo išsiuvinėti 
pagrindiniai audinio raštai. 

Nors neapsakoma daugybė aukso gijų galų labai trukdė valyti kapą, 
tačiau kaip tik jie padėjo nustatyti, kad, be įkapių, dar buvo ir specialus 
užtiesalas. Jau iš pat pradžių, vos tik pradėję valyti, pastebėjome, kad 
aukso siūlai niekur labai nenutolsta nuo skeleto. Iš to padarėme logišką 
išvadą, kad auksu siuvinėtos buvo tik mirusiojo drapanos, o šimtai smul- 
kių pusrutulio formos plokštelių bei vamzdelių gulėjo gerokai atstu nuo 
| auksu siuvinėtų raštų, kitaip sakant, ta- 
rytum iš viršaus dengė įkapes, nelyginant 
kokie stačiakampiai skeleto rėmai. Pasi- 
darė aišku, jog tai laidojimo užtiesalas, 
kažkada užklotas ant mirusiojo. Iš minė- 
tų plokštelių ir vamzdelių išsidėstymo pa- 
darėme išvadą, kad pagal to meto laido- 
jimo papročius greičiausiai būdavo už- 
dengiamas veidas, o kojos likdavo neuž- 
klotos. Veidą dengusios užtiesalo dalies 
plokštelės buvo nusiritusios į kairę pusę 
ir tik keletą jų radome ant kaukolės. 

Deja, pavyko tik labai apytikriai re- 
konstruoti iš tų auksinių antsiuvų kadai- 
se sudarytus ornamentus: galvūgalyje — 
smulkūs kvadratėliai ir stačiakampiai, ant 
krūtinės — dvi susikryžiuojančios linijos, 
sudarytos iš prisiūtų vamzdelių, žemiau 
juosmens — palei kūną einančios tiesios 
juostos. Apatinis užtiesalo kraštas aiškia 
lygia linija baigėsi truputį žemiau kelių, 
tačiau auksinių pusrutulio formos plokš- 
telių radome iki pat pėdų ir jų ornamen- 
tas buvo panašus į užtiesalo raštus. Gal 
tai apatinis apkloto kraštas, o gal dar 
vienas nedidelis užtiesaliukas, užmestas 
ant mirusiojo kojų. 

Nuėmę užtiesalo plokšteles, po jomis 
aptikome beveik dvimetrio milžino su vi- 
„Iš kelionių tolimų sugrįžęs“ sa kario apranga palaikus. Be abejonės, 

tai buvo karys, kuris, sprendžiant iš įkapių gausumo, būdamas gyvas, 
visuomenėje stovėjo ant aukščiausios hierarchijos pakopos. 

Dabar mums reikėjo susigaudyti tūkstančių aukso plokštelių chaose ir 
rekonstruoti mirusiojo įkapes. Aišku, kad audeklas jau seniai buvo supu- 
vęs — matėme tik plonytes auksines siuvinėjimų gijas, antsiuvų plokš- 
teles ir ploną, kokio milimetro storio, baltą plėvelę. Nagrinėdami plokš- 
teles (jei tik jos nebuvo pajudintos), galėjome bent apytikriai rekonst- 
ruoti dviejų tūkstantmečių senumo kostiumą. Pirmiausia turėjome sukla- 
sifikuoti plokšteles. Jų buvo daugiau kaip 10 tipų: iškilūs pusrutuliai, 
kvadratėliai su įspaustais reljefiniais kryželių arba rozečių pavidalo or- 
namentais, stambūs stačiakampiai — „drugeliai“, aštuonlapės rozetės, 
cilindrai, vamzdeliai ir kt. Visi jie apačioje turi atbrailas su skylutė- 
mis — prisiūti prie drabužių. Pačios ploniausios plokštelės spaustos spe- 
cialiomis formomis ir dažniausiai papuoštos reljefiniais ornamentais. 

Dirbome kruopščiai, kuo tiksliausiai fiksavome papuošalus brėžinyje ir 
pagaliau pasidarė aišku, kad viršutinėje ir apatinėje skeleto dalyje plokš- 
telės yra skirtingo tipo: krūtinės ląstą ir rankų kaulus dengia šimtai stam- 
bių kvadratinių plokštelių ir aštuonlapių rozečių, o žemiau juosmens, 
beveik iki pat kulnų, guli vienas prie kito „drugeliai“ ir kvadratėliai, ro- 
dos, išsibarstę be jokios sistemos. 

Po to pradėjome nuodugniai nagrinėti viršutinę skeleto dalį. Pama- 
žu ėmė aiškėti šitoks dėsningumas: du pagrindiniai plokštelių tipai (kvad- 
ratėliai ir rozetės) beveik visuomet guli greta ir sudaro besikaitaliojan- 
čias lygiagretes juostas, einančias nuo pečių klubų link. Dabar reikėjo 
pasižiūrėti, kokie gi raštai iš tų juostų susidaro. Ant paties skeleto to 
pamatyti negalėjome. Kaip. ir tyrinėdami kitus kapus, kiekvieno tipo 
plokšteles brėžinyje fiksavome ne tik skirtingu ženklu, bet ir įvairiomis 
spalvomis. Atsirado dvi plačios juostos, einančios nuo kaklo prie juos- 
mens ir susikertančios ant pilvo. Savaime suprantama, pasidarė aišku, 
kad tokiais galionais buvo papuoštas priekinis durtinio kraštas ir skver- 
nai. Toliau valydami plokšteles, įsitikinome, jog durtinys buvo užsiau- 
čiamas į dešinę pusę. 

Nuo pečių juosmens link ėjo dar dvi plačios to paties tipo plokštelių 
juostos: kvadratų linija ir greta jos — aštuonlapių rozečių linija. Lygiai 
tokiomis pat plokštelėmis buvo apsiuvinėtos ir durtinio rankovės — nuo 
pečių iki siaurų rankogalių, savo ruožtu papuoštų besikaitaliojančiomis 
kvadratinių plokštelių, rozečių ir vamzdelių eilėmis. Kai kurie auksiniai 
vamzdeliai gulėjo ant plaštakos, todėl nusprendėme, jog būta pirštinių. 
Užbėgdami į priekį, pasakysime, kad durtinio rekonstrukcija visiškai 
pasitvirtino vėliau, kai jaunas mūsų restauratorius iš Afganistano Are- 
fas, nesujudinęs nė vienos plokštelės, kadaise prisiūtos ant durtinio nu- 
garos, iškėlė skeleto nugarą. Plokštelių juostos, užsiūtos ir ant nugaros, 
sudarė pagrindinę juostą, einančią nuo apykaklės iki juosmens. Nuo jos 
vidurio pečių link įstrižai šakojosi dvi trumpos juostos, pabrėžtos dar 
viena pusrutulio formos plokštelių linija. Durtinį aukštai po krūtine juo- 
sė nuostabaus grožio auksinis diržas. Rūbas siekė iki klubų — tai aiš- 
kiausiai rodo aukso plokštelių išsidėstymas ir ryškiai užsifiksavęs išsiu- 
vinėtas padurkas. 

Remdamiesi panašumais į jau išvalyto antrojo kapo įkapes, manėme, 
jog ir čia būta ilgo chalato, tačiau visus mėginimus tai įrodyti sugriovė 
reali tikrovė — plokštelės ketvirtajame kape buvo išsidėsčiusios visiš- 
kai kitaip, ir daryti panašią rekonstrukciją neturėjome jokio pagrindo. 
Todėl atsisakėme išankstinės savo hipotezės ir, dar kartą pasikliovę tei- 
giniu „praktika — tiesos kriterijus“, vėl ėmėme nagrinėti plokšteles. Pa- 
galiau nustatėme, kad iš po aukso diržo net iki pat pėdų eina ilgos, 
kartais susikertančios „drugelių“ ir kvadratėlių juostos. Sprendžiant iš 
bendro šių plokštelių kontūro, velionis buvo aprengtas rūbu, panašiu į 
platėjantį sijoną, o po juo — ilgomis kelnėmis. 

Net patys nustebome, kad mūsų rekonstruotas kostiumas pasirodė be- 
sąs mažne toks pat kaip apdaras, pavaizduotas auksiniuose „valdovo ir 
drakonų“ pakabučiuose, rastuose antrajame kape. Prisiminkime, kad tuo- 
se pakabučiuose valdovas vilki trumpu, diržu perjuostu durtiniu, iš po 
kurio išlindęs varpo formos „sijonas“. Be abejo, tai paradinis (su tokiu 
sijonu ant žirgo nesėsi!) ir, kaip matyti iš karūnos (žr. atvaizdą „valdo- 
vo ir drakonų“ pakabučiuose), tikras karališkas apdaras, skirtas ypatin- 
goms ceremonijoms. Tolesni kasinėjimai kaip tik tai patvirtino. Auksiniais 
siūlais buvo apvyniotas visas skeletas, jų neradome tik po dubens kau- 
lais ir šlaunimis. Nė vienos aukso gijelės! Matyt, auksu būdavo išsiuvi- 
nėjamos tiktai matomos kostiumo dalys. Tokiu paradiniu kostiumu val- 
dovas vilkėdavo tik per iškilmes, kai, sėdėdamas soste, priiminėdavo 
lankytojus. 

Specialistai yra pastebėję, kad trumpas į dešinę pusę susiaučiamas 
durtinis — tai bene populiariausias klajoklių drabužis dar nuo legendi- 
nių skitų laikų. Kariai, apsirengę panašiais rūbais, pavaizduoti visame 
pasaulyje žinomuose aukso ir sidabro dirbiniuose, kurių rasta Pietų Ru- 
sijos skitų pilkapiuose, pavyzdžiui, Solochos ir Kul-Obos. Tokie rūbai bu- 
vo paplitę tolimiausiuose skitų pasaulio rytiniuose pakraščiuose, net iki 
Altajaus. Tai patvirtina radiniai Pazyryko pilkapiuose. Amžino įšalo 
sąlygomis juose iki mūsų dienų išliko medžio, odos, veltinio ir audeklo 
dirbinių. Ant vieno veltinio kilimo pavaizduotas raitelis, apsivilkęs trum- 
pu į dešinę pusę susiaučiamu durtiniu, kurio skvernai ir atlapai papuošti 
galionais. Tokių įrodymų daugybė, tačiau ir iš minėtųjų aiškiausiai ma- 
tome, jog skitų rūbai panašūs į Tilia Tepės ketvirtajame kape palaidoto 
valdovo įkapes. Nors, antra vertus, tai ir visas panašumas. Beveik visuo- 
se išlikusiuose atvaizduose skitai su ilgomis kelnėmis, kurios dažniausiai 
sukištos į minkštus batus. Tokia nešiosena būdinga klajokliams, bene di- 
desnę dalį savo gyvenimo sėdintiems balnuose ant žirgų. Tuo tarpu ket- 
virtajame kape palaidotas žmogus buvo aprengtas klostytais sijono tipo 
rūbais, tai yra jau ne kaip skitas. Klajoklių, vadinamojo skitų-sarmatų 
meno paminkluose tokių drabužių neaptikta, užtat jie buvo labai paplitę 
Senovės Rytuose, ypač Baktrijos kaimynystėje esančiame Irane. Perse- 
polio — Achemenidų imperijos sostinės — rūmų reljefuose visi persų didi- 
kai vilki savotiškais ilgais klostėtais „sijonais“. Pagaliau ir auksinėse 
Amudarjos lobio plokštėse pavaizduoti žmonės taip pat apsirengę ilgais 
„persiškais“ drabužiais... Vakarų Azijoje ilgi, iki kulnų, klostėti rūbai 

buvo paplitę nuo seniausių laikų. Tačiau reikia pasakyti, jog Achemenidų 
Irane tai buvo ne kasdieniai, o paradiniai aristokratų ir ypač valdovų 
apdarai. 

Taigi visai pagrįstai galima sakyti, kad ketvirtajame kape palaidoto 
žmogaus rūbai panašūs tiek į tradicinę klajoklių aprangą (durtinys), tiek 
į vietinius paradinius rūbus, kuriems pradžią davė Achemenidų karalių 
prašmatnūs apdarai. Tačiau visomis svetimos šalies madomis žavėtasi 
neilgai — netrukus, Didžiųjų Kušanų epochoje, visi valdovai jau vilkės 
daugiausia kaip klajokliai: durtiniu, į batus sukištomis kelnėmis ir ilgu 
chalatu. 

Kaip žinome, „valdovo ir drakonų“ pakabutyje valdovas pavaizduotas 
su-karūna. Šiame kape palaidotas žmogus buvo be karūnos, tačiau vie- 
toje jos po galva gulėjo masyvi iš aukso nulieta 638 g sverianti taurė, 
daug vertingesnė už bet kokią karūną. Nuo dugno į kraštus radiališkai 
einančiomis iškiliomis rintėmis papuošta taurė padaryta sekant geriausio- 
mis graikų meno tradicijomis: tai piala, kurios vienoje pusėje išlikęs 
graikiškas užrašas „„STAMA“. Mes ją vadinome Ru,stamo“ taure — ją 
atradusio Rustamo Suleimanovo vardu. 

Taurė buvo padėta ne ant karsto dugno, o ant aukso plokštelėmis 
apsiuvinėtos šilkinės pagalvės. Kad ji simbolizavo karūną, galima spręs- 
ti iš tokių faktų. Tuo metu, kai kasinėjome, nuo taurės krašto ties kau- 
kolės kakta karojo miniatiūrinis auksinio medžio modelis. Kamienas tie- 
sus, keturbriaunis, šakos baigiasi laisvai besisukiojančiais lapelių dis- 
kais ir perlais, matyt, imituojančiais vaisius. Medžio modelis turi kryžmą 
pastovėlį su skylutėmis, kad būtų galima kažkur pritvirtinti, tačiau šiuo 
atveju prie indo krašto jis buvo paprasčiausiai prilipdytas kažkokiais 
klijais ar derva. Medelio modelis greičiausiai buvo kokios nors sudėtin- 
gos kompozicijos dalis, paskui nulaužtas ir padėtas į kapą. Tuo įsitikino- 
me vėliau, kai, valydami kapo dugną, radome į šoną nuo kaukolės nu- 
riedėjusią miniatiūrinę tuščiavidurę kalnų avino statulėlę. 

Sio išdidaus raguočio paveikslas labai paplitęs Senovės Rytų mene, 
tačiau taip meniškai padaryto kūrinio dar nebuvome matę. Galvutė ne- 
didelė, prakauli, šnervės ryškios, truputį išplėstos, akys kiek išsprogu- 
sios, tarsi išsigandusios, po atlasine oda tinkleliu išsiraizgiusios gyslos, 
todėl skruostikaulių gumbeliai atrodo lyg gyvo padaro. Galvą vainikuo- 
ja pora didžiulių ir labai riestų ragų su aiškiais skersiniais žiedais. Kak- 
las švelniai išlenktas, apžėlęs tankia gauruota barzda, visas kūnas liek- 
nas, grakštus, apaugęs trumpomis, bet tankiomis vilnomis. Tiesios, su 
paryškintais kelių sąnariais ir skeltomis nagomis kojos remiasi į spe- 
cialius žiedelius, kuriais statulėlė kažkada buvo pritvirtinta sudėtinges- 
nėje kompozicijoje. Tai rodo ir tarpuragėje esantis tuščiaviduris vamz- 
delis, į kurį tikriausiai buvo įkišamas kokio nors kito daikto virbas. 

Galimas daiktas, kad ir medelis, ir kalnų avino statulėlė kažkada bu- 
vo vienos kompozicijos dalys, kurias vėliau išlaužė klajokliai užkariau- 
tojai. Vargu ar kada sužinosime jų kilmės istoriją, tačiau kalnų avino 
statulėlėje matyti garsiojo graikų-baktrų helėniškojo meno tradicija. Ma- 
noma, kad statulėlė padaryta Graikų-baktrų karalystės klestėjimo laikais 
ir laidojant panaudota antrą kartą. 

Gerai nežinodamas, kokia buvo vieno ar kito radinio paskirtis, archeo- 
logas, reikalui esant, ieško analogiškų dirbinių. Taip šiuo atveju pasiel- 
gème ir mes. Sužinojome, kad medžių skulptūrėlių yra ir garsiojoje Sibiro 
kolekcijoje, apie kurią reikia pakalbėti plačiau, kadangi toliau, darydami 
palyginimus, šį nuostabų juvelyrinių dirbinių rinkinį dažnai imsime kaip 
pavyzdį. Afganistanas nuo Sibiro taip toli, jog, rodos, negali būti nė 
kalbos apie jų meno panašumą, tačiau visas šio kapo radinių komplek- 
sas aiškiausiai byloja, kad yra priešingai. 

XVII a. pabaigoje—XVIII a. pradžioje Vakarų Sibire prasideda tik- 
ra „aukso karštligė“. Senovės kapuose atsitiktinai rasti auksiniai daik- 
tai šimtus lengvo pelno ieškotojų paskatino kasinėti ir plėšti pilkapius, 
kurių tuo metu daug buvo palei Sibiro upes. Kokiu mastu tenai plėši- 
kauta, galima spręsti iš to, kad jau tada iš pilkapių pagrobtų aukso 
dirbinių vertė siekė tūkstančius rublių. Grobimas truko daugelį metų ir 
tapo tikru verslu tiems, kas gyveno netoli pilkapių, ypač esančių prie 
Išimo ir Obės upių. Nuostabūs juvelyriniai dirbiniai iš Sibiro pilkapių 
jūra plaukė į Europą ir ten buvo pardavinėjami. Kaip yra dokumentiškai 
paliudyta olandų kolekcionieriams, juos dažnai pagrobdavo jūros pira- 
tai. Taip truko tol, kol Petrui I gimė sūnus ir laiminga carienė gavo 
dovanų, taip pat ir iš Sibiro fabrikantų, kurie atsiuntė pilkapiuose iš- 
plėštų aukso dirbinių. Tais juvelyriniais daiktais labai susidomėjo Petras 
I, todėl iš pradžių žodžiu, o paskui 1718 m. ir raštu buvo duoti įsakymai 
visus tokius daiktus už didelį atlyginimą atiduoti į kunstkamerą. Spe- 
cialus įsakymo punktas liepė daryti kapų brėžinius ir aprašinėti radinius. 
Taip Petro I rūpesčiu buvo išsaugoti juvelyriniai dirbiniai, pavadinti 
„Petro kolekcija“ arba „Sibiro auksu“ ir dabar laikomi tikra Valstybinio 
Ermitažo puošmena. 

Daugelis Sibiro kolekcijos dirbinių labai panašūs į Tilia Tepės ka- 
puose rastus papuošalus, o gal net yra jų kopijos. Pavyzdžiui, Sibiro 
kolekcijose esantis auksinis medis su keturbriauniu kamienu ir skylėtu 
pastovėliu labai panašūs į ketvirtajame kape rastą medelio modelį. Ypač 
panaši vadinamoji Novočerkasko diadema, kurioje pavaizduota tokia 
kompozicija: medis, o abipus jo stovi ožiai. Šis panašumas leidžia many- 
ti, kad medelis, kalnų avino statulėlė ir du kapo dugne rasti rutuliukai 
su kilputėmis laidojant buvo pritvirtinti prie auksinės pialos krašto. Visa 
ta kompozicija simbolizavo aukštą mirusiojo socialinį statusą. Kad kalnų 
avinas buvo senovės visuomenės socialinės stratifikacijos simbolis, įti- 
kinamai rodo bronzinė statulėlė iš Luristano (Iranas). Ji vaizduoja nuo- 
gą deivę, rankomis laikančią krūtis, deivės galvą vainikuoja nepropor- 
cingai didelė kalnų avino su didžiuliais ir labai riestais ragais statulėlė. 
Kad kalnų avino paveikslas simbolizuoja valdžią, rodo ir auksinė šio 
išdidaus gyvulio statulėlė, vainikuojanti aukštą ir labai sudėtingą gal- 
vos apdangalą, rastą nepaprastai turtingame kape netoli Isyk Kulio 
ežero. 

Pagal mūsų jau išaiškintas laidojimo apeigas apatinis mirusiojo žan- 
dikaulis turėjo būti parištas auksine juosta. Ketvirtajame kape radome 
dvi tokias juostas — tai dar vienas argumentas, patvirtinantis, jog atka- 
sėme karaliaus kapą. Mirusiojo kaklą juosė auksinė pektoralė, supinta iš 

dviejų storų auksinių vielelių, tvirtai sulydytų sujungimo vietose; pek- 
toralės centre — auksu aptaisyta kamėja. Jai parinktas dvisluoksnis ak- 
muo: baltas ir rudas, o tai jau savaime yra klasikinis tokių dirbinių spal- 
vų derinys. Akmenraižys, kamėjos pakraščiuose atsargiai nugrandęs ru- 
dąjį sluoksnį, gavo ruošinį su sniego baltumo fonu, kurio centre, ant 
palikto rudo sluoksnio, išraižė žmogaus profilį iki krūtinės iš kairės pu- 
sės. Veidas su tiesia trumpa nosim, akys giliai įkritusios, su ryškiais ap- 
valiais vyzdžiais, lūpos putlios, kaprizingos. Be abejo, tai ne abstraktus 
paveikslas, o portretas. Ant galvos makedoniškas šalmas su apvaliu vir- 
šum, apjuostu minkštu kaspinu; iš po siauro šalmo graižo ant kaklo 
krenta plaukai, kurie šiek tiek dengia ausis. Kamėja su pektorale su- 
jungta dviem kilputėm, per kurias perkištas auksinis kaištis. Pektoralė 
užpakaly ant kaklo susegama miniatiūrinė auksine vinute užlenktu galu. 

Kamėjoje pavaizduotas žmogaus iki krūtinės profilis labai panašus į 
valdovų atvaizdus graikų-baktrų monetose. Manoma, kad kamėja pa- 
daryta graikų-baktrų meistrų dar helenizmo laikais, ir joje pavaizduotas 
vienas kažkada garsėjusios karalystės aristokratas. Vėliau, kai į valdžią 
atėjo nauja kušanų dinastija, kamėja buvo įstatyta į specialiai padarytą 
auksinę pektoralę ir tapo karaliaus valdžios simboliu. Prisiminkime ku- 
šanų ir partų valdovų akmens reljefus — visi valdovai juose pavaizduoti 
su antkakliais arba pektoralėmis, kurių centre dažnai įstatytos kamėjos. 
Naujieji valdovai visaip stengėsi parodyti ne tik savo aukštą socialinę 
padėlį, bet ir tai, jog karaliaus valdžią yra paveldėję iš graikų-baktrų 
valdovų. 

Jau esame minėję, kad mirusiojo durtinys buvo sujuostas aukso diržu, 
kuris yra unikalus baktrų juvelyrų meno kurinys. Iš aukso gijų aštuo- 
niom eilėm nupintas diržas susideda iš aštuonių atkarpų, sujungtų de- 
vyniomis apskritomis tuščiavidurėmis auksinėmis plokštelėmis. Sag- 
ties nėra, ir tik du galai ant mirusiojo pilvo vidurio rodo, kur yra su- 
jungimo vieta. 

Kiekviena plokštelė nulieta atskiroje matricoje ir yra iškilaus, beveik 
apvalaus reljefo. Visose pavaizduota to paties tipo kompozicija — ant 
liūto sėdinti moteris. Prie kiekvienos tokios plokštelės iš abiejų pusių 
pritaisyti platūs tuščiaviduriai stačiakampiai, į kuriuos buvo įstatomos 
ir stipriai suspaudžiamos pintos diržo atkarpos. 

Panagrinėkime kompoziciją smulkiau. Plokštelės centre pavaizduotas 
judančio liūto protilis. Snukis su dantingais nasrais ir iškištu liežuviu 
atsuktas į žiūrovą, galva kiek atlošta atgal. Galingą krūtinę remia rau- 
meningos priekinės letenos su išleistais nagais. Kairė koja atstatyta į 
priekį, dešinė — atgal. Liūtui ant nugaros užmesta stačiakampio for- 
mos, matyt, audeklinė gūnia, kurios kraštai papuošti smulkių ratukų 
juosta; gūnios galuose — ilgi kutai. Iš viršaus gūnia tvirtai suveržta dir- 
žu, einančiu po liūto pilvu; kairė užpakalinė koja atkišta į priekį, uo- 
dega pabrukta po pilvu. 

Ant liūto raita sėdi moteris. Jos veidas taisyklingų, tačiau griežtų, 
gal net šiurkštokų bruožų. Plaukai sušukuoti į viršų ir susukti į kuodą. 
Į tuniką panašus drabužis minkštomis klostėmis dengia krūtinę; kaklas 
ir rankos apnuogintos. Per juosmenį tunika sujuosta diržu, nuo kurio že- 

myn vertikaliomis klostėmis krenta trumpas, kiek aukščiau kelių, sijonė- 
lis; laisvai karančios kojos apautos sandalais iki pusės blauzdų. Dešinė 
ranka sulenkta per alkūnę ir atremta į liūto sprandą, kairė — padėta 
ant kelių ir laiko tipišką graikų dviąsį ornamentuotą indą. Plokštelė bai- 
giasi stačiakampio formos ornamentuotu iškilimu su penkiomis kilputė- 
mis, per kurias perkištas kaištelis lenktais galais, tvirtinantis plokštelę 
prie diržo. 

Antrąją plokštelę puošia ta. pati, bet šiek tiek kitokiu rakursu parodyta 
kompozicija. Iš abiejų plokštelės pusių yra stačiakampiai atsikišimai su 
kilpelėmis, kuriomis ji buvo pritvirtinta prie pinto diržo. 

Trečiosios plokštelės kompozicija tokia: gauruota liūto galva labai iš- 
sikišusi į priekį ir gerokai daugiau atlošta atgal negu aukščiau aprašy- 
tose; gūnia papuošta kitaip, o po pilvu pabrukta uodega apsivijusi apie 
kairę koją. Moteris pavaizduota žemai nuleista galva; aukšta bokšto pa- 
vidalo šukuosena pavaizduota iš priekio, plaukai susukti į vidų, virš 
kaktos horizontaliu voleliu su ratuku per vidurį. Dešinė ranka prispausta 
prie krūtinės, kairė laiko dviąsį indą. Kiek pakeista ir poza: moteris sėdi 
laisvai nuleidusi dešinę koją, o kairė sulenkta ir remiasi į liūto strėnas. 

Ketvirtoje plokštelėje liūto galva dar labiau pasukta atgal, riesta 
uodega pabrukta po pilvu, gūnios kraštai papuošti tiesiais įdubimais. 
Moteris sėdi aukštai pakėlusi galvą, skersai kairiojo peties juosmens 
link eina juosta. Penktoje plokštelėje, esančioje diržo centre, liūtas pa- 
vaizduotas iš kairės pusės. Moteris kairės rankos delną spaudžia prie 
krūtinės, be to, ilgi pirštai išskėsti taip, kad, rodos, traukia pieną į dvi- 
ąsį indą. Ant kaklo aiškiai matyti antkaklis nesujungtais galais, aukštai 
suvarstomais diržiniais sandalais apautos kojos remiasi į žvėries strėnas. 

Šeštos, septintos, aštuntos ir devintos plokštelių kompozicijos — be- 
veik tikslios aukščiau aprašytosios kopijos. 

Beveik neabejotinai aišku, jog plokštelėse pavaizduota gyvulių val- 
dovė, deivė Kibelė, kurios nuolatiniai palydovai visada yra liūtai, beje, 
visuomet jos klausą. Siuo atveju neginčijamą deivės valdžią visam gy- 
vajam pasauliui rodo tai, jog ji sėdi ant visų žvėrių karaliaus. Kibelę 
įprasta laikyti tipiška iranėnų deive, tačiau galimas daiktas, kad šio 
atvaizdo šaknys siekia žilą senovę. 

Ant mirusiojo rankų riešų buvo auksinės, nors šiaip visai neįdomios, 
gal tik stebinančios savo svoriu apyrankės nesujungtais galais. 

Prie kairiojo šono, auksine rankenos galvute įsirėmęs į dilbį, medinėje 
makštyje gulėjo ilgas geležinis kardas. Palei dešinę šlaunį prie odinės 
auksinėmis iigūrinėmis plokštelėmis papuoštos portupėjos buvo prika- 
bintas geležinis durklas, kurio auksinė makštis yra tikras helenistinio me- 
no šedevras. Ji nulieta horeljefiškai ir palei kraštą papuošta augaliniu or- 
namentu — vijokliais, tarp kurių inkrustuoti smulkūs turkiai. Arčiau vi- 
durio, tarp dviejų lygiagrečių linijų, sudėliotų iš apvalių iškilių turkių, 
reljefiškai pavaizduotos fantastiškų žvėrių pjautynės. Apžiūrinėdami šią 
kompoziciją nuo siaurojo makšties galo, pirmiausia pamatysime spar- 
nuotą žvėrį su plėšrūno snapu, giliai įdubusiomis akimis ir priglausto- 
mis ausimis. Kūnas smarkiai išsilenkęs, naguotos letenos po pilvu, uo- 
dega su turkio intarpų ant galo pabrukta ir raitydamasi kyšo iš už 

nugaros. Žvėris snapu stipriai sugnybęs priekyje einančios fantastinės 
būtybės leteną. Tai sparnuotas drakonas gyvatės kūnu ir milžiniška gal- 
va; iš plačiai pražiotų dantingų nasrų kyšo ilgas lenktas liežuvis. Į vir- 
šų užriesta suraukta nosis inkrustuota turkiais, akys apskritos, žemoje 
kaktoje į viršų styro susukti riesti ragai, ausys priglaustos. Nuo galvos 
iki uodegos eina reljefinė ketera; virš nugaros — turkiais inkrustuoti 
sparnai. Žvėries pasturgalis parodytas iš nugaros pusės: naguotos kojos 
pražergtos, ilga uodega išriesta taip, jog galas siekia priekines letenas. 

Kita sparnuota būtybė su styrančiomis į priekį ausimis ir nedideliais 
riestais rageliais pavaizduota iš profilio. Kaklas ilgas, riestas, kūnas spar- 
nuotas, uodega pabrukta po pilvu. Parodytos trys kojos, kurių viena, už- 
pakalinė, yra iš paskos einančio drakono nasruose; sparnai ir kaklas 
gausiai inkrustuoti turkiais. 

Savo ruožtu, šis žvėris irgi nutvėręs dantimis priekyje einantį fan- 
tastinį padarą. Snukis su riestu snapu, viršugalvyje nedidelis rago gum- 
bas, apvalias, giliai įdubusias ir iš po didžiulių antakių žvelgiančias akis 
iš viršaus dengia styrančios į priekį ausys. Ilgas, gyvatiškai išsirangęs 
kaklas viršuje paryškintas neaukšta ketera, o apačioje papuoštas smul- 
kiomis linijomis — greičiausiai taip pavaizduoti gaurai; virš pečių nedi- 
deli sparnai, uodega bailiai pabrukta papilvėn. 

Paskutinis šios sudėtingos kompozicijos personažas taip pat yra spar- 
pasukta atgal, virš pečių — sparnai, naguotos letenos inkrustuotos tur- 
kiais, ilga uodega pabrukta po pilvu. Be to, ir šį padarą snapu iš paskos 
nutvėręs fantastinis žvėris. 

Šia figūra scena ant makšties nutrūksta, bet nesibaigia, o pereina 
ant durklo rankenos. Čia vėl matome žvėrį, kiek panašų į trečiąjį iš ap- 
rašytųjų aukščiau. Jo kaklas ilgas, riestas, ketera neaukšta, apačioje su- 
simetusios odos raukšlės, kūnas galingas, su sparnais, inkrustuotas tur- 
kiais. Naguotos letenos pavaizduotos judančios; tarp kojų prakišta ilga 
uodega, kuri iš papilvės kyla aukštyn ant nugaros ir užsibaigia kilpa su 
turkio intarpu. Priekyje einantis žvėris, kaip ir paskutinis iš pavaizduo- 
tųjų ant makšties, iššieptą snukį atsukęs atgal. Priekinės letenos išties- 
tos į priekį, užpakalinės pasuktos, todėl gyvūną matome iš užpakalio, 
aukštyn užverstomis letenomis, tarp kurių kyšo apvaliu turkiu papuoštas 
užriestos uodegos galiukas. Dešinės kojos kelį dantimis sukandęs iš 
paskos einantis žvėris. 

Apvalios durklo rankenos galvutės kraštai papuošti migdolo formos 
turkiais. Apskritimo centre... Rodos, kaip tik čia, ant galvutės, reikėtų 
tikėtis dramatiškiausio šios niūrios ant makšties pavaizduotos scenos fi- 
nalo, tačiau nežinomas meistras tragišką kompoziciją užbaigė nepaprastai 
optimistiškai ir džiaugsmingai. Ant rankenos galvutės pavaizduotas išsi- 
žergęs meškiukas su maža uodegyte ir nedidele galvute, su styrančiomis 
ausimis, kurios inkrustuotos turkiais; akutės mažos, mieguistos, nosis 
ilga, su aiškiai modeliuotomis šnervėmis. Meškiukas įsikandęs laiko vy- 
nuogienojo vijoklį su uogų kekėmis. 

Mus labiausiai nustebino ne tiesiog tobulas radinio meniškumas, o jo 
istorinė ir kultūrinė reikšmė. Kompozicija ant makšties bene būdingiausia 

Durklas aukso makštyje su keturio- To paties durklo ir makšties siuže- 
mis mentėmis tinių kompozicijų piešinys 

vadinamajam skitiškajam žvėrių stiliui. Tokios žvėrių pjautynių scenos 
yra šio vis dar paslaptingo senovės meno esmė. Kol nebuvome radę auk- 
sinės makšties, manėme, kad skitiški elementai yra atsiradę dėl savaime 
suprantamos vieno meno įtakos kitam, o dabar pasidarė aišku, kad šių 
daiktų savininkai buvo tiesiogiai susiję su klajoklių pasauliu. 

Iš tikrųjų, svarbiausias visame pasaulyje Žinomo skitų meno moty- 
vas yra realių ir fantastinių būtybių kovos tema. Tiesa, dažniausiai tai ne 
kokios procesijos, o porinės scenos, tad kompozicija ant makšties kol 
kas yra vienintelė tokia skitų-sarmatų mene. Užtat vieno paskui kitą 
einančių gyvūnų procesijos plačiai žinomos Senovės Rytų mene, ypač 
kaimyniniame Irane, Persepolyje. Negana to, pačioje Baktrijoje dar II 
tūkstantmetyje pr. m. e., bronzos epochoje, t. y. gerokai anksčiau negu im- 
ta laidoti Tilia Tepėje, buvo labai paplitę ritualiniai indai, kurių kraštai 
papuošti ritmingai vienas paskui kitą Žžengiančių žmonių, paukščių, gy- 
vulių atvaizdais. Taigi yra pagrindo teigti, kad vėlyvojo helenizmo epo- 
chos vietinių juvelyrų kūriniuose aiškiai matyti Vakarų Azijos įtaka. 

Dabar pažvelkime į atvaizdus ant makšties: visi kompozicijos perso- 
nažai, išskyrus meškiuką,— fantastinės būtybės. Tai grifai su lenktais 
plėšrūnų snapais, sparnuoti žvėrys su mažais ragiukais, į kates panašūs 
sparnuoti žvėrys ir pagaliau vienintelis panašus į gyvatę drakonas. 


ev eve 


pėje buvo laidojama, grifų su liūto ar erelio galvomis atvaizdai jau 
buvo tapę tradiciniais ir iš čia galėjo paplisti toliau į šiaurės rytus, net 
iki Altajaus. Ne veltui senovės graikai manė, jog grifų „tėvynė“ yra ne 
Iranas, o būtent Baktrija, kurios dalimi jie, matyt, laikė ir Margianą. 
Mes jau kelintą kartą pabrėžiame Vakarų Azijos įtaką Eurazijos ste- 
pėse gyvenusių klajoklių menui, tačiau nereikia pamiršti, jog būta ir at- 


virkštinio proceso — klajoklių įtakos sėsliems žemdirbiams. Tilia Tepės 
nekropolio radiniai leidžia tiksliai užfiksuoti šį prosesą. Įtikimiausias iro- 
dymas yra makšties forma — su keturiomis į šonus atsikišusiomis men- 


tėmis. Kaip žinoma, tarp skitų buvo paplitusios visai kitokios formos 
makštys — su viena šonine mente prikabinti prie diržo. Tipiški tokių 
makštų pavyzdžiai — nuostabios auksinės makštys iš Amudarjos lobio, 
taip pat makštys, rastos skitų karalių pilkapiuose, esančiuose Juodosios 


= 135 


jūros pakrantėse. Jos dabar yra Ermitaže ir Britų muziejuje. Lygiai tokias 
pat makštis nešiojo ir Achemenidų valdovai (tai matome Persepolio relje- 
fuose). Todėl iškelta visiškai pagrįsta prielaida, kad tokio tipo makštys 
yra mediškos. Kitaip sakant, šis makštų tipas atsiradęs senovės Persi- 
joje, Medijos srityje, iš kur jas perėmę ir Achemenidų valdovai, ir skitai 
(kai trumpam užklydo į Vakarų Aziją). O mūsų aptariamos makštys yra 
vėlesnių laikų, jau artimų mūsų erai, kada klajoklių pasaulyje visiškai 
viešpatavo po skitų įsigalėjusios sarmatų gentys. Deja, daugybėje sar- 
matų pilkapių dar nerasta karalių, palaidotų su auksiniais „netrūniais“ 
dirbiniais, kurie padėtų mums atkurti to meto makštų tipą. Paprastuose 
sarmatų pilkapiuose gausu geležinių durklų, bet jų medinės arba odinės 
makštys dažniausiai būna jau sutrūnijusios, todėl neįmanoma įsivaiz- 
duoti net jų formos. 

Aptikę makštį su keturiomis šoninėmis mentėmis, iš karto prisimi- 
nėme, jog ji labai panaši į makštis, pavaizduotas garsiosiose akmeninė- 
se karaliaus Antiocho ir karaliaus Mitridato Kalinikoso statulose. Taigi lyg 
ir paaiškėjo ryšys tarp durklų, kuriuos vartojo Mažosios Azijos gyven- 
tojai ir baktrai, tuo labiau kad visoje milžiniškoje Eurazijos teritorijoje 
tokio makštų tipo kol kas dar nebuvo aptikta. Tačiau archeologijos tik- 
rovė ir vėl pakoregavo mūsų nuomones ir hipotezes. Kalnų Altajuje buvo 
atkasti skitų pilkapiai ir tenai amžinai įšalusioje Žemėje rasta organinių 
liekanų. Archeologai aptiko karių, palaidotų su visa kovine apranga. 
Tarp ginklų buvo ir durklų, kurių medinės makštys turi keturias į šonus 
atsikišusias mentes. Kadangi Altajaus radiniai keliais šimtmečiais se- 
nesni už baktriškus, darosi visiškai akivaizdu, jog tokių makštų išradėjų 
garbė priklauso vietinėms Altajaus gentims. Pamažu šis makštų tipas 
paplito tarp skitų, o vėliau jį perėmė sarmatų gentys. Panašių durklų 
atvaizdai Mažojoje Azijoje rastuose akmens reljefuose įtikinamai liudija, 
jog skitų ginklai buvo paplitę nuo Altajaus ir Mongolijos iki pat Afga- 
nistano ir Turkijos. 


augusios“ viena iš kitos ir temos atžvilgiu sudaro vieną sceną, kurios 
šiurpi prasmė turi išaukštinti durklo savininko jėgą ir galybę. Žvėrių sti- 
liaus „paveiksluose“ grobuonys, paprastai fantastiniai, dažniausiai dras- 
ko taikius porakanopius. Tuo tarpu ant šios makšties pavaizduota kom- 
pozicija yra išimtis: čia visi personažai fantastiniai plėšrūnai ir visi dras- 
ko vienas kitą. Tikriausiai tai turėjo ginklui suteikti daugiau apsaugomo- 
sios galios ir išaukštinti jo savininko narsą ir galybę. 

Reikia dar pridurti, jog kita auksinės durklo rankenos pusė papuoš- 
ta augaliniu ornamentu — stilizuotais vynuogienojų vijokliais. Auksinę 
rankeną nuo geležinės masyvios dviašmenės geležtės skiria platus tie- 
sus skersinis. Kita makšties pusė odinė. Geroji auksinė ir atvirkščioji 
odinė pusė sujungtos auksiniais diskais su strypeliais, pritaisytais prie 

šoninių plokštumų,— strypai per odines atvirkščiosios makštų pusės men- 
tes prakišti taip, kad abi makšties pusės sujungtos tvirtai laikytųsi. 

Spėjama, kad sarmatų kariai tokius durklus prie diržo prisikabinda- 
vo dviem dirželiais, prisegtais prie dviejų porinių makšties menčių. Mū- 
sų atveju durklas prie odinio kardasaičio buvo prikabintas bronzine kabe, 
kurią radome po durklo rankenos galvute. Tai plokštė su dviem žiede- 
liais, per kuriuos, matyt, būdavo prakišami dirželiai. Tiesa, skylėse ap- 
tikome ne odos, o audeklo pėdsakų. Matyt, šis ginklas buvo prikabina- 
mas labai įvairiais būdais. 


Plokštė su pantera, draskančia antilopę Plokštė su drakonais, draskančiais arklį 


Greta durklo buvo dar du auksiniai dirbiniai. Tarp mirusiojo šlauni- 
kaulio ir durklo (iš dalies po juo) gulėjo iš aukso lieta arkos formos 
plokštė, kurios gerojoje pusėje iškiliu reljefu pavaizduota tokia scena: į 
sniego leopardą ar panterą panašus plėšrūnas drasko suklupusią antilo- 
pẹ. Nedidelė kumpanosė pasmerktos žūti antilopės galvutė nuleista ant 
žemės. Kojos su paryškintomis kanopomis pariestos, stambus raumenin- 
gas kūnas įsitempęs, trumpa uodegėlė nulenkta žemyn. Sprendžiant iš 
kai kurių detalių, visų pirma iš kumpanosio snukio, manoma, jog plokš- 
tėje pavaizduotas saigakas — tipiškas Kazachstano ir Altajaus stepių 
gyvulys. Būtent Altajaus skitų mene (garsieji Pazyryko pilkapiai) pa- 
sitaiko lygiai tokių pat skulptūrinių galvučių. Ant antilopės užšokęs rau- 
menigas plėšrūnas išsirietęs lyg katė, pilvas įtrauktas, didžiuliai nagai 
negailestingai suleisti į pargriautos aukos kūną. Snukis su ryškiai pažy- 
mėtomis šnervėmis, akys įkypos tarsi lūšies, ausys suskliaustos. Virš žvė- 
ries nugaros — sparnai riestais galais; paryškinti priekinių ir užpakalinių 
letenų raumenys inkrustuoti turkiais. | 

Kitoje plokštės pusėje yra auksiniai kabliukai ir skylutės. Iš to rei- 
kia daryti išvadą, kad ji buvo pritaisyta plataus odinio diržo gale. Taigi 
papuošalas turėjo panašią paskirtį kaip ir Pazyryko pilkapiuose rastieji 
kauliniai arba mediniai pakabučiai su raižytais zoomorfiniais atvaizdais. 


137 


Tokios plokštės puošdavo balno diržų galus. Ypač įsidėmėtina, kad tiek 
pakabučiai iš Altajaus, tiek baktriškieji yra su skylutėmis ir per jas 
būdavo tvirtai prisegami prie diržo. 

Kalbėdami apie Tilia Tepės aukso plokštėje pavaizduotą siužetą, pir- 
miausia turime pasakyti, kad tai labai paplitęs ir populiarus skitiško 
žvėrių stiliaus motyvas — plėšrūnas, dažnai sparnuotas, drasko taikų 
porakanopį. Tik prisiminkime aukso plokštes iš visame pasaulyje žinomų 
skitų pilkapių, o ypač Pazyryko pilkapių aplikacijas, ir nebereikės jokių 
įrodymų. Būtų įdomu, jeigu baktriškieji ir skitiškieji atvaizdai turėtų 
tiesioginį ryšį, tačiau specialistai mano, kad į skitų klajoklių gentis šis 
motyvas galėjo atklysti iš Vakarų Azijos, būtent iš Achemenidų Irano 
(Persepolio reljefai). Vis dėlto Tilia Tepės aukso plokštėje pavaizduota 
scena savo stiliumi greičiau artimesnė Altajaus skitų, o ne persų juvelyrų 
sukurtiems atvaizdams. Šitokią išvadą galima padaryti iš to, kad Acheme- 
nidų Irano reljefuose plėšrūnas paprastai stovi ant žemės ir tik priekinėmis 
letenomis drasko savo grobį. Tuo tarpu Altajaus skitų mene labiau pa- 
plitę atvaizdai, kuriuose žvėris ant aukos užšokęs visomis keturiomis, 
tai yra beveik taip kaip Tilia Tepės aukso plokštės kompozicijoje. Tiesa, 
yra manoma, jog plėšrūnus vaizduoti iš profilio, bet atsukusius į žiūrovą 
galvą (kaip mūsų plokštėje) labiau būdinga persų menui, tačiau ana- 
logiškų piešinių yra ant balno apmušalo iš Pazyryko pilkapių. 

Sibiro ir Altajaus tradicijoms būdinga taip pat arkinė plokštės forma, 
kol kas niekur daugiau neaptikta, vien tik Altajuje. Būtent tenai viename 
pilkapyje archeologai rado tokios pat arkinės formos bronzinę ažūrinę 
sagtį su elnią draskančio sparnuoto žvėries atvaizdu. Grobį draskančio 
plėšrūno motyvas labai paplitęs, tačiau Tilia Tepės plokštės forma spe- 
cifinė ir įtikinamai rodo, jog ji iš Sibiro ir Altajaus, o ne iš Vakarų 
Azijos. 

Kitapus durklo gulėjo tuščiaviduris auksinis vamzdelis su kūgio for- 
mos viršūne ir disku po ja. Vamzdelio viduje rasta supuvusios odos — 
taigi vamzdelis buvo ilgo diržo antgalis; be to, kai pradėjome valyti kapą, 
jis gulėjo viršūne žemyn. 

Lygiai tokį pat rinkinį — peilį auksinėje makštyje, auksinę arkos 
formos plokštę ir auksinį vamzdelį — radome prie mirusiojo kairio šono. 
Be abejo, didžiausią meninę ir mokslinę vertę turi auksinė makštis, tuo 
labiau, kad tai bene pirmas toks radinys archeologijos praktikoje. Makš- 
ties pagrindas padarytas iš bronzinės plokštės, kuri į galą siaurėja ir turi 
dvi į šonus atsikišusias mentes. Ant plokštės gerosios pusės užmautas 
auksinis dėklas, kurio centrinė, ašinė, dalis iškili. Į esančią po ja tuštu- 
mą ir buvo įkišama peilio geležtė. Auksinio futliaro kraštai užlenkti už 
bronzinės plokštės-pagrindo; siaurojoje dalyje skersai pagrindinės plokš- 
tės yra dar viena bronzinė plokštė, kurios galai pritaisyti prie atsikišusių 
menčių. 

Ant makšties gerosios pusės užmauto auksinio dėklo kraštai papuošti 
iškiliomis turkių širdelėmis, įstatytomis į tam tikrus lizdus. Abipus makš- 
ties ašinės iškilumos — ornamentų juostos iš svastikų, kurios kaitaliojasi 
su keturlapėmis rozetėmis, inkrustuotomis turkiais. 

Auksinės mažojo durklo makšties piešinys Makšties siužetinė kompozicija 


Ant dėklo ašinės iškilumos reljefiškai pavaizduotos dvi fantastinės 
būtybės, kurios drasko viena kitą. Visa kompozicija, tarsi „išaugusi“ iš 
makšties smailumos, platėja ir baigiasi prie pat rankenos, užpildydama 
visą centrinę dalį. Plačiame viršuje iš nugaros pusės pavaizduota fantas- 
tinė būtybė, pasukusi į šoną vilko galvą. Piktai iššieptą dantingą snukį 
suraukta, aukštyn pakelta nosim ir apskritomis, nirtingai išsprogusiomis 
akimis, žvelgiančiomis iš po rūsčiai surauktų antakių, vainikuoja didžiu- 
liai šakoti elnio ragai, kurių galuose įtaisyti turkių rutuliukai; ilgos au- 
sys taip pat inkrustuotos iškiliais turkių intarpais. Nuo smakro žemyn 
krenta smaili barzdelė, virš viršutinės žiaunos styro smailus ragelis. 

Plėšrūno kaklas kiek išlenktas, ant jo — neaukšta ketera; nuo kaklo per 
visą pilvą vėduokle pasiskleidusios švelnios odos raukšlės. Ant raumenin- 
gos nugaros sudėti sparneliai; didžiulės tripirštės priekinės letenos su 
išleistais nagais atstatytos į priekį. 

Kūno apačia parodyta iš profilio; įsitempusios užpakalinės letenos 
pavaizduotos judančios: dešinė patraukta papilvėn, kairė atmesta atgal, 
ir ją apžiojęs, laiko nasruose antrasis žvėris. Ilga turkiais inkrustuota 
uodega prakišta tarp kojų, permesta toli per nugarą, o jos galas susi- 
sukęs į žiedą. 

Antrasis personažas — taip pat fantastinis padaras. Galvutė kaip gy- 
vatės maža, daili, su neryškiomis šnervėmis ir mažomis akutėmis, viršuje 
styro į priekį atsikišusios turkių ausys, tarp kurių prasideda neaukšta 
banguota ketera, kuri eina per visą kaklą. Smarkiai išlenkto kaklo apa- 
čią juosia neryškios, vėduokle išsidėsčiusios raukšlės, pereinančios ant 
pilvo. Turkių intarpais inkrustuotos tripirštės priekinės letenos su išleistais 
nagais atkištos į priekį. Plačioje nugaroje pūpso raumenų gumburai, o 
virš jų suglausti nedideli turkiais inkrustuoti sparneliai. Kūnas ilgas, 
lankstus kaip gyvatės, su ryškiais šonkauliais, tarytum išsišovusiais iš po 
glotniai aptemptos odos. Užpakalinės kojos, parodytos iš šono — stiprios, 
stangrios, daro staigų judesį (kairė pabrukta papilvėn, dešinė ištiesta 
toli atgal). Ilga turkiais inkrustuota uodega grakščiai raitosi apie atgal 
ištiestą koją, o pačiame jos gale — trim turkiais papuoštas kuokštelis. 

Dar pridursime, kad šoninėse makšties mentėse pavaizduotos nuosta- 
bios muilonų, iki šiol tebegyvenančių Hindukušo atšakose, galvos. 

Ko gero, ta auksinė makštis tarp Tilia Tepės radinių buvo pirmas 
daiktas, kuriame taip aiškiai išvydome įvairių stilių ir kultūros srovių 
susimaišymą. Tie vienas kitą draskantys fantastiniai žvėrys, ornamentai su 
tradicine indų simbolika (svastikų grandinėle) mums pirmą kartą at- 
skleidė visiškai naują helenistinio meno raidos kryptį. 

Tilia Tepės kapų radiniuose mes pirmą kartą pamatėme, kokiu mastu 
buvo susimaišę Vakarų Azijos ir Sibiro-sarmatų stiliai bei kultūros tradi- 
cijos, kitaip sakant, mums tarsi atsiskleidė helenistinės kultūros Rytuose 
esmė. Tačiau tai ne eklektika, ne mechaniškas įvairių stilių susimaišymas, 
o organiška sąveika, nuėjusi ilgą raidos kelią. 

Sudėtinga ketvirtajame kape rastos makšties konstrukcija mokslui 
ne mažiau vertinga negu ant auksinio futliaro pavaizduota kompozicija. 
Vienašmenio geležinio peilio kriaunos ištekintos iš dramblio kaulo, o 
apačioje ir viršuje ant jų užmauti du auksiniai žiedai. Tokią konstrukci- 
ją, kada rankena iki pusės sukišta į makštį, o kyšo tik jos galas, archeo- 
logai rado pirmą kartą. Antroje makšties pusėje prie bronzinės pagrindo 
plokštės pritaisytas dar vienas odinis dėklas, kuriame buvo rasta suskre- 
tusios geležies masės. Radinį kruopščiai restauravus, pavyko nustatyti, 
kad į odinį dėklą iš abiejų galų buvo sukišti du dviašmeniai durkliukai 
su ištęsto trikampio formos geležtėmis. 

Kad durkliukai buvo sukišti į makštį būtent šitaip, rodo kaulinės ran- 
kenėlės: jos gulėjo ne šalia, kaip buvo galima tikėtis, o priešinguose 
odinės makšties galuose. Dramblio kaulo rankenėlės atrodė prastai, nes 
kaulas buvo suskeldėjęs. Vis dėlto pavyko nustatyti, kad jos papuoštos 

vynuogienojo pavidalo ornamentu. Iš kitos pusės rankenėles juosia auk- 
sinės apkabos su granatų intarpais centre. 

Dėklas buvo išsilaikęs blogai, todėl neaišku, kaip laikydavosi durk- 
liukas, kurį radome gulintį rankena žemyn. Galimas daiktas, kad jam 
iškristi neleisdavo čia pat rastas bronzinis auksu aptrauktas žiedelis nesu- 
jungtais galais. Abu durkliukai nėra karo ginklai ir greičiausiai turėjo 
prestižinės reikšmės — tai rodo gausiai dekoruotos rankenėlės, vos ne 
didesnės už pačias geležtes. 

Rodos, dar niekada ir niekur archeologai nebuvo aptikę tokių rinki- 
nių, kurie susidėtų iš trijų peilių-durklelių, įkištų į vieną makštį. Tik vė- 
liau, radus panašių dirbinių kitose vietose, bus galima nustatyti, kokia 
tauta juos išrado. Šiuo metu dvigubų į vieną makštį įkišamų durklų 
(tačiau vienas šalia kito) turi uzbekai (koš pičak), be to, paradiniai 
egzemplioriai (pavyzdžiui, iš labai įvairios Bucharos emyro kolekcijos) 
papuošti daugybe pusbrangakmenių. 

Lygiai taip pat kaip jau aprašytas rinkinys, rastas prie mirusiojo de- 
šinio šono, makšties apačios kairėje pusėje gulėjo auksinė arkos formos 
plokštė su turkių intarpais apkraštuotu iškiliu reljefu gerojoje pusėje. 
Reljefe pavaizduotas ant žemės gulintis arklys — kojos sulenktos, galva 
panarinta ir pasukta į šoną, karčiai susitaršę, snukis iš paniškos baimės 
pražiotas, šnervės išplėstos, ausys atsuktos atgal. 

Iš viršaus arklį puola du vienodi fantastiniai sparnuoti plėšrūnai, pa- 
vaizduoti iš nugaros, tačiau su pasuktomis į šoną užpakalinėmis kojomis. 
Vienas dantimis įsikibęs pargriautam arkliui į kryžkaulį, o kitas — į kak- 
lą. Abiejų Žvėrių snukiai baisūs, piktai išsprogusiomis akimis, išplėsto- 
mis šnervėmis, suskliaustomis ausimis ir pašiauštais sprandais. Kūnai 
išsirietę kaip kačių, uodegos pabruktos papilvėn, galingų tripirščių le- 
tenų nagai išleisti. Smarkiai puolančių, įsiręžusių žvėrių raumenis pa- 
ryškina turkių intarpai. Apskritai visa scena mums jau gerai pažįstama. 
Įnirtusių Žvėrių atvaizdai skitų ir sarmatų mene labai dažni. Tačiau tokią 
kompoziciją išvydome pirmą kartą. Beje, yra žinoma tik keletas scenų, 
kur žvėrys drasko arklį. Siuo atžvilgiu bene įdomiausios yra auksinės 
sagtys iš Petro I kolekcijos. Jose taip pat pavaizduota, kaip plėšrūnai 
drasko arklius. Įdomiausia, kad ir Sibiro, ir Baktrijos dirbiniuose matyti 
vienoda kalybos technika — trumpa pavilnė ant gyvūnų kojų pavaizduo- 
ta dantytais apvadėliais. 

Kitoje plokštės pusėje nėra nei įprastų kilpelių, nei kabliukų: į vidų 
užlenkti kraštai su supuvusios medienos liekanomis rodo, jog šia auk- 
so plokšte buvo apvilktas medinis pagrindas. Daugybė panašių arkos 
formos raginių ir medinių plokščių rasta Altajuje, Pazyryko pilkapiuo- 
se,— tai arklio pakinktų pakabučiai. Dažniausiai plokštės papuoštos zoo- 
mortiniais ornamentais, todėl nėra jokių abejonių, jog tarp altajiečių ir 
baktrų meno tradicijų būta ryšio. Tai mums įtikinamai rodo ir altajie- 
čių dirbiniai — aukso folija aptraukti pjaustinėti mediniai pakabučiai, ku- 
riais būdavo puošiami pakinktai. 

Galiausiai ant durklo makšties gulėjo tuščiaviduris vamzdelis, su- 
suktas iš aukso lakšto, su ilgomis nusmailintomis ir tarsi gėlės žiedla- 

piai atlenktomis juostomis. Šio vamzdelio, kaip, beje, ir kito, kuris gulėjo 
prie mirusiojo kairio šono, paskirtis neaiški. Tačiau jame taip pat aptikome 
supuvusių odos skiautelių, todėl galima sakyti, jog tai savotiškas diržo 
antgalis. 

Tais pačiais metais, kai kasinėjome Tilia Tepėje, kiti archeologai de- 
šiniajame TSRS ir Afganistano pasienio upės Amudarjos krante, Airyta- 
mo miestelyje, rado to paties laikotarpio kapines. Deja, beveik visi kapai 
buvo išplėšti. Visa laimė, kad vagys skubėjo ir ne viską spėjo išsinešti. 
Pavyzdžiui, viename kape jie nepastebėjo miniatiūrinio auksinio daikte- 
lio, kuris lygiai tokio pat tipo kaip ir Tilia Tepėje rastasis vamzdelis. Sis 
radinys leidžia manyti, jog ties mūsų eros riba Amudarjos baseine būta 
įvairių kultūrų sąveikos, tačiau, deja, vis tiek lieka neaišku, kam reikėjo 
tokių dirbinių. 

Prie mirusiojo kairio šono, tarp rankos ir kūno, gulėjo ilgas (daugiau 
kaip metro) dviašmenis geležinis kalavijas, kažkada turėjęs medinę, oda 
aptrauktą makštį. Kalavijo rankena (be kryžmos) baigiasi auksiniu ant- 
galiu, papuoštu augaliniu ornamentu su turkio intarpu centre. Tiesiai po 
kalavijo geležte radome bronzinę ąsą su dviem žiedeliais, lygiai tokio 
pat tipo kaip ir prie jau aprašytojo durklo; už šios ąsos kardas galėjo 
būti prikabinamas prie kardasaičio. Kaip kalavijas kabėdavo, dabar gali- 
me spręsti iš jau žinomų, trečiajame kape rastų auksinių sagčių — jos 
akivaizdžiai rodo, kaip kalavijas būdavo už ąsos prisegamas prie karda- 
saičio. 

Prie dubens kaulų buvo rastos šešios auksinės, beveik apvalios fa- 
lerų plokštelės — po tris prie kiekvieno aprašytojo durklo. Tai lietiniai 
labai iškilūs reljefai, kuriuose pavaizduoti susirangę fantastiniai pada- 
rai. Trijuose matome grifą, atsigulusį pasilsėti, pasidėjusį ant strėnų 
galvą. Snukis su lenktu plėšrūno snapu, atsikišusiais antakių gumbais, 
ausys suskliaustos. Ant nugaros — reljeiinė keteros juosta, papilvėje 
dantytu krašteliu pažymėta trumpa pavilnė. Šonuose išlikę lizdai, ku- 
riuose kažkada, matyt, buvo inkrustuoti turkio intarpai, vaizduoją su- 
dėtus sparnus. Priekinės tripirštės letenos su išleistais riestais nagais 
ištiestos į priekį, užpakalinės kojos pariestos papilvėn, gauruota uodega 
pabrukta tarp kojų. Visų trijų plokštelių kitoje pusėje buvo išlikusi stora 
oda, stipriai prispausta skersine auksine juostele ir nusibrūžinusi nuo 
nešiojimo. Visa tai leidžia teigti, jog plokštelės buvo užvertos ant ilgų 
diržų kaip papuošalai. 


ev voe 


dešinė pariesta papilvėn, kairė — kiek patraukta atgal ir yra paties 
plėšrūno nasruose. Abi plokštelės taip nudilusios, jog vienas žvėries spar- 

nas net prakiuręs; kitoje plokštelių pusėje išlikę odinio diržo žymių, ta- 
čiau tvirtinimo kaištelių nėra. 

Pagaliau šeštosios pusrutulio formos plokštelės pavidalas toks — ka- 
muoliu susirietęs ir savo uodegą kandžiojantis sparnuotas padaras. Pik- 
tos akys išsprogusios, nasrai plačiai pražioti, šnervės aiškiai modeliuotos, 
nosis suraukta. Iš po kaklo kyšo naguotos letenos. Tuojau pat už gau- 
ruoto sprando smarkiai išlenktas sparnas su apvaliu turkio intarpu prie 
pagrindo. Ilgas, ratu susiraitęs kūnas baigiasi dviem užpakalinėmis lete- 
nomis, tarp jų prakišta uodega, kurios galas žvėries nasruose. Kitoje pu- 
sėje taip pat radome diržo odos liekanų, standžiai prispaustų skersiniu 
auksiniu kaišteliu. Plokštelės paviršius, ypač prie grifo uodegos, smar- 
kiai nudilęs. 

Po plokštelėmis radę diržų odos liekanų, iš pradžių nusprendėme, kad 
tai kardasaičio papuošimai. Tačiau, atsižvelgę į tai, kad plokštelės gulėjo 
ne aukščiau, o žemiau juosmens ir net žemiau pačių durklų, tokios sku- 
botos išvados atsisakėme. Tada prisiminėme klajoklių laidojimo apei- 
gą — kartu su mirusiuoju į kapą dėti jo mylimo žirgo kamanas, beje, 
dažniausiai kojūgalyje. Susipažinę su specialia literatūra, įsitikinome, kad 
būtent ši prielaida yra teisinga. Paskui sužinojome, kad tokių apvalių, 
į kamuolį susirietusio žvėries pavidalo auksinių falerų yra Petro I ko- 
lekcijoje, taip pat rasta prie Juodosios jūros esančiuose pilkapiuose. Be- 
je, yra pavykę tiksliai nustatyti, kad kape būta kaip tik šešių falerų. 

Paprotys kartu su mirusiuoju į kapą dėti kamanas, t.y. simboliškai lai- 
doti žirgą, — ryškiausias klajoklių laidojimo tradicijų požymis. Tačiau Ti- 
lia Tepėje per laidotuves mylimas velionio žirgas buvo užmuštas — tai 
liudija pirmosiomis kasinėjimo dienomis prie kapo duobės krašto rasta 
arklio kaukolė. 

Taigi ketvirtajame Tilia Tepės kape žmogus buvo palaidotas pagal vi- 
sas tradicines klajoklių apeigas, vadinasi, jis buvo kilęs iš klajoklių, nors 
gal jau kokios trečios ar ketvirtos kartos. Remiantis turimais pastebėji- 
mais, visiškai logiška manyti, kad arkos „formos auksinės plokštės, 
vamzdeliai ir falerai yra arklio pakinktų papuošalai. Bent jau Pazyryko 
pilkapiuose, kaip minėjome, būtent tokios formos plokštės buvo specifi- 
niai žirgo kamanų pagražinimai. Tad kaip čia neprisiminsi „istorijos tėvo“ 
Herodoto žodžių, jog skitų gentys dažnai puošia kamanas, žąslus ir aki- 
dangčius aukso inkrustacijomis. 

Baigiant šią temą, reikia paminėti dar vieną auksinį papuošalą — 
pusapvalio skersmens tuščiavidurį vamzdelį su ornamentuota viršūne. Jį 
mes radome po durklu, prie dešiniojo šono. 

Ant abiejų mirusiojo rankų buvo užmautos auksinės nuo nešiojimo 
apdilusios apyrankės. Po kairės rankos apyranke gulėjo stiklinė nuo se- 
numo patamsėjusi ovalo formos intalija su aukso apsodu, kuris palei 
kontūrą buvo papuoštas smulkiais aukso grūdeliais. Kitoje apsodo pusėje 
prilituotas auksinis vamzdelis, per kurį, matyt, buvo perverta virvutė ir 
intalija prisiūta prie rūbų. Stiklinėje intalijos akutėje pavaizduoti trys 
kariai, traukiantys iš indo burtus. Pirmasis iš kairės — barzdotas ka- 
rys — parodytas iš profilio: ant galvos kovos šalmas aukštu viršum, di- 

desnę kūno dalį dengia apvalus skydas, iš po kurio matyti trumpas, vos 
dengiantis šlaunis klostytas sijono tipo drabužis, dešinė koja tiesi, kairė 
kiek sulenkta; prie dešinės šlaunies — trumpas kardas. 

Kompozicijos centre pavaizduotas karys su šalmu, pasilenkęs prie pa- 
statyto ant žemės indo; dešinės nuleistos rankos nematyti, o kairė laiko 
aukštakaklį ąsotį — amiforą. Kiek toliau stovi trečiasis karys pusiau ap- 
nuogintu raumeningu torsu, žemyn nuleistomis rankomis ir profiliu pa- 
sukta galva, ant kurios uždėtas aukštas šalmas. Dešinėje rankoje jis laiko 
apskritą skydą. Tarp šių trijų personažų yra vertikalus rievėtas stulpas, 
kurio viršūnėje tupi erelis išskėstais sparnais. Kompozicijos stilius, grai- 
kams būdingi šalmai ir personažų drabužiai leidžia manyti, jog intalijoje 
pavaizduota scena iliustruoja garsųjį graikų mitą apie Heraklidus. Tarp 
visų kape rastų papuošalų ir laidojimo aukų ši intalija iš esmės yra vie- 
nintelė nuolaida helenistinei madai. Visa ginkluotė ir žirgo apranga 
susijusi su klajoklių pasauliu ir padaryta laikantis skitiško-sarma- 
tiško Žvėrių stiliaus geriausių tradicijų. 

Prie vidinės skeleto kulkšnių pusės gulėjo dvi vienodos disko formos 
auksinės batų sagtys. Abi lietinės, su kiaurais tarpais, reljefinis apkraš- 
tis inkrustuotas dviem eilėm stambių išgaubtų migdolo formos turkių 
taip, kad tarp jų matyti tik siauras aukso ruoželis; apkraščio šone — gry- 
bo formos liežuvėlis diržo nudilintu koteliu. 

Apskritime pavaizduotas stačiakampis kovos vežimas, kurio tekiniai 
su penkiais stipinais ir turkiais inkrustuotomis stebulėmis. Virš vežimo — 
grybo pavidalo baldakimas, papuoštas miniatiūriniais migdolo formos 
turkių intarpais, tarp kurių išdėstyti iškilūs rombeliai. Apatinis baldaki- 
mo kraštas pagražintas stačiakampiais įdubimais, į kuriuos kažkada gal 
taip pat buvo įstatyti turkiai. Baldakimas laikosi ant dviejų vertikalių 
bambuko lazdų, kurių apatiniai galai remiasi į vežimą. Į žiūrovą atsuk- 
tas vežimo šonas papuoštas labai smulkiais ornamentais, vienoje sagtyje 
sukomponuotais iš vertikalių juostų ir reljefinių apskritimų, o kitame — 
iš rombelių su tašku per vidurį; vežimo kraštai inkrustuoti turkiais. 

Vežime sėdi žmogus, apsivilkęs ilgais klostytais rūbais su ilgomis, 
plačiomis turkiais inkrustuotomis rankovėmis ir apvalia stačia apykakle, 
taip pat papuošta turkiais. Veidas siauras, su išsišovusiais skruostikau- 
liais, akys įstrižos, nosis maža, su ryškiomis šnervėmis, burna pražiota. 
Galva smarkiai atlošta, viršugalvyje reljefiškai pavaizduota trumpa ka- 
sytė, ant pakaušio trumpai kirpti plaukai pažymėti smulkiomis įžambio- 
mis įkartomis. Krūtinė įstrižai nuo peties iki pusiau perjuosta plačia, sta- 
čiakampiais turkio intarpais papuošta juosta. Vienos rankos nematyti, 
kita, sugniaužusi vadelių galus, laiko dvi įkinkytas fantastines būtybes, 
panašias į sparnuotus liūtus. Žvėrys pritūpę ant užpakalinių kojų, paža- 


padarytos iš inkrustuotų žydrų ir raudonų brangakmenių, galvos plačia- 
kaktės, suskliaustos ausys inkrustuotos turkiais. Tarp ausų prasideda il- 
ga (per visą staigiai išriestą kaklą) neaukšta ketera, inkrustuota smul- 
kučiais stačiakampiais turkiais. 

Trumpos storos priekinės kojos su tripirštėmis naguotomis letenomis 
stovi tiesiai; nuo dilbių kyla turkiais inkrustuoti staigiai išlenkti sparnai 

užsirietusiais galais. Raumeninga krūtinė įstrižai perjuosta diržais, in- 
krustuotais turkių intarpais, — šitaip pavaizduoti viržiai, kurie eina virš 
sparnų pagrindo. Krūtinė plati, pilvas nedidelis, įtrauktas. Liemuo užsi- 
baigia trumpa riesta skersomis įpjovomis papuošta uodega. 

Kitame sagčių šone išlikusios keturios aukštos kilpelės, kuriomis sag- 
tys laikėsi prikabintos prie batų. Gerosios pusės nudilusios, ypač nuzu- 
linti žvėrių snukiai ir išoriniai baldakimų kraštai. Žvėrių akys inkrustuo- 
tos lygiai taip kaip antilopių, pavaizduotų antrajame kape rastose apy- 
rankėse, tai yra baltymai padaryti iš smulkiausių turkių akių kampu- 
čiuose, o vyzdžiai — iš rausvo chalcedono. 

Iš visko matyti, kad ant sagčių pavaizduoti kinų didikai, o tai jau sa- 
vaime labai įdomus Baktrijos kultūros istorijos faktas, liudijantis ryšius 
su Tolimųjų Rytų pasauliu. Be to, galimas daiktas, kad kinų mandarino 
atvaizdas ant batų sagčių rodo vietos valdovų, kurių senoliai kažkada 

chos vietinių Baktrijos juvelyrų meno pavyzdys. 

Salia sagčių radome dvi poras vienodų aukso daiktų. Prie dešinės 
kojos gulėjo nedidelė lieta penkialapės rozetės pavidalo plokštelė, gausiai 
inkrustuota turkiais; sprendžiant iš kilpelių, ji buvo prisiūta prie batų. 
Šalia jos gulėjo pailga lietinė aukso plokštė, kurios vienas galas kiauras, 
su skersiniu kaišteliu, iš abiejų pusių pridengtu kvadratinėmis plokštelė- 
mis. Viena plokštės pusė lygi, o kitoje, gerojoje, išlikęs smulkiai išgra- 
viruotas atsargiai sėlinantis sparnuotas kačių padermės žvėris, gal snie- 
go leopardas, gal pantera, pailga galva, prigludusiomis ausimis ir pražio- 
tais nasrais. Priekinės letenos ištiestos į priekį ir beveik siekia iššieptą 
snukį, užpakalinės nenatūraliai atsuktos atgal, ilga, susiraičiusiu galu uo- 
dega pabrukta papilvėn. 

Lygiai tokios pat formos rozetės ir pailga auksinė plokštė gulėjo 
ir prie kairės kojos bato sagties. Gerojoje plokštės pusėje išgraviruotas 
sparnuotas drakonas. Jo nasrai plačiai pražioti, nosis užsirietusi, plačiai 
pravertos akys žvelgia iš po gumburiuotų antakių, virš nosies ragiukai, 
ausys ilgos. Iš pakaklės kyšo barzdos garbanos. Lankstus kaip gyvatės 
kūnas užsibaigia papilvėn pariesta uodega, letenos sulenktos. Atvaizdo 
ikonografija ir pats personažas labai artimi ant durklo makšties pavaiz- 
duotos žvėrių pjautynių scenos drakonui. Matyt, tuo metu juvelyrų kūry- 
boje jau buvo įteisinti fantastinių gyvatės pavidalo sparnuotų drakonų — 
vietinės mitologijos personažų — paveikslai. 

Kita plokštės pusė nudilusi, o pačiame gale — skylė. Reikia manyti, 
kad abi plokštės buvo apavo dirželių antgaliai, o patys dirželiai būdavo 
užtempiami ant sagčių liežuvėlių, tų pačių apskritųjų sagčių, kuriose pa- 
vaizduoti kovos vežimai. Kaip plokštės buvo pritaisytos, tikrai nežinome, 
tačiau iš to, kad papuoštos tik gerosios, o apdilusios blogosios plokščių 
pusės, galima daryti išvadą, jog išgraviruotoji plokštuma buvo atsukta 
į Žiūrovą. Apskritai visos kape rastos apavo sagtys leidžia teigti, kad 
mirusysis buvo apautas ne graikiškais sandalais, o minkštais auliniais 

batais, panašiais į skitų-sarmatų klajoklių genčių apavą. Taip avėjo ir 
kušanų valdovai, apie kurių statulas jau kalbėjome,— tokie patys minkš- 
ti auliniai, kiek raukšlėti batai su apvaliomis sagtimis ties kulkšnimis, 
per sagtis perverti siauri dirželiai. O mūsų atveju tokie dirželiai galuose 
turėjo ilgas auksines plokštes su išgraviruotu drakonu arba pantera. 

Ketvirtajame kape ilsėjosi tikrai įžymus senovės laikų karvedys. Apie 
jo tolimus žygius iškalbingai byloja karsto dugne rasta auksinė moneta, 
kažkada buvusi padėta ant krūtinės. Vienoje monetos pusėje pavaizduo- 
tas vyriškis (matyt, nuogas), ridenantis „„dcharmos ratą“ (gyvenimo ra- 
tą), o šalia — užrašas senovės indų kalba; kitoje pusėje — liūtas su pa- 
kelta letena ir senovės indų kalba parašyta „narsus kaip liūtas“. Moneta 
unikali. Nė viename numizmatikos kataloge ar žinyne neužfiksuota tokio 
tipo monetų. Gana panašių karaliaus Agatoklo indograikiškų monetų ne- 
seniai rasta Aichanume, o liūtas kaip simbolis dažnai vaizduojamas grai- 
kų-indų ir sakų valdovų monetose, tačiau Kušanų epochos monetose tokio 
simbolio nėra. Specialistai mano, kad ketvirtajame kape rasta auksinė 
moneta kaldinta maždaug pirmajame mūsų eros amžiuje, tai yra pereina- 
muoju metu tarp indų-graikų ir Kušanų epochų. 

Vargu ar kada sužinosime, kaip ši moneta iš Indijos subkontinento 
pateko į tolimąją Baktriją ir kodėl ji buvo padėta į kilmingo karžygio 
kapą. 

Ketvirtajame kape palaidotas vyriškis buvo augalotas, tvirtas, o jo 
įkapės, kaip jau žinome, labai gausios ir prašmatnios. Todėl galime ne- 
abejoti, jog buvo kilęs iš kilmingos šeimos ir priklausė barbarų visuome- 
nei. Specialistai yra pastebėję, kad Pazyryko pilkapiuose palaidotieji savo 
ūgiu skyrėsi nuo skeletų, rastų paprastuose pilkapiuose. Vadinasi, kla- 
jokliai genčių vadais rinkdavo tik stiprius, miklius ir, be abejo, sumanius 
karius. O kad ketvirtajame Tilia Tepės kape palaidotas karvedys, rodo 
įkapės — ginklai ir apskritai visa apranga. Išimtis — po galva padėtas 
auksinis indas, romėniškas litikas ir pektoralė — neabejotinai aukštos 
mirusiojo visuomeninės padėties simboliai. Visi kape rasti daiktai pada- 
ryti laikantis geriausių sibiriškojo Žvėrių stiliaus tradicijų, ir tik kamėja 
su intalija — duoklė helenizmui. 

Galima sakyti, jog mirusysis, nors ir kilęs iš karalių šeimos, buvo pa- 
laidotas kareiviškai kukliai. Būdamas gyvas, jis, matyt, atkakliai laikėsi 
senolių tradicijų ir beveik visiškai ignoravo viską, kas heleniška, ką ver- 
giškai mėgdžiojo giminaičiai, palaidoti čia pat Tilia Tepėje, giminės ka- 
pinėse. Kaip tik dėl to galima daryti išvadą, kad ketvirtasis kapas yra 
seniausias, atsiradęs tuo metu, kai dar gyvavo praeities tradicijos, nors 
numizmatiniai radiniai tokią prielaidą paneigia. Iš tikrųjų, tik dvi mone- 
tos, įskaitant ir rastąją ketvirtajame kape, buvo apyvartoje I m.e. a.; vi- 
sos kitos — senesnių laikų. Ir vis dėlto ketvirtajame kape greičiausiai 
buvo palaidotas žmogus, mėginęs išsaugoti senąsias klajoklių tradicijas, 
su panieka žiūrėjęs į gentainių pamėgtas madingas helenistines naujoves. 
Jo, vakarykščio klajoklio, psichologija maištavo prieš didėjančią heleniz- 
mo įtaką. Kaip ir dera rūsčiam kariui, jis vengė nereikalingos praban- 
gos: ketvirtajame kape nerandame nei graikiškų žiedų, nei individualių 

papuošalų, net būtinų auksinių žiedų ant kojų. Tačiau visiškai atmesti 
naujų laikų dvasios jis negalėjo. Ant kaklo nešiojo auksinę pektoralę su, 
be abejo, graikiška-baktriška kamėja, jo rūbus puošė antsiuvas-intalija, 
kuriame pavaizduota tipiška graikiška scena — karo trofėjų dalybos. 

Kol buvo tyrinėjamas ketvirtasis kapas, Terkešas Chodžanijazovas pla- 
ningai ir sistemingai kasinėjo monumentalų statinį, ant kurio susiior- 
mavo pati Tilia Tepės kalva. Seniai jau buvo atkastos abi salės su dau- 
gybe kolonų, darbininkai išnešė tūkstančius kubinių metrų Žemių ir paga- 
liau pasiekė senąsias viso pastato grindis. Čia buvo surasti apvedamieji 
koridoriai, altorius didžiosios salės centre, ir pagaliau mums iškilo svar- 
biausias klausimas — kur ieškoti centrinių spėjamos šventyklos durų? 
Atlikęs sudėtingus apskaičiavimus, apie kuriuos čia plačiau nekalbėsime, 
Terkešas beveik matematiškai tiksliai nustatė, kad didžiosios durys turėjo 
būti statinio šiaurinio faso centre. 

Prisiminkime, kad pastatas stovėjo ant aukštos platformos. Suradę 
centrines duris, būtume galėję atsakyti į vieną iš įdomiausių klausimų — 
kaip buvo susisiekiama su šventykla, ar buvo laiptai ir kokie? Terkešas 
kaip visada ėmė labai kruopščiai ir metodiškai kasinėti centrinį įvažia- 
vimą. Reikia pasakyti, kad šis klausimas, deja, taip ir liko be atsakymo, 
o to priežastis — penktasis kapas, įrengtas pačiame buvusio įvažiavimo 
viduryje. Jį aptikome gruodžio 28 d., 1979 metų išvakarėse. Tą dieną aš 
kartu su V. Košelevu iš pat ryto atvažiavau į Tilia Tepę fotografuoti be- 
veik visiškai išvalyto ketvirtojo kapo. Jau lipdami iš automobilio, pama- 
tème, kad ant šiaurinio kasinėjamos šventyklos faso stovi Terkešas, Vo- 
lodia, Zaiaras ir kažką karštai aptarinėja. Kai priėjome, Terkešas tylėda- 
mas padavė mums dėžutę — joje gulėjo sidabrinės lietinės vynuogių la- 
pelių formos plokštelės. Dar vienas kapas? Tranšėjoje, kuri buvo kasama. 
norint aptikti spėjamus laiptus, pamatėme iki pusės nuvalytą didžiulį, 
gaubtašonį indą, panašų į tuos, kurių jau buvome radę kituose kapuose. 
Tilia Tepė padovanojo mums dar vieną žilos senovės kapą. 


PASLAPTINGOJI PELENĖ 


Penktąjį kapą aptikome jau baigdami valyti trečiąjį ir įnikę tyrinėti 
ketvirtąjį. Vis labiau artėjo paskutiniai mūsų darbų terminai, baigėsi 
pinigai, reikėjo viską užbaigti, o ne kasinėti, ir še tau — dar vienas kapas. 
Kaip tu jį ištyrinėsi, jeigu sausio viduryje turime išvažiuoti iš Afga- 
nistano? 

Prasidėjo ilgos ir sunkios derybos su Afganistano valdžia dėl ekspe- 
dicijos lauko darbų pratęsimo. Kažkas iš mūsų apskaičiavo, kad, važinė- 
dami iš Sibirgano į Kabulą ir atgal, sukorėme daugiau kilometrų, negu 
yra nuo Aiganistano iki Maskvos. Laimė, gruodžio oras mus tikrai pra- 
džiugino. Buvo šaltos, bet giedros, saulėtos dienos. Ekspedicijos vairuo- 
tojas Vladimiras Jeroiejevas ir aš beveik neišlįsdavome iš automobilio, 
net nebežinau kiek kartų siekėmės į Kabulą, derėjomės dėl lauko darbų 
pratęsimo, dėl radinių transportavimo ir perdavimo Afganistano nacio- 

naliniam muziejui. Matėme, kad laiko darbams užbaigti nebeužteks, o 
pratęsimo vis nebuvo. Dar spindėjo auksu nesurinkta į dėžutes ketvirtojo 
kapo prašmatnybė, penktajame tik nukasinėjome pirmuosius klodus, o iki 
išvykimo teturėjome vos dvi savaites. 

Lengviausia buvo penktą kapą užkonservuoti iki kito lauko darbų se- 
zono. Kai kas mums taip ir patarinėjo. Labai magėjo nutraukti šventyklos 
kasinėjimus ir imtis vien tų „auksinių“ kapų, tačiau profesinė pareiga ir 
suirutė, kuri jau buvo apėmusi Afganistaną, tiesiog verste vertė darbus 
užbaigti, nieko neatidėlioti geresniems laikams. O likimas lyg tyčia smo- 
gė mums lemtingą smūgį — vakariniame šventyklos fase „išlindo“ šešta- 
sis kapas! Tai buvo paskutinis lašas, kuris perpildė mūsų kolegų, aiganų 
inspektorių kantrybę. Jie visiškai pagrįstai pareikalavo dviejų pastarųjų 
kapų nebekasinėti, nes, juos tyrinėdami, sugaišime maždaug porą mėne- 
sių, o mes teturėjome dvi savaites. 

Žinojome, kad, likimui šyptelėjus, esame padarę istorinį atradimą, 
manėme, jog visi turėtų suprasti jo ypatingą svarbą, bet ėjo dienos, o lei- 
leidimo pratęsti ekspediciją vis nebuvo. Laimė, netoli Tilia Tepės įsikūręs 
dujų gavybos ir eksploatavimo centras turėjo telefono ryšį su Maskva. 
Paslaugūs mūsiškiai ir afganų specialistai mums leido paskambinti į 
Maskvą, ir padėtis iš karto prasiblaivė. Mums pasakė, kad TSRS Moks- 
lų Akademija pratęsė ekspedicijos darbų laiką ir kad reikalingas raštas 
jau išsiųstas. Oficialios Kabulo instancijos jo gal dar nėra gavusios, bet 
galima kasinėti toliau. 

Bet visa tai atsitiko vėliau, o iš pradžių kiek privargome važinėdami 
į Kabulą. Užuot valę kapus Tilia Tepėje, gaišome, lankėmės pas kultū- 
ros ir informacijos ministerijos valdininkus, Tarybų Sąjungos pasiuntiny- 
bėje, tvarkėme visokiausius formalumus. Ir tik vėlai vakare „Metropolio“ 
viešbutyje, kur visada apsistodavome ir kur mus visi pažinojo, kiek atsi- 
gaudavome, aptardavome, kokios taktikos reikės laikytis per būsimus po- 
kalbius ir posėdžius. 

Atsikėlę anksti rytą ir išėję į savo numerio balkoną, gėrėdavomės 
nepakartojamu bundančio miesto vaizdu. Kabulas išsistatęs milžiniškoje 
dauboje, apsuptoje aukštų uolėtų kalnų, pro kurių viršūnes aiškiame mė- 
lyname žiemos danguje pamažu kyla rausvas saulės diskas. Jau seniai 
prabudę čaichanininkai uoliai įpūtinėja ugnį dideliuose variniuose vir- 
baluotais, kažkada buvusiais baltais chalatais, mosuoja virš žarijų tam 
tikromis vėduoklėmis, mausto pirmuosius šašlikų iešmus. 

Kur tik pažvelgsi, aukštyn vinguriuoja melsvi dūmeliai, sklaidosi ne- 
apsakomi sakingų malkų kvapai. Tų kvapų dar padaugėja, kai, mosuo- 
dami dubenėliais, kuriuose smilksta aromatingi smilkalai, medžioti išmal- 
dos išeina pirmieji dervišai. Sostinėje prasideda darbo diena. Per radiją 
garsiai sugiedojo maldą muedzinas, gatvėje pasirodo pirmieji praeiviai, 
skuba europietiškai apsitaisę valdininkai — jiems visada maža laiko; 
smulkių galanterijos krautuvėlių savininkai, apsirengę tipiškais afganų 
rūbais, kurie nepaprastai panašūs į kušanų, gyvenusių čia prieš 20 am- 

tančios ant batų. Gatvėse jau vaikšto pirmieji laikraščių ir cigarečių par- 
davėjai; dažniausiai tai vos ne ikimokyklinio amžiaus vaikai. Garsiai 
šaukdami, jie reklamuoja savo prekes, užsuka į čaichanas, restoranėlius 
ir siūlo, net įkyriai bruka jas klientams. Pasirodo ir vyresnių vaikų, kurie 
tiesiog ant šaligatvio dėlioja savo pąprastutes „prekes“ — pigias šukas, 
adatas, spalvotus pieštukus. 

Štai susitiko du pažįstami, tradiciškai pasibučiuoja į lūpų kampučius, 
paskui sako ilgus rytietiškai įmantrius sveikinimus. Būna ir taip, kad 
vienas vyriškis pagarbiai pabučiuoja kitam ranką. Autobusų daugybė. 
Kaip ir visuose pasaulio didmiesčiuose, piko valandomis jie pilnutėliai 
žmonių, bet lekia, skuba savais maršrutais, vos nesusidurdami. Ant už- 
pakalinių durų laiptelio visada stovi konduktorius, užkimusiu balsu rik- 
teli vairuotojui, kad jau galima važiuoti iš stotelės. Priekyje atitverta vie- 
ta moterims, vyrams tenai užeiti griežtai draudžiama. O moterys, kai 
priekyje nėra vietų, gali įeiti į bendrą skyrių, ir tada visi keleiviai, aki- 
mirksniu pašokę, užleidžia joms sėdimas vietas. 

Sutvarkę visus reikalus Kabule, skubame į Šibirganą, kur jau pra- 
dėtas tyrinėti penktasis kapas, patikėtas Abdul Habibui Azami, jau suspė- 
jusiam išvalyti antrąjį. Priminsiu, kad penktasis kapas buvo aptiktas su- 
radus sidabrinį indą, visai tokį, kaip tie, kurie antrajame ir trečiajame 
kape stovėjo prie mirusiųjų kojų. Piršosi logiška išvada, jog ir šiame ka- 
gs stovi prie kojų pėdų. Ir tai pasitvirtino vos pradėjus valymo 

arbus. 


Kaip ir anksčiau rastuose kapuose, kur skeletai gulėjo galva į šiaurę, 
o kojomis į pietus, mes ir čia, suradę kojų pėdas, pradėjome valyti šiau- 
rės kryptimi. Deja, priešingai, negu tikėjomės, kapo duobė buvo iškasta 
ne išilgai ašies „šiaurė — pietūs“, o pagal liniją „rytai — vakarai“. Ka- 
pų orientavimas senovėje, kaip, beje, ir dabar, susijęs su tam tikrais lai- 
dojimo papročiais. Musulmonai numirėlius visada laidoja atsuktus galva 
į savo svarbiausią šventovę — Meką, krikščionys turi kitokių papročių. 
Laidojimo apeigų ir taisyklių visada griežtai laikomasi. Tačiau ir seniau 
buvo, ir dabar pasitaiko tam tikrų išimčių. Pavyzdžiui, krikščionys bend- 
rose kapinėse nelaidoja savižudžių. Kadangi penktasis kapas buvo kitoks 
(mirusysis gulėjo galva ne į šiaurę, o į vakarus), nusprendėme, jog tai 
susiję su ypatinga velionio visuomenine padėtimi. Tai galėjo būti atska- 
lūnas, atstumtasis, kažkuo sukompromitavęs savo karališką kilmę, tiesa, 
palaidotas šeimos kapinėse, tačiau greičiausiai be atitinkamų iškilmių 
ir karališko prašmatnumo. Vadinasi, galėjome tikėtis, kad įkapių, papuo- 
šalų ir kitokių daiktų neberasime tiek daug, kaip kituose kapuose. Mums 
tai labai tiko — juk penktasis kapas buvo atrastas tuo metu, kai kas mi- 
nutę laukėme įsakymo skubiai mesti darbus ir viską atidėti iki kito sezono. 

Iš pradžių mūsų spėliojimai lyg ir pasitvirtino. Kapo duobė, kaip ir 
visos kitos anksčiau surastos, buvo vertikali 210 cm gylio šachta, iškirsta 
buvusios šventyklos griuvėsiuose. Ji buvo pribyrėjusi žemių, kažkada už- 
piltų ant dabar jau įgriuvusios medinės perdangos, kurios žymių — ploną 
rudų trūnėsių sluoksnelį — radome 40 cm aukštyje virš grindų, ties kars- 
to viršumi. 

Karstas buvo kitoks negu jau ištyrinėtuose kapuose — arba išskobtas 


ev vse 


Mongolijoje. Sprendžiant iš sutrūnijusio medžio liekanų, karstas buvo 
200 cm ilgio ir 65 cm pločio. Dangčio neturėjo, nes jį atstojo laidojimo 
užtiesalas, apsiuvinėtas sidabriniais diskais ir sidabriniais vynuogių la- 
pais. Tų diskų ir sidabrinių lapų radome ne tik aplink karstą, bet ir po 
juo. Taigi karstas minėtu užtiesalu buvo tiesiog apvyniotas. Vynuogių la- 
pai išpjauti iš plono sidabro lakšto ir kadaise buvo prisiūti prie audeklo, 
todėl kiekvienas su skylute apačioje. 

Nuėmę sidabrinius užtiesalo papuošimus, pradėjome valyti skeletą, 
kuris gulėjo ant nugaros, ištiestas, galva į vakarus. Griaučius valėme 
kaip paprastai šepetėliais, pincetais ir vis stebėjomės, kad nėra auksinių 
papuošalų, kurių kituose kapuose buvo gausybė. Pirmąjį auksinį daik- 
tą — plonytę auksinę pažandės juostą — radome tik visai nuvalę kau- 
kolę. Užtat ant kaklo aptikome gerai išsilaikiusį puošnų auksinį vėrinį, 
sudarytą iš dviejų tipų auksinių, įvairiaspalviais akmenimis inkrustuotų 
pakabučių. Tai, ko gero, vienintelis mirusiojo karališkos kilmės įrodymas. 

Vieni vėrinio pakabučiai glotnūs, tuščiavidurių rutuliukų formos, su 
skylutėmis virvutei, apačioje — siaurėjantis kaklelis, prie kurio prilituotas 
skrituliukas su skaisčiai raudono granato arba nuostabaus melsvo turkio 
akute. Skrituliuko kontūrai aptaisyti aukso grūdeliais; kitoje skrituliuko 
pusėje prilituotas tvirtinimo vamzdelis. Žemiau auksinės vielelės kilpute 
prikabintas dar vienas migdolo formos pakabutis su įstatytu tamsiu ak- 
meniu. Pakabučio pakraščiai irgi aptaisyti aukso grūdeliais; dar žemiau 
prie tokios pat vielelės prikabintas miniatiūrinis diskas. 

Antras pakabučių tipas — tai platus žiedas, pagražintas aukso grū- 
deliais, prie žiedo apačios tvirtai pritaisyta dviejų nugarėlėm sulipusių 
pusmėnulių formos figūra. Kitoje pakabučio pusėje prilituotas pritvirtini- 
mo vamzdelis. Žemiau. ant ilgos vielelės laisvai prisegtas migdolo formos 
pakabutis su juodu akmenėliu, pakabučio kraštai aptaisyti aukso grūde- 
liais. Prie jo plona vielele prikabintas miniatiūrinis diskas. Vėrinio ga- 
luose dvi kūgio formos sagtys, papuoštos auksiniais grūdeliais: siauro- 
joje dalyje — trikampiais viršūnėmis į apačią, plačiojoje — didesniais tri- 
kampiais viršūnėmis į viršų. Sagties vidurys apjuostas aukso grūdelių tri- 
kampiais, kurių viršūnės nukreiptos į priešingas puses. Pakabučiuose pa- 
kaitomis išdėstyti kraujo raudonumo granatai ir švelniai melsvi turkiai 
mirguliuoja neapsakomu spalvų žaismu, todėl šis unikalus vėrinys toks 
nuostabus, kad akį veria. 

Visi kiti kape rasti papuošalai didesnės meninės vertės neturi. Prie 
smilkinių gulėjo paprasti auksiniai klipsai, inkrustuoti iškiliomis turkių 
širdelėmis. Prie kairiojo smilkinio, be klipso, rasta krūvelė karneolio ru- 
tuliukų ir įvairių pakabučių, tarp jų miniatiūrinių astragalų, įtaisytų 
auksiniuose apsoduose su festonų pavidalo kraštais, bronzinis varpelis. 
Čia pat gulėjo ramiai tupinčio liūto gintarinė statulėlė. Galvūgalyje, bet 
arčiau karsto kampe radome dar vieną krūvelę papuošalų (matyt, iš pra- 
džių jie buvo maišelyje) — auksinį rutuliuką su kilpele, akmeninį mi- 

niatiūrinį vedegos modelį, auksu aptaisytą ilties formos pakabutį (lygiai 
tokia ilties pavidalo pakabučio kopija yra Petro kolekcijoje), miniatiūrinę 
apvalią sidabro plokštelę, kurioje įstatytas žalias akmuo, o jame smul- 
kiai išgraviruota skrendanti sparnuota deivė Nikė ilgais besiplaikstančiais 
drabužiais. Ištiestose rankose deivė laiko vainiką su ilgais kaspinais. Ki- 
toje pusėje yra kilputė, kad plokštelę būtų galima prisegti prie drabužių. 

:Toje pačioje krūvelėje buvo ir pusrutulio formos skaidriai balta chal- 
cedono intalija su skylute per vidurį virvutei įverti. Gerojoje pusėje iš- 
graviruotas sparnuotas grifas ilgu, riestu, ketera papuoštu kaklu, nedidele 
plačiai išžiotais snapo formos nasrais galva; kūnas kiek išsilenkęs, krū- 
tinė didžiulė, pilvas įtrauktas kaip kurtų veislės šunų, ilgos, raumenin- 
gos, su naguotomis plėšraus žvėries letenomis kojos pavaizduotos daran- 
čios judesį; uodega ilga, užriesta. Deja, intalijos kraštas, matyt, dar se- 
novėje nulūžęs ir pasimetęs. Veržli, dinamiška grifo figūra skiriasi iš viso 
Tilia Tepės papuošalų meninio stiliaus ir, galimas daiktas, buvo padaryta 
dar graikų-baktrų akmenraižių. Lygiai tokių ereliagalvių grifų atvaizdų 
rasta senesniuose Pietų Rusijos skitų pilkapiuose. Tenai jais papuošti 
puikūs auksiniai lanko ir strėlių dėklai (goritai), ir daugelis specialistų 
mano, jog tai graikų ir persų juvelyrų dirbiniai. Chalcedono intalija su 
grifo atvaizdu, be abejonės, yra vienas iš nedaugelio helenistinio meno 
šedevrų, rastų Tilia Tepės nekropolyje. Ir kažin, ar ji būtų įdėta į „ne- 
turtingą“ penktąjį kapą, jeigu kraštelis nebūtų nulūžęs. 

Ant rankų riešų nebuvo įprastų lietinių apyrankių, ir tik ant kairės 
aptikome labai ploną apyrankę, padarytą iš aukso vielelės, prie kurios 
prilituoti septyni apsodėliai su intarpais. Pirmasis padarytas iš panašios į 
gintarą dervos; jos pakraščiai aptaisyti aukso grūdeliais, kitoje pusėje 
dvi pritvirtinimo kilputės, rodančios, kad apsodėlis panaudotas antrą kar- 
tą. Kito apsodėlio nebebuvo — ant lankelio kabėjo tik dvi pritvirtinimo 
kilputės, o pats pakabutis jau seniai buvo pamestas. Trečiajame apsodė- 
lyje buvo įstatyta melsvo akmens intalija su giliai išraižyta stovinčia mo- 
terimi ilgais drabužiais; greičiausiai tai deivė Atėnė: kairė ranka pa- 
kelta ir remiasi į ietį, dešinėje — skydas. Apsodėlio kontūrai papuošti 
smulkiais aukso grūdeliais. Ketvirtajame apsodėlyje įstatytas baltas ova- 
linis akmuo, palei kraštą papuoštas aukso grūdeliais. Penktasis pakabu- 
tis — tai miniatiūrinis kirvukas su skyle centre. Seštasis pakabutis kvad- 
ratinis su baltu intarpu, skydelio pakraščiuose smulkus gerokai nudilęs 
ovalų su kankorėžiukais ornamentas (galima spėti, kad tai vynuogie- 
nojas). 

Paskutinis, septintasis, pakabutis stačiakampis, su juodu intarpu, ap- 
kraštuotu ratukų grandinėlės ornamentu. Apyrankės galai užeina vienas 
ant kito ir susukti spirale taip, kad gali prasiskėsti priklausomai nuo 
rankos storumo. Tai retas tokios išmoningos juvelyrinių dirbinių konst- 
rukcijos pavyzdys. 

Prie dešinės šlaunies buvo apskritas varinis veidrodis su žemyn pla- 
tėjančia rankena-pastovu. Matyt, veidrodžio vario oksidas sunaikino bak- 
terijas, todėl radome siuvinėto audinio, iš kurio buvo pasiūta veidrodžio 
įmautė, likučių. Ant audeklo auksiniais siūlais išsiuvinėtas augalinis or- 
namentas — susiviję aštrialapiai ūgliai. Tarpuose tarp lapelių — orna- 

mentas iš prisiūtų perlų karoliukų, suvertų ant 
(S šilkinio siūlo. Tai bene pirmas atvejis, kai pa- 

sisekė atkurti auksu siuvinėtą raštą, derintą su 
A 0 perlais siuvinėtu raštu. 

Prie dešinės rankos plaštakos tarp sudūlėju- 
sios pintinėlės likučių gulėjo sidbarinis indelis 
su dangteliu ir nelaibai aiškios (greičiausiai 
kosmetinės) paskirties geležinis vąšelis. - Ant 

` = kulkšnių buvo nuo nešiojimo labai nudilusios 
plonos stačiakampio pjūvio auksinės apykojės 
nesujungtais, labai pastorintais galais. Čia pat 
kojūgaly stovėjo didžiulis sidabrinis indas, ku- 
(2 ris mums ir padėjo surasti šį kapą. 


(o iis 
77 w. Sa ` 

l Reikia dar pridurti, kad palei dešinės dilbį 
by gulėjo maždaug pusės metro ilgio sidabrinis 
vamzdelis su supuvusio medžio likučiais vidu- 
je. Ant vieno jo galo buvo užmautas diskas. 
Vamzdelio fragmentus, jau seniai nuriedėjusius 
į šalį, radome tarp rankos ir liemens. 

Taigi kapo radiniai gana kuklūs: papuoša- 
lų nedaug, įkapės buvo išsiuvinėtos ne aukso 
siūlais arba plokštelėmis, o tik trupučiu perlų. 
Neaptikome nė vienos prisiuvamos aukso plokš- 
telės, sagos, pakabučio. Matyt, čia palaidotas 

TU žmogus, nors ir priklausė valdančiajam elitui, 
EF NA nebuvo tikrasis tos giminės narys. Iš laidojimo 
reikmenų sunku nustatyti mirusiojo lytį, bet 
kadangi nėra ginklų ir rasti klipsai, galima spė- 
ti, jog tai jaunos moters kapas. Tai patvirtina ir preliminariniai antro- 
pologiniai tyrimai. Velionė mirusi teturėdama apie 20 metų. Gal tai 
kokio valdančiosios giminės nario žmona, paimta „iš šalies“, ir todėl į 
kapą buvo įdėti tik jos pačios atsineštiniai daiktai. 


„Paslaptingoji Pelenė“ 


SKITŲ KARALIENĖ? 


Tyrinėdami penktąjį kapą, kurio duobė buvo iškasta pagal ašį „ry- 
tai—vakarai“, įsitikinome, kad tokia kryptis — būdingas nekarališkos 
kilmės asmenų laidojimo požymis. Todėl, aptikę šeštąjį kapą, taip pat 
orientuotą pagal rytų—vakarų ašį, beveik neabejojome, kad jis bus pa- 
lyginti neturtingas. Tačiau labai greitai pamatėme, jog tokia išvada sku- 
bota ir klaidinga: šeštasis kapas pasirodė esąs vienas turtingiausių iš visų 
jau kasinėtų kapų. 

Kaip ir anksčiau, kapo duobė buvo iškasta Tilia Tepės šventyklos 
sienų griuvėsiuose. Jos plotas paviršiuje 3X1,5 m, giliau susiaurėjo iki 
2,5X1,2 m. Ant padarytų pakopų buvo uždėtos medinės perdangos, ant 
jų užkloti dembliai ir tik paskui užpilta žemių. Duobės dugnas išlygintas. 

Medinio karsto ilgis 2 m, plotis 65 cm, aukštis 30 cm, kiekvienas 
šonas padarytas iš vienos lentos ir prie dugno pritaisytas mums jau Ži- 
nomomis geležinėmis sankabomis. Karstas pastatytas ne ant kapo duo- 
bės dugno, o ant plytų pastovo. Kasinėdami karsto dugną jau radome 
įlūžusį, o skeletą beveik „nušliaužusį“ ant kapo duobės dugno. Karstas 
dangčio neturėjo ir buvo uždengtas užtiesalu, gausiai apsiuvinėtu auksi- 
niais ir sidabriniais diskais. Mirusioji gulėjo karste ant nugaros, tiesiai, 
galva į vakarus. Galvą puošė auksinė karūna, sudaryta iš kelių sujungtų 
dalių. Karūnos pagrindas — plati juosta iš plono lakštinio aukso. Juostos 
galuose prilituotos dvi lietinės kilpelės, kurios kažkada susikabindavo. 

Geroji juostos pusė papuošta dvidešimčia šešialapių rozečių, išpjau- 
tų iš plono lakštinio aukso, kiekviename lapelyje yra skylutė, per kurią 
perkišta vielelė su miniatiūriniu disku gale. Kiekvienos rozetės vidury 
įlituotas smulkiais aukso grūdeliais apkraštuotas apvalus įdubimas, ku- 
riame įstatytas turkis. Prie juostos-pagrindo rozetės prikabintos auksine 
kilpute, perverta per juostoje esančias skylutes. 

Kitoje juostos pusėje prilituoti penki vamzdeliai, į kuriuos buvo įsta- 
tomos penkios aukštos arkos pavidalo palmetės, išpjautos iš plono lakš- 
tinio aukso. Kiekvienoje palmetėje išpjaustytas ažūrinis stilizuotas medis. 
Prie kiekvieno tokio medžio pagrindo yra horizontali juosta, nuo kurios 
kyla kamienas, svyrančios šakos baigiasi aštriais lapeliais. Ant viršu- 
tinių medžio šakų sėdi po porą paukštelių išskėstais sparnais ir ištemptais 
kaklais; snapus jie įrėmę į širdelės formos medžio viršūnę. 

Iš gerosios pusės prie medžio pritaisytos šešialapės gėlytės su turkio 
viduriukais, kurie apkraštuoti aukso grūdeliais. Prie kiekvieno žiedlapio 
vielele laisvai prikabintas diskas. Kiekvienas medis turi po šešias gėly- 
tes — dvi ant žemutinių šakų, dvi ant viršutinių ir viena ant vidurinių; 
dar viena gėlytė pačioje medžio viršūnėje. Kitoje medžio pagrindo pu- 
sėje prilituota po du vertikalius vamzdelius, kuriais medis tvirtinamas 
prie karūnos pagrindinės juostos, žiedu juosiančios galvą. 

Centrinė karūnos palmetė skiriasi nuo kitų: jos pagrinde išrėžta plati 
juosta, nuo kurios galų kyla susisukę kamienai su šakomis, užsibaigian- 
čiomis lapais. Apačioje šakos sudaro išpjautą ratą, į kurį įkomponuota 
sūkurinė roželė; susijungusios viršutinės šakos užsibaigia smailiu lapeliu. 
Iš gerosios pusės centrinė palmetė papuošta devyniomis šešialapėmis 
rozetėmis, per vidurį inkrustuotomis perlais. Žiedlapių galuose ant vie- 
lelės prikabinti miniatiūriniai diskai; palmetės viršūnę taip pat vainikuo- 
ja auksinis diskas. 

Karūnos skersmuo labai mažas — ne daugiau kaip 45 cm, todėl ją 
radome kiek aukščiau kaukolės kaktos. Matyt, karūna buvo nešiojama 
ant paties viršugalvio, ant aukštos prašmatnios šukuosenos,— todėl ir 
skersmuo toks nedidelis. 

Prieš apžvelgdamas kitus radinius, papasakosiu, kiek teko jaudintis 
dėl karališkųjų regalijų. Kai nuvalėme karūną, savaime suprantama, ki- 
lo noras palyginti ją su rastąja trečiajame kape. Priminsiu, jog ji buvo 
sudėta iš kelių plačių auksinių plokščių, panašių į groteles. Jas ištyri- 
nėjęs, saugiai padėjau į vieną nešulinę dėžę. Tokių dėžių turi kiekviena 
ekspedicija; jos savo radinius gabendavo jau Petro I laikų keliautojai. 

Tuo metu kiekvienam kapui buvo duota atskira sunkia sandėlio spyna 
užrakinama dėžė, kurioje ir laikėme visus radinius. Vieną ankstų papras- 
tos darbo dienos rytą, visiems jau išvažiavus į kasinėjimo vietas, aš 
pasilikau norėdamas kruopščiai palyginti trečiajame ir šeštajame kape 
rastas karūnas. Suradę dėžę, kurioje buvo sudėti trečiojo kapo daiktai, 
atidariau dangtį, bet karūnos tenai nebuvo. Iš pradžių nesutrikau. Ko 
čia jaudintis, juk tiek aukštų vizituotojų — ir pasiuntinybės darbuotojų, ir 
visokio rango 'vietinių valdininkų — prašė mus parodyti radinius, o 
mes rodėme ir po to karūną galėjome įkišti ne į tą dėžę. Šitaip atsitikdavo, 
todėl ėmiau tikrinti kitas dėžes ir „svetimus“ radinius grąžinti į vietą. 
Gražiai sutvarkiau visą kolekciją, bet kurgi karūna iš trečio kapo? Ži- 
noma, ji galėjo būti nukišta į kokį nors mano stalo stalčių, kur skubė- 
damas kartais padėdavau vieną kitą daiktą. Iš pradžių tik apžiūrėjau, 
o paskui ir nuodugniai pergriozdžiau visus stalčius, bet karūnos lyg 
nebūta. Jau kiek sunerimęs, ėmiau ieškoti moksliškai, kitaip sakant, pri- 
siminiau, kaip daro detektyvinių romanų sekliai, ir pradėjau kambarį 
tikrinti iš kairės pusės, viską iš eilės peržiūrinėti. 

Jau kelintą kartą išnaršytos visos nešulinės dėžės, perdėlioti daiktai 
stalčiuose, išpurtytas ir išverstas miegmaišis, išgrioztas nedidelis meta- 
linis seifas, kuriame, be ekspedicijos iždo, buvo krūva paketėlių ir degtu- 
kų dėžučų su smulkiais aukso radiniais. Jose juk niekaip negalėjo tilpti 
didžiulė karūna. Ėmė darytis iš tiesų neramu. Visi radiniai buvo laikomi 
mano kambaryje, kuris būdavo užrakinamas, taigi atsakysiu tik aš. Pui- 
kiai prisiminiau, kad fotografai ir restauratoriai karūną grąžino man, ir 
ji buvo įrašyta į registracijos katalogą. 

Kiek atsipūtęs toliau krėčiau savo kambarį, tik dabar pradėjau nuo 
durų iš dešinės pusės, tačiau rezultatas ir vėl tas pats. Karūna ne plokš- 
telė ar žiedelis, kad galėtų prapulti tarp daugybės kitų radinių. Nega- 
lėjo gi pavogti jos vienos, juk kitos brangenybės nepaimtos. Nebeži- 
nau, kelintą kartą apieškojau kambarį, apžiūrėjau visus kampus, perkra- 
čiau mažiausias smulkmenas, o karūnos kaip nėr, taip nėr. 

Kolegos, kaip visada linksmai parklegėję iš kasinėjimų, jau seniai 
po vakarienės, ilsisi savo kambariuose, o aš kremtuosi ir pavydžiu, kad 
žmonės gali pokštauti, juokauti; šitaip aš tikriausiai jau niekada nesu- 
gebėsiu. Visai priblokštas užgriuvusios nelaimės, jau kelintą kartą vaiz- 
davausi, o kas gi bus toliau: rašysiu pareiškimą policijai, jį persiųs į kul- 
tūros ministeriją, pasiuntinybę... Juk jeigu dingo toks didelis daiktas 
kaip karūna, tai... kaipgi rūpinamasi radinių apsauga ir kaip tvarkoma 
jų apskaita! 

Net nejausdami, kokia bėda mane ištiko, kolegos jau seniai miega, o 
aš čia sėdu prie stalo rašyti pareiškimo, čia vėl, padėjęs plunksnakotį, 
puolu ieškoti karūnos, blaškausi po kambarį kaip lunatikas. Prakeiktas 
auksas! Jau kelintą kartą atvožinėjau dėžių dangčius ir su neapykanta 
žvelgiau į brangenybes, kuriomis dar neseniai gėrėjausi. Dabar tie spin- 
dintys ir žėrintys elektros šviesoje daiktai man tiesiog bjaurūs, o labiau- 
siai erzina tūkstančiai smulkių aukso plokštelių, kurias netyčia pabėriau 
drebančiomis rankomis. Tai jau galas, kartojau mintyse, gyvenimas baig- 
tas, ir viskas per tą prakeiktą auksą. 

„Vidurnaktį gal tūkstantąjį kartą atvožiau metalinio seifo dangtį ir 
automatiškai, veikiau norėdamas nuraminti sąžinę, ėmiau žarstyti degtu- 
kų dėžutes, kuriose, kad ir kaip norėtum, negalėjo tilpti prapuolęs daiktas. 
Paskui kažkodėl pradėjau imti jas iš seifo, ir staiga žiūriu — po jomis guli 
karūna, tvarkingai sudėta, perrišta kaspinėliu. 

Tik dabar prisiminiau, kad kažkada, ją ištyrinėjęs ir aprašęs, padėjau 
į patį seifo dugną, o vėliau ant viršaus kroviau smulkius radinius iš 
kitų kapų. Šitaip karūna atsidūrė po degtukų dėžutėmis ir visokiais pake- 
tėliais. Bet nėra to blogo, kur neišeitų į gerą... Tasai tragikomiškas epi- 
zodas padėjo man atsakyti į seniai ramybės nedavusį klausimą — kodėl 
karūna buvo padaryta ne vientisa, o sudedama? O dabar štai tokia pat 
sudedama karūna rasta ir šeštajame kape. Ar tik nebus šitokios konstruk- 
cijos nulėmusi klajokliška gyvensena. Sudedamą karaliaus valdžios sim- 
bolį buvo galima sulankstyti ir patikimai įdėti į nešulinį maišą be jo- 
kios baimės, kad jis susigadins- ilgose klajonėse ar karo žygiuose. 

Bet grįžkime prie kitų papuošalų, rastų šeštajame kape. Iš abiejų 
kaukolės pusių ties smilkiniais radome po vieną didokos penkialapės ro- 
zetės pavidalo auksinį plaukų segtuką. Rozetė išpjauta iš plono lakštinio 
aukso, jos centre prilituotas ratukas, kurio kraštai papuošti smulkiais 
aukso grūdeliais. Dviejuose lapeliuose yra skylutės, į kurių kiekvieną 
įverta vielelė su laisvai kabančiu aukso disku. Du kiti lapeliai sujungti vie- 
lele, nuo kurios žemyn eina dar viena, o prie šios prikabintas stambus 
pusmėnulis. Ant vielelių (per vidurį ir galuose) užverti perlai. Prie pen- 
kialapių rozečių pagrindo pritaisyti trumpi auksiniai vamzdeliai, į ku- 
riuos įstatyti sidabriniai strypai aštriais galais. Dar senovėje vienos ro- 
zetės lapelis nuskilęs ir prisegtas dviem auksinėmis kniedėmis. 

Kiek žemiau plaukų segtukų iš abiejų pusių po vieną gulėjo auksi- 
nės stambios penkialapės rozetės (kiekvienas žiedlapis išpjautas širdelės 
formos), nuo kurių žemyn karojo miniatiūriniai diskai, prikabinti auk- 
sinėmis, perlų karoliukais apvarstytomis vielelėmis. Kitoje rozečių pu- 
sėję — dvi tvirtinimo kilputės. Tai akivaizdžiai rodo, kad, be karūnos, 
būta dar kažkokio galvos papuošalo, ant kurio, matyt, ir buvo prisiūtos 
rozetės, jei tik jos nepuošė skarelės, dengusios veido apačią. 

Iš abiejų veido pusių nuo smilkinių iki pečių karojo auksiniai paka- 
bučiai su vienodais atvaizdais. Tai buvo stačiakampės iškilios ažūrinės 
plokštelės, kurių centre pavaizduota stovinti pusnuogė moteris. Ji pilno, ap- 
skrito veido, tiesia nosimi ir nedidelėmis akutėmis, išmintingai šypso, 
tarsi viską suprastų. Ant galvos lankelio formos diadema su kaltiniu 
ovalų ornamentu. Iš po diademos ant pečių krenta kietai susuktos gar- 
banos. Kaklas trumpas, krūtys taurės formos su reljefiškai išryškintais 
speneliais, krūtinė kryžmai perjuosta, matyt, diržais, jų susikirtimo vie- 
toje apvali sagtis. Virš alkūnių — apyrankės, virš pečių — dvi turkių 
širdelės. Kairė ranka sulenkta taip, kad delnas, laikantis apvalų daiktą, 
turbūt granato vaisių, yra ties krūtine; dešinė — sulenkta' per alkūnę ir 
pakelta į viršų; ant abiejų rankos riešų apyrankės. Pilvas apvalus, atsi- 
kišęs, jo apačioje smulkūs reljefiški įbrėžimai. Nuo dešinės šlaunies 
kairės kojos kelio link įstrižai žemyn krenta ilgas klostėtas drabužis, po 

kuriuo matyti kojų kontūrai; iš po smulkių drabužio apačios klosčių iš- 
lindę apavo galiukai. 

Iš abiejų moters figūros pusių pavaizduoti du fantastiški žvėrys — 
galvomis žemyn, vilkasnukiai, išžiotais nasrais. Priekinės jų kojos re- 
miasi į moters šlaunis. Ryškūs sprandai inkrustuoti smulkiais turkiais, 
vietoj užpakalinių kojų — puokštelės lapų, perrištų kaspinu, o gal tai 
žuvų uodegos. Viso šio atvaizdo pagrindas — tiesi eilė inkrustuotų pu- 
siau ovalių turkių; abu eilės galai baigiasi Žuvies galvomis, kurių Žio- 
tys pražiotos, o priekiniai pelekai inkrustuoti turkiais. Šonuose — du 
juoda pasta užtepti stulpeliai. Virš moters galvos — horizontali juosta, 
inkrustuota turkių rombeliais. Jos galuose tupi profiliu pavaizduoti paukš- 
čiai, galvas atsukę į žiūrovą; akys ryškiai modeliuotos, sparnai suglausti 
taip, kad jų galai pakelti į viršų, plunksnos pavaizduotos mažais įbrė- 
žimais. Tarp paukščių įkomponuota keturlapė rozetė su širdelių formos 
inkrustuotais turkiais. Rozetės vidury padaryta skylutė pakabučiui pa- 
kabinti; abipus rozetės — migdolų formos inkrustacijos. 

Pakabutyje pavaizduota moteriška dievybė, panaši į rytų iranėnų dei- 
vę Anahitą, simbolizuojančią vandenį, o platesniu aspektu — derlingumo 
idėją. Būtent tai ir pabrėžė baktrų meistras, pavaizdavęs deivę pusnuo- 
gę — tarsi visuotinį derlingumo simbolį; šalia pavaizdavo žuvis, paukš- 
čius, žvėris ir augalus (granatą), personifikuojančius jai pavaldžią gam- 
tą. Ir, matyt, ne be reikalo žvėrys pavaizduoti galva žemyn — deivė 
kiekvienu momentu gali juos nublokšti į požemio karalystę. 

Taigi mes matome visagalę dievybę, kuri valdo visa, kas gyvena že- 
mėje: ir gyvūnų, ir paukščių, ir augalų pasaulį. Šiame baktrų variante aiš- 
kiausiai matyti, kad nepaisyta Anahitos klasikinės ikonografijos, kur 
deivė visada dorybingai apsiausta ilgais, uždarais rūbais. 

Mirusiosios ausys buvo papuoštos sunkiais auksiniais apskritos for- 
mos klipsais, kurių galai nesujungti. Vienas galas panašus į vamzdžio 

Kaklas trumpas, pečiai labai platūs, už jų matyti trumpi sparniukai. Lie- 
muo su pabrinkusiomis krūtelėmis, rankos sugniaužtais kumščiais nu- 
leistos žemyn, talija laiba, pilvas apvalus su bambos tašku; pilvo apačio- 
je matyti trikampis su vos pastebimu kauburėliu; šlaunys perdėtai sto- 
ros, trumpos kojytės per kelius sulenktos. 

Klipsai lietiniai, tik erotų galvutės tuščiavidurės, galbūt todėl, kad 
reljefiškai išryškėtų kiaurinis pusmėnulis kaktos vidury. Mėnulio sim- 
boliai graikų ir romėnų simbolikai nebūdingi, užtat Rytuose, o ypač Bak- 
trijoje, jie buvo populiarūs nuo senų senovės. Baktrijoje jau bronzos epo- 
choje buvo paplitę antspaudai ir amuletai su pusmėnuliu, pavyzdžiui, ži- 
nomas lietinis bronzos antspaudas, kuriame pavaizduota sėdinti dievybė 
su pusmėnuliu papuošta galva. Tikriausiai vietinis baktrų juvelyras, kur- 
damas sparnuoto eroto atvaizdą, papuošė jo kaktą mėnuliu, kuris am- 
žiais buvo garbinamas Baktrijos žemėje. Nuo ilgo nešiojimo klipsai nu- 
dilę, ypač jų ąselės. 

Mirusiosios smakras buvo parištas auksine pažandės juosta. Po gal- 
va padėtas platus, tačiau negilus sidabrinis dubenėlis. Ant kaklo vėrinys, 
padarytas iš dešimties stambių tuščiavidurių ovalo formos auksinių ka- 
rolių. Kiekvienas karolis papuoštas plonytėmis penkialapėmis rozetėmis, 
apkraštuotomis smulkiais aukso grūdeliais, ir inkrustuotas smulkiais tur- 
kiais. Vėrinys buvo susegamas dviem kūgio formos sagtelėmis, gausiai 
ornamentuotomis turkių širdelėmis, apkraštuotomis smulkiais aukso grū- 
deliais. Žemiau vėrinio — keturi auksiniai trišakio formos pakabučiai, 
papuošti žydromis ir mėlynomis inkrustacijomis. 

Sprendžiant iš įvairiausių auksinių prisiuvamųjų plokštelių išsidės- 
tymo, galima spėti, kad veido apačia — nuo nosies iki kaklo — buvo 
uždengta skarele, jos viršutiniai galai surišti ant pakaušio, o apatiniai 
gulėjo nukritę ant pečių ir krūtinės. 

Ilgas chalatas ar apsiaustas po kaklu buvo susegtas auksine sąsaga, 
kuriai prilygstančios nerastume nė vienoje helenistinio meno kolekcijoje. 
Sąsaga turi dvi vienodas puseles, ir abiejose labai iškiliu reljefu pavaiz- 
duotas milžiniškas fantastinis žvėris: snukis panašus į liūto, piktai su- 
raukta nosis, ryškios šnervės, plačiai pražioti iltingi nasrai, iškištas liežu- 
vis. Jo baisumą pabrėžia iš po iškilių, grėsmingai surauktų antakių žvel- 
giančios didžiulės išsprogusios akys ir į priekį styrinčios ausys; nuo pa- 
ausių Žemyn raitosi gauruota barzda. Kaklas lenktas su turkiais inkrus- 
tuota dantyta ketera, kūnas galingas, įsirėmęs trimis naguotomis leteno- 
mis, ketvirtoji pakelta ir liečia gauruotos barzdos galą. Ilga uodega rai- 
tosi tarp kojų, jos gale kuokštelis su inkrustuotu turkiu. Ant pabaisos 
nugaros uždėta turkiais inkrustuota gūnia; jos galuose apvalūs kutai, 
taip pat inkrustuoti turkiais. 

Ant žvėries nugaros išdidžiai joja dvi figūros — vyriškis ir moteriš- 
kė. Priekyje, apsižergusi pabaisą, sėdi moteris. Jos nosis tiesi, plona, iš 
po lenktų antakių žvelgia didelės akys, burna užčiaupta, smakras ova- 
lus, galva su vainiku ir palenkta į vyro pusę. Tiesiu sklastymu perskirti 
plaukai dviem banguotom sruogom krenta ant krūtinės. 

Moteris apsirengusi durtiniu ir sijonu, siekiančiu iki pusės blauzdų. 
Apskritais įspaudais papuoštas durtinys su apvalia apykakle ir iškirpte 
priekyje baigiasi ties šlaunimis. Palei šlaunį nusvirę greičiausiai diržo, 
kuriuo sujuostas durtinys, galai. Sijonas platus, lygus, apačioje apvedžio- 
tas stačiakampiais turkiais. Kojos apautos minkštais sandalais su dirže- 
liais, apvyniotais iki pusės blauzdų; viršuje dirželio centre stačiakampė 
sagtis. Viena ranka apvilkta ilga rankove, ištiesta į priekį ir laiko indą 
su dviem rankenom, kita ranka moteris apkabinusi vyriškio pečius. 

Vyras sėdi ant žvėries permetęs kojas į vieną pusę. Galva truputį pa- 
sukta į moterį, kaktą juosia suvytas raištis, per vidurį papuoštas tur- 
kiu; nosis tiesi, lūpos putlios, akys migdolinės. Plaukai perskirti tie- 
siu sklastymu ir ilgomis, švelniomis garbanomis krenta ant pečių iš po 
kaktą juosiančio raiščio. Rūbas uždaru kaklu, lengvos pusapvalės klostės 
krenta ant kelių taip, kad lygiai ištemptas padurkas baigiasi ties blauzdo- 
mis; rūbo apačia per vidurį papuošta stačiakampiais pasta inkrustuotais 
įdubimais. Žemiau įstrižomis lengvomis klostėmis išlindęs kito drabužio 
kraštas, iš po kurio matyti smailūs, riesti apavo galiukai. Viena ranka 

vyriškis apkabinęs moters pečius ir glaudžia ją prie savęs, kitą ranką 
laiko uždėjęs jai ant krūtinės taip, jog tarp pirštų matyti spenelis. 

Šią meilės sceną laimina deivė Nikė, kuri pavaizduota skrendanti, 
sudėjusi ant nugaros ilgus turkiais inkrustuotus sparnus. Ilgi plaukai 
perskirti į dvi sruogas ir sudėti ant pakaušio — padaryta kažkas pana- 
šaus į aukštą šinjoną. Deivė apsivilkusi ilga plevėsuojančia tunika, ku- 
ri aukštai po krūtinę susmaukta juosta, iš po jos ant šlaunų krenta si- 
jonėlis su daugybe vertikalių klosčių. Tunikos priekyje yra įkypas pra- 
skiepas, pro kurį matyti aukštai apnuoginta koja su apykojėmis ant kulkš- 
nies. Dešinė ranka su dviem apyrankėm ant dilbio ir viena ant riešo laiko 
vainiką, kairė su tokiomis pat apyrankėmis — ilgą palmės šaką. Deši- 
nėje vainiką, o kairėje šakelę deivė abiejose sąsagos puselėse laiko tik- 
riausiai ne atsitiktinai. Priešais fantastinį Žvėrį, po jo kojomis, pavaiz- 
duotas pusiau gulintis Silenas: veidas barzdotas, su didele riesta nosim, 
išsprogusiomis akimis, atsikišusiais gauruotais antakiais ir į viršų sty- 
rančiais ragais. Silenas apsivilkęs ilga, iki kelių, avikailio skranda, su- 
juosta diržu; vienoje rankoje laiko lazdą, kuria remiasi į žemę, o kito- 
je — ritoną su raguoto ožio protoma. Šį ritoną jis duoda ant pabaisos 
sėdinčiai moteriai. 

Nėra abejonės, kad ši kompozicija vaizduoja antikos pasaulyje gerai 
žinomą „šventosios santuokos“ siužetą, kurio ištakos siekia žilą senovę, 
tačiau visais laikais reiškė visuotinio vaisingumo idėją. Nereikia stebėtis, 
kad vyro figūra apvilkta ilgais „moteriškais“ rūbais, — helenistiniuose Ry- 
tuose Dionisas buvo vaizduojamas būtent taip apsirengęs. 

Dabar pamėginsime rekonstruoti velionės kostiumą. Susisteminę įvai- 
rias prisiuvamąsias auksines plokšteles, mes ne tik atkūrėme drabužių 
tipus, bet ir nustatėme, į kokį užtiesalą buvo susuktas lavonas. Prisiu- 
vamieji auksiniai 15 mm skersmens cilindrai karsto dugne gulėjo ge- 
ruoju galu į apačią, o lygiai tokie patys, tik ant skeleto,— atvirkščiai. Ir 
apatinis, ir viršutinis vieno tipo blizgučių sluoksnis sudarė taisyklingą 
stačiakampį, kuris nuo pečių iki kojų kulkšnių tarsi rėmino skeletą. Ne- 
gana to, viršuje šį stačiakampį įstrižai kirto ištisinės, o ne nutrūkstan- 
čios prisiuvamųjų cilindrų linijos, ir tai aiškiausiai rodė, kad jos buvo 
prisiūtos prie vieno medžiagos gabalo. Taigi velionės kūnas nuo pečių 
iki kojų buvo suvyniotas į užtiesalą. 

Nuėmę užtiesalo papuošalus, aptikome kitą sluoksnį prisiuvamųjų 
blizgučių, išdėstytų ant krūtinės palei ištiestas rankas ir skeleto apačią. 
Gal būtent šis drabužis ir buvo susegtas prie kaklo sąsaga, kurioje 
pavaizduota meilės scena. Drabužio priekis įstrižai nuo peties iki padur- 
kų buvo papuoštas dviem ant krūtinės susikryžiuojančiomis auksinių ci- 
lindrų juostomis, o nugaroje išsiuvinėta trikampė figūra su dviem apskri- 
timais ties juosmeniu. 

Po sprandu, kaip ir antrajame kape, gulėjo sudėtiniai blizgučiai, ku- 
riais greičiausiai buvo pagražinta stati apykaklė. Kiekvieną blizgutį 
sudaro šeši auksiniai diskai, papuošti turkio rozetėmis su aukso skirtu- 
kais, nuo kurių ant vielelės kabo miniatiūriniai diskai. 

Valydami skeleto viršų, pastebėjome, jog ant kairiojo peties yra tik 
blizgučių, kurie kadaise buvo prisiūti prie drabužio, o ant dešinės ran- 

kos dilbio — daugybė auksinių siūlų ir įvairiausių auksinių pagražini- 
mų. Be to, jų radome tik virš skeleto, o po skeletu ne. Remiantis šiuo 
akivaizdžiu faktu, galima daryti išvadą, kad ant dešinės dilbio, spren- 
džiant iš auksinių siūlų, buvo austinis daiktas, greičiausiai keliais sluoks- 
niais sulankstytas trumpas apsiaustas, galbūt susegtas jau aprašyta są- 
saga. | 

Drabužio apykaklė iš priekio buvo apsiūta plona juostele iš auksinių 
rievėtų vamzdelių, o ant tų vamzdelių užmauti keturi auksiniai įvairia- 
spalve pasta inkrustuoti tridančio pusmėnulio formos pakabučiai. Kiek 
žemiau — tokios pat formos juostelė iš ap- 
valių auksinių cilindrų, ant krūtinės virstan- 
ti stambia kriaušės pavidalo figūra, sudary- 
ta vien iš tokių cilindrų. Apskritai šis krū- 
tinės papuošimas nepaprastai primena 
isiuvus, kuriais dabar puošia savo sukneles 
turkmėnės. Šitas spalvingas krūtinės papuo- 
šimas apačioje baigėsi prisiūta auksine spar- 
nuotos deivės statulėle. Deivė stovi viena 
ranka atsirėmusi į „koloną“, o kitą koketiškai 
įsprendusi į atstatytą klubą. Susimąsčiusia- 
me, truputį į šoną pasuktame veide ryškūs 
rytų iranėnų bruožai: aukšta kakta su tikos 
tašku per vidurį, didelės, ryškiais vyzdžiais 
akys, tiesi, į apačią kiek platėjanti nosis, 
putlios, nuleistais kampučiais lūpos ir ap- 
valus smakras. Plaukai perskirti tiesiu sklas- 
tymu, ilgos, švelnios jų sruogos sukištos po 
diadema ar suvytu kaktos raisčiu, papuoštu 
žiedelių ornamentu. Kaklas labai trumpas, 
galbūt su vėriniu, pečiai apvalūs, už jų ma- 
tyti į viršų pakelti smarkiai užriestais ga- 
lais sparnai. Krūtys su ryškiai modeliuotais 
speneliais, plona talija paryškina klubų li- 
niją ir geidulingai pūpsantį pilvą su bamba. 

Dilbiai papuošti dvigubom apyrankėm, o 
riešai — trim eilėm apyrankių, pavaizduotų „Baktrijos Afroditė“ 
reljefiškai iškiliais žiedais. Dešine, į „kolo- 
ną“ atremta ranka deivė grakščiai laiko drabužio kraštą. Iki klubų lini- 
jos figūrą dengia klostėti rūbai, nepridengta tik dalis pilvo apačioje. Per 
dešinę ranką permestas lengvas klostėtas drabužis, po kuriuo galime 
įžiūrėti atgal patrauktą kairę ir į priekį atstatytą dešinę koją, krenta iki 
pat apačios. 

Tačiau grįžkime prie mirusiosios drabužių rekonstrukcijos. Matyt, per 
juosmenį ji buvo sujuosta aukso diržu; tai liudija auksinės spiralės liku- 
čiai, rasti ties dubens kaulais. Visiškai galimas daiktas, kad po suknele 
ant kūno buvo marškiniai su gilia trikampe iškirpte, palei kraštą apsiūta 
trim eilėm trejopų blizgučių: cilindrais, stambiais stačiakampiais ir 

„Sparneliais“. Visi šie pagražinimai gulėjo ant paties skeleto ir sudarė 
apatinį blizgučių sluoksnį. Ant krūtinės radome apskritą veidrodį — tokio 
pat tipo kaip antrajame ir trečiajame kape. Jis buvo papuoštas geometri- 
niu ornamentu ir kinų hieroglifais. Ilgos rankovės turėjo plačius ranko- 
galius, ištisai apsiuvinėtus auksiniais blizgučiais, perlais, apvaliais kau- 
liniais ir pastos karoliukais, sudarančiais sudėtingus, įmantrius orna- 
mentus. 

Ant rankų riešų radome dvi lietines ovalo formos aukso apyrankes 
nesujungtais galais, papuoštas skulptūrinėmis fantastinių Žvėrių galvu- 
tėmis. Žvėrių snukiai pražiotais, iltingais nasrais, virš mėsingų raukšlėtų 
žandų — įstrižos, piktai primerktos akys. Ant kaktos tarsi kauburėliai 
pūpso antakių lankai, kurie virsta lenktais, turkiais inkrustuotais rage- 
liais, po tais rageliais — ausys, taip pat inkrustuotos turkiais. Vienoje 
apyrankėje tarp ragų inkrustuotas lazurito rombelis. Skulptūrinės galvu- 
tės tuščiavidurės, prie pagrindo papuoštos reljefinėmis migdolų juostomis. 
Apyrankės nudilusios nuo nešiojimo. 

Beveik tokių pat apyrankių rasta Pietų Rusijos stepėse esančiuose 
skitų kapuose, jų galima pamatyti tarp Achemenidų laikų Irano ir Amu- 
darjos lobio radinių. Specialistų nuomone, šitokios Amudarjos lobio apy- 
rankės yra iranėnų meistrų kūriniai, nes monumentaliajame Achemenidų 
Irano mene liūtų pavidalo raguotos pabaisos labai dažnos. Tačiau nega- 
lima neprisiminti, kad sparnuotų, į liūtus panašių būtybių atvaizdų esa- 
ma ir Baktrijos akmeniniuose amuletuose, kurie nepalyginamai senesni, 
padaryti net bronzos epochoje. Taigi yra pagrindo manyti, kad vietos 
baktrų mitologija turi tūkstantmetes tradicijas ir kad visuose Senovės 
Rytuose gyvavo savita Baktrijos meno mokykla. 

Dešinioji mirusiosios ranka apgniaužusi laikė nedidelę ir labai ploną, 
tuščiavidurę auksinę lazdelę ar skeptrą, papuoštą atsikišusiais žiedų rum- 
bais. Prie apvalios koto galvutės gal kaspinu, o gal dirželiu kažkada bu- 
vo prikabinta auksinė daugialapė „gėlytė“. Prie tos pačios rankos al- 
kūnės gulėjo auksinis cilindro formos daiktas, apačioje papuoštas dau- 
gybe auksinių juostų, o viršuje — penkialape rozete. Išoriniame daikto 
krašte pramuštos skylutės. 

Abiejų rankų pirštų falangas radome aplipusias smulkiais auksiniais 
pusrutulio formos blizgučiais; greičiausiai tai savotiškų, papuošalais ap- 
siuvinėtų pirštinių liekanos. Ant kairės rankos didžiojo piršto buvo auk- 
sinis Žiedas su plokščiu tamsios vyšnių spalvos akmeniu, kuriame iš pro- 
filio giliai išgraviruota žmogaus galva su nedidele kepuraite. Iš po ke- 
puraitės krenta susisukusios garbanos, virš kaktos plaukai trumpi, iš šo- 
nų ir ant pakaušio ilgesni. Nosis ilga, tiesi, lūpos plonos, sučiauptos, 
kaklas ilgas, truputį lenktas. 

Ties dubens kaulais aptikome daugybę prisiuvamųjų perlų, kuriais 
buvo apsiuvinėti arba apatiniai marškiniai, arba kiek žemiau talijos nu- 
sagstytas viršutinis rūbas. Pažymėsime, kad prie krūtinės ląstos, ypač 
palei šonkaulius, taip pat radome daug perlų. Ant kojų kulkšnių buvo 
lietinės aukso apykojės nesujungtais galais, papuoštos turkių inkrustaci- 
jomis, bet jau apdilusios nuo nešiojimo. Kojos buvo apautos bateliais ar 
šlepetėmis (o ne sandalais), apsiuvinėtais smulkiais aukso blizgučiais, 

Kojūgaly stovėjo didžiulis sidabrinis indas ir bronzinis veidrodis su 
dramblio kaulo rankena. Ant veidrodžio buvo krūvelė juodymų, baltalų, 
raudonų skaistalų ir juodai nulakuotų dantytų žėručio skridinėlių; tokių 
pat dantytų įvairios formos daiktelių radome ant kaukolės kaktos ir 
skruostikaulių. 

Reikia dar paminėti, kad po karūna ant kaukolės buvo auksinių 
cilindrų grandinėlė, priekyje siekianti apatinį žandikaulį. Iš to galima 
daryti išvadą, jog veidas buvo uždengtas skepetaite, apsiuvinėta auksi- 
niais cilindrais ir žėručio skridinėliais. Skepe- 
taitės kampai buvo sukišti po karūna. Taigi va- 
dinamieji galvos smeigtukai galėjo laikyti ske- 
petaitę prisegtą ties smilkiniais. Kartu pažymė- 
sime, kad yra netiesioginių įrodymų, jog tokios 
skepetaitės būta ir ketvirtajame kape. 

Kaip ir trečiajame kape, pačiame duobės 
dugne aptikome laidojimo aukų. Apskritoje 
nendrių pintinėlėje gulėjo keraminis indelis ir 
per ilgus amžius rūdimis pavirtę geležiniai tua- 
leto reikmenys, tarp jų nedidelis geležinis pei- 
liukas su dramblio kaulo kriaunomis, papuoš- 
tomis aukso apvadais, taip pat dramblio kaulo 
dėžutės. 

Galvūgalyje, tačiau irgi ne karste, o ant ka- 
po duobės dugno stovėjo trys stikliniai, be abe- 
jonės. tualetiniai ropinės formos indeliai siau- 
rais, ilgais kaklais; indeliuose radome suskre- 
tusių pilkos kosmetinių medžiagų masės liku- 
čių; čia pat buvo ir truputis baltalų. 

Kadangi neradome kovos ginklų, o tik tua- 
leto ir kosmetikos reikmenų, taip pat pasirem- 
dami prelimariais antropologiniais tyrimais, 
galime daryti išvadą, jog šeštajame kape buvo 
palaidota maždaug 30 metų moteris. Apie aukš- 
tą jos padėtį visuomenėje labai aiškiai byloja 
ne tik gausybė papuošalų, bet ir tokie valdžios 
simboliai kaip karūna ir lazda ar skeptras. Ma- 
noma, kad šiame kape buvo palaidota karalienė, 
o karalienių tuo metu paprastai turėdavo tik 
klajoklių tautos. Kaip tik tuo stebėdavosi sėslūs 
žemdirbiai, Vidurinės Azijos klajoklių kaimy- „Skitų karalienė“ 
nai, ir tai atsispindi graikų ir romėnų autorių 
raštuose. Taigi karališkas moters kapas — dar vienas įrodymas, jog būta 
ryšių tarp Tilia Tepėje palaidotųjų ir Vidurinės bei Centrinės Azijos 
klajoklių. | 

Stipri buvo ir graikų papročių bei tradicijų įtaka. Apie tai byloja 
šeštajame kape po mirusiosios skruostu aptikta sidabrinė moneta. Tai 
graikams būdingas laidojimo ritualas — mirusiajam į burną dėti monetą 
kaip mokestį Charonui už perkėlimą per Stikso upę į mirusiųjų karalystę. 

Būtent taip, griežtai laikantis graikų laidojimo papročių, ir buvo palai- 
dota karalienė. Vienoje monetos pusėje — barzdoto karaliaus su diade- 
ma ant galvos atvaizdas iki juosmens. Užpakaly diadema sutvirtinta 
ilgais kaspinais. Apačioje įspaustas mažas ratukas, kurio viduje pavaiz- 
duota kario galva su „makedonišku“ (plačiais kraštais) šalmu. Kitoje 
monetos pusėje iškaltas soste sėdintis lankininkas, šalia jo graikiškas 
užrašas, priklausąs partų valdovui Fraatui IV, kuris valdė 38—2 metais 
pr. m. e. Taigi karalienė negalėjo būti palaidota anksčiau negu I a. pr. m.e. 
Tačiau mus labiaušiai sudomino kario su „,„makedonišku“ šalmu įspau- 
das. Pasak specialistų, tai Sapaleizesas, klajoklių juedžų vadas, valdęs 
Baktriją iki atsirandant Didžiųjų Kušanų valstybei. Įsidėmėtina, jog 
įspaudas yra monetos pakraštyje, kad nesugadintų partų valdovo Fraato 
IV atvaizdo. Specialistų manymu, tai esąs įrodymas, kad vietiniai val- 
dovai buvę pavaldūs Partų karalystei. 

Kairėje rankoje karalienė sugniaužusi laikė dar vieną, bet jau auksi- 
nę monetą. Vienoje monetos pusėje pavaizduotas barzdotas valdovas su 
plona, kumptelėjusia nosim, įdubusiomis akimis ir putlokomis lūpomis; 
ant galvos apskrita tiara su ausinėmis. Toje pat pusėje yra dar vienas 
smarkiai nudilęs įspaudas — miniatiūrinė galvutė, veidu atsukta į žiū- 
rovą. Kitoje pusėje pavaizduotas soste sėdintis karys su lanku rankoje, 
šalia jo — graikiškas užrašas, kuriame minimas partų karalius. Galėtum 
pamanyti, jog tai paprasčiausia partų moneta, tačiau nė viename pa- 
saulio numizmatikos kataloge tokios auksinės partų monetos nėra. Per- 
skaitę užrašą, mes irgi nedvejodami nusprendėme, jog tai partų mone- 
ta, tiktai numizmatikos specialistas Terkešas Chodžanijazovas, per savo 
rankas perleidęs šimtus partų monetų, kategoriškai pareiškė, kad nie- 
kada nėra matęs auksinės partų monetos. Žymiausias antikos numizma- 
tikos žinovas anglas D. Selvudas savo paskutinėje knygoje taip pat rašo: 
„Auksinės monetos galėjo būti kaldinamos, bet greičiausiai kaip cere- 
monialiniai medalionai, o ne prekybai... Aš pats nesu matęs nė vieno 
tikro egzemplioriaus“. 

Ir štai tokia reta auksinė moneta-medalionas, kurių apskritai buvo 
tik keletas vienetų, artimieji padėjo mirusiajai į kapą. Tai dar vienas jos 
aukšto socialinio statuso įrodymas. Specialistų manymu, tai vietinė, 
Baktrijoje padaryta I a. pr.m.e. partų monetos imitacija, arba, kitaip 
sakant, moneta buvo nukaldinta vieno klajoklių juedžų vado, apsigyve- 
nusio Baktrijoje, tačiau kažkaip priklausiusio nuo kaimyninės Partų ka- 
ralystės. 

Dienos bėgo nesulaikomai, vis labiau artėjo išvykimo terminas, bet 
darbų nemažėjo. Savanoris ir nesavanaudiškas mūsų padėjėjas Vadimas 
Koryčevas, į Šibirganą komandiruotas specialistas, visas poilsio dienas 
praleisdavo ant kalvos, darydamas instrumentinę atkastos šventyklos 
nuotrauką. Kasinėjant daugelį šio monumentalaus pastato architektūrinių 
detalių reikėjo pažymėti bendrame plane ir nugriauti — tik taip galėjo- 
me pasiekti senesnius statinius. Todėl ir buvo tiksliai fiksuojamos visos 
atkastos konstrukcijos, daromi matavimai. 

Pagaliau reikėjo pabaigti visų radinių inventorizavimo aprašą, todėl 
Afganistano archeologijos instituto bendradarbis Adžanas Inojatas tu- 

rėjo per likusias dienas pasverti, išmatuoti ar aprašyti 20 tūkstančių auk- 
sinių daiktų, išimtų iš šešių Tilia Tepės kapų. Tik Adžanas ir jo talkinin- 
kai mūsų specialistai žinojo, koks katorgiškas darbas yra nuo ryto iki 
vėlaus vakaro sėdėti prie jautrių laboratorinių svarstyklių ir skaičiuoti, 
kiek gramų ir miligramų sveria smulkūs aukso papuošalai. Užtat paskui 
mums pavyko per rekordiškai trumpą laiką, t.y. per kelias dienas, o ne 
per daugelį savaičių visus radinius atiduoti į muziejų ir gauti oficialų 
dokumentą, kad visos Tilia Tepės brangenybės, net pačios smulkiausios 
blizgučių plokštelės, tiksliausiai suregistruotos apraše, pateko į Kabulo 
nacionalinį muziejų. 

Kaip rūpestingas šeimininkas, viską akylai apžiūrinėdamas, po kasi- 
nėjimo vietas vaikščiojo kitas Archeologijos instituto darbuotojas Asefas 
Šarki, kurio pareiga buvo moksliškai kontroliuoti lauko darbų eigą. Žiū- 
rėdamas, kaip jis padeda valyti skeletus, dėti radinius į dėžutes, o ypač 
„antspauduoti“ kapus po kiekvienos darbo dienos, aš prisimindavau tuos 
pirmuosius metus, kai Asefas pirmą kartą išvažiavo su mumis į ekspedi- 
ciją. Vos baigęs mokyklą, jis iškart įsitraukė į ekspedicijos darbų ritmą, 
tačiau netrukus buvo pašauktas į kariuomenę. Grįžęs po dvejų metų, vėl 
kartu su mumis išvažiavo į ekspediciją. Šį kartą mes dviese leidomės 
į labai sunkią kelionę po Hindukušo rytines atšakas ir aptikome tenai 
dar nežinomų architektūros paminklų. Klajojome iš vietos į vietą, nak- 
vodavome kur užklupdavo naktis. 

Laiko vis mažėjo, o reikalų daugėjo. Taip jau buvome nutarę, kad aš 
į Kabulą važiuosiu anksčiau ir pradėsiu atidavinėti radinius į muziejų, 
tuo tarpu pasilikę vietoje bendradarbiai užbaigs tyrinėti ketvirtąjį ir šeš- 
tąjį kapą, užkonservuos iškasas ir tik tada važiuos į Kabulą. 

Iki mano išvykimo buvo likusi lygiai savaitė. Visi dirbome iškasose, 
tik staiga žiūriu, iš už aukščiausių žemės krūvų išlindo Terkešas ir kaip 
visada ramiai pamojo man ranka; aš priėjau — ant jo delno: saulėje 
žvilgėjo auksiniai blizgučiai! Dar vienas kapas — septintas! Tačiau mums 
jau gana! Nebėra nei laiko, nei lėšų, pagaliau ir mes patys per beveik 
penkis mėnesius pavargę ir fiziškai, ir nerviškai. Be to, vienam kapui 
ištyrinėti reikia vidutiniškai pusantro mėnesio, o mums telikusi savaitė, 
gal dar kokia diena kita. Išsipildė pranašiški kasinėjimų pradžioje pa- 
sakyti žodžiai „kiekvienam po kapą“: septyni archeologai — septyni ka- 
pai. Labai magėjo pažvelgti į septintąjį, tuo labiau kad ant Terkešo delno 
blizgučiai buvo visiškai kitokio tipo. Tačiau emocijos yra emocijos, o 
profesinė pareiga liepė vadovautis sveiku protu. Ir štai nustebę darbi- 
ninkai jau storai užpylinėja žemėmis tą vietą, kur yra spėjamasis septin- 
tas kapas. Ant Tilia Tepės kalvos pastatomas nuolatinis sukarintos ap- 
saugos postas, kuris lauks mūsų iki ateinančio lauko darbų sezono. De- 
ja, tolesnė politinė situacija suardė mūsų planus, tačiau dabar, žvelgda- 
mi į praeitį, turime pasakyti, kad toks sprendimas buvo geriausias. Juk 
negalėjome atkasti kapo tik tam, kad išimtume papuošalus. 

Taigi, palikę neiškastus Tilia Tepės lobius, ankstų 1979 m. vasario 8 d. 
rytą, lydimi džipo su ginkluotais kareiviais, iš Sibirgano išvažiavome į 
Mazari Šarifą. Ketinome užsukti pas vietos gubernatorių ir vėl važiuoti 
toliau į Kabulą. Į Mazari Šariią nusigavome greitai ir be jokių nuoty- 

kių, tačiau paskui prasidėjo gaišatis. Ilgai nesuradome gubernatoriaus — 
buvo pietų pertrauka. Atėjęs kaip tik jai baigiantis, jis pasakė negalįs 
duoti leidimo išvykti iš miesto, kol nepraneš centrinei valdžiai Kabule. 
Iš tikrųjų laikai buvo neramūs, mums reikėjo važiuoti per Hindukušą, 
kur už kiekvienos uolos gal tyko pavojus, o mūsų automobilyje stovėjo 
dvi nešulinės dėžės, prikrautos aukso. 

Prasidėjo ilgi pokalbiai telefonu, kažko nebuvo, kažkas dar turėjo 
galutinai spręsti, o laikas ėjo. Pagaliau iš Kabulo buvo pasakyta, kad 
kategoriškai draudžiama vaziuoti automobiliu. Brangenybes turime ga- 
benti tik lėktuvu. Tą dieną lėktuvų nebuvo, ir teko nakvoti mieste. Mus 
apgyvendino viešbutyje, bet su kokia pompa! Prie mano kambario durų 
atsistojo du sargybiniai, kurie neįleido pas mane net mūsų ekspedicijos 
vairuotojo. Dar du sargybiniai stovėjo prie pagrindinių durų, o kažkur 
krūmuose — užsimaskavę stebėjimo postai. Iš pirmo žvilgsnio toks at- 
sargumas atrodė perdėtas, bet, kai rimtai pagalvoji, mano kambaryje 
stovėjo dvi dėžės su lobiais, vertais daugelio milijonų dolerių. 

Kitą dieną anksti rytą jau stovėjome prie gubernatoriaus kabineto 
durų, tačiau nei tą, nei kitą dieną oras nebuvo palankus. Nesunku įsi- 
vaizduoti, ką jautėme beprasmiškai slankiodami aplink gubernatoriaus 
rūmus ir laukdami geresnio oro, kai tuo tarpu už kelių dešimčių kilomet- 
rų buvo likę daugybė nebaigtų darbų, paliktų vien dėl to, kad galėtume 
anksčiau perduoti muziejui radinius. 

Tik trečią dieną oras pasitaisė, ir galėjome skristi. Lydimi automobi- 
lio su ginkluota sargyba, įvažiavome į Mazari Šarifo aerouostą. Staiga 
priešais išdygo kareivis ir, atstatęs į mus šautuvą, klaikiai suriko: „Treš!“ 
Greičiausiai jis buvo išsigandęs labiau už mus ir komandą „Stok!“ davė 
vykdydamas kažkokio nežmoniškai uolaus viršininko įsakymą, praneš- 
tą teieionu. 

Netrukus ant betoninės aikštelės nusileido nedidelis Jak-40. ir visiems 
keleiviams buvo liepta sueiti į aerouosto pastatą. Kol tikrino bilietus, mus 
kartu su ekspedicijos dėžėmis greitai sukišo į lėktuvą. Pro iliuminatorių 
pamatėme, kaip nustebusius, nieko neįtariančius keleivius kruopščiai kra- 
to policininkai ir tik tada leidžia į lėktuvą. Lengvai pakilęs, mūsų Jak-40 
tiesiai nuskrido virš Hindukušo. Pirmą kartą per dešimtį metų išvydau 
šiuos kalnus iš padangių aukštybės, o ne pro automobilio langą. Po 
lėktuvo sparnu slinko didingi uolėti kalnagūbriai, apsidengę baltomis 
sniego kepurėmis ir melsvai žėruojančiais saulėje ledynais. Štai siauras 
tarpeklis, plona kalnų upelės gija ir jaukiai kalno papėdėje įsikūręs mažas 

kaimynus, aišku tik vasarą. 

Jau praskristas Samanganas, netrukus pasirodys Puli Chumri, pasku- 
tinė didelė gyvenvietė prieš Salango perėją. Rodos, matome net dryžuo- 
tą užtvarą, kuriuo sustabdomas eismas, kai pradeda labai snigti ir pūgos 
nesiliauja kelias dienas. 

Pagaliau juodos kalnų virtinės ima vis žemėti, tarpekliuose matome 
vis daugiau kaimelių, ir štai lyg smaragdo lopinys sužaliuoja nedidelis 

Čarikaro miestelis, stovintis jau pietinių Hindukušo šlaitų papėdėje. Taigi 
perskridome per vieną didžiausių Azijos kalnynų, ir lėktuvas, pamažu 
leisdamasis, artėja prie Kabulo aerouosto. Čia mūsų jau laukia kultūros 
ministerijos atstovas ir .du džipai su policininkais. Nešulines dėžes 
sukrovę į automobilį, lydimi ginkluotos sargybos jau kelintą kartą didžiau- 
siu greičiu, bet dabar jau Kabulo gatvėmis, lekiame miesto pakraštin, 
į Darul Amaną, kur priešais buvusius chano Amanuly rūmus stovi Na- 
cionalinis muziejus. 

Tą dieną dirbti nebepajėgėme ir, užantspaudavę nešulines dėžes, taip 
pat kambario, kur jas sukrovėme, duris, daiktų perdavimą atidėjome 
kitai dienai. Prasidėjo turbūt pats dramatiškiausias Baktrijos epopėjos 
finalas. Energingas ir griežtas kultūros ministro pavaduotojas K. Nurza- 
jus pasirūpino, kad formalumų būtų kaip galima mažiau ir radinių per- 
davimas palengvėtų. Įsivaizduokite, kiek laiko būtume sugaišę, jeigu kiek- 
vieną iš 20 tūkstančių auksinių radinių vėl būtume turėję kuo tiksliausiai 
išmatuoti, pasverti. Be to, juos dar reikėjo nufotografuoti, aprašyti ir 
įtraukti į inventorizacijos aprašus. 

Žinoma, skubant atsirasdavo visokių nenumatytų sunkumų, kuriuos 
ne visada pavykdavo tuojau pat pašalinti. Radinius muziejui perdavinėjo 
Adžanas ir Asefas, nes aš bėgiojau po įvairias ministerijas, į pasiuntinybę, 
tvarkiau smulkius formalumus, rūpinausi leidimu, kad galėtume išvežti iš 
kapų paimtus organinius likučius ir paskui laboratorijose juos ištirti (Ži- 
noma, tiktai ne auksinius daiktus). Kaip tik tada ir gavau smūgį, nuo 
kurio ilgai negalėjau atsipeikėti. Antrąją perdavimo dieną man į viešbutį 
paskambino Asefas ir švelniu balsu, lyg atsiprašydamas, pranešė: „Dak- 
tare Saibe, jak chalta nist!“ Kitaip sakant, dėžėje trūko vieno plastikinio 
maišelio su auksinėmis plokštelėmis ir blizgučiais. Regis, lengviausia 
buvo peržiūrėti čia pat stovinčią antrą nešulinę dėžę, kur netyčia galėjo 
pakliūti „prapuolęs“ maišelis. Tačiau dėžė užantspauduota popierine už- 
klija, ant kurios penkių oficialių asmenų parašai, savo autografus jie 
brūkštelėjo pirmą dieną, kai dėžės buvo atgabentos į muziejų. Atidaryti 
dėžę galima tik matant tiems penkiems komisijos nariams, kurie visi yra 
muziejaus darbuotojai ir lengvai surandami. Bet, lyg tyčia, vienas ne- 
atėjęs, kitas susirgęs. Žinoma, galų gale komisija susirinko, atidarė dėžę 
ir aptiko „prapuolusį“ plastikinį maišelį, bet jau buvo sugaišta diena ir 
dvi naktys. Tačiau kokios! Visko galėjo atsitikti mums vykstant iš Ši- 
birgano, visokios mintys lindo į galvą, ypač nemigo naktimis, kada vis- 
kas atrodo daug baisiau negu yra iš tikrųjų. 

Tai tik vienas iš daugelio panašių epizodų, kuriuos dramatiškai išgy- 
venome perduodami muziejui Tilia Tepės brangenybes. Kai rodėsi, jog 
pagaliau viskas laimingai baigta, nes dauguma radinių jau buvo sunešta 
į patikimas muziejaus saugyklas, staiga dėl mums nežinomų priežasčių 
muziejaus darbuotojai net dvi dienas neatėjo į darbą. Kaip tik dėl to ne- 
begalėjome laiku išskristi į Maskvą, iš kur buvome išvykę beveik prieš 
pusmetį ir kur mūsų laukė namiškiai, artimieji. Aš pasiūliau likusius 
auksinius radinius pasirašytinai perduoti bankui, tačiau gavau griežtą 
neigiamą Afganistano kultūros ministerijos atsakymą. Mūsų aviabilietai 

buvo anuliuoti, vizos pratęstos, ir tik po dviejų dienų Afganistano „Aria- 
nos aviakompanijos lėktuvu vėlai naktį išskridome į Maskvą. 

Taigi šešiuose kapuose mes radome apie 20 tūkstančių aukso dirbinių. 
Tai pirma tokia archeologų sėkmė šioje Azijos dalyje. O kur buvo Tilia 
Tepėje palaidotų valdovų rezidencija? Atsakymą į šį nedavusį mums ra- 
mybės klausimą suradome trečiajame kape, kuriames aptikome keramikos 
indų. Lygiai tokių pat indų, tik sudaužytų, buvo rasta kasinėjant kai- 
mynystėje esančią Jemši Tepę. Savaime kilo mintis, kad tarp Tilia Tepės 
senkapių ir greta esančio Kušanų karalystės miesto gyventojų būta kaž- 
kokių ryšių. Iš tiesų Jemši Tepė yra Šiaurės Afganistano didžiausių 
miestų pirmajame dešimtuke ir kažkada, be abejo, buvo sostinė. Prisi- 
minkime aukštas, neįveikiamas sienas, sutvirtintas gynybos bokštais su 
daugybe siaurų šaudymo angų, ant plytų platiormos stovinčią, virš viso 
miesto iškilusią galingą citadelę — vietos valdovo rezidenciją. 

Daliniais kasinėjimais nustatyta, kad Jemši Tepės miestas atsirado, 
matyt, dar graikų-baktrų laikais, o suklestėjo vėliau — kušanų epocho- 
je. Taigi miestas ir Tilia Tepės senkapiai vienodo senumo. Galimas daik- 
tas, jog būtent miesto ir visos apylinkės valdytojai netoliese stūksančią 
apirusią kalvą pasirinko savo šeimos nekropoliui. 


Šiai hipotezei patvirtinti dar trūksta daugybės faktinių įrodymų, ta- 
čiau yra vienas, kuris realiai ją pagrindžia. Kaip jau minėta, mes iška- 
sinėjome beveik visą Tilia Tepės kalvą ir galime neabejodami teigti, jog 
kapų esama tik šiaurės vakarų dalyje, atgręžtoje į Jemši Tepę. Kitame 
kalvos plote jų nėra ir niekada nebuvo. Tai įtikinamai patvirtino kasinė- 
jimai. Šitoks yra netiesioginis mūsų iškeltos hipotezės įrodymas. Beje, 
reikia dar pasakyti, jog greičiausiai buvo laidojama visiškai slaptai. Ir 
šiuo atveju turime netiesioginių įrodymų. Fantastiški kapų lobiai aki- 
vaizdžiai prieštarauja paprastam, gal net primityviam kapų įrengimui. 
Kapų duobės iškastos aiškiai skubotai, per keletą valandų, net neišglais- 
tytos moliu. Antra vertus, archeologai čia pat, Baktrijoje, yra aptikę to- 
kių kapų, kurių kameros kruopščiai apdailintos akmens blokais, virš 
kapų pastatyti sudėtingi antkapiai. Tačiau kaip tik tai juos ir pražudė — 
beveik visi kapai buvo išplėšti dar senovėje ir iki mūsų dienų iš jų 
nieko neliko, tiktai patys statiniai. 

Žodžiu, šiuo metu įtikimiausia yra prielaida, jog laidota slapta. 
Duobkasiai naktį per keletą valandų iškasdavo duobę, nuleisdavo į ją 
karstą, paskui ant padarytų pakopų uždėdavo iš anksto paruoštas pliaus- 
kas, jas užklodavo pintais dembliais, užpildavo žemėmis ir galiausiai 
vietą užmaskuodavo velėnomis. Laidojama buvo tik šitaip arba panašiai, 
todėl visi kapai išsidėstę viename siaurame Tilia Tepės kalvos sektoriu- 
je, nors ant kalvos buvo daug laisvos vietos ir kitur. Manoma, jog vie- 
tos valdovai gerai žinojo, kokie godūs yra lengvo pasipelnymo ieškotojai, 
todėl ir laidojo savo mirusiuosius toje kalvos vietoje, kuri buvo gerai 
matoma iš citadelės. Tai leido, nekeliant įtarimo, stebėti ir saugoti kapi- 
nyną, kurio neapsakomi lobiai glostė jų karališką garbėtrošką. Galimas 
daiktas, jog buvo ir oficialus nekropolis, kur būdavo laidojama tik dėl 
akių, norint nukreipti plėšikų dėmesį nuo tikrojo kapinyno. 

VII skyrius 
BAKTRIJOS AUKSAKALYSTĖS CENTRAS 


Tilia Tepėje rastų juvelyrinių dirbinių kolekciją, kurioje yra apie 20 000 
vienetų, galima suskirstyti į kelias grupes. Pirma ir pati negausiausia — 
tai ankstesniojo graikų-baktrų, arba helenistinio, periodo dirbiniai, kurie 
kaip karo grobis pateko į užkariautojų kušanų rankas. Ypač įdomi kalnų 
ožio statulėlė, padaryta laikantis geriausių realistinių graikų meno tra- 
dicijų. Statulėlė buvo panaudota antrą kartą, nes gyvulio kojos remiasi 
į tam tikrus žiedelius, kurie funkciškai nepateisinami. Tas pat pasakytina 
ir apie medelį, kuris kamieno apačioje turi pastovą su tvirtinimo skylėmis 
ir vis tiek prie fialos buvo pritaisytas kažkokiais klijais. Greičiausiai ir 
kalnų avino statulėlė, ir medelis kažkada buvo dalis sudėtingesnės kom- 
pozicijos, galbūt graikų-baktrų valdovų diademos, kurią kušanai nugalė- 
tojai perlaužę pasidalijo. Graikų-baktrų meistrų daryta ir Sa kurioje 
iš profilio pavaizduotas žmogus su „„makedonišku“ šalmu, labai prime- 
nančiu valdovo Eutidemo šalmą, taip pat didžiulę chalcedono gemą su 
smulkiai išgraviruotu sparnuoto grifo atvaizdu. Dinamiška, labai gyva 
ereliagalvio grifo figūra padaryta laikantis geriausių graikų meno tra- 
dicijų. Spėjama, jog tokios pat kilmės yra ir ketvirtojo kapo fiala, indelis 
su graikišku užrašu ir gema su jautuko atvaizdu. 

Kitą, taip pat negausią grupę sudaro, be abejo, iš svetur atvežti daik- 
tai, pavyzdžiui, veidrodžiai su kiniškais užrašais, romėniški stikliniai li- 
tikai, monetos. Matyt, iš Indijos čionai pateko smulkiai graviruotos 
dramblio kaulo šukos, kurios savo stiliumi labai artimos jau minėtai gar- 
siajai Begramo kaulo pjaustinių kolekcijai. Vieno žiedo, rasto trečiajame 
kape, brangakmenio akutėje smulkiai išgraviruotas barzdotas vyras, sto- 
vintis prie altoriaus; manoma, kad ir šis dirbinys atvežtas iš Vakarų. 

Ypatingą grupę sudaro graikų ir romėnų stiliaus dirbiniai, kurių kil- 
mės negalime tiksliai nustatyti. Greičiausiai jie buvo padaryti vietoje, 
nusižiūrėjus į Vakarų originalus. Visų pirma tai Žiedai su deivių at- 
vaizdais ir graikiškais užrašais „Atėnė“. Sprendžiant iš apibendrintos 
schemiškos traktuotės, jie greičiausiai buvo padaryti čia ankstyvuoju ku- 
šanų laikotarpiu. Prie šių dirbinių skirtinas ir Žiedas, kuriame pavaizduota 
palinkusi moteris, vienoje rankoje laikanti kelionės lazdą, o kitoje — vai- 
niką. Sparneliai nugaroje daro ją panašią į deivę Nikę, o lazda gali būti 
kokios nors vietinės dievybės požymis. Dar viena skrendančios Nikės su 
vainiku ir palmės šakele figūra rasta penktajame kape; ji padaryta tiks- 
liai pagal graikų kanonus, tačiau tikroji jos kilmė neaiški. Gal ir ji vieti- 
nės kilmės, nes Nikės atvaizdas helenistiniuose Rytuose buvo labai popu- 
liarus. Kad ši figūra galėjo būti padaryta vietoje, liudija panašus atvaiz- 
das viename žalvario žiede, kuris rastas Tulcharo kapinyne. Prie šios 
grupės galima skirti sagtis „amūrai ant delfinų“, „Kušanų Afroditė“ ir 
„Baktrijos Afroditė“, taip pat sagtis, kuriose pavaizduotos „šventosios 
santuokos“ scenos, pakabučius su Anahita, diržą, karūną, auskarus. 

Skitiškos-helenistinės grupės dirbinių yra daugiausia. Juose matome 
kelių kultūrinių-istorinių tradicijų sumišimą. Erų sandūroje susimaišius 
įvairiems stiliams ir tradicijoms, ankstyvųjų kušanų mene atsirado ypa- 
tinga vietos meno kryptis, kurią su išlyga galima pavadinti skitiška-hele- 
nistine. Sagtis „Arėjas arba Veretragna“, galvos papuošalai „valdovas 
ir drakonai“, batų sagtys „kovos vežimas ir grifai“ — tai vis šio meno 
pavyzdžiai. Paskutinę, Sibiro-skitų, grupę sudaro auksinės kinžalų makš- 
tys, Talerai, plokštės „pantera ir antilopė“, „žirgas ir drakonai“, taip pat 
auksiniai diržo antgaliai su išgraviruotomis panteromis. 

Ypač įdomūs yra juvelyriniai dirbiniai, nes juose atsispindi vietinės 
ilgaamžės tradicijos, kurių ištakos yra II tūkstantmečio pr. m. e. Baktrijos 
menas. Tuo metu čia, derlingame Baktrijos slėnyje, ėmė kurtis sėlių žem- 
dirbių gentys, atsikėlusios iš senovės Irano. Kolonistai ėmė dirbti žemę, 
pasistatė dešimtis didelių gyvenviečių (beje, ir gerai sutvirtintų pilių), 
monumentalius valdančiojo elito dvarus, šventyklas. Kaip tik tokių 
statinių atkasta Dašly-3. Maždaug tuo pačiu metu artimos jiems gentys 
paplito Turkmėnijoje, ypač pietryčių Karakumuose — senovės Margiano- 
je. Kol kas dar sunku tiksliai nustatyti, iš kurios pusės šios gentys atsi- 
kėlė į Baktriją ir Margianą, tačiau manoma, jog veikiausiai atėjo iš va- 

Senovės Baktrijos žemdirbių gyvenimo scenos. Atvaizdai auksinio indo šonuose 


karų. Galima beveik neabejoti, kad šiaurės rytų Iranas buvo ta tarpinė 
teritorija, per kurią gentys atėjūnės įžengė į Šiaurės Afganistaną ir pieti- 
nes Vidurinės Azijos sritis. Kad ir kaip ten buvo, pavyko nustatyti, jog 
Baktrijos ir Margianos centre gyvavo ypatinga, originali Senovės Rytų 
meno mokykla, Meniškuose bronzos dirbiniuose, gliptikoje, toreutikoje ne 
tik matome ištobulintas, nusistovėjusias taikomosios dailės formas, bet ir 
aiškiausią paliudijimą, kad buvo savas dievybių panteonas, o svarbiau- 
sia — sudėtinga mitologija. Baktrijos ir Margianos centro senovės taiko- 
mosios dailės dirbiniuose pasitaiko atvaizdų, kuriuos galima gretinti su Ti- 
lia Tepės nekropolio juvelyrinių papuošalų atvaizdais ir kompozicijų siu- 
žetais, ir tai pirmą kartą leido nustatyti, iš kur atėjo kai kurios ankstyvų- 
jų kušanų temos bei siužetai, susieti juos ne tik su vietiniais baktrų, bet ir 
su dar senesniais atvaizdais. Nereikėtų stebėtis, kad juos skiria gana il- 
gas laiko tarpas, nes dauguma nagrinėjamų Baktrijos bronzos epochos siu- 
žetų nuostabiai konservatyviai gyvavo iki II—I tūkstantmečio pr. m.e, ri- 
bos ir net pirmaisiais I tūkstantmečio pr. m.e. šimtmečiais. Be to, šią 
chronologinę spragą šiek tiek užpildo Amudarjos lobio juvelyriniai dirbi- 
niai, kuriuos galima laikyti tarpine grandimi Achemenidų ir Kušanų 
laikotarpio Baktrijos juvelyrinio meno raidos istorijoje. 

Ieškodami baktriškų prototipų, pirmiausia panagrinėsime palyginti pa- 
prastus ir labiausiai įtikinamus sugretinimus. Omeny turime dvi auksines 
statulėles „Kušanų Afroditė“ ir „Baktrijos Afroditė“. Abi statulėlės grei- 
čiausiai vaizduoja Afroditę, kurios ikonografinis atvaizdas kildinamas iš 
Praksitelio mokyklos skulptūrų, tačiau su viena esmine išlyga — nei grai- 
kų Afroditė, nei romėnų Venera niekada nebuvo vaizduojamos su sparnais. 
Si detalė turi prototipų bronzos laikotarpio Baktrijos gliptikoje. Kalbame 
apie apskritus ažūrinius antspaudus, kuriuose pavaizduota antropomorfi- 
nė, iš laibos talijos sprendžiant, moteriška dievybė su sparnais ant nuga- 
ros, sėdinti arba soste, arba ant besirangančio drakono. Kad sparnuotos 
moteriškos dievybės buvo gana populiarios baktrų panteone, galima spręs- 
ti iš tų pačių, kapuose vagių atrastų bronzinių antspaudų, kuriuose pa- 
vaizduoti antropomorfiniai personažai su sparnais vietoj rankų. Sparnuo- 
tos moteriškos dievybės garbintos ne tik Baktrijoje, bet ir Irane, sirų ir 
hetitų kraštuose, Mesopotamijoje, tad nelieka jokių abejonių, jog jos ki- 
lusios iš Vakarų Azijos. Taigi galima sakyti, kad sparnuotos Afroditės 
atvaizdas, svetimas graikų panteono dievybių ikonograiijai, yra vietinės 
kilmės ir susidarė sumišus graikų atneštoms ir vietinėms Baktrijos tradi- 
cijoms. 

Deja, Amudarjos lobyje tokių sparnuotų dievybių nėra, tačiau yra si- 
dabrinis medalionas, kuris laikomas graikiškai baktrišku, o jame esantis 
sparnuotas dievybės atvaizdas stiliumi artimas Baktrijos Afroditei. K. Tre- 
ver yra teisingai pastebėjusi, kad medalione pavaizduota deivė — tai vie- 
tinė dievybė, kurios atvaizdas atsirado susiliejus vietiniams ir antikos 
elementams. Greičiausiai sparnuotos dievybės įvaizdis atsirado žiloje se- 
novėje, II tūkstantmetyje pr. m. e., kai čia, Baktrijoje, buvo garbinamas 
įvairus baktrų dievybių panteonas. Taigi galima sakyti, jog graikų-baktrų 
medaliono atvaizdas sietinas su daug senesnėmis baktriškomis dievybėmis. 

Auksinio diržo sagčių kompozicija (ant liūto sėdinti moteris) gana 
sudėtinga. Vakarų Azijoje metalinių diržų buvo rasta Ūro, Mesopotamijos 
valdovų kapuose. Galimas daiktas, kad prie jų buvo kabinamas šaltasis 
ginklas. Pinti šumerų diržai turėjo ritualinę funkciją: jų dažnai galima 
pamatyti ant šventyklų statulų. Mažosios Azijos hetitų statulos turi me- 
talinius diržus jau su specialiomis sagtimis. Mesopotamijoje I tūkstant- 
mečio pr. m. e. pradžioje diržai buvo valdovų karinės aprangos dalis, be 
to, Šiaurės Sirijoje jie visada buvo metaliniai. Pastebėta, jog Šiaurės 
Vakarų Irano ir Kaukazo diržai neabejotinai panašūs. 

Mus ypač domina Luristano (Vakarų Iranas) auksiniai ir sidabriniai 
diržai, papuošti įvairiomis scenomis, kuriose kartais varijuojama „gyvulių 
šeimininkės“ tema. Ant Luristano diržų bei segtukų galvučių pasitaiko 
kompozicija „gyvulių šeimininkas“, sudaryta iš antropomorfinio personažo 
centre ir jo parblokštų gyvūnų. Alsmolėjaus muziejuje Oksforde yra si- 
dabrinis diržas, sudarytas iš nuliedintų stačiakampių inkrustuotų bitučių 
pavidalo plokštelių ir iš dviejų sagčių, kurios papuoštos reljefinėmis fi- 
gūromis. Diržas padarytas gerokai vėliau už Luristano diržus, spėjama, 
kad IV a. pr. m. e. ir greičiausiai Baktrijoje. Taigi auksinis pintas diržas, 
kurį radome Tilia Tepėje, yra dar vienas įrodymas, jog Baktrijoje buvo 
auksakalystės centras ir dirbiniai nuo seno sklido į tolimiausius kraštus. 

Jų aptikta net Kazachstane, Isyko pilkapyje, kuriame dauguma įkapių 
papuošalų greičiausiai yra Baktrijos meistrų dirbiniai. Ryšium su tuo 
reikia paminėti diržus, aptiktus kalnų Altajaus pilkapiuose, tarp jų ir 
Pazyryko. Čia rastas diržas turi dvi sidabrines ornamentines plokštes, 
kuriose pavaizduota, kaip žvėris puola kalnų ožį. Panašiai kaip ir Vakarų 
Azijos, o ypač Baktrijos meistrų sukurtuose liūtų atvaizduose, kūno mus- 
kulatūra čia pabrėžta „kableliais“, „,pasagėlių puselėmis“ arba „eglute“, 
einančia nuo galvos per visą kūną iki uodegos. Visos šios detalės, o svar- 
biausia, būdinga liūtės poza, atgal pasukta galva labai primena spar- 
nuotą grifą, pavaizduotą Amudarjos lobio auksinėje plokštėje. Galima vi- 
siškai pritarti nuomonei, jog šios sagtys, tokios būdingos skitų menui, ga- 
lėjo čionai patekti iš pietų, iš Vidurinės Azijos tarpupio. Vėliau, sarmatų 
laikais, Baktrijos juvelyrų dirbiniai paplito dar plačiau. Tai liudija Sibiro 
kolekcija Ermitaže, taip pat sidabrinis ritonas, kuriame pavaizduotas sar- 
matas su plačiu metaliniu diržu. 

Giminiškai artimų motyvų bei atvaizdų yra ir II tūkstantmečio pr. m. e. 
Baktrijos gliptikoje. Kalbame apie metalinius ažūrinius antspaudus, ku- 
rių rado kapų plėšikai, rausdamiesi Baktrijos senkapiuose. Įdomios tų 
antspaudų kompozicijos, vaizduojančios antropomorfines sparnuotas figū- 
ras, iškilmingai sėdinčias ant fantastinių kačių padermės žvėrių. Beje, 
kaip ir auksinio diržo reljefuose, žvėrys čia pavaizduoti atgal pasuktais 
iššieptais snukiais. Tai greičiausiai ne atsitiktinumas. Pridursime dar, kad 
bronzos epochos Baktrijos antspauduose yra pavaizduota ir sparnuotų 
antropomoriinių dievybių, jojančių ant žvėries, labai panašaus į liūtą, taip 
pat lieknų deivių su pora liūtų šalia. Zodžiu, yra pagrindo manyti, kad 
kartu su žvėrimis pavaizduotos bronzos epochos dievybės buvo vienos iš 
svarbiausių vietiniame Baktrijos panteone. Reikia manyti, kad šie įvaiz- 
džiai atsiradę iš dar senesnių, kažkada paplitusių Vakarų Azijos simbo- 
likoje. Jau anksčiau sakėme, kad ant auksinio diržo greičiausiai pavaiz- 
duota žvėrių valdovė deivė Kibelė arba deivė Nana, kurią gal reikėtų 
sieti su Žžiloje senovėje šumerų garbinta dangaus deive Inana-Ištare. Ši 
seniausioji dievybė Mesopotamijos kulto simbolikoje atsirado labai anks- 
tyvoje Artimųjų Rytų miestų civilizacijų religinių vaizdinių raidos stadi- 
joje. Nana apibūdinama kaip svarbiausia deivė iš visų dievybių, o Meso- 
potamijos gliptikoje ir statulose ji dažnai vaizduojama su skeptru ranko- 
je, stovinti ant liūto. Manoma, kad artimą semantinę prasmę turi ir baktrų 
dievybės, sėdinčios ant liūto, atvaizdas, nuolatos pasikartojantis vietos 
gliptikoje. 

Ypač įdomi kompozicija ant auksinių galvos papuošalų pakabučių, ras- 
tų kitame Tilia Tepės kape. Čia moteriška dievybė pavaizduota lydima 
paukščių, žvėrių ir žuvų. Baktrijos antspauduose matome lygiai tokius pat 
stovinčius, matyt, moteriškus personažus ramiai ant krūtinės sudėtomis 
rankomis, apsuptus paukščių, greičiausiai erelių, išskleidusių sparnus. Vie- 
name bronziniame Baktrijos antspaude pavaizduota tokia pat dievybė, 
lydima tų pačių išskleistasparnių paukščių ir kačių padermės žvėrių, grei- 
čiausiai panterų. Pagaliau yra dar vienas antspaudas, kurio centre pavaiz- 
duota sparnuota dievybė, o abipus jos stovi gauruotakarčiai liūtai į viršų 
pakeltomis uodegomis. Savaime peršasi mintis, jog tai žvėrių „šeimininkė“ 

ar „šeimininkas“. Šis motyvas Achemenidų Irano mene buvo labai paplitęs 
ir populiarus. Tačiau reikia pažymėti, kad Achemenidų Irane herojus daž- 
niausiai buvo vaizduojamas besigrumiantis su žvėrimis, o Baktrijos glip- 
tikoje priešingai, išskyrus vieną kitą išimtį, paukščiai, žvėrys ir reptilijos 
tik papildo svarbiausio personažo paveikslą, pabrėždami centrinę jo vietą 
kompozicijoje. Vis dėlto šis skirtingumas neturėtų labai stebinti, kadangi 
Achemenidų mene tokie atvaizdai buvo daromi „dvaro stiliaus“ ir turėjo 
šlovinti ne tiek dievybės, kiek valdovo galybę bei didybę. Priešingai, bron- 
zos epochos Baktrijos antspaudai ir savo kompozicija, ir semantika tie- 
siogiai siejasi su šeštajame kape rastų galvos papuošalų pakabučių at- 
vaizdais. Tik prisiminkime svarbiausią Baktrijos pakabučių siužetą (paukš- 
čių, žvėrių ir Žuvų apsupta stovinti moteris), kuris tarsi tęsia kompozici- 
jos temą, atsispindinčią vietinėje bronzos epochos gliptikoje. Pridursime, 
kad tarp Baktrijos ir Margianos antspaudų yra tokių, kuriuose vaizduo- 
jamas herojus, laikąs nugalėtus plėšrūnus už kojų žemyn galva. Negana 
to, yra pereinamojo — Achemenidų — laikotarpio antspaudų, kuriuose iš- 
graviruota sparnuota moteris — „gyvulių šeimininkė“, o šalia jos iš abiejų 
šonų guli nugalėti liūtai. Taigi dėl jų kompozicinio ir semantinio pana- 
šumo abejonių nebegali būti. 

Baigdami trumpai apžvelgti baktriškuose galvos pakabučiuose esan- 
čių atvaizdų genezę, galime padaryti išvadą, kad juose didžiąją deivę Ana- 
hitą matome tokią, kokia buvo vaizduojama Rytų Irane, tikriau sakant, 
Baktrijoje. Senų senovėje atsiradusi Vakarų Azijos pažangos centruose, 
ši dievybė Baktrijoje, bent jau II tūkstantmetyje pr. m. e., buvo vaizduo- 
jama kaip gyvulių, paukščių ir reptilijų, t. y. visos gamtos valdovė. Taip 
pat galima teigti, jog Tilia Tepėje rastuose pakabučiuose šios rytų iranėnų 
deivės paveikslas jau yra paveiktas tiek graikų meno (iki pusės apsinuo- 
ginusi Afroditė), tiek Sibiro ir Altajaus meno (vietoj įprastų liūtų — vil- 
kai). Šiuo atžvilgiu labai įdomus vienas Baktrijos antspaudas, kuriame 
moteriška dievybė pavaizduota apsupta žvėrių, paukščių ir reptilijų, sim- 
bolizuojančių pavaldžias gamtos jėgas. Religijos istorikų duomenimis, 
paukščiai paprastai simbolizuoja dangų, o žvėrys ir gyvatės — žemę. Va- 
dinasi, ant galvos papuošalų pakabučių pavaizduota žemės ir dangaus die- 
vybė. Baktrijos meno dirbinių, pirmiausia toreutikos analizė leido iškelti 
hipotezę, jog senovės baktrai kosmologinį pasaulio modelį vaizdavosi 
esant trinarį — susidedantį iš dangaus, žemės ir požeminio pasaulio (okea- 
no ar apskritai vandens stichijos). O kodėl Baktrijos antspauduose, ku- 
rių centre pavaizduota moteriška dievybė, nėra kokių nors vandens sim- 
bolių, greičiausiai galima paaiškinti tuo, kad bronzos epochoje antropo- 
moriinės dievybės dar nebuvo tapusios visiškai universalios. Moteriška 
dievybė kol kas vaizduojama tik kaip žemės ir dangaus, bet ne požeminio 
pasaulio (kitaip sakant, mirusiųjų karalystės) valdovė. Požeminiame pa- 
saulyje viešpatavo kita dievybė, maždaug tokia kaip Mesopotamijos Ner- 
galas. Todėl Anahitos tipo Didžiosios deivės įvaizdis tikriausiai bus at- 
siradęs vėlesniais laikais, o ją pavaizduotą matome ant Tilia Tepės nek- 
ropolyje rastų galvos papuošalų pakabučių. Čia ji apsupta ne tik paukš- 
čių, Žvėrių, bet ir Žuvų, greičiausiai simbolizuojančių požemių pasaulį 
vandens stichijos, pasaulio okeano pavidalu. Mėginant tiksliai iššifruoti 

tokias kompozicijas, galima apsirikti, tačiau neabejotinai aišku, kad jose 
„užkoduota“ forma grafiškai atsispindi senovės žmonių mitologiniai ir 
kosmologiniai vaizdiniai. 

Kaip jau buvo sakyta, su drakonais kovojančio valdovo motyvas kilęs 
iš seniausių Mesopotamijos gliptikos atvaizdų, iš tokio herojinio ciklo 
kaip „Gilgamešas ir žvėrys“ siužetų, kur herojus dažniausiai kovoja su 
liūtais arba jaučiais. Dar populiaresnis šis motyvas buvo senovės Irane 
ir gyvavo iki Achemenidų laikų. Neseniai Baktrijos ir Margianos centre 
rasta amuletų, kuriuose pavaizduotas herojus su dviem nugalėtais jau- 
čiais žemyn galva. Reikia manyti, kad pakabučiuose „valdovas ir drako- 
nai“ tęsiama tradicinė baktriškoji tema, atėjusi bent jau iš II tūkstantme- 
čio pr.m.e. Ir nors kai kuriuose Achemenidų antspauduose valdovas 
parodytas kovojantis ne tik su liūtais, bet ir su sparnuotais žirgais, mano- 
ma, kad Tilia Tepėje rastuose pakabučiuose pavaizduoti drakonai vis dėl- 
to susiję ne su šiais persiškaisiais, o su tolimaisiais sibiriškais atvaizdais. 
Tai rodo ne tik stilistinės, bet ir ikonografinės Tilia Tepės drakonų skir- 
tybės — jie pavaizduoti atgal atsuktomis kojomis, tai yra visiškai taip, 
kaip reikalavo skitų žvėrių stiliaus tradicijos. Šitoks artimos prasmės, 
tačiau skirtingos formos atvaizdų pakeitimas dar kartą aiškiausiai paro- 
do, jog ankstyvųjų kušanų juvelyrų menas buvo sinkretiškas. Vakarų Azi- 
jos personažams buvo suteikiama nauja prasmė arba jie net pakeičiami 
Sibiro skitams pažįstamais padarais, kartais vilkais, kartais į arklius pa- 
našiomis būtybėmis. Vakarykščiams klajokliams, tapusiems Baktrijos 
valdovais, šitoks menas buvo geriau suprantamas. 

Šeštajame kape rastos ant krūtinės nešiojamos sąsagos su Dioniso 
kulto scenomis neabejotinai kilusios iš Baktrijos paminklų. Kaip žinoma, 
Dioniso (Bakcho), vyno ir vynuogininkystės dievo, kultas atsirado Mažo- 
joje Azijoje ir tik paskui persimetė į kontinentinę Graikiją. Pažymėtina, 
kad patys graikai Dioniso tėvyne laikė Indiją, todėl būtų logiška manyti, 
kad čia, Rytuose, būta vietinio Dioniso, kurio garbei skirtos šventės pa- 
nėšėjo į graikų Dionisijas. 

Beveik neginčijamai aišku, jog Vakarų Azijoje jau nuo seniausių lai- 
kų gyvavo lokaliniai, dažnai savaime atsiradę kultai, susiję su visuotinio 
derlingumo ir gausybės šventėmis. Skyrėsi dievų vardai, pačios kulto 
apeigos, tačiau jų pagrindas buvo tas pats — derliaus šventės ceremonijos, 
gamtos apmirimas, o paskui atgimimas. Tose liaudiškose kaimo žemdir- 
bių ir gyvulių augintojų šventėse dalyvaudavo visi suaugę gyventojai. 
Senuose rašytiniuose šaltiniuose užfiksuota, jog ilgainiui stichiškos, 
triukšmingos linksmybės virto griežtai reglamentuotomis šventosios san- 
tuokos arba jerogamijos ceremonijomis. 

Kaip rašoma šumerų tekstuose, tokios ritualinės ceremonijos būdavo 
siejamos su Naujųjų metų švente, ir jų metu šventyklose būdavo gieda- 
mos meilės giesmės. Paprastai šventosios santuokos ritualuose svarbiausi 
būdavo du personažai — valdovas ir derlingumo, meilės ir kovų deivė Ina- 
na. Kulto ceremonija baigdavosi triukšmingomis šventinėmis išgertuvėmis. 
Eleusine ta pati idėja buvo reiškiama Demetros ir Dzeuso šventosios san- 
tuokos scenomis, dievus vaidindavo žynys ir žynė. Taigi senovėje pana- 
šios ritualinės ceremonijos atsirasdavo savarankiškai, ir tai lėmė ta pati 

ūkio kryptis — žemdirbystė. Deja, kol kas neturime tiesioginių archeologi 
jos duomenų, jog bronzos epochos Baktrijoje būtų buvę šventosios san- 
tuokos kultų, tačiau spėjama, kad jų būta kaimyninėje teritorijoje, Vidu- 
rinės Azijos pačiuose pietvakariuose, bent jau nuo I tūkstantmečio pr 
m. e. Nors tiesioginių archeologijos faktų, jog iranėnai turėjo tokį kultą, 
yra labai nedaug, vis dėlto, sprendžiant iš Strabono aprašymų, jo ten būta. 
Pavyzdžiui, jis rašo apie šventę, kurią persų valstybėje įvedė karalius 
Kiras. Jos metu vyrai ir moterys rengdavo kažką panašaus į bakchantiškas 
iškilmes, be saiko gerdavo vyną ir džiaugdavosi meilės linksmybėmis. Tad 
galima visiškai sutikti su literatūroje išsakyta nuomone, jog Midija, Per- 
sija ir Baktrija neabejotinai turėjo savus Dionisus, nesvarbu kokiais vieti- 
niais vardais jie buvo vadinami. Tai akivaizdžiai liudija Irano, Afganis- 
tano ir Vidurinės Azijos, net pačių šiaurinių jos pakraščių, dailės pamink- 
lai, sukurti antikos laikais ir atspindintys šią seną tradiciją. Tikriausiai 
Dioniso kultą graikai atnešė į Rytų Alziją ir ten jis rado palankią dirvą, 
paruoštą nuo seno čia gyvavusių mirštančios ir atgimstančios gamtos kul- 
tų. Reikia manyti, kad Dionisijas vietos gyventojai priėmė noriai ir pa- 
prastai, kadangi analogiškiems saviesiems kultams jos suteikė tik kitokią 
formą — pasikeitė apeigos, sumažėjo simbolikos. 

Ne visada lengvai pavyksta nustatyti radinio kilmę. Kartais tik ma- 
žas bruoželis pakiša mintį, jog tai gal senų seniausių Vakarų Azijos tra-. 
dicijų atspindys. Kaip pavyzdį paimkime šeštajame kape rastus auksinius 
sparnuotų erotų pavidalo auskarus. Jau minėjome, jog vidury kaktos jie 
turi kiaurinius pusmėnulius, t. y. mėnulio simbolius, kurie graikų ir romė- 
nų dailėje šioms dievybėms nebūdingi. Tuo tarpu Rytuose jau nuo senovės 
Sumero laikų mėnulio simbolika buvo labai paplitusi ir net buvo Mėnulio 
dievas. Šį astralinį simbolį, pusmėnulį, turi Turkmėnijoje rasta bronzos 
epochos auksinė jaučio galvutė — taip pat vidury kaktos. Pačioje Baktri- 
joje rastas bronzinis antspaudas, vaizduojantis sėdinčią dievybę, kurios 
galva papuošta pusmėnuliu. Pagaliau ant ketvirtame kape rasto kinžalo 
(to, kur su dviem drakonais) makšties šoninių menčių irgi pavaizduotos 
muilonų galvos, kurių kaktose dailiai išpjautos trikampio formos skylės. 
Tokia ir Chafadžo šventyklos (Mesopotamija) jaučio galvutė su trikampio 
formos intarpu vidury kaktos. Visa tai aiškiausiai rodo, kad šis dekoraty- 
vinis elementas yra vietinis ir jo semantika absoliučiai susijusi su Azijos 
Rytų mitais. 

Vakarų Azijos įtaka matyti sudėtinguose karūnos tipo galvos papuo- 
šaluose, rastuose šeštajame kape. Aukštos ažūrinės jų palmetės — tai sti- 
lizuoti medžiai su paukščiais ant šakų. Tradicija nešioti prašmatnius gal- 
vos papuošalus buvo jau Mesopotamijos Ure. Pavyzdžiui, atkasę karalie- 
nės Šubados kapą, archeologai pamatė, jog ši valdovė palaidota su pe- 
ruku ir dar trim ant jo uždėtais auksinių gėlių ir lapų vainikais. Vėlesnių 
laikų įrodymų rasta Šiaurės Baktrijoje. Ten viename bronzos epochos ka- 
pe ant mirusiojo kaukolės buvo varinių lapelių. Spėjama, jog tai galvos 
apdangalo ar diademos likučiai. 

II tūkstantmečio pr. m. e. Baktrijos gliptika rodo, jog čia buvo gana 
labai paplitęs medžio su paukščiais ant šakų motyvas. Kamienai, kurių 
viršūnėse į šalis lyg vėduoklės išsiskleidę lapai, be abejo, yra palmės, o 

medžio su paukščiais siužetas greičiausiai atsirado Vakarų Azijoje ir jį 
iš ten į Baktriją, matyt, atnešė kažkokios vėliau atsikėlusios gentys. Va- 
karų Azijos mene medis su paukščiais siejamas su derlingumo, atgimstan- 
čios gyvybės idėja. Manoma, kad gyvybės medis reiškia svarbiausią indo- 
iranėnų kosmogonijos mito idėją. Tame mite aiškinama, jog pasaulio cent- 
ro viršuje esąs pasaulio medis, jungiantis keturias pasaulio šalis ir tris 
visatos steras. Medžio šaknys — požemio pasaulis, kamienas — žemė kar- 
tu su Žmonių ir Žvėrių pasauliu, viršūnė — dangus, dievų buveinė, į kurią 
nuskrendą paukščiai. Kartais keturios pasaulio šalys vaizduojamos kaip 
keturi medžiai, augantys šalia pasaulinio. Šeštajame kape rastoji karūna, 
matyt, kaip tik yra šitoks kosmologijos modelis: centre — pasaulio medis, 
o jam iš šonų — keturi medžiai, tai yra keturios pasaulio šalys. Analogiš- 
kai rašoma indoiranėnų šventojoje „Avestos“ knygoje. Taigi Tilia Tepėje 
rastoje karūnoje greičiausiai yra išreikšta būtent šitokia derlingumo ir 
atgimimo kosminio simbolio idėja. 

Susekti ankstyvojo kušanų meno baktriškąsias ištakas mums labai pa- 
dėjo auksinės kinžalų makštys. Prisiminkime, kad ant vienos iš jų pavaiz- 
duota visa virtinė vienas kitą draskančių fantastinių žvėrių. Be išdykėlio 
meškiuko, joje matome sparnuotų kačių padermės padarų, ereliškų grifų, 
į liūtus panašių raguotų grifų, drakonų. Šitas radinys mums labai padėjo 
atskleisti šių fantastinių būtybių genezę, nes bene pirmą kartą nebereikėjo 
dairytis į tolimas Vakarų Azijos analogijas, o, priešingai, ieškoti jų se- 
niausiuose Baktrijos mituose. 

Baktrijos bronzos epochos paminklų kasinėjimo duomenys padėjo tiks- 
liai nustatyti, kad visos šios fantastinės būtybės yra baktrų panteono mi- 
tologinių įvaizdžių visumos dalis. Kartu pažymėsime, jog baktrų glip- 
tikoje matome tiek realistiškai pavaizduotų liūtų, tiek ir sparnuotų fan- 
tastiškų plėšrūnų, greičiausiai taip pat liūtų. Ir kapų plėšikai, ir moks- 
lininkai yra radę amuletų su tokių „sparnuočių“ atvaizdais. Sparnuotieji 
liūtai dažniausiai parodyti iš profilio, darantys judesį, plačiai pražiotais 
nasrais, aukštai į viršų pakeltais sparnais ir ant nugaros užmesta ilga 
uodega. Achemenidų Irano menui būdingų liūtų-griių matome ir Amudar- 
jos lobio meno dirbiniuose. Iš to galima daryti išvadą, kad šis iš amžių 
glūdumos per bronzos epochą, per ankstyvąjį geležies amžių atėjęs įvaiz- 
dis buvo paplitęs taip pat ankstyvajame kušanų juvelyrų mene. 

Gerokai rečiau akmeniniuose antspauduose-amuletuose vaizduojami 
ereliški grifai, sparnuoti liūtai su paukščio (nebūtinai erelio) galva. Iš 
profilio vaizduojamas kačių padermės žvėris su ilgais, grakščiai lenktais 
(kartais suskaidytomis plunksnomis) sparnais ir ištemptu kaklu, su paukš- 
čio galva plačiai pražiotu snapu. Dažniausiai tos galvos nežinia kokių 
paukščių, tačiau vieno apvalaus ažūrinio bronzos antspaudo centre pa- 
vaizduotas sparnuotas liūtas, užvertęs į viršų galvą ir pražiojęs plėšrūno, 
greičiausiai erelio, snapą. Viename akmeniniame amulete (Margiana) iš- 
graviruotas gulintis žvėris (bet ne liūtas) su trumpa riesta uodegyte, 
grakščiai lenktais sparnais ir ilgu kaklu, atgal pasukęs paukščio galvą, 
plačiai pražiotu snapu. Žodžiu, yra pagrindo manyti, jog būta mitinių per- 
sonažų, labai artimų daug vėlesniais laikais paplitusiems ereliškiems gri- 
fams. Garsiosios apyrankės iš Amudarjos lobio su raguotų ereliagalvių 

grifų atvaizdais rodo, jog šio mitologinio įvaizdžio raida vyko čia, Bakt- 
rijoje. 

Baktrijos senosios sostinės Balcho (Baktros) griuvėsiuose rasta šukė 
steatitinio indo, daryto greičiausiai ankstyvaisiais viduramžiais. Šukėje — 
reljefinis sparnuoto liūto atvaizdas. Taigi šis įvaizdis čia buvo populiarus 
ilgai ir nuolatos. Bronzos epochos Baktrijos gliptikoje tokių liūtų-griių 
su mažais riestais ragiukais, panašių į tuos, kurie pavaizduoti ant šeš- 
tajame kape rastų apyrankių, rodos, nepasitaiko. Taip yra greičiausiai to- 
dėl, kad tokie atvaizdai labai smulkūs ir detalizuoti piešinį būdavo be 
galo sunku. 

Užtat bronzos epochos Baktrijos gliptikoje labai populiarūs fantasti- 
niai drakonai. Jie rangosi tarsi gyvatės, baisiais snukiais. Tuos drakonus 
galima suskirstyti į keletą ikonograifinių tipų. Akmeniniuose Baktrijos 
amuletuose šitos pabaisos kartais vaizduojamos su daugybe trumpučių 
dvišakių kojyčių, o kartais su didžiulėmis išsprogusiomis akimis, aukšta 
ketera ant galvos ir su „varlės“ kojomis. Iš kitų šio pobūdžio dirbinių 
paminėtini iš bronzos nulieti gyvačių pavidalo antspaudai: gyvatės ran- 
gosi, ausytomis galvutėmis arba, priešingai, apvaliomis antropomortinė- 
mis galvomis, ryškiomis akimis, nosimi ir plačiai šypsančia burna. Būtų 
galima išvardyti daugiau Baktrijos drakonų atvaizdų, tačiau jau ir taip 
aišku, kad vietos mitologijoje jie buvo labai populiarūs. Šios fantastinės 
būtybės buvo paplitusios ir Margianoje. Čia buvo dažnai vaizduojamos 
agresyvios, puolančios ramius porakanopius gyvulius. Kaip tik iš to aiš- 
kiausiai matome, kokia baisi prasmė buvo teikiama visoms šioms fan- 
tastinėms būtybėms nuo bronzos epochos iki ankstyvųjų kušanų laikų. 
Nors bronzos epochos Baktrijos gliptikoje ir nepasitaiko tikslių ant apta- 
riamojo kinžalo pavaizduoto drakono ikonogratfinių prototipų, tačiau daug 
ką pasako jau pats faktas, jog jie buvo labai paplitę. Aišku, per ilgą, be- 
veik tūkstantį metų trukusį laikotarpį (nuo bronzos epochos iki pat anks- 
tyvųjų kušanų periodo pabaigos) Baktrijos drakonų ikonografija bei sti- 
listika gerokai pasikeitė, tačiau liko bendras jų semantikos pagrindas — 
tai piktos, šiurpios išvaizdos pabaisos, draskančios ramius porakanopius. 
Kokie plėšrūs žvėrys, matome ir pasižiūrėję į auksinę kinžalų makštį, ku- 
rioje vienas drakonas dantimis lyg replėmis nutvėręs kitam už kojos. El- 
niaragio vilko galva mūsų dėmesį nukreipia į Eurazijos stepių meną, kur 
vilko motyvas, rodantis, kaip šio žvėries bijodavo klajokliai, greičiausiai 
buvo vietinės kilmės. Tačiau kitas drakonas su gyvatės galva ir liūto 
kūnu vėl grąžina mus į Vakarų Aziją, tikriau sakant, į Baktriją, kur ga- 
lėjo atsirasti šis įvaizdis. 

Tiesą sakant, iki šiol Eurazijos mene dar neaptikta fantastinių būtybių 
su reptilijų galvomis, o juk bronzos epochos Baktrijoje vietos kultuose ir 
tikėjimuose gyvatėms buvo teikiamas bene svarbiausias vaidmuo. Paga- 
liau ir pati kompozicija, kur viena pabaisa drasko ne ramų porakanopį, 
o į save panašų, turi tikslų semantinį atitikmenį Baktrijos ir Margianos 
centro gliptikoje, kurioje yra pavaizduota raguotų drakonų, ryjančių vie- 
nas kitą. Ta proga reikia prisiminti ir ketvirtajame kape rastuosius auk- 
sinius falerus, kuriuose pavaizduoti realūs ir fantastiniai žvėrys, graužią 
savo pačių letenas ar uodegą. Žodžiu, Baktrijos taikomoje dailėje randa- 

me ne tik kompozicijų, panašių į vadinamąjį skitišką žvėrių stilių, bet ir 
idėjų, reiškiamų tokiomis pačiomis meno priemonėmis. Taigi priartėjome 
prie klausimo, kur ir kada atsirado tasai skitiškas žvėrių stilius. Tai vie- 
na iš „amžinųjų“ temų, rūpėjusių ir teberūpinčių daugelio kartų moksli- 
ninkams, tarp kurių neabejotinai daugiausia yra nuveikęs M. Rostovce- 
vas. Puikios jo idėjos, enciklopedine erudicija paremtas nuovokumas te- 
bėra lyg gairės kiekvienam, kas dar kartą imsis šios vis dar paslaptingos 
problemos. 

O dabar po visų samprotavimų, trumpai apžvelgsime skitų ir sarmatų 
meno atsiradimo problemą. Mat su tuo menu tiesiogiai susiję Tilia Tepės 
juvelyriniai dirbiniai. 

Siuo metu yra dvi pagrindinės skitų žvėrių stiliaus atsiradimo hipo- 
tezės. Vienos šalininkai sako, jog, baigiantis VII, prasidedant VI amžiui 
pr. m. e., didžiulė klajoklių genčių grupė netikėtai atsikėlė į Rusijos pie- 
tus ir atsinešė originalaus stiliaus labai meniškų dirbinių, turinčių daug 
bendrybių su Irano menu. Manoma, jog šį stilių sukūrė Vidurinės Azijos 
klajokliai, palaikydami nuolatinius ryšius su Asirija, o paskui jį atsinešė 
į Skitiją. 

Vakarų Azijos teorijos variantu laikytina hipotezė, kurios šalininkai 
teigia, jog skitų Žvėrių stilius atsiradęs šiaurės vakarų Irane. Iš ten jis 
patekęs prie Juodosios jūros, kur buvo gerokai paveiktas graikų įtakos ir 
paskui išplito Eurazijoje. 

Altajaus skitų pilkapių radiniai rodo, jog būta stiprios Achemenidų 
Irano dailės įtakos, o sensacingas auksinių juvelyrinių dirbinių lobis Zi- 
vijė (Irane) patvirtino spėjimus, kad skitų žvėrių stilius atsiradęs Vakarų 
Azijoje. 

Antroji skitų dailės atsiradimo koncepcija vadinama eurazijine, nes 
teigia, kad šis stilius galėjo atsirasti Pietų Sibire, kur buvo stipri Senovės 
Rytų meno įtaka. Aržano pilkapio Tuvoje kasinėjimų duomenys leidžia 
manyti, jog Sibiro-skitų tipo kultūros susiformavusios dar VIII a. pr. 
m. e. ir todėl neabejotinai vietinės kilmės. Yra dar kitų hipotezių, teigian- 
čių, kad Sibiro žvėrių stiliaus ištakų reikėtų ieškoti kažkur Vidurinės ir 
Centrinės Azijos platybėse. 

Kad ir kokia sudėtinga ši problema, akivaizdžiai aišku, jog Eurazijos 
teritorijoje seniausi motyvai buvo elnias, kačių padermės žvėris ir Žirgas. 
Tikrajam skitų (Juodosios jūros pakrantės) menui labiausiai būdingi vie- 
tiniai avino ir grifo galvučių motyvai, sakų (Vidurinės Azijos skitų) me- 
nui — šernas ir kalnų ožys su atgal užriestais ragais. Nors visos esamos 
hipotezės ginčytinos, nė vienas tyrinėtojas neneigia Senovės Rytų dailės 
įtakos skitų dailei, o daugelis įsitikinę, kad tarp jų yra ne tik tiesioginis, 
bet ir stiprus prasminis ryšys. 

Taigi skitų žvėrių stiliaus mįslė iki šiol tebėra neįminta, ir šiai prob- 
Iemai išspręsti reikės naujų duomenų. Su mūsų tema ši problema tie- 
siogiai nesusijusi, tad pateiktoji apžvalga turi tik parodyti sarmatų ir 
skitų dailės santykį. Jau seniai iškelta hipotezė, jog Baktrija labai padėju- 
si formuotis skitų ir sarmatų dailei. Ypač reikia pabrėžti ne kartą minė- 
to Amudarjos lobio reikšmę. Nuostabūs juvelyriniai jo dirbiniai jau nuo 
amžiaus pradžios nepaprastai domino daugelį tyrinėtojų, kurie Baktriją 

apibūdino kaip originalios ir savitos dailės regioną Vidurinėje bei Vakarų 
Azijoje. Detaliai ištyrinėjus Amudarjos lobį, padaryta prielaida, jog I 
tūkstantmečio pr. m. e. viduryje ir antrojoje pusėje Baktrija turėjo savitą 
dailės mokyklą. Siuo metu, susipažinę su seniausia Baktrijos istorija, ga- 
vome tiesioginių archeologijos taktų, liudijančių, jog Baktrijoje buvo at- 
skiras senovės dailės centras. Tai patvirtina monumentaliosios architektū- 
ros paminklai, gliptika, meniški bronzos dirbiniai, brangakmenių raižy- 
bos ir juvelyrų dailės kūriniai. Šis Senovės Rytų dailės centras atsirado 
II tūkstantmetyje pr. m. e., o jo ištakos siekia toli į vakarus — Iraną, 
Mesopotamiją ir galbūt Mažąją Aziją. Savo ruožtu Baktrijos centro, esan- 
čio tarp Indijos, Irano ir Vidurinės Azijos, negalėjo neveikti šių šalių 
kultūros. Kasinėdami Baktrijoje archeologai aptiko tik vieną kitą aukso 
ir sidabro dirbinį, o jau išplėštuose bronzos epochos kapuose rasta nuos- 
tabių auksinių ir sidabrinių reljetinėmis Mesopotamijos stiliaus kompozi- 
cijomis papuoštų indų, kurie greičiausiai vietinės gamybos. Baktrijos me- 
talo apdirbimo centro meistrai buvo nepaprastai ištobulinę metalo meniš- 
ko apdirbimo metodus, būtent toreutiką ir siragistiką, todėl sunku pati- 
kėti, kad jie nedarė sidabro ir aukso dirbinių. Be to, yra pagrindo manyti, 
jog Baktrija turėjusi labai daug aukso. Visa tai leidžia teigti, kad II tūks- 
tantmetyje pr. m. e. gyvavo Baktrijos auksakalystės centras. 

Deja, labai nedaug ką tegalima pasakyti apie juvelyrų dailę iki pat 
I tūkstantmečio pr. m. e. vidurio. Tačiau mes tik nežinome faktų ir duo- 
menų, o ta dailė tikriausiai buvo, ir gana tobula. Iš tiesų, sunku pa- 
tikėti, jog būtų galėję atsirasti puikieji Amudarjos lobio daiktai, jeigu 
vietinė auksakalystė dar nebūtų nuėjusi ilgo, daugelį amžių trukusios rai- 
dos kelio. Manoma, kad lobio daiktai daryti VII—III a. pr. m. e. Juose 
atsispindi helenistinės ir Senovės Rytų tradicijos, taip pat įvaizdžiai ir 
siužetai, būdingesni Eurazijos stepių klajoklių pasauliui. Neabejotinai 
achemenidiški yra kūriniai su Achuramazdos arba Achemenidų valdovų 
atvaizdais, taip pat dirbiniai, kuriems analogų galima pamatyti paradi- 
niuose senovės Irano ir kituose paminkluose. Tarp Amudarjos lobio dir- 
binių matome ir graikiškų, pavyzdžiui, žiedai, skarabeoidas, sidabrinis ku- 
rosas, plokštė su nuogo berniuko atvaizdu, diskas su vyro galva. Palyginti 
nedidelė grupė daiktų vadinami „skitiškais“, nežinia kieno darytais arba 
„paliktais barbarų“. 

Palyginę Tilia Tepės nekropolio ir Amudarjos lobio juvelyrinius dir- 
binius, be jau minėtų būdingų bendrybių, pastebime ir smulkesnių stilis- 
tinių panašumų, bylojančių apie tradicijų tęstinumą. Įdomiausia, kad pa- 
našūs ne didieji daiktai, o priešingai, smulkiausi papuošalai, kurie ir le- 
mia bendrą kolekcijos juvelyrinį stilių. Tai auksiniai pakabučių varpeliai, 
iš aukso folijos išpjautos prisiuvamosios plokštelės, cilindro formos karo- 
liai su skersais grioveliais ir t. t. 

Kada buvo padaryti Amudarjos lobio dirbiniai, tiksliai nustatyti ne- 
įmanoma, ir dėl to kiek sumažėja mokslinė sugretinimų reikšmė. Šiuo 
atžvilgiu tyrinėtojams daug daugiau pasako Pasargadų Sodo paviljono 
(Iranas) lobis, kuris datuojamas V a. pr. m. e. pabaiga—IV a. pr. m. e. 
pradžia. Tai didžiulis aukso ir sidabro lobis — kažkokios kilmingos da- 
mos papuošalai. Manoma, kad toji didžiūnė savo brangenybes paslėpė 

inde, kai Persiją puolė Aleksandro Makedoniečio kariuomenė. Mums 
įdomiausios yra dvi auksinės apyrankės, kurių nesujungti galai papuošti 
skulptūrinėmis ožių galvutėmis, o žieduoti ožių ragai visai tokie kaip 
moters šukuosenos plunksnos iš Amudarjos lobio ir „valdovo ir drakonų“ 
pakabučiuose (Tilia Tepė) pavaizduotų arklio išvaizdos pabaisų ragai. 
Būdinga stilistinė detalė akivaizdžiai byloja apie ankstyvųjų kušanų ir 
Achemenidų laikų Baktrijos juvelyrų tradicijų tęsiamumą. Tarpinė gran- 
dis tarp achemenidiškųjų ir ankstyvųjų kušanų laikotarpio žieduotaragių 
gyvulių atvaizdų yra sparnuotų žirgų su archaro ragais protomos, rastos 
Isyko pilkapyje ir tikriausiai tenai patekusios iš Baktrijos. 

Be apyrankių, inde buvo trys poros auksinių auskarų. Ypač įdomūs 
sukti ažūriniai auskariukai, viduje papuošti trim eilėmis laisvai besisu- 
kančių pakabučių, beje, ir miniatiūrinių diskų formos; jie daug kuo pa- 
našūs į Tilia Tepėje rastus smulkiuosius papuošalus. Pridursime, jog šie 
auskarai, kaip ir pektoralės iš pirmojo ir ketvirtojo kapo, taip pat buvo 
prisegami auksine vinute su apvalia kepurėle ir lenktu galu. 

Dar daugiau analogų turi auksiniai konuso formos varpeliai su ilgais 
„liežuvėliais“ viduje ir kilpute viršuje — jie beveik tokie patys kaip ras- 
tieji Tilia Tepėje. Ypač įdomūs auksiniai karoliai, papuošti reljefiniais 
trilapiais, kaip manoma, lotoso, butonais, kurie labai primena analogiškus 
pirmojo kapo papuošalus. Pridėkime dar tupinčių liūtų akmenines iigū- 
rėles, auksinius inkrustacijų lizdus, ir pamatysime, jog Irano ir Baktrijos 
juvelyriniai papuošalai panašūs. 1162 vienetų lobyje daugiausia (tiesiog 
šimtai) smulkių karoliukų, kurie tikriausiai buvo prisiūti. Todėl reikia 
manyti, kad inde buvo paslėpti prašmatnūs kilmingos Achemenidų damos 
rūbai, gausiai apsiuvinėti smulkiais karoliukais ir perlais. Ten pat gulėjo 
sudėti ir jos papuošalai — apyrankės, auskarai ir t.t. Žodžiu sukant, tai 
vis akivaizdūs faktai, kurie leidžia kalbėti apie Achemenidų Irano ir an- 
kstyvųjų kušanų Baktrijos juvelyrų meno tradicijų tęsiamumą, kartu pri- 
pažįstant, jog didžioji Tilia Tepės kolekcijos dalis yra vietinės kilmės. 
Pagaliau paminėsime panašaus stiliaus auksinius papuošalus, rastus 
viename kape Šiaurės Mesopotamijoje. Tarp jų esantys inkrustuoti pa- 
kabučiai (pusmėnulio ir kvadrato formos plokštelės su reljefiniu orna- 
mentu) identiški tokiems pat Tilia Tepės radiniams. Visiškai xalimas 
dalykas, kad Achemenidų Irano didžiausio klestėjimo metu susiiorma- 
vo bendra visai „imperijai“ dailė, pasidalijusi į dvi kryptis — „sosti- 
nės“ ir „provincijos“. Vienas toks provincijos centras buvo Baktrijoje, 
kuri priklausė Achemenidų valstybei. Kiekviename regiono centre laikėsi 
vietiniai motyvai, įvaizdžiai, tačiau jie pamažu niveliavosi veikiami 
„sostinės“ juvelyrų (imperinio stiliaus, kitaip sakant, vis labiau 
plito laisvai besisukiojančių žvangučių ir saulėje Žaižaruojančių paka- 
bučių bei diskų mada. Tai būdinga ir Tilia Tepės nekropolio kolekcijai. 

Kad ankstyvųjų kušanų periodo Baktrijos juvelyrų dailė yra vietinė, 
rodo ne tik tas pats dailės dirbinių stilius, bet ir jų padarymo technika 
bei maniera. Vieno tipo papuošalų, net ir tokių individualių kaip „amūrai 
ant delfinų“, rasta įvairiuose kapuose (apie smulkius prisiuvamuosius 
blizgučius ir pakabučius jau nekalbėsime). Kaip tik dėl to ir vėl turime 
daryti išvadą, kad jie vietinės gamybos. Kartu pažymėsime, jog fantas- 

tiniai žvėrys su atgal atsuktomis kojomis (auksinė makštis iš ketvirto- 
jo kapo) ir arklių pavidalo baisūnai (galvos papuošalų pakabučiai „val- 
dovas ir drakonai“ iš antrojo kapo) taip pat pavaizduoti panašiais stili- 
zavimo būdais. Stiliaus vienovę matome net detalėse. Pavyzdžiui, anti- 
lopių (apyrankės iš antrojo kapo) ir grifų (batų sagtelės iš ketvirtojo 
kapo) akys inkrustuotos kombinuotai — „baltymai“ turkio, „vyzdžiai“ kar- 
neolio. Žodžiu, visiškai pagrįstai galime sakyti, jog buvo toksai Baktri- 
jos auksakalystės centras. Tilia Tepės juvelyrinių dirbinių kolekcija yra 
viena, bene vienintelė jo apraiška. 

Literatūroje jau buvo rašyta, jog per Graikų-baktrų karalystę aukso 
dirbiniai plito tolyn, iki pat Indijos subkontinento. Taip pat manoma, 
kad į Baktriją suplaukdavo daugybė juvelyrinių papuošalų, kurie paskui 
pasklisdavo po visą klajoklių pasaulį. 

Nagrinėjant Tilia Tepės juvelyrinių dirbinių kolekciją, kyla klausimas, 
iš kur atsiradusi didžioji dalis vadinamosios Ermitažo Sibiro kolekcijos, 
nes abiejų kolekcijų panašumas neginčijamas. Anksčiau, kalbėdami apie 
atskiras nekropolio dirbinių kategorijas, ne kartą juos gretinome su Si- 
biro kolekcijos daiktais, todėl dabar juos palyginsime tik stilistikos at- 
žvilgiu. Jau pirmieji Ermitažo kolekcijos tyrinėtojai yra pastebėję tam 
tikrų paralelių su Amudarjos lobio dirbiniais, ir, nors abi šios kolek- 
cijos nepasportizuotos ir sudarytos iš kapų plėšikų surastų daiktų, vė- 
liau paaiškėjo, kad tyrinėjant einama iš esmės teisingu keliu. 

Ermitažo kolekcijos daiktai, kaip dabar manoma, iškasti šimtuose 
Sibiro ir Kazachstano piliakalnių. Visi jie galiausiai pateko į Rusijos 
kunstkamerą, kuri vėliau buvo papildyta kitais atsitiktinai rastais aukso 
dirbiniais. Lygiai taip pat Amudarjos lobis, aptiktas praėjusio amžiaus 
pabaigoje kairiajame Amudarjos krante, perėjęs per pirklių, plėšikų ir 
senienų mėgėjų rankas, pateko į Siaurės Pakistaną ir galiausiai į Britų 
muziejų. Taigi ir ši nuostabi kolekcija dėl to, kad neturi tikslių chronolo- 
gijos rėmų, neduoda mokslui tiek naudos, kiek turėtų duoti. Ermitažo 
kolekciją daugiausia tyrinėjo S. Rudenka. Pasak jo, kolekcija galbūt yra 
iš VI-—IV a. pr. m. e. nors kai kurie daiktai padaryti III a. pr. m. e., 
t.y. skitų ir sarmatų laikais. Stilistinę ir istorinę-lyginamąją Amudarjos 
lobio analizę daugiau kaip prieš 50 metų atliko anglas O. Daltonas. Jis 
nubrėžė tokius chronologijos rėmus — V—IV amžiai pr. m. e. Šis data- 
vimas pripažįstamas iki šiol. Tiesa, kai kas yra mėginęs spėlioti, jog lo- 
byje esama daiktų, padarytų daug vėlesniais graikų-baktrų laikais, bet 
tai reikia dar įrodyti. Vienas kitas daiktas tikrai atvežtinis, bet yra ne- 
ginčijamai nustatyta, jog aukso žiedas su žingsniuojančio sparnuoto 
žmogiagalvio jaučio atvaizdu ir aramėjiškai užrašytu visuotinai pripa- 
žinto Amudarjos vandenų dievo vardu Vachšu, aiškiausiai rodo ir žiedą, 
ir, kaip manoma, daugumą kolekcijos daiktų esant vietinių Baktrijos 
meistrų gamybos. Iki šiol lingvistai dar nebuvo sutarę, kaip iš tiesų rei- 
kėtų skaityti užrašą, tačiau dabar, atradus Tachti Sangi šventyklos (Pie- 
tų Tadžikistanas) lobius, visos abejonės išsisklaidė. Tarp nuostabių ra- 
dinių čia yra altorėlis su Sileno skulptūra ir užrašu senąja graikų kalba: 
„Davęs įžadą, paaukojo Atrosoksas Oksui“. Taigi viskas aišku: Oksas — 
tai tas pats Vachšas, nes šitaip šį hidronimą buvo pakeitę graikai. Šven- 

tyklai paaukoti labai dailūs dirbiniai, pavyzdžiui, alebastro ir molio 
skulptūros, papuošimai, dailės kūriniai, kulto reikmenys, ginklai, liudija, 
jog tikrai buvo Baktrijos dailės kryptis. Vadinasi, visos abejonės atkren- 
ta: dauguma Amudarjos lobio daiktų padaryta vietos meistrų. 

Tiksliai dokumentuoti Tilia Tepės nekropolio kasinėjimai leidžia nu- 
statyti, kurie dirbiniai abiejose kolekcijose (Sibiro ir Amudarjos) yra 
naujausi. Bet pirmiausia nusakysime būdingiausius Tilia Tepės kolek- 
cijos stiliaus bruožus. Pirmas ir bene ryškiausias bruožas tas, kad dir- 
biniai dažniausiai inkrustuoti, daugiausia turkiais. Šio ,„inkrustavimo“ 
arba „polichromatinio“ stiliaus tikslas — grafiškai išryškinti kūno mus- 
kulatūrą specialiais ratukų, kabliukų, kiek išlenktų trikampių formos 
ženkleliais. Jais pabrėžiama pečių muskulatūra, šlaunys, sparnai ir t. t. 
Ši stiliaus maniera per Achemenidų dailę (liūtų ir jaučių figūros ant 
Artakserkso sosto baldakimo arba liūtų atvaizdai ant spalvotų koklių 
frizo Suzuose) galiausiai siejasi su Asirijos ir Babilonijos daile. Inkrus- 
tacijomis dažnai būdavo puošiamos ne tik monumentaliosios skulptūros, 
bet ir metalo dirbiniai Elame, Asirijoje, Urartu. Inkrustuoti ir seniausieji 
skitų juvelyriniai dirbiniai, pavyzdžiui, Zivijė, Kelermese, Čiliktoje. Ta- 
čiau Amudarjos lobio ir Ermitažo kolekcijos dirbiniuose ši stiliaus ma- 
niera ypač ryški. Todėl manoma, jog inkrustavimas labiausiai buvo iš- 
tobulintas rytinėse Persų imperijos provincijose, taip pat ir Baktrijoje. 

Tilia Tepės dirbiniai daugiausia inkrustuoti turkiais, rečiau — karne- 
oliais ir lazuritais, nors pastarųjų akmenų būta pačioje Baktrijoje, o tur- 
kių greičiausiai buvo gaunama iš Nišapūro. Manoma, jog turkiais inkrus- 
tuota daugiausia dėl to, kad šilta, šviesiai mėlyna šio brangakmenio 
spalva su geltonu auksu derinosi daug geriau negu šalto lazurito, per 
daug kontrastingo karneolio ar granato. 

Nekropolio juvelyriniai dirbiniai dažniausiai papuošti kabliukais, re- 
čiau pusmėnuliais, ratukais, ir tik galvos pakabučiuose „valdovas ir dra- 
konai“ žvėrių šlaunys inkrustuotos tokia figūra: centre ratukas su dviem 
kreivų linijų trikampiais iš abiejų pusių. Lygiai tokios pačios figūros, 
sudarytos iš akučių be inkrustacijų, yra dviejose Ermitažo kolekcijos 
sagtyse. Vienoje vaizduojamas liūtagalvis grifas, užpuolęs pargriautą 
žirgą. Stiliaus bendrybė — liūtagalvio grifo ir baktriškuose pakabučiuose 
pavaizduoto panašaus į arklį baisūno žieduoti, riestais galais ragiukai. 
ZŽirgą užpuolusio liūtagalvio grifo motyvą matome ir ketvirtajame kape 
rastoje arkos pavidalo plokštėje, kur, beje, grifų letenų apačios pavilnė 
pažymėta linijų eilute arba „eglute“, lygiai taip kaip ir Ermitažo plokš- 
čių personažų. Kad šitas stiliaus bruožas labai senas, rodo kai kurie 
Amudarjos lobio dirbiniai, o ypač Isyko pilkapyje rastieji įkapių papuo- 
šalai, greičiausiai padaryti Senovės Rytuose. 

Apskritai, matyt, mokslininkai neklysta, sakydami, kad Ermitažo ko- 
lekcijos daiktai padaryti mūsų eros pradžioje arba, kaip teigia atsarges- 
nieji, — sarmatų laikais (dėl to, kad yra daugybė turkiais ir spalvota pas- 
ta inkrustuotų dirbinių, taip pat romėnų monetų, gal kadaise padėtų į 
kapus). 

P žodžiu, galima sakyti, jog kultūrinis-istorinis šių dviejų ko- 
lekcijų ryšys įrodytas, o tai savo ruožtu patvirtina jau seniai iškeltą Er- 

mitažo kolekcijos iranėniškos kilmės hipotezę. III a. pr. m. e. skitus pąa;- 
mažu išstumia sarmatai. Tuo pat metu atsiranda ir naujas polichrominis 
stilius, kurio artimiausių analogijų yra Amudarjos lobyje. Manoma, jog 
tas stilius atsirado Baktrijoje, o vėliau iš ten plito didžiulėje teritorijoje 
nuo Uralo iki Dnepro. Taigi polichrominį stilių sarmatai perėmė iš pie- 
tinių savo kaimynų, žvėrių stiliui pradžią davė skitai. Anksčiau ši prie- 
laida buvo suformuluota bendrai ir palyginimui imami gerokai senesnio 
Amudarjos lobio dirbiniai, o dabar Tilia Tepės nekropolio kolekcija šią 
hipotezę leido argumentuoti daug konkrečiau, remiantis turima doku- 
mentine medžiaga. Kadangi abiejų kolekcijų amžius maždaug toks pat, 
darosi neabejotinai aišku, kad dauguma Ermitažo kolekcijos daiktų yra 
iš rytų Irano ir greičiausiai padaryti Baktrijoje. 

Atrodytų, tokiai prielaidai turėtų prieštarauti ne kartą anksčiau mi- 
nėti Sibiro Žvėrių stiliaus motyvai, kurių matome Baktrijos juvelyriniuo- 
se dirbiniuose. Prisiminkime meškiuką, pavaizduotą ant auksinės kinža- 
lo rankenos galo, fantastinę būtybę su vilko galva ir šakotais elnio ra- 
gais ant auksinės kito kinžalo makšties. Dabar jau turime svarių įrody- 
mų, leidžiančių neabejoti dėl Tolimųjų Rytų meno įtakos ankstyvųjų ku- 
šanų laikotarpio Baktrijos menui. Pavyzdžiui, ketvirtajame kape rastos 
sagtys „kovos vežimas ir grifai“ padarytos Baktrijoje, tačiau jose mato- 
me Tolimųjų, o ne Artimųjų Rytų įtaką. Sis motyvas neabejotinai kiniš- 
kas, ir tai yra svarus įrodymas, jog daugelį temų, įvaizdžių į Baktriją 
atsinešė užkariautojai juedžai. Dar pažymėsime, jog kraštas, iš kurio 
tie naujieji motyvai buvo atnešti, yra Pietų Sibire ir Altajuje. Siuo po- 
žiūriu labai įdomios medžiagos rasta Kalnų Altajuje, pirmiausia gar- 
siuosiuose Pazyryko pilkapiuose. Pazyryko ir kiti panašūs Kalnų Alta- 
jaus pilkapiai supilti skitų, kurie jau daug amžių prieš atsirandant Tilia 
Tepės nekropoliui buvo susipažinę su Vakarų Azijos menu. Tai įrodyta 
aiškiai ir neginčijamai, be to, rasta atvežtinių, galbūt Baktrijos, kilimų, 
ir todėl ši prielaida darosi dar tikresnė. Skitai su Vakarų Azijos menu 
greičiausiai susipažino per daugelį tarpininkų, tačiau galėjo būti ir be- 
veik tiesioginių ryšių, nes jie daugelį metų gyveno Vakarų Azijoje. Tai 
liudija tiek graikų, tiek asirų raštijos paminklai. 

Kad ir kaip būtų atsiradęs skitų Žvėrių stilius, aišku, jog daugelis 
Vakarų Azijai nebūdingų temų ir įvaizdžių čia atsirado per ilgaamžius 
ir nuolatinius Eurazijos klajoklių kontaktus su Senovės Rytų didžiųjų 
miestų gyventojais. 

Taigi skitų dailė ir rytinio Irano genčių dailė yra dvi vieno ka- 
mieno šakos. Kaip tik tuo galima paaiškinti, kodėl vėliau, keičiantis 
eroms, dviejuose didžiuliuose regionuose žvėrių stilius buvo toks pana- 
šus. Kitaip sakant, skitai-juedžai, užkariavę Graikų-baktrų karalystę, 
atsinešė Vakarų Azijos Žvėrių stiliaus dirbinių, bet jau gerokai prieš tai 
perdarytų pagal vietines Sibiro ir Altajaus tradicijas. Greičiausiai taip 
reikėtų aiškinti, kodėl baktriškuose nekropolio dirbiniuose matome vilkų 
snukius, elnių ragus, mešką, tai yra būdingus Sibiro ir Altajaus miškų 
bei miškastepių faunos motyvus. Siuo atžvilgiu ypač įdomus kinžalo ran- 
kenos galas, kuriame pavaizduotas meškiukas su vynuogienojo vijokliu, 
Tai jau akivaizdus dviejų stilių susimaišymas. 

Prisimenate, ant kitos auksinės makšties pavaizduoti sparnuoti Žvė- 
rys su gyvatės ar vilko galva dar su elnio ragais. Tokių fantastinių per- 
sonažų Vakarų Azijos menas taip pat neturi. Tai dar kartą rodo, jog 
Baktrija ir ypač Vidurinė Azija buvo zona, kur, keičiantis eroms, maišėsi 
L ir Vakarų Azijos žvėrių stiliai, formavosi nauja, sinkretinė dailės 

ryptis. 

Dar įdomesnis skitų ir sarmatų žvėrių stiliaus atvaizdų semantikos 
klausimas. Apie tai rašyta labai daug. Įvairių hipotezių autoriai tokiems 
atvaizdams teikia toteminę, magišką ir mitologinę prasmę. Šiuo metu 
toteminė teorija turi mažai šalininkų, nes, randantis žvėrių stiliui, tote- 
mizmo vaidmuo tikriausiai buvo labai menkas. Daug įtikimesnė yra ma- 
giškos prasmės teorija, pasak kurios, plėšrių, taip pat ir fantastiškų Žvė- 
rių atvaizdai, ypač ant kario ginklų, ginkluotės ir žirgo aprangos, turė- 
davę suteikti savininkui šiems žvėrims būdingų bruožų ir gebėjimų, ro- 
dyti jo galybę ir jėgą. Pastebėta, jog šio stiliaus siužetuose beveik visa- 
da reiškiamas kario, o ne taikaus piemens ar žemdirbio idealas. Vadina- 
si, tikėjimas žvėrių atvaizdų apsaugine galia buvo labai paplitęs. Kario 
apsaugos, taip pat jo didybės idėja labai ryški ir Tilia Tepės nekropolio 
radiniuose. Vienintelė graikų-baktrų tradicijų apraiška yra vynuogieno- 
ją graužiančio meškiuko atvaizdas. Šis motyvas jau artimesnis Dionisijų 
ciklo linksmybių scenoms. Atėjūnai juedžai savo tėvynėje vargu ar tu- 
rėjo svaiginamųjų gėrimų, padarytų iš vynuogių, o Baktrijoje liaunas 
vynuogienojas, apkibęs sunkiomis vynuogių kekėmis, nuo seno asocijuo- 
davosi su skaisčiai raudono vyno čiurkšle ir apskritai su triukšmingomis 
vynuogių augintojų šventėmis. 

Sunku pasakyti, ką norėjo parodyti meistras, vietoj įprastinio Dioni- 
sijų personažo pavaizduodamas meškiuką. Greičiausiai ši kompozicija 
byloja, kad atėjūnai jau buvo gerokai prisitaikę prie vietos tradicijų. 
Be to, šis sinkretinis atvaizdas dar kartą paliudija, jog kinžalas ir makš- 
tis padaryti čia, Baktrijoje, o ne kur nors kitur. 

Trumpai apibūdinant Tilia Tepės nekropolio kolekciją, pirmiausia rei- 
kia pasakyti, jog tai kažkokiai valdovų dinastijai priklausę daiktai. To- 
kių prašmatnių auksinių ginklų, auksu austų rūbų galėjo turėti tiktai 
patys aukščiausi Baktrijos visuomenės asmenys. Dar sunku pasakyti, ar 
tai buvo pirmieji ką tik susikūrusios Kušanų karalystės, ar „vienos iš 
penkių juedžų kunigaikštysčių, stovinčių ant būsimos Didžiųjų Kušanų 
imperijos slenksčio, valdovai. Galų gale mūsų temai ne taip jau ir svar- 
bu, kam priklausė Tilia Tepės nekropolio turtai. Daug svarbesnis yra fak- 
tas, jog daugumoje šių dirbinių matome išsigimstančio helenistinio me- 
no bruožus. Iš tikrųjų, išskyrus vieną kitą greičiausiai senesnių laikų 
daiktą, visuose kituose labai akivaizdus meniškumo sumenkėjimas. Su 
prieš tai buvusio graikų-baktrų laikotarpio dirbiniais nėra ko nė lyginti. 
Gyvas, turiningas helenistinis menas stebina formų dailumu, nepaprasta 
gyvenimo tiesa. Bet čia jis sunyko, o atsiradusi nauja kryptis atnešė 
sustingusias formas, nebeturinčias nei gyvybės, nei dinamikos. Prisimin- 
kime frontalias valdovų figūras „valdovo ir drakonų“ pakabučiuose: vei- 
dai abejingai sustingę, būdingesni oficialiai, paradiškai Achemenidų 
dailei, o ne visai neseniai ir, svarbiausia, čia pat gyvavusiai graikų- 

baktrų dailei. Tiesa, kartais meistro lyg ir norėta pagyvinti veidus šyp- 
sena (medalionas iš trečiojo kapo, segtukai „amūrai ant delfinų“, seg- 
tukai su meilės scena), tačiau taip nerūpestingai, jog galima tik stebė- 
tis, kaip greitai buvo pamirštos gyvybės kupinos helenistinės dailės tradi- 
cijos. Sustingusios, statiškos kompozicijos ir personažai, neregėta stili- 
zacija, besaikės brangakmenių ir spalvotos pastos inkrustacijos — štai 
kas būdinga dekadentiškai aptariamojo laikotarpio ankstyvųjų kušanų 
dailei. 

Savaime kyla klausimas: kodėl dauguma Tilia Tepės nekropolio juve- 
lyrinių dirbinių tokie nemeniški? Manoma, jog svarbiausia priežastis — 
menkas estetinis jų savininkų išprusimas. Tikra teisybė, kad tie vaka- 
rykščiai klajokliai buvo labai paviršutiniškai susipažinę su helenistine ir 
Senovės Rytų kultūra, subtiliu skoniu nepasižymėjo, tik didžiavosi neri- 
bota valdžia, gauta po sėkmingų karo žygių. Su kokia tikrai barbariška 
prašmatnybe jie savo paradinius rūbus apsiuvinėdavo blizgučiais, skam- 
bančiais pakabučiais taip, jog nebelikdavo nė decimetro laisvos vietos. 
Kad meniškumas vis labiau nyko, užleisdamas vietą kiekybei, liudija 
glotnios lietinės apyrankės ir apykojės, antkakliai, kurių vertę galima nu- 
sakyti vien įspūdingu suvartoto brangiojo metalo svoriu. 

Naujųjų valdovų „socialiniai užsakymai“ kaip tik ir sumenkino dir- 
binių meniškumą. Užsakovams visiškai nerūpėjo, ar erotai sėdi ant del- 
finų, ar ant Žuvų, pagaliau, kas tie erotai — išdykėliai vaikučiai ar gy- 
venimu persisotinę seniai. Svarbiausia buvo pasipuošti vis naujais aukso 
papuošalais, kuriems tiko ir netikri brangakmeniai,— kad tik jų būtų 
daug ir kad akinamai žėrėtų Baktrijos saulėje! Ir vietos meistrai uoliai 
įniko vykdyti karūnuotų užsakovų paliepimus. Jie tiesiog štampavo šim- 
tus, net tūkstančius pakabučių, prie jų kabino nedailiai susuktas aukso 
vieleles, o prie šitų litavo miniatiūrinius diskus, įstatinėjo brangakme- 
nius, dėjo spalvotą pastą. Gavę užsakymą padaryti kokį galvos papuo- 
šalą ar ant krūtinės nešiojamą sagę, pamėgindavo dirbinyje išreikšti 
tam tikrą idėją, bet žiūrėdavo, kad tiktai būtų aiški kompozicija, o me- 
niškumo beveik nepaisydavo. Negana to, vykdydami tuos „socialinius už- 
sakymus“, meistrai graikų tradicinius motyvus pakeisdavo taip, kad jie 
visiškai atitiktų užsakovų skonį, kai kuriuos personažus net padarydavo 
panašius į valdančiosios viršūnės žmones, t.y. į pačius kušanus. Tai ma- 
tome galvos pakabučiuose „valdovas ir drakonai“, sagėje „Kušanų Afro- 
ditė“ ir kituose papuošaluose. O kartais, kaip pavyzdžiui, sąsagose su 
Arėju, pavaizduodavo pabaisas, visiškai svetimas graikų menui, tačiau 
labai populiarias buvusioje valdovų tėvynėje. 

Taigi tarp Tilia Tepėje rastų juvelyrinių dirbinių pasitaiko tokių, ku- 
rie yra Žvėrių stiliaus ir turi atitikmenų tiek Vakarų Azijos, tiek Pietų 
Sibiro mene. Jau yra rašyta, kad Pietų Sibiro ir Altajaus skitų dailėje 
dažnos fantastinės pabaisos, turinčios įvairių paukščių bei gyvūnų bruo- 
žų. Tuo jis ir skiriasi nuo Juodosios jūros šiaurės pakrančių taikomosios 
dailės. Savo ruožtu šią ypatybę, būdingą to regiono dailei, galime paly- 
ginti su analogijomis, esančiomis Vakarų ir Vidurinės Azijos taikomo- 
joje dailėje. Manoma, kad tarp jų būta sąveikos, kuri, prasidėjusi Asi- 
rijos įsigalėjimo laikotarpiu, truko iki pat Achemenidų laikų. Pagaliau, 


184 


aptardami Tilia Tepės nekropolio meno dirbinius ir prie jų prisišlieju- 
sią Ermitažo kolekciją, pažymėsime, kad pagal tuos pačius požymius 
juos galima drąsiai priskirti Sibiro—Vakarų Azijos sferai. Be to, Baktri- 
jos kolekcija yra pačių vėliausių laikų, ir joje užiiksuotos paskutinės, ta- 
čiau neabejotinai bendros tradicijos, gyvavusios dailėje, kurią mes lin- 
kę laikyti kilusia iš Vakarų Azijos. 

Pietų Sibire ir Altajuje žvėrių stiliaus tradicijos mene buvo gajesnės, 
konservatyvesnės ir, šimtmečiais beveik nepakitusios, gyvavo iki pasku- 
tinių I tūkstantmečio pr. m. e. amžių. Tuo tarpu Baktrijoje zoomortinio 
stiliaus meną, kurio pavyzdys yra Amudarjos lobis, išstūmė nauja hele- 
nistinė kryptis, t.y. graikų-baktrų menas. Radosi paradoksali padėtis: 
kažkada tenai atsiradęs ir ėmęs sparčiai plėtotis, žvėrių stilius tuo metu 
buvo jau tik blėstanti vietos dailės kryptis, bet jį vėl atgaivino iš Rytų 
atėjusios gentys, per šimtmečius išlaikiusios vadinamąjį skitišką Žvėrių 
stilių. Dabar tyrinėtojai mano, kad Rytų ir graikų menai susiliejo praė- 
jus maždaug dviem šimtams metų po to, kai graikai Rytuose neteko po- 
litinės valdžios, t. y. tuo metu, kai ėmė kurtis Kušanų valstybė. Tačiau 
Tilia Tepės radiniai leidžia kitaip pažvelgti į šią problemą. Anksčiau ma- 
nyta, jog ši menų sintezė — trijų pradų (atėjūnų graikų, vietinių baktrų 
ir galiausiai klajoklių meno) sąveikos rezultatas. Trečiasis komponentas 
laikytas nereikšmingų. O dabar stepių klajoklių meno vaidmuo jau atro- 
do visai kitoks. Tai bendrai sintezei, kuri įvyko vienai erai baigiantis, o 
kitai prasidedant, jis suteikė ekspresyvumo, dinamikos, kartais net nai- 
vaus paprastumo. Būtent šie bruožai pagyvindavo ir tūkstantmetes Bakt- 
rijos meno tradicijas, ir vėlyvojo helenistinio meno akademizmą. Galima 
sakyti, jog būtent klajoklių menas tapo tuo katalizatorium, kuris padėjo 
susilieti dviem senoms meno srovėms,— senovės Baktrijos ir graikų,— 
kurios abi turėjo daug tradicijų, nusistovėjusių formų bei kompozicijų, 
subtilių simbolių. 


VIII skyrius 
SKITAI BAKTRIJOJE 


Dar visai neseniai Vidurinės Azijos dykumų platybėse iki pat Pietų 
Sibiro ir Altajaus, kur kažkada gyveno rytiniai skitai, galima sakyti, ne- 
buvo aptikta radinių, bent kiek prilygstančių Baktrijos radiniams. Tačiau 
dabar, po kasinėjimų Šiaurės Baktrijoje, atsirado galimybė ištirti pana- 
šius, daugiausia laidojimo paminklus, kurių ištisa virtinė tęsiasi nuo 
derlingų oazių į šiaurės rytus, kur prasideda stepės ir prieškalnės — kla- 
joklių pasaulis. 

Pilkapius, gal net panašaus tipo, Kundūzo miesto pakrašty kasinėjo 
prancūzų archeologų ekspedicija, tačiau visi tie kapai buvo išplėšti jau 
senovėje. Vis dėlto pats faktas, kad jų rasta kairiajame Amudarjos kran- 
te, yra labai reikšmingas ir liudija, jog klajokliai gyveno ir už Amudar- 
jos, t. y. pietinėje Baktrijoje. 

Didžiulis mūsų eros pradžios kapinynas pastaraisiais metais intensy- 
viai kasinėjamas dešiniajame Amudarjos krante, Airytame (Pietų UZ- 
bekistanas). Tarp daugybės paprastų pilkapių rasta diduomenės kapų, 
deja, išplėštų dar žiloje senovėje. Tarp nedaugelio auksinių papuošalų, 
kurių plėšikai skubėdami nepastebėjo, rasta prisiuvamųjų plokštelių ir 
miniatiūrinis kelių centimetrų ilgio vamzdelis-šluotelė — tiksli kopija ana- 
logiško daikto, rasto antrajame kape. Manoma, kad jis buvo kulto arba, 
tikriau sakant, prestižinės paskirties. Taip pat įdomūs reljefiniai liūtų 
snukių atspaudai ir ypač archarų galvos su labai riestais ragais šiaurės 
Baktrijos keramikoje. Jie daug kuo primena trečiajame kape rastus pa- 
kabučius ir avinų galvutes ant auksinės makšties menčių. Kaip jau ži- 
note, tą makštį radome Tilia Tepės kapinyno ketvirtajame kape. 

Kušanų laikotarpio pilkapynuose (Tulcharo, Aruktavo, Kokumo — 
Pietų Tadžikistane ir Babaševo — Pietų Turkmenistane) radome daugiau 
kaip 500 kapų, todėl jau galime padaryti ir šiokias tokias išvadas. 

Pačiame didžiausiame Tulcharo kapinyne (II a. pr. m. e. pabaiga— 
I m. e. a. pradžia) pilkapiai nedideli, 3—4 m skersmens, supiltiniai, su 
įkartiniais kapais dugne. Mirusieji paguldyti ant nugaros, galva į šiaurę, 
laidojimo inventorius — keramika, ginklai, papuošalai. Indai dažniausiai 
sustatyti šiaurinėje kapo dalyje, kardai padėti prie kairio, o kinžalai — 
prie dešinio mirusiojo šono. Visi ginklai geležiniai. Tai du ilgi kalavijai, 
kinžalai su tiesiom kryžmom ir strėlių antgaliai. Kardai ir kinžalai me- 
dinėse makštyse, nudažytose raudonai, kaip ir ketvirtojo kapo kardas. 
Makščių viršus išmargintas geometriniais ir zoomoriiniais raštais. Tarp 
buities daiktų ypač būdingos originalių kilpučių formos sagtys, lygiai 
tokios pat kaip ir auksinės sagtys, rastos Tilia Tepės kapinyno trečiaja- 
me kape. Ties skeleto dubeniu rastos trys sagtys, labai panašios į ket- 
virtame kape rasto auksinio diržo sagtį. Tulcharo senkapyje auksinių pa- 
puošalų rasta labai nedaug, tarp jų — diademos plokštelės, visiškai pa- 
našios į rastąsias Tilia Tepėje. 

Aruktavo ir Kokumo kapinynai beveik visiškai išplėšti dar žiloje se- 
novėje. Laidojimo būdu ir inventoriumi jie visiškai panašūs į Tulcharo 
kapinyną ir priskirtini tam pačiam laikotarpiui. 

Babaševo kapinynas (II a. pr. m. e.—II m. e. a.) yra paprastų klajok- 
lių, laidojimo aukos čia palyginti negausios, aukso dirbinių labai mažai. 

Tyrinėjant nustatyta, kad antikos laikų pilkapius Šiaurės Baktrijoje 
supylė klajokliai, užpuolę ir sutriuškinę Graikų-baktrų karalystę, o vė- 
liau sukūrę Kušanų valstybę. Be to, buvo pastebėta, kad tarp šių senka- 
pių ir Tilia Tepės nekropolio yra daug bendrybių, skirtumas tik tas, jog 
vienu atveju tai paprastų klajoklių kapai, o kitu — klajoklių diduomenės. 

Kita pilkapių grupė yra Bucharos oazėje, Sogde, žemdirbystei netin- 
kančiose stepių platybėse. Po supiltais kauburiais dažniausiai randamos 
paprastos kapų duobės, iškastos ant „šiaurės — pietų“ ašies, maždaug 
vieno metro pločio, 2—3 ir ilgio ir apie 2 m gylio. Įdomiausia, kad kai 
kurie mirusieji buvo palaidoti mediniuose karstuose, padarytuose iš len- 
tų ir sutvirtintuose geležinėmis sankabomis. Juose mirusieji paguldyti 
ant nugaros, o tai jau kažkas panašaus į laidojimo papročius Tilia Te- 

pėje. Laidojimo ritualai, ginklai ir reikmenys beveik tokie kaip ir pasku- 
tiniųjų amžių pr. m. e. sarmatų kapuose. 

Kaip ir šiaurės. Baktrijos senkapiuose, čia rasta ilgų dviašmenių ge- 
ležinių kalavijų su tiesiom kryžmom ir kinžalų, dažniausiai įkištų į me- 
dines makštis. Diržų sagtys tokios pat kaip ir Tulcharo senkapiuose, tik 
dar su ažūriniais atvaizdais, tarp kurių yra ir tokia scena: tigras drasko 
suklupusį kupranugarį. Tarp nedaugelio auksinių dirbinių yra viena 
plokštelė su moters galvos atvaizdu — spėjama, jog tai Artemidė. Be to, 
rasta stiklinė gema, kurioje pavaizduota sparnuota Nikė su vainiku ar- 
ba diadema. Iš tualeto reikmenų pažymėtinas veidrodis su kauline ran- 
kena, o iš buitinių — pjautuvo išvaizdos peiliai su žiedo formos antga- 
liais, labai panašūs į tokius dirbinius iš Tilia Tepės nekropolio. 

Visi daiktai, rasti Bucharos oazės pilkapiuose, skiriasi nuo seniau 
buvusių, vietinių, ir kartu labai panašūs į sarmatų įkapes. Todėl peršasi 
išvada, jog II a. pr. m. e.—I m. e. a. Bucharos oazės pilkapius supylė 
gentys, įsibrovusios į Vidurinės Azijos pietus iš Šiaurės Kazachstano, 
t. y. iš teritorijos, esančios tarp Altajaus ir Uralo. Spėjama, jog pilkapiai 
yra būtent tų klajoklių, kurie sutriuškino Graikų-baktarų karalystę ir pa- 
dėjo pamatus Didžiųjų Kušanų imperijai. Kitaip tariant, iš visko matyti, 
kad Bucharos ir Šiaurės Baktrijos pilkapiai panašūs ir gali būti tiesio- 
giai siejami su istorijos įvykiais, dėl kurių žlugo Graikų-baktrų karalys- 
tė. Deja, dar neturime pakankamai to meto ir tos pačios istorinės-kultū- 
rinės aplinkos duomenų iš Kazachstano ir Sibiro ir negalima susekti nu- 
manomų ryšių, ėjusių toliau į Rytus. Vis dėlto jau turima medžiaga iš 
Altajaus, papildyta naujais duomenimis, leidžia mums tuos spėjamus ry- 
šius bent kiek geriau suvokti. 

Jau ne kartą esame pažymėję, kad Altajaus ir Baktrijos kapuose ras- 
ta panašaus tipo daiktų, todėl toliau daugiausia kalbėsime apie laidoji- 
mo apeigų ir ritualų panašumą. Altajuje laidota dažniausiai stačiakam- 
pėse (rečiau kvadratinėse) tiesiog žemėje iškastose duobėse, kurių šonai 
orientuoti pagal pasaulio šalis. Iš vidaus jos būdavo išrenčiamos rąstais, 
lubos — taip pat iš rąstų, kai kada užklotos veltiniu arba beržo tošimis. 
Taigi ir Tilia Tepėje, ir Altajuje atkasti kapai buvo tuščiaviduriai, su per- 
dangomis, pirmuoju atveju padarytomis iš karčių, demblių ir odos, ant- 
ruoju — iš rąstų, veltinio ir žabų. Mat Altajuje medžių ir krūmų kiek tik 
nori, o Baktrijoje nedaug. Mirusieji buvo guldomi į medinius lovio pavi- 
dalo sarkofagus-lovius ant nugaros, rankos per alkūnes pusiau sulen- 
kiamos, o pats sarkofagas iš viršaus uždengiamas dangčiu. 

Pazyryko pilkapiuose (Altajuje) irgi laidota lovio pavidalo sarkoia- 
guose, o Noin Ulos hunų kapuose mirusieji buvo guldomi į medinius 
karstus su dangčiais. Pastaraisiais metais aptikta, jog panašiai laidota 
Tuvoje. Dar pažymėtina, kad Katandino pilkapyje, kaip ir Noin Ulos, 
po karstu buvo dedamas pakišalas, o tai vėl panašumas į Tilia Tepės ne- 
kropolio kapus. Pazyryko pilkapiuose po mirusiųjų galvomis rasta medi- 
nių pagalvių, todėl galime sakyti, jog laidota su panašiais ritualais kaip 
ir Kalnų Altajuje, nes tenai kapuose po mirusiųjų galvomis rasta odinių 
pagalvių, Dar viena analogija — Tilia Tepės nekropolio ketvirtasis kapas, 

kur po mirusiojo galva taip pat radome pagalvėlę. Tikriausiai neatsitikti- 
nai Pazyryko pilkapiuose balnai ir apynasriai padėti ant mirusiųjų (pri- 
siminkime žirgo apynasrį, kurį radome ketvirtajame kape prie mirusio- 
jo kojų). Kalnų Altajuje kapo duobės šiaurinėje pusėje būdavo guldomi 
nudobti žirgai. Panašių laidojimo tradicijų būta ir Baktrijoje. Tai liudija 
ketvirtojo kapo šiaurinėje pusėje rasta žirgo kaukolė ir kojų kaulai. Žo- 
džiu, visiškai pagrįstai galima sakyti, kad Baktrijoje ir Altajuje laidoji- 
mo apeigos buvo panašios. Tačiau kol kas apie tą panašumą kalbame la- 
bai apytikriai, konkretizuoti galėsime gavę daugiau duomenų. Esamus 
skirtumus galima paaiškinti tuo, kad Tilia Tepės nekropolyje tikriausiai 
buvo laidojama slaptai ir kad blogiau išsilaikė organinės liekanos. Dėl to 
jos kapų negalima nuodugniai palyginti su Altajuje atkastais kapais. 
Baktrijoje balzamavimo faktų neaptikta, o Pazyryko pilkapiuose kai ku- 
rie mirusieji buvo palaidoti tikrai balzamuoti, ir tai yra esminis laidoji- 
mo apeigų skirtumas. Antra vertus, mediniai karstai su kojelėmis arba 
ant pastovų labiau primena Noin Ulos hunų, o ne Altajaus skitų laido- 
jimo apeigas. Kinų kronikose rašoma, kad hunai „mirūsiuosius laidoja 
karste, daro išorinius ir vidinius karstus, kuriuos aptraukia aukso ir si- 
dabro brokatu“. Argi tai neprimena papročio (Tilia Tepės nekropolis) 
užmesti ant karsto auksiniais ir sidabriniais diskais apsiuvinėtą užtiesa- 
la? Bet tai dar ne viskas. Yra išlikusi mūsų temai ypač svarbi nuoroda, 
kad hunai „nedaro kapų kauburių“. Kaipgi čia neprisiminsi analogiško 
laidojimo papročio, būdingo Tilia Tepei. Panašus vaizdas Oglachtino ka- 
pinyne netoli Minusinsko, kur kapus net sunku pastebėti, duobės papras- 
tai iškastos žemėje, iš viršaus uždengtos rąstais. Mirusiųjų galvos padė- 
tos ant medinių pliauskų, kurios, matyt, atstojo Pazyryko pilkapių pa- 
galves. 

Panašaus tipo kapų aptikta prie Abakano, Taštyko ir Jenisejaus upių. 
Juose mirusieji palaidoti kaip ir Noin Ulos senkapiuose, ir specialistų 
manymu, tai esą hunų kapai. Reikia dar paminėtt Ilmovo Daubos kapi- 
nyną Užbaikalėje, kur kvadratinėse kapų duobėse, orientuotose iš šiaurės 
į pietus, guli mediniai lentų karstai, visai tokie patys kaip ir Noin Ulo- 
je. Kartu su kitais daiktais kapuose rasta veidrodžių su kiniškais užra- 
šais. 

Su juo labai susijęs Derestujaus kapinynas, kur mediniuose karstuose 
mirusieji guli galva į šiaurę. Kapuose rasta įdomių Ordoso (Kinijos 
Turkestanas) tipo ažūrinių sagčių, kuriose pavaizduotos žirgų grumty- 
nės, taip pat mitologinio padaro tarandro kova su ereliu, kuris savo ruož- 
tu suleidęs nagus ožiui. 

Nesunku pastebėti, kad kai kuriuos čia išvardytus hunų senkapius su 
Tilia Tepės nekropoliu sieja ne tik kultūra, bet ir chronologija. Galimas 
daiktas, kad tai yra paminklai, palikti tų giminiškų klajoklių genčių, ku- 
rios, eidamos į vakarus, atsikėlė į Vidurinę Aziją ir pasiekė Amudarjos 
krantus. Dabar galima tik apytikriai nužymėti vietas nuo Pietų Sibiro 
iki Altajaus, apimant ir Mongolijos šiaurę, kur galbūt laidota panašiai 
kaip Tilia Tepės nekropolyje. 

Manoma, kad Kalnų Altajuje panašūs senkapiai buvo asilų kuriuos 


kinų kronikininkai vadino juedžais. Taip pat nustatyta, kad Eurazijos 

skitų gentys daugiausia buvo europidų tipo, tačiau jau Volgos baseine 
pastebėtas mongolidų komponentas, kurį ryškiausiai matome senovės kal- 
nų altajiečiuose. Antropologų išvadas galima paremti netiesioginiais ra- 
šytinių šaltinių duomenimis. Pavyzdžiui, Herodotas rašo apie argipė- 
jus, kurie, pasak dabartinių tyrinėtojų, gyvenę į vakarus nuo juedžų ir 
buvę ,...pliki nuo gimimo, plokščianosiai ir plačiasmakriai“. Taigi vietos 
gyventojai tikriausiai turėjo mongolidų bruožų. Manoma, kad hunai bu- 
vo mongolidai, o juedžai — mišrūs europidai, kiek panašūs į mongolidus. 
Įžymus rusų mokslininkas M. Rostovcevas juedžus laikė arba iranėnais, 
arba tiurkais, gerai susipažinusiais su iranėnų civilizacija, o kad juedžai 
kalbėjo vienu šiaurės iranėnų dialektų, specialistai vieningai sutaria. 
Jau ne kartą minėjome juvelyrinius dirbinius („valdovą ir drakonus“, 
„Kušanų Afroditę“ ir kai kuriuos kitus), kuriuose pavaizduoti žmonės 
turi aiškių mongolidiškų bruožų. 

Vidurinės Azijos tarpupio tautų margumyne Kušanų valstybės laikais 
padaugėjo mongolidų žmonių, ir tai savaime sdŪprantama. Taip pat aki- 
vaizdus yra faktas, ZV visi Žinomi Europos skitų atvaizdai neturi mon- 
golidų bruožų, tuo tarpu Azijos skitams jie vienaip ar kitaip būdingi. 
Kartu reikia pasakyti, kad Tilia Tepės kapinyne palaidotųjų kaukolės ir- 
gi ne mongolidų, tačiau tai galima paaiškinti tuo, kad visos jos, išskyrus 
vieną, yra moterų, kurios galėjo būti ir baktrės, ištekėjusios už atėjūnų 
klajoklių juedžų. Šie faktai ir pastebėti dalykai nekelia abejonių, jog tik- 
rai būta ryšių tarp Altajaus ir Baktrijos. Kol kas dar neturime archeolo- 
gijos faktų, rodančių, kurios Pietų Sibiro ir Altajaus gentys, palikusios 
minėtus senkapius, žygiavo nukariauti Graikų-baktrų valstybės. Tačiau 
visi išvardyti senkapiai, sprendžiant iš kai kurių laidojimo apeigų ir ka- 
puose rastų daiktų, labai artimi Tilia Tepės nekropoliui. Kad ir kokie 
būtų skurdūs archeologiniai duomenys apie tarpinę teritoriją, minėtieji 
senkapiai, klajoklių palikti Sogde ir Šiaurės Baktrijoje, rodo, kad eks- 
pansija ėjo į Vakarus, prasidėjo Sibire, Altajuje ir pasiekė Amudarjos 
krantus. 

Sią prielaidą patvirtina ir rašytiniai šaltiniai. Herodotas yra aprašęs 
skitų valdovų laidotuves. Kai miršta karalius, pasakoja istorijos tėvas, 
skitai iškasa didžiulę keturkampę duobę ir, apvažinėję visas pavaldžias 
tautas, į ją ant šiaudinių paklotų pamažu nuleidžia balzamuotą miru- 
siojo kūną, po to iš viršaus kapą uždengia lentomis, kurias užkloja nend- 
riniais dembliais. Taigi rašo, lyg pats būtų matęs, kaip skitai laidoja 
savo didžiūnus Pazyryko pilkapiuose, na ir Tilia Tepės nekropolyje. Tie- 
sa, Baktrijos nekropolyje neaptikta aiškių balzamavimo pėdsakų. Tai 
galima aiškinti vietos laidojimo papročių įtaka. Užtat rasta po galvomis 
taurių, padarytų iš brangiųjų metalų. Šį faktą logiškai paaiškina skitų 
mirusiųjų kultas: kartu su kitais daiktais į valdovo kapą reikėdavo 
dėti auksinę taurę. Tiesa, tokių taurių Pazyryko pilkapiuose nerasta. 
Jas tikriausiai pagrobė plėšikai, kurie išvogė ir visus kitus auksinius bei 
sidabrinius daiktus. O kad daugelio minėtų požymių paprastuose Alta- 
jaus ir Baktrijos kapuose arba visai nepastebėta, arba jie yra pakitę, nė- 
ra ko stebėtis, nes taip buvo laidojami tik karaliai. Ta proga reikia pasa- 
kyti, kad auksines taures skitai laikė ypatingos paskirties reikmenimis: 

legendoje apie skitų kilmę taurė figūruoja tarp daiktų, nukritusių iš dan- 
gaus, ir minima tarp šventų auksinių relikvijų, kurias valdovai rūpestin- 
gai saugojo ir pamaldžiai garbino, kasmet gausiai aukodami. 

Dar įdomesnis Herodoto pasakojimas apie Heraklį ir deivę, kuriai jis 
palieka lanką ir diržą kaip karaliaus valdžios simbolius; beje, aiškiai 
pažymima, kad ant diržo su sagtimi galo karojo auksinė taurė. Epizodas 
baigiamas žodžiais: „Ir tai auksinei taurei atminti skitai dar iki šiol 
prie diržo nešioja taures“, Žodžiu, Altajaus ir Baktrijos valdovų kapai 
rodo, jog tenai laidota su panašiomis apeigomis, būdingomis „skitų mi- 
rusiųjų kultams. 

Jau sakėme, Altajaus skitai 


kame Altajuje) aip tik yra toji tauta, kuri kinų kronikose vadinama 
juedžais, Ji vadovavo žygiui j tẹ. Taigi galima spè- 
T kad Tokius pilkapius kaip Pazyryko ir Noin Ulos Altajuje, taip pat 
Tilia Tepės nekropolį Baktrijoje paliko giminiškos klajoklių gentys, ta- 
čiau skirtingais savo istorijos etapais. Sį teiginį patvirtina ir rašytiniai 
šaltiniai. 

Neaptarinėsime Graikų-baktrų karalystės politikos istorijos, nes mūsų 
tikslas kur kas siauresnis — apžvelgti jos ryšius su kaimynais tiktai vie- 
nu kitu aspektu, t. y. pasižiūrėti, kaip tie ryšiai gali sietis su Tilia Tepės 
kalvos nekropoliu. Pirmiausia priminsime, kad Mitridato Te P AU 
lai ais (171—138 m. pr. m.e. žu iškilo Part aralystė If 
sijungė "dvi Satrapijas, anksčiau buvusia ų-baktrų karalystės va- 
Kariniame pasienyje. Kaip rašo (Strabonas, Ipartai, nugalėję kaimynus, 
„pasiglemžė dalį Baktrianos“. Vadinasi, žabai galimas daiktas, jog jie 
buvo atėję iki pat Šibirgano oazės. Vieni autoriai teigia, kad partai su 
baktrais kariavo Eukratido valdymo pradžioje, prieš jo žygį į Indiją, ki- 
ti — kad valdymo pabaigoje, ir tai labiau panašu į tiesą. Jei tokia prielai- 
da teisinga, tada visai aišku, kodėl šioje Baktrijos dalyje dominavo par- 
tų tradicijos, — ko gero, jos išstūmė graikų-baktrų tradicijas dar gerokai 
prieš atsirandant nekropoliui. Siaip ar taip, po karaliaus Eukratido mir- 
ties pradeda smukti ir pati karalystė; į sostą vienas po kito žengia vis kiti 
valdovai, kurie istorijai žinomi tik todėl, kad spėjo išleisti monetų, bet 


ir tos cirkuliavo labai trumpai. Taigi II r. viduryje Baktriją su- 
spaudė iš vakarų partai, o iš šiaurės — klajokliai. Rytuose, Indijoje, val- 
dė savi graikų Au galima sakyti visiškai nepriklausomi. Kai ku- 
rie iš jų, pavyzdžiui, Menandras, jau buvo priėmę budizmą ir tesirūpino 
vien savo vietiniais reikalais. Tokia situacija susidarė II a. pr. m. e. pa- 
baigoje, valdant paskutiniam graikų-baktrų karaliui Heliokliui. Norėda- 
mi bent apytikriai nupiešti tų senovės aii vaizdą, pažiūrėkime, ką pa- 
sakoja rašytiniai šaltiniai. 

Graikų autoriai sako, kad „labiausiai žinomi klajokliai, kurie atėmė 
iš helenų Baktrianą, būtent: asijai, pasianai, tocharai, sakarovalai, atė- 
je Nuo to Jaksarto upės kranto, kuris greta sakų ir sogdų ir užimtas sa- 
kų“. Jaksartas — tai d kurios vidurupis buvo natūrali 
klajok ių ir sėslių Žemdirbių pasaulio siena. Už jos, į šiaurę nuo Baktri- 


jos, ir klajojo graikų paminėtos karingos gentys. Tik nepamirškime, kad 
jie išvardijo ne visus, o tik „labiausiai žinomus klajoklius“. Vadinasi, už- 

puolikų buvo daugiau, o jų karinės ekspansijos mastas — tikrai didžiulis. 
Romėnų istorikas Pompėjus Trogas mini dvi žygyje dalyvavusias klajok- 
lių tautas — saraukus ir asianus, be to, kaip sako Justinas, kaimyninei 
Partų karalystei jau anksčiau buvo tekę susidurti su karingais klajokliais 
tocharais. Taigi ir graikų, ir romėnų autoriai sutartinai teigia, kad Grai- 
kų-baktrų karalystę sužlugdė iš šiaurės užplūdę klajokliai. Tiesa, seno- 
vės istorikai, aprašinėdami tuos dramatiškus įvykius, rėmėsi tik nuogir- 
domis ir gana miglotai vaizdavosi, kokiame krašte gyveno tie baisūs ka- 
riautojai klajokliai. 

Panaši situacija tuo metu buvo ir kitoje Senovės Rytų pasaulio daly- 
je, chan inijoje, kurią taip pat ėmė puldinėti klajokliai. Kaip rašoma 
kinų metraščiuose, į šiaurę nuo Kinijos, dabartinėje Mongolijos terito- 
rijoje, gyveno karingieji hunai, o į vakarus nuo jų, Kalnų Altajuje,— kla- 
jokliai, kuriuos kronikininkai vadina Didžiaisiais įuedžais, arba kitaip 
„Da juedžais“. Kinų kalbos žodis „Da“ reiškia K IEBIa o „juedžai“ — 
tautos vardas nežinoma kalba. Paskutiniaisiais amžiais pr. m. e. šių tau- 
tų likimas labai glaudžiai susipynė. III a. pr. m. e. viduryje juedžai taip 
sustiprėjo, kad hunų valdovas turėjo atiduoti jiems kaip įkaitą savo 
sūnų. Tačiau vėliau viskas virto kitaip, ir jau hunai sumušė savo kaimy- 
nus, hunų vadas Modė (206—176 m. pr. m. e.) nukovė net patį juedžų 
valdovą. Zuvūsiojo sūnus patraukė vakarų link, tačiau hunai jį pasivijo 
ir taip pat užmušė. Taigi klajokliai juedžai buvo nustumti dar toliau į 
vakarus, į Vidurinės Azijos teritoriją. Tačiau jie nepamiršo patirtos 
skriaudos ir dairėsi sąjungininkų, su kuriais kartu galėtų atkeršyti hu- 
nams. 

Matyt, tuo metu hunai jau grasino chanų Kinijai, kuri pati ėmė ieš- 
koti sąjungininkų kovai su agresyviais šiaurės kaimynais. Taigi Kinijos 
ir juedžų interesai sutapo, reikėjo tik susitarti dėl bendrų veiksmų. Kinai 
nusprendė siųsti pas juedžus pasiuntinius. Jų maršrutas ėjo per hunų 
užimtas žemes, todėl reikėjo žmogaus, kuris sugebėtų apgauti priešus ir 
sėkmingai atlikti sunkią ir pavojingą misiją. Atsirado kažkoks Čžan Cia- 
nis, anų laikų šviesuolis, kuris, kad ir iškentęs daug vargų, ne tik atliko 
savo misiją, bet ir aprašė kelionėje matytas šalis ir tautas. Pasiuntinius 
hunai sugavo ir Čžan Cianį išlaikė beveik dešimt metų. Tačiau kinas su- 
gebėjo pabėgti iš nelaisvės ir per Ferganą, per Chorezmą nusigavo pas 
Didžiuosius juedžus. E 

Kinų kronikininkai pasakoja, kad nugalėję hunus, juedžai nukariavo 
Dachią (Baktriją) ir tenai apsigyveno. Toliau sakoma, kad „Čžan Cia- 
nis iš juedžų nukeliavo į Dachią“. Taigi tuo metu, t.y. 128 m. pr. m.e., 
juedžai jau gyveno šiaurės Baktrijoje, bet dar nebuvo persikėlę per Amu- 
darją. Palyginę minėtus antikos ir kinų šaltinius, galime padaryti vieną 
išvadą: I m. e. amžiuje čia, tikrosiose Baktrijos žemėse, dominavo partų, 
o ne graikų-baktrų kultūros tradicijos. Prisiminkime, kaip jau ne kartą 
lyginome Tilia Tepės juvelyrinius dirbinius su partų taikomosios dailės 
kūriniais, ir suprasime, kokią istorinę-kultūrinę reikšmę turi šitokie pa- 
stebėjimai. Daug ką pasako nepaprastas baktrų ir partų nekropolių ju- 
velyrinių papuošalų panašumas. Tačiau, be abejonės, svariausias įrody- 
mas yra partų monetų gausumas Tilia Tepės nekropolyje, esančiame pa- 

čioje buvusios Graikų-baktrų karalystės širdyje. Tuo tarpu vos už kelių 
kilometrų nuo jo, to paties laikotarpio Šiaurės Baktrijos kapinynuose 
(Tulchare, Airytame ir kituose) bene dažniausi numizmatikos radiniai 


yra paskutinio graikų-baktrų karaliaus Helioklio ir pirmojo juedžų valdo- 


vo Herajaus monetos. 

„Norėdami paaiškinti šį fenomeną, vėl pažvelkime į rašytinius šalti- 
nius, kurie byloja: „Kai hunai sunaikino juedžų namus, jie persikėlė į 
Dachią ir pasidalijo į penkis kunigaikščių namus... Praėjo kiek daugiau 
kaip šimtas metų, ir huišuanų kunigaikštis Kiocziuku nugalėjo keturis 
kunigaikščius, ir pasiskelbė huišuanų valdovu“. Tyrinėtojai iki šiol nesu- 
taria, kurgi buvo tos penkios nepriklausomos kunigaikštystės, tačiau 
visiškai aišku, kad jos gyvavo nepriklausomai viena nuo kitos ir nebu- 
vo sudariusios politinės sąjungos. Tiesa, vienos kunigaikštystės padėtis 
lyg ir aiškėja, nes yra kušanų monetų, kaldintų I a. pr. m. e. pirmojoje 
pusėje, nusižiūrėjus į paskutiniojo graikų-baktrų valdovo Helioklio pi- 
nigus. Po to, I a. pr. m. e. viduryje, savo monetas jau kaldino pirmas 
didelis juedžų valdovas Herajus, galbūt viešpatavęs vienoje iš penkių 
minėtų kunigaikštysčių. Daugiausia jo monetų rasta šiaurinėje Baktri- 
joje ir tik viena kita — į pietus nuo Amudarjos. Kaip rodo Tilia Tepėje 
rastos monetos, panašios situacijos būta ir vėliau, bent jau iki I m. e. 
amžiaus vidurio, o tai leidžia spėti, kad gal dvi iš penkių nepriklausomų 
kunigaikštysčių buvo šiaurinėje ir pietinėje Baktrijoje. 

Jeigu tokia prielaida pasitvirtintų, galėtume paaiškinti, kodėl tuo pa- 
čiu metu Baktrijos šiaurėje ir pietuose atėjūnai klajokliai buvo vienos 
rasės tipo, o pietuose — kitos. Jau minėjome, kad Surchandarjos slėnyje 
atkasti Chalčajano valdovų dinastijos rūmai, kurių salių sienos buvo 
papuoštos freskomis, dažytomis molinėmis skulptūromis. Išraiškingose 
jų fizionomijose matome tą patį fizinį tipą: labai nenatūraliai deformuo- 
tos galvos, prakauliai kampuoti veidai. Tačiau kai kurie Chalčajano 
Azijos etninių grupių; jų pastebima ir kušanų karaliaus atvaizde, iškal- 
tame Herajaus monetose. 

Palyginę Chalčajano skulptūras su „valdovo ir drakonų“ pakabu- 
čiuose pavaizduotais žmonėmis arba su „Kušanų Afrodite“ pamatysime, 
akivaizdūs, tiesiog absoliučiai dominuoja. Mongolidiški bebarzdžiai ir 
beūsiai pietinės Baktrijos personažai apskritai skiriasi nuo šiaurinės 
Baktrijos personažų, kurių veidai visada ūsuoti, barzdoti arba su žan- 
denomis ir visai neturi mongolidų bruožų. O juk ir vieni, ir kiti gyveno 
ir laidojo savo mirusiuosius tuo pačiu metu, buvo klajokliai užkariauto- 
jai, priklausė jų valdančiajam elitui. 

Kad Baktrijoje būta didžiausio tautų margumyno, patvirtina ir nāu- 
jausi duomenys, pirmiausia Tachti Sangi radiniai, o būtent kaulinės 
plokštelės, kuriose išgraviruotos medžioklės scenos. Ypač įdomūs raite- 
ir neabejotinai panašesni į Tilia Tepėje rastus atvaizdus. Lygindami to- 
liau, turime pažymėti, kad Tilia Tepės nekropolyje laidojimo papročiai bu- 
vo labai panašūs į Sibiro ir Altajaus. O spėjamas mongolidiškumas — 

tai dar vienas įrodymas, kad Didžiaisiais juedžais vadinta ne viena, o 
keletas artimų, tačiau neidentiškų genčių grupių. Ne be pagrindo kinų 
kronikose rašoma, kad juedžai „labai panašūs į hunus“. 

Visi šie faktai leidžia iškelti hipotezę, kad iki pat mūsų eros pradžios 
Siaurės ir Pietų Baktrijoje gyveno mažiausiai dvi genčių grupės, kažka- 
da kartu su kitomis triuškinusios Graikų-baktrų karalystę. Siena tarp jų 
(galbūt politinė) ėjo Amudarjos žemupiu. O kadangi Helioklio ir Hera- 
jaus monetos buvo paplitusios daugiausia dešiniajame krante, labai ga- 
limas dalykas, kad Kušanų imperijos dinastij šys buvo šiaurinė 
Baktrija. Mes nežinome, kokie klajokliai apsigyveno į pietus nuo Amu- 
darjos, tačiau kiek vėliau Baktrija jau vadinama Tocharistanu, t. y. grei- 
čiausiai tuo vardu, kurį turėjo viena iš galingesnių kūnigaikštysčių. Jos 
didūs valdovai gal kaip tik ir buvo laidojami Tilia Tepės kalvos nekro- 
polyje, tačiau, neturėdami tiesioginių rašytinių paliudijimų, negalime jų 
laikyti tocharais, tais pačiais tocharais, kuriuos mini graikų ir romėnų 
autoriai. 

Manoma, kad, paskelbęs visišką nepriklausomybę, kušanų valdovas 
Kadiizas I prisijungė daug žemių. Tai įtikinamai liudija daugybė jo mo- 
netų, rastų Kabulistane ir Vakarų Pendžabe (Pakistanas). Tačiau gali- 
mas daiktas, kad sritys, esančios į vakarus nuo Sibirgano, nepateko į 
Kaditizo I įtakos sferą, nes kinų kronikose sakoma, jog iškilęs „jis pra- 
dėjo kariauti su „Ansi“, t.y. su Partų karalyste. Susirėmimas įvykęs 
pasienio teritorijoje, piečiau nuo Amudarjos Žemupio. 

Taip pat negalima pamiršti, jog p ją ėjo Did 
Kinų diplomatas Čžan Cianis, atvykęs į Vidurinę Aziją, atvėrė kelius 
kinų prekėms į vakarus per Baktriją ir Partų karalystę iki šiaurinės Si- 
rijos. Prie šios pagrindinės kontinento magistralės pusiaukelėje jungėsi 
kiti keliai: vienas ėjo į pietus iki pat Indijos subkontinento, siekė Omano 
įlanką ir Arabijos jūrą, o antrasis — į šiaurę, į Vidurinę Aziją. Dėl pato- 
gios geografinės padėties Baktrija tapo perkrovimo punktu. Kaip rodo 
Tilia Tepės nekropolio radiniai, čionai, į Baktriją, patekdavo kiniškų 
veidrodžių, bet svarbiausia chanų Kinijos eksporto prekė buvo šilko au- 
diniai. Keliuose nekropolio kapuose kaip tik radome šilkinių siūlų gale- 
lių su užvertais perlais. O Noin Ulos kapinyne rasta kilimų, galbūt bakt- 
riškų. Štai kaip toli į rytus buvo gabenami vietinių kilimų audėjų darbai. 

Tilia Tepės nekropolis tikriausiai bus tyrinėjamas toliau, ir mes dar 
daug ką sužinosime apie šios Senovės Rytų pasaulio- dalies gyvenimą 
mūsų eros išvakarėse. 

Taigi dabar jau galime tikrai pasakyti, kad skitai-juedžai, atvedę no- 
madų pulkus iš bekraščių Vidurinės Azijos stepių, sunaikino klestinčią 
Graikų baktrų karalystę. Ugnimi ir kalaviju jie nusiaubė šalį, visur pa- 
likdami degėsius ir nužudytų miestiečių lavonus. Rodės, kad Baktrija 
niekad nebeatsigaus, tačiau praėjo kiek dešimtmečių, ir, kaip tas fenik- 
sas, čia vėl atgimė senoji civilizacija. Skitai-juedžai, sunaikinę Graikų- 
baktrų karalystę, pamažu pasidavė helenistinės kultūros įtakai, ėmė ver- 
giškai mėgdžioti visa, kas graikiška. Galų gale vakarykščiai barbarai no- 
madai patys virto miestiečiais ir sukūrė savo valstybę — Didžiųjų Kuša- 
nų imperiją. 

Stai šituo „tamsiuoju“ periodu, kai Graikų-baktrų valstybė jau buvo 
žlugusi, o Kušanų imperija dar nesusikūrusi, ir atsirado Tilia Tepės ne- 
kropolis. Valdovai gyveno Jemši Tepės tvirtovės rūmuose, nusižiūrėjo 
netoliese kalvą jau gerokai nuslinkusiais šlaitais ir pradėjo tenai laidoti 
savo šeimos mirusiuosius. Galbūt pačioje Jemši Tepėje turėjo dar kitą 
nekropolį, bet tik dėl akių. Iš tiesų karaliai buvo laidojami kitur ir grei- 
čiausiai slapčia, tamsią naktį. Štai kodėl Tilia Tepės nekropolis išliko ne- 
išplėštas iki mūsų dienų. Tyrinėdami jame rastus daiktus, nepaprastai 
didžiulę juvelyrinių dirbinių kolekciją, gavome gausybę mokslinės ir la- 
bai reikalingos informacijos. Tikėkimės, kad kasinėiimai ateityje duos 
dar geresnių rezultatų. 

